# śrīmad-bhāgavata-mahā-purāṇam

### dvādaśaḥ skandhaḥ

**(12.1)**

## atha prathamo’dhyāyaḥ

# rāja-vaṁśānukīrtanaṁ

*oṁ namo bhagavate vāsudevāya*

**|| 12.1.1 ||[[1]](#footnote-2)**

**rājovāca—**

svadhāmānugate kṛṣṇe yadu-vaṁśa-vibhūṣaṇe |

kasya vaṁśo’bhavat pṛthvyām etad ācakṣva me mune ||

**śrīdharaḥ :**

śrī-guruṁ paramānandaṁ vanda ānanda-vigraham |

yasya sannati-mātreṇa cid ānandāyate bapuḥ ||

jayanti śrī-parānanda-kṛṣāpāṅga-lasad-dṛśaḥ |

yā nityam anuvartante saṁpado vigatādṛśaḥ ||

uktas trayodaśādhyāyair dvādaśe tv āśrayaḥ sataḥ |

adhiṣṭhānāvadhitvābhyām āśrayaś ceśvaraḥ sataḥ ||

ukto layāvadhitvena prākṛtātyantike laye |

adhiṣṭhānatayā cokto mahā-puruṣa-varṇane ||

tatrādau ṣaḍbhir adhyāyaiḥ śukaḥ prāha parīkṣite |

śeṣais tatrākhilāny āha sūtaḥ pṛṣṭo’tha satribhiḥ ||

svāśraya-śravaṇe kāryo na vilambo manīṣiṇā |

ity etat kāla-vaiṣamyaṁ caturbhis tāvad ucyate ||

tatra tu prathame bhāvi- māgadhānvaya-bhūmi-pān |

kali-prabhāvataḥ prāha saṅkarādim alīmasān ||

tad evaṁ vaivasvata-manu-vaṁśe soma-vaṁśa-prastāvena śrī-kṛṣṇāvatāra-caritāni sa-prapañcamanuvarṇitāni, athedānīṁ bhāvī soma-vaṁśaḥ kalau vijātīya-saṅkarādim alīmaso vairaṅya-dvārā śrī-kṛṣṇaika-bhakti-nigamanāyānuvarṇyate, tatra tu soma-vaṁśa-śākhāsu cira-kālānuvartitayā māgadha-vaṁśo’nukramyate, tatra pūror vaṁśe uparicaro vasus tasya bṛhad-rathas tasya jārasandhas tasya sahadevaḥ putro’bhūd ity uktaṁ navama-skandhe | tatraiva sahadevān mārjāris tataḥ śrutaśravā ity-ādayo ripuñjayāntā viṁśatir bhāvino rājāno nirūpitāḥ | (tatra rājā pṛcchati, svadhāmeti | idānīṁ) ||1||

**krama-sandarbhaḥ :** śrī-rādhā-kṛṣṇābhyāṁ namaḥ |

dvādaśa-krama-sandarbhe sandarbhāṇāṁ samāhṛtiḥ |

kriyate yan-nideśena sa me’nanya-gater gatiḥ ||

tad evam ekādaśa-skandha-paryanta-granthena nijābhīṣṭaṁ śrī-kṛṣṇa-lakṣaṇam āśrayaṁ yathāvan nirūpya purāṇopasaṁhārāya dvādaśa-skandha ārabhyate, yatra tad-antardhāne lokānāṁ duḥkham eva syād iti darśayitva, kathañcit taṁ bhajatāṁ tu nistāraḥ syād iti darśayiṣyate—śrīśuka uvāca yo’ntyo ripur añjaya ity-ādinā ||1||

**viśvanāthaḥ :** śrī-gurave namaḥ |

praṇamya śrī-guruṁ bhūyaḥ śrī-kṛṣṇaṁ karuṇārṇavam |

lokanāthaṁ jagac-cakṣuḥ śrī-śukaṁ tam upāśraye ||

gopa-rāmā-jana-prāṇa-preyase’tiprabhuṣṇave |

tadīya-priya-dāsyāya māṁ madīyam ahaṁ dade ||

trayodaśabhir adhyāyair dvādaśe tu caturvidhaḥ |

nirodha uktaḥ śrī-kṛṣṇa-kathāpy atropasaṁhṛtau ||

tribhir ādau kaler dharma-drohiṇaḥ kathyate kathā |

ekena pralayāsyātha dvābhyāṁ śuka-parīkṣitoḥ ||

purāṇasya tathaikena mārkaṇḍeyasya ca tribhiḥ |

sūryasyākhyāna-vṛndasya bhāvi-bhūmipānāṁ kathocyate |

māgadhānvaya-jātānāṁ kali-kalmaṣa-śālinām ||

—o)0(o—

**|| 12.1.2-3 ||**

**śrī-śuka uvāca—**

yo’ntyaḥ purañjayo nāma bhaviṣyo bārahadrathaḥ |

tasyāmātyas tu śunako hatvā svāminam ātma-jam ||

pradyota-saṁjñaṁ rājānaṁ kartā yat-pālakaḥ sutaḥ |

viśākhayūpas tat-putro bhavitā rājakas tataḥ ||

**śrīdharaḥ :** tad-uparitanaṁ vaṁśaṁ saṅkarādi-doṣaiḥ prapañcayati—yo’ntya iti | ripuñjaya eva purañjayaḥ | svāminaṁ purañjayaṁ hatvā sva-putraṁ pradyota-saṁjñaṁ rājānaṁ kariṣyati | yasya pālako nāma suto bhaviṣyati ||2||

**krama-sandarbhaḥ :** *na vyākhyātam.*

**viśvanāthaḥ :** tad evaṁ candra-vaṁśāvataṁsasya śrī-kṛṣṇa-candrasya caritāmṛta-kathā-sindhuḥ, skandha-dvayena varṇitaḥ | tatraiva lokān nimajyānandayitum idānīṁ teṣāṁ tato’nyatra vairāgyam utpādayituṁ tasyaiva candra-vaṁśyāntimo bhāgo varṇyate | tatra candra-vaṁśa-śākhāyāṁ puror vaṁśe uparicaro vasuḥ | tasya putro bṛhadrathaḥ, tasya jarāsandhaḥ | tasya sahadevaḥ | putro’bhūd ity uktaṁ navama-skandhe | punaś ca tatraiva sahadevasya mārjāris tasya śrutaśravā ity evaṁ ripuñjayāntā viṁśati-bhāvino rājāno nirūpitāḥ | atra skandhe tad-uparitanaṁ vaṁśaṁ saṅkarādi-doṣair malinībhūtaṁ varṇayati—yo’ntya iti | ripuñjaya eva purañjayaḥ, bārahadrathaḥ bṛhadratha-vaṁśyaḥ | svāminaṁ ripuñjayaṁ hatvā sva-putraṁ pradyotaṁ rājānaṁ kariṣyati | yat yasya pradyotasya sutaḥ pālakaḥ pālaka-saṁjñaḥ ||2||

—o)0(o—

**|| 12.1.4 ||**

nandivardhanas tat-putraḥ pañca pradyotanā ime |

aṣṭa-triṁśottara-śataṁ bhokṣyanti pṛthivīṁ nṛpāḥ ||

**śrīdharaḥ :** pradyotanāḥ pradyota-saṁjñāḥ ||4||

**krama-sandarbhaḥ :** *na vyākhyātam.*

**viśvanāthaḥ :** pradyota-vaṁśatvāt pradyotanāḥ ||4||

—o)0(o—

**|| 12.1.5-8 ||**

śiśunāgas tato bhāvyaḥ kākavarṇas tu tat-sutaḥ |

kṣemadharmā tasya sutaḥ kṣetrajñaḥ kṣemadharma-jaḥ ||

vidhisāraḥ sutas tasyā- jātaśatrur bhaviṣyati |

darbhakas tat-suto bhāvī darbhakasyājayaḥ smṛtaḥ ||

nandivardhana ājeyo mahānandiḥ sutas tataḥ |

śiśunāgā daśaivaite ṣaṣṭy-uttara-śata-trayam ||

samā bhokṣyanti pṛthivīṁ kuru-śreṣṭha kalau nṛpāḥ |

mahānandi-suto rājan śūdrā-garbhodbhavo balī ||

*na katamena vyākhyātam.*

—o)0(o—

**|| 12.1.9 ||**

mahāpadma-patiḥ kaścin nandaḥ kṣatra-vināśa-kṛt |

tato nṛpā bhaviṣyanti śūdra-prāyās tv adhārmikāḥ ||

**śrīdharaḥ :** nando nāma kaścin mahā-padma-saṅkhyāyā senāyāḥ dhanasya vā patir bhaviṣyati | ata eva mahā-padma ity api tasya nāma ||9||

**krama-sandarbhaḥ :** *na vyākhyātam.*

**viśvanāthaḥ :** ājeyaḥ ajayasya sutaḥ | sa nando mahā-padma-patitvān mahā-padmaḥ ||9||

—o)0(o—

**|| 12.1.10 ||**

sa eka-cchatraṁ pṛthivīm anullaṅghita-śāsanaḥ |

śāsiṣyati mahāpadmo dvitīya iva bhārgavaḥ ||

**śrīdharaḥ :** ekam eva chatraṁ yasyāṁ tāṁ pṛthivīṁ śāsiṣyati pālayiṣyati | kṣatrotsādane dṛṣṭāntaḥ, bhārgavaḥ paraśurāma iva ||10||

**krama-sandarbhaḥ :** *na vyākhyātam.*

**viśvanāthaḥ :** kṣatra-vināśakatve dṛṣṭāntaḥ, bhārgavaḥ paraśurāma iva ||10||

—o)0(o—

**|| 12.1.11-12 ||**

tasya cāṣṭau bhaviṣyanti sumālya-pramukhāḥ sutāḥ |

ya imāṁ bhokṣyanti mahīṁ rājānaś ca śataṁ samāḥ ||

nava nandān dvijaḥ kaścit prapannān uddhariṣyati |

teṣām abhāve jagatīṁ mauryā bhokṣyanti vai kalau ||

**śrīdharaḥ :** samāḥ saṁvatsarān ||11|| nava nandān nandaṁ ca tat-putrāṁś cety evaṁ nava | prapannān viśvas tān vikhyātān vā | dvijaḥ kauṭilya-vātsyāyanādi-paryāyaś cāṇakya uddhariṣyaty unmūlayiṣyati | mauryā maurya-saṁjñāḥ |

**krama-sandarbhaḥ :** *na vyākhyātam.*

**viśvanāthaḥ :** nava nandān nandaṁ ca tat-putrān aṣṭau cety evaṁ nava prapannān viśvastān dvijaś cāṇakyaḥ uddhariṣyati unmūlayiṣyati | mauryā maurya-saṁjñāḥ ||11||

—o)0(o—

**|| 12.1.13 ||**

sa eva candraguptaṁ vai dvijo rājye’bhiṣekṣyati |

tat-suto vārisāras tu tataś cāśokavardhanaḥ ||

**śrīdharaḥ :** kathaṁ bhokṣyanti tad āha—sa eveti | candraguptaṁ maurya-prathamam ||13||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.1.14 ||**

suyaśā bhavitā tasya saṅgataḥ suyaśaḥ-sutaḥ |

śāliśūkas tatas tasya somaśarmā bhaviṣyati |

śatadhanvā tatas tasya bhavitā tad bṛhadrathaḥ ||

*na katamenāpi vyākhyātam.*

—o)0(o—

**|| 12.1.15 ||**

mauryā hy ete daśa nṛpāḥ sapta-triṁśac-chatottaram |

samā bhokṣyanti pṛthivīṁ kalau kuru-kulodvaha ||

**śrīdharaḥ :** teṣāṁ pañcamo daśarathaḥ paṛaśarādibhir ukto’trāpy anusandheyaḥ | tena saha mauryā daśa | sapta-triṁśac-chatottaraṁ sapta-triṁśad-uttaraṁ śataṁ samāḥ ||15||

**krama-sandarbhaḥ :** *na vyākhyātam.*

**viśvanāthaḥ :** rājā sapta-triṁśad-uttaraṁ śataṁ samāḥ ||15||

—o)0(o—

**|| 12.1.16 ||[[2]](#footnote-3)**

hatvā bṛhad-rathaṁ mauryaṁ tasya senāpatiḥ kalau |

puṣyamitras tu śuṅgāhvaḥ svayaṁ rājyaṁ kariṣyati ||

**śrīdharaḥ :** bṛhad-rathasya senāpatiḥ puṣyamitro nāma svāminaṁ bṛhad-rathaṁ hatvā rājyaṁ kariṣyati | sa ca śuṅgānāṁ prathamaḥ ||16||

**krama-sandarbhaḥ :** *na vyākhyātam.*

**viśvanāthaḥ :** bṛhad-rathasya senāpatiḥ svāminaṁ rājyaṁ kariṣyati | sa puṣyamitro nāma śuṅgānāṁ prathamaḥ ||16||

—o)0(o—

**||** 12.1.**17-19 ||**

agnimitras tatas tasmāt sujyeṣṭho bhavitā tataḥ |

vasumitro bhadrakaś ca pulindo bhavitā sutaḥ ||

tato ghoṣaḥ sutas tasmād vajramitro bhaviṣyati |

tato bhāgavatas tasmād devabhūtiḥ kurūdvaha ||

śuṅgā daśaite bhokṣyanti bhūmiṁ varṣa-śatādhikam |

tataḥ kāṇvān iyaṁ bhūmir yāsyaty alpa-guṇān nṛpa ||

**śrīdharaḥ :** tato’gni-mitrādayo navety evaṁ śuṅgā daśa-varṣa-śatādhikaṁ dvādaśādhikaṁ varṣa-śatam ||17-19||

**krama-sandarbhaḥ :** *na vyākhyātam.*

**viśvanāthaḥ :** tato’gni-mitrādayo navety evaṁ śuṅgā daśa-varṣa-śatādhikaṁ dvādaśādhikaṁ varṣa-śatam ||17-19||

—o)0(o—

**|| 12.1.20 ||**

śuṅgaṁ hatvā devabhūtiṁ kāṇvo’mātyas tu kāminam |

svayaṁ kariṣyate rājyaṁ vasudevo mahā-matiḥ ||

**śrīdharaḥ :** kathaṁ kaṇvān yāsyati ? tad āha—śuṅgam iti | para-strī-kāminaṁ devabhūti-nāmānaṁ śuṅgaṁ hatvā tad-amātyo vasudeva-nāmā kaṇvo rājyaṁ kariṣyati ||20||

**krama-sandarbhaḥ :** *na vyākhyātam.*

**viśvanāthaḥ :** kathaṁ kaṇvān yāsyati ? tad āha—śuṅgam iti | para-strī-kāminaṁ devabhūti-nāmānaṁ śuṅgaṁ hatvā ||20||

—o)0(o—

**|| 12.1.21 ||**

tasya putras tu bhūmitras tasya nārāyaṇaḥ sutaḥ |

nārāyaṇasya bhavitā suśarmā nāma viśrutaḥ ||[[3]](#footnote-4)

**śrīdharaḥ :** kāṇvānāṁ caturthaḥ suśarmā jñeyaḥ ||21||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.1.22 ||**

kāṇvāyanā ime bhūmiṁ catvāriṁśac ca pañca ca |

śatāni trīṇi bhokṣyanti varṣāṇāṁ ca kalau yuge ||

**śrīdharaḥ :** ime vasudevādayaḥ kāṇvāyanā varṣāṇāṁ trīṇi śatāni pañca-catvāriṁśad-varṣāṇi ca bhūmiṁ bhokṣyanti ||22||

**krama-sandarbhaḥ :** *na vyākhyātam.*

**viśvanāthaḥ :** vasudevādayaḥ kāṇvāyanāḥ ||22||

—o)0(o—

**|| 12.1.23 ||**

hatvā kāṇvaṁ suśarmāṇaṁ tad-bhṛtyo vṛṣalo balī |

gāṁ bhokṣyaty andhra-jātīyaḥ kañcit kālam asattamaḥ ||

**śrīdharaḥ :** kāṇvānām antimaṁ suśarmāṇaṁ hatvā balī-nāmā tad bhṛtyo gāṁ bhokṣyati ||23||

**krama-sandarbhaḥ :** *na vyākhyātam.*

**viśvanāthaḥ :** suśarmāṇam iti kāṇvānām antimaḥ suśarmā jñeyaḥ | balī bali-saṁjñaḥ ||23||

—o)0(o—

**|| 12.1.24-26 ||**

kṛṣṇa-nāmātha tad-bhrātā bhavitā pṛthivī-patiḥ |

śrī-śāntakarṇas tat-putraḥ paurṇamāsas tu tat-sutaḥ ||

lambodaras tu tat-putras tasmāc cibilako nṛpaḥ |

meghasvātiś cibilakād aṭamānas tu tasya ca ||

aniṣṭakarmā hāleyas talakas tasya cātma-jaḥ |

purīṣabhīrus tat-putras tato rājā sunandanaḥ ||

**śrīdharaḥ, viśvanāthaḥ :** *na vyākhyātam.*

**krama-sandarbhaḥ :** aniṣṭa-karmeti hāleyasya viśeṣaṇam ||26||

—o)0(o—

**|| 12.1.27 ||**

cakoro bahavo yatra śivasvātir arin-damaḥ |

tasyāpi gomatī putraḥ purīmān bhavitā tataḥ ||

**śrīdharaḥ :** yatra yeṣu bahu-saṁjñeṣv aṣṭasu caramaḥ śivasvāti-nāmā bhavitā ||27||

**krama-sandarbhaḥ :** yatra yeṣu aṣṭasu anukteṣu navamaḥ śivasvātir ity arthaḥ | iti dvāviṁśatiḥ gaumatī-putra-purīmantau dvau ||27||

**viśvanāthaḥ :** āvabhṛtyā avabhṛitr nagarī tatra bhavāḥ ||27||

—o)0(o—

**|| 12.1.28-29 ||**

medaśirāḥ śivaskando yajñaśrīs tat-sutas tataḥ |

vijayas tat-suto bhāvyaś candravijñaḥ sa-lomadhiḥ ||

ete triṁśan nṛpatayaś catvāry abda-śatāni ca |

ṣaṭ-pañcāśac ca pṛthivīṁ bhokṣyanti kuru-nandana ||

**śrīdharaḥ, viśvanāthaḥ :** *na vyākhyātam.*

**krama-sandarbhaḥ :** anye bālyādi-salomadhi-paryantāḥ pṛthak pṛthag gaṇyā iti triṁśata ||27||

—o)0(o—

**|| 12.1.30 ||**

saptābhīrā āvabhṛtyā daśa gardabhino nṛpāḥ |

kaṅkāḥ ṣoḍaśa bhū-pālā bhaviṣyanty ati-lolupāḥ ||

**śrīdharaḥ :** āvabhṛtyāḥ avabhṛtir nagarī tad rājānaḥ ||30||

**krama-sandarbhaḥ :** *na vyākhyātam.*

**viśvanāthaḥ :** āvabhṛtyāḥ avabhṛtir nagarī tatra bhavāḥ ||30||

—o)0(o—

**|| 12.1.31 ||**

tato’ṣṭau yavanā bhāvyāś caturdaśa turuṣkakāḥ |

bhūyo daśa guruṇḍāś ca maulā ekādaśaiva tu ||

*na katamenāpi vyākhyātam.*

—o)0(o—

**|| 12.1.32-33 ||**

ete bhokṣyanti pṛthivīṁ daśa varṣa-śatāni ca |

navādhikāṁ ca navatiṁ maulā ekādaśa kṣitim ||

bhokṣyanty abda-śatāny aṅga trīṇi taiḥ saṁsthite tataḥ |

kilakilāyāṁ nṛpatayo bhūtanando’tha vaṅgiriḥ ||

**śrīdharaḥ :** ete ābhīrādayo maula-vyatiriktāḥ pañca-ṣaṣṭi-nṛpā ekona-śatādhikaṁ varṣa-sahasraṁ pṛthivīṁ bhokṣyanti | tataḥ pūrvoktā evaikādaśa maulās trīṇy abda-śatāni kṣitiṁ bhokṣyanti ||32||

taiḥ saṁsthite teṣu mṛteṣu kilikilāyāṁ puryāṁ nṛpatayo bhaviṣyantīty uttareṇānvayaḥ ||33||

**krama-sandarbhaḥ :** *na vyākhyātam.*

**viśvanāthaḥ :** ete maula-vyatiriktāḥ | maulās tv ekādaśa | trīṇy abda-śatāni | tair maulaiḥ saṁsthite mṛte sati | kilakilāyāṁ puryām ||32-33||

—o)0(o—

**|| 12.1.34 ||**

śiśunandiś ca tad-bhrātā yaśonandiḥ pravīrakaḥ |

ity ete vai varṣa-śataṁ bhaviṣyanty adhikāni ṣaṭ ||

**śrīdharaḥ :** adhikāni ṣaḍ-varṣāṇi ca ||34||

**krama-sandarbhaḥ :** *na vyākhyātam.*

**viśvanāthaḥ :** ṣaṭ-varṣāṇy adhikāni bhaviṣyanti bhāvīni vyāpya bhokṣyanti pālayiṣyanti ||34||

—o)0(o—

**|| 12.1.35-36 ||**

teṣāṁ trayodaśa sutā bhavitāraś ca bāhlikaḥ |

puṣpamitro’tha rājanyo durmitro’sya tathaiva ca ||

eka-kālā ime bhū-pāḥ saptāndhrāḥ sapta kauśalāḥ |

vidūra-patayo bhāvyā niṣadhās tata eva hi ||

**śrīdharaḥ :** teṣāṁ bhūtanandādīnāṁ yathā-yathaṁ bāhlika-nāmānas trayodaśa sutā bhaviṣyanti | atha puṣpamitro nāmānyo rājanyaḥ | asya ca durmitro nāma putraḥ ||35||

tathā āndhrāḥ kośalā vidūra-patayo niṣadhāś ca ete ca tat tad deśa-nāmabhiḥ prakhyātās tulya-kālāḥ khaṇḍa-maṇḍaleṣu bhūpās tata eva tebhyo bāhlikebhya eva bhāvyā bhaviṣyanti ||36||

**krama-sandarbhaḥ :** *na vyākhyātam.*

**viśvanāthaḥ :** teṣāṁ bhūta-nandādīnāṁ trayodaśa bāhlika-nāmāno bhaviṣyanti | athety anya eva puṣyamitraḥ kṣatriyo’sya durmitro nāma putraḥ ||35|| eka-kālāḥ khaṇḍa-maṇḍala-patayaḥ ||36||

—o)0(o—

**|| 12.1.37 ||**

māgadhānāṁ tu bhavitā viśvasphūrjiḥ purañjayaḥ |

kariṣyaty aparo varṇān pulinda-yadu-madrakān ||

**śrīdharaḥ :** tataś ca māgadhānāṁ tu rājā viśvasphūrjir nāma bhavitā | sa cāpūrvoktāt purañjayād aparaḥ purañjaya iti prasiddhaḥ san varṇān brāhmaṇādīn pulinda-yadu-madraka-saṁjñān mleccha-prāyān kariṣyati | aparān iti pāṭhe anyān pulindādi-saṁjñān varṇān kariṣyatīty arthaḥ ||37||

**krama-sandarbhaḥ :** *na vyākhyātam.*

**viśvanāthaḥ :** tataś ca māgadhānāṁ madhye kaścid viśvasphūrji-nāma purāṇāṁ jetā paraḥ pracīnaḥ purañjayo dvitīya ivety arthaḥ | varṇān brāhmaṇādīn pulinda-yadu-madraka-saṁjñān mleccha-prāyān kariṣyati ||37||

—o)0(o—

**|| 12.1.38 ||**

prajāś cābrahma-bhūyiṣṭhāḥ sthāpayiṣyati durmatiḥ |

vīryavān kṣatram utsādya padmavatyāṁ sa vai purī ||

anu-gaṅgam ā-prayāgaṁ guptāṁ bhokṣyati medinīm

**śrīdharaḥ :** kiṁ caivaṁ kṛtvābrahma-bhūyiṣṭhā atraivarṇyāpracurāḥ satīḥ prajāḥ sthāpayiṣyati pālayiṣyati | sa ca padmavatyāṁ puri vasan anugaṅgāṁ gaṅgā-dvāram ārabhya prayāga-paryantaṁ guptāṁ pālitāṁ medinīṁ bhokṣyati ||38||

**krama-sandarbhaḥ :** *na vyākhyātam.*

**viśvanāthaḥ :** abrahma-bhūyiṣṭhā veda-rahitā bahutarāḥ | kṣetraṁ puṇya-kṣetram utsādya utsannaṁ kṛtvā ||38||

—o)0(o—

**|| 12.1.39 ||**

saurāṣṭrāvanty-ābhīrāś ca śūrā arbuda-mālavāḥ |

vrātyā dvijā bhaviṣyanti śūdra-prāyā janādhipāḥ ||

**śrīdharaḥ :** tad-anantaraṁ ca saurāṣṭrādi-deśa-vartino dvijā vrātyā upanayana-rahitā bhaviṣyanti ||39||

**krama-sandarbhaḥ :** *na vyākhyātam.*

**viśvanāthaḥ :** tataś ca saurāṣṭrādi-deśa-vartino dvijā vrātyāḥ saṁskāra-hīnā bhaviṣyanti ||39||

—o)0(o—

**|| 12.1.40 ||**

sindhos taṭaṁ candrabhāgāṁ kauntīṁ kāśmīra-maṇḍalam |

bhokṣyanti śūdrā vrātyādyā mlecchāś cābrahma-varcasaḥ ||

**śrīdharaḥ :** abrahma-varcaso vedācāra-śūnyāḥ ||40||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.1.41 ||**

tulya-kālā ime rājan mleccha-prāyāś ca bhūbhṛtaḥ |

ete’dharmānṛta-parāḥ phalgu-dās tīvra-manyavaḥ ||

**śrīdharaḥ :** ime ca mleccha-prāyā bhūbhṛtas tulya-kālā bhaviṣyanti | kiṁ ca, ete sarve’dharmānṛta-parā adharme’nṛte ca pariniṣṭhitāḥ phalgu-dā alpa-dātāraḥ ||41||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.1.42 ||**

strī-bāla-go-dvija-ghnāś ca para-dāra-dhanādṛtāḥ |

uditāsta-mita-prāyā alpa-sattvālpakāyuṣaḥ ||

**śrīdharaḥ :** uditāsta-mita-prāyā harṣa-śokādi-bahulāḥ ||42||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.1.43 ||**

asaṁskṛtāḥ kriyā-hīnā rajasā tamasāvṛtāḥ |

prajās te bhakṣayiṣyanti mlecchā rājanya-rūpiṇaḥ ||

**śrīdharaḥ :** asaṁskṛtā garbhādhānādi-saṁskāra-rahitāḥ | prajā bhakṣayiṣyanti dhanādy-apahārādinā pīḍayiṣyanti ||43||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.1.44 ||**

tan-nāthās te janapadās tac-chīlācāra-vādinaḥ |

anyonyato rājabhiś ca kṣayaṁ yāsyanti pīḍitāḥ ||

**śrīdharaḥ :** kiṁ ca, tan-nāthāḥ te nāthā yeṣāṁ te janapadā deśa-vartino manuṣyās tac-chīlācāra-vādinas teṣām iva śīlam ācāro vādaś ca tadvantaḥ ||44||

**krama-sandarbhaḥ, viśvanāthaḥ :** *na vyākhyātam.*

—o)0(o—

iti sārārtha-darśinyāṁ harṣiṇyāṁ bhakta-cetasām |

dvādaśe prathamo’dhyāyaḥ saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ dvādaśa-skandhe

rāja-vaṁśānukīrtanaṁ nāma

prathamo’dhyāyaḥ |

|| 12.1 ||

(12.2)

(12.2)

atha dvitīyo’dhyāyaḥ

## kali-dharmaḥ

**|| 12.2.1 ||**

**śrī-śuka uvāca—**

tataś cānudinaṁ dharmaḥ satyaṁ śaucaṁ kṣamā dayā |

kālena balinā rājan naṅkṣaty āyur balaṁ smṛtiḥ ||

**śrīdharaḥ :**

dvitīye tu kaler doṣa-vṛddhau kalky-avatārataḥ |

adharmiṣṭhe jane naṣṭe punaḥ kṛta-yugāgamaḥ ||

kali-dharmān prapañcayati—tataś cety-ādinā ||1||

**krama-sandarbhaḥ :** *na vyākhyātam.*

**viśvanāthaḥ :**

dvitīye tu kalau nṝṇāṁ janmācāra-guṇodayaḥ |

kaler vṛddhi-parijñānaṁ tad-ante satyam ucyate ||

kali-doṣān āha—tata iti ||1||

—o)0(o—

**|| 12.2.2 ||**

vittam eva kalau nṝṇāṁ janmācāra-guṇodayaḥ |

dharma-nyāya-vyavasthāyāṁ kāraṇaṁ balam eva hi ||

**śrīdharaḥ :** dharma-nyāyayor vyavasthāyāṁ balam eva ||2||

**krama-sandarbhaḥ :** *na vyākhyātam.*

**viśvanāthaḥ :** vittam eveti | yasya vittaṁ vartate, sa eva sat-kula-janmā, sa eva sad-ācāraḥ, sa eva sad-guṇa ity evāgre vyākhyeyam ||2||

—o)0(o—

**|| 12.2.3 ||**

dāmpatye’bhirucir hetur māyaiva vyāvahārike |

strītve puṁstve ca hi ratir vipratve sūtram eva hi ||

**śrīdharaḥ :** dāmpatye bhāryā-pati-bhāve’bhirucir eva hetur na kula-gotrādiḥ | vyāvahārike kraya-vikrayādau | strītve puṁstve ca tayoḥ śraiṣṭhye rati-kauśalam eva hetur na kulam ācāro vā ||3||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.2.4 ||**

liṅgam evāśrama-khyātāv anyonyāpatti-kāraṇam |

avṛttyā nyāya-daurbalyaṁ pāṇḍitye cāpalaṁ vacaḥ ||

**śrīdharaḥ :** āśramāṇāṁ khyātau jñāne liṅgam eva daṇḍājinādikaṁ hetur na tv ācāra-viśeṣaḥ | anyonyāpatti-kāraṇaṁ cāśramād āśramāntara-prāptau ca kāraṇam | yadvā bahūdaka-haṁsādīnām anyonyāpattau namaskārādi-vyavahāre kāraṇam | avṛttyā mudrārpaṇādi-dānāsāmarthyena nyāye daurbalyaṁ parājayaḥ | cāpalaṁ vaco bahu-bhāṣaṇam ||4||

**krama-sandarbhaḥ :** *na vyākhyātam.*

**viśvanāthaḥ :** anyonyāpattau .parasparam utkarṣāpakarṣa-prāptau liṅgam eva daṇḍājina-śikhā-tyāgādikam eva kāraṇaṁ, na tu jñāna-sad-ācārādikam | avṛttyā mūdrādy-arpaṇā-sāmarthyenaiva hetunā nyāya-daurbalyaṁ nyāye parājayaḥ | cāpalaṁ vacaḥ cāpalya-yuktaṁ bhāṣaṇam ||4||

—o)0(o—

**|| 12.2.5 ||**

anāḍhyataivāsādhutve sādhutve dambha eva tu |

svī-kāra eva codvāhe snānam eva prasādhanam ||

**śrīdharaḥ :** asādhutve cauryādy-abhiyoge | prasādhanam alaṅkāraḥ ||5||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.2.6 ||**

dūre vāry-ayanaṁ tīrthaṁ lāvaṇyaṁ keśa-dhāraṇam |

udaram-bharatā svārthaḥ satyatve dhārṣṭyam eva hi ||

**śrīdharaḥ :** dūre vartamānaṁ vāryayanaṁ jalāśayas tīrthaṁ, na tu gurv-ādi | svārthaḥ puruṣārthaḥ ||6||

**krama-sandarbhaḥ :** lāvaṇye nimitte keśa-dhāraṇam eva kariṣyantīti saptamy-antānām anvayaḥ ||6||

**viśvanāthaḥ :** vāryayanaṁ jalāśayaḥ ||6||

—o)0(o—

**|| 12.2.7-8 ||**

dākṣyaṁ kuṭumba-bharaṇaṁ yaśo’rthe dharma-sevanam |

evaṁ prajābhir duṣṭābhir ākīrṇe kṣiti-maṇḍale ||

brahma-viṭ-kṣatra-śūdrāṇāṁ yo balī bhavitā nṛpaḥ |

prajā hi labdhai rājanyair nirghṛṇair dasyu-dharmabhiḥ ||

*na katamenāpi vyākhyātam.*

—o)0(o—

**|| 12.2.9-11 ||**

ācchinna-dāra-draviṇā yāsyanti giri-kānanam |

śāka-mūlāmiṣa-kṣaudra-phala-puṣpāṣṭi-bhojanāḥ ||

anāvṛṣṭyā vinaṅkṣyanti durbhikṣa-kara-pīḍitāḥ |

śīta-vātātapa-prāvṛḍ-himair anyonyataḥ prajāḥ ||

kṣut-tṛḍbhyāṁ vyādhibhiś caiva santapsyante ca cintayā |

triṁśad viṁśati varṣāṇi paramāyuḥ kalau nṛṇām ||

**śrīdharaḥ :** ācchinnā apahṛtā dārā draviṇāni ca yāsāṁ tāḥ | aṣṭir bījam ||9||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.2.12 ||**

kṣīyamāṇeṣu deheṣu dehināṁ kali-doṣataḥ |

varṇāśrama-vatāṁ dharme naṣṭe veda-pathe nṛṇām ||

**śrīdharaḥ :** kṣīyamāṇeṣv ity-ādīnām itthaṁ kalau gata-prāya iti pañcamenānvayaḥ | kṣīyamāṇeṣv alpa-prāyeṣu ||12||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.2.13 ||**

pāṣaṇḍa-pracure dharme dasyu-prāyeṣu rājasu |

caryānṛta-vṛthā-hiṁsā- nānā-vṛttiṣu vai nṛṣu ||

**śrīdharaḥ :** dasyu-prāyeṣu caura-tulyeṣu | cauryānṛta-vṛthāhiṁsādyā nānā-vṛttayo yeṣāṁ teṣu |

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.2.14 ||**

śūdra-prāyeṣu varṇeṣu cchāga-prāyāsu dhenuṣu |

gṛha-prāyeṣv āśrameṣu yauna-prāyeṣu bandhuṣu ||

**śrīdharaḥ :** chāga-prāyāsu pramāṇataḥ kṣirataś cājātulyāsu |

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.2.15 ||**

aṇu-prāyāsv oṣadhīṣu śamī-prāyeṣu sthāsnuṣu |

vidyut-prāyeṣu megheṣu śūnya-prāyeṣu sadmasu ||

**śrīdharaḥ :** aṇu-prāyāsu śyāmāka-tulyāsu | sthāsnuṣu vṛkṣeṣu | vidyut-prāyeṣu taḍid-bahuleṣu | śūnya-prāyeṣu dharmādi-rahiteṣu sadmasu gṛheṣu ||15||

**krama-sandarbhaḥ :** *na vyākhyātam.*

**viśvanāthaḥ :** sthāsnuṣu vṛkṣeṣu ||15||

—o)0(o—

**|| 12.2.16 ||**

itthaṁ kalau gata-prāye janeṣu khara-dharmiṣu |

dharma-trāṇāya sattvena bhagavān avatariṣyati ||

**śrīdharaḥ :** jane tu khara-dharmiṇi duḥsaha-ceṣṭite kalau gata-prāye samāpta-prāye ||16||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.2.17 ||**

carācara-guror viṣṇor īśvarasyākhilātmanaḥ |

dharma-trāṇāya sādhūnāṁ janma karmāpanuttaye ||

**śrīdharaḥ :** etat prapañcayati caturbhiḥ—carācara-guror īśvarasyeti ca | dharma-trāṇe hetuḥ, gurutveśvaratvayor upapādanam akhilasya viśvasyātmanaḥ kāraṇasyeti | evaṁ-bhūtasya viṣṇor janma sādhūnāṁ dharma-trāṇāya | dharma-trāṇa-prayojanam āha—karmāpanuttaye mokṣāya ||17||

**krama-sandarbhaḥ :** *na vyākhyātam.*

**viśvanāthaḥ :** viṣṇor janma bhaviṣyati sādhūnāṁ karmāpanuttaye mokṣāya ||17||

—o)0(o—

**|| 12.2.18 ||**

śambhala-grāma-mukhyasya brāhmaṇasya mahātmanaḥ |

bhavane viṣṇuyaśasaḥ kalkiḥ prādurbhaviṣyati ||

**śrīdharaḥ :** śambhala-grāme mukhyasya pradhānasya nāmnā viṣṇuyaśaso brāhmaṇasya | bhavane gṛhe ||18||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.2.19-20 ||**

aśvam āśu-gam āruhya devadattaṁ jagat-patiḥ |

asināsādhu-damanam aṣṭaiśvarya-guṇānvitaḥ ||

vicarann āśunā kṣauṇyāṁ hayenāpratima-dyutiḥ |

nṛpa-liṅga-cchado dasyūn koṭiśo nihaniṣyati ||

**śrīdharaḥ :** dharma-trāṇa-prakāram āha, aśvam iti | asādhavo damyante yena tam aśvam āruhyāsinā dasyūn koṭiśo nihaniṣyatīty uttareṇānvayaḥ | asādhu-damana iti pāṭhe kalki-viśeṣaṇam | aṇimādy-aṣṭaiśvaryāṇi guṇāś ca satya-saṅkalpatvādayas tair anvitaḥ ||19||

tat-prapañcaḥ, āśunā śīghra-gāminā tena hayenāśvena kṣoṇyāṁ pṛthivyāṁ vicaran | nṛpa-liṅga-cchado rāja-veṣa-cchannān ||20||

**krama-sandarbhaḥ :** *na vyākhyātam.*

**viśvanāthaḥ :** devaiḥ prasthāpitatvāt devadattatvaṁ, āśunā śīghra-gāminā, asādhavo damyante yena, tam asādhu-damanaṁ, nṛpa-liṅga-cchadaḥ rāja-veśa-cchannān ||19-20||

—o)0(o—

**|| 12.2.21 ||**

atha teṣāṁ bhaviṣyanti manāṁsi viśadāni vai |

vāsudevāṅga-rāgāti- puṇya-gandhānila-spṛśām ||

paura-jānapadānāṁ vai hateṣv akhila-dasyuṣu ||

**śrīdharaḥ :** tataś ca punaḥ kṛta-yuga-pravṛttiṁ vaktum āha, atheti sārdhābhyām | teṣāṁ paura-jānapadānāṁ manāṁsi viśadāni bhaviṣyanti | tatra hetuḥ, vāsudevasyāṅga-rāgeṇa candanādināti-puṇya-gandho yo’nilas taṁ spṛśantīti tathā teṣām |

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.2.22 ||**

teṣāṁ prajā-visargaś ca sthaviṣṭhaḥ sambhaviṣyati |

vāsudeve bhagavati sattva-mūrtau hṛdi sthite ||

**śrīdharaḥ :** sthaviṣṭhiḥ sthūlaḥ ||22||

**krama-sandarbhaḥ :** *na vyākhyātam.*

**viśvanāthaḥ :** sthaviṣṭhir dharma-niṣṭhatayā sthūlataraḥ ||22||

—o)0(o—

**|| 12.2.23 ||**

yadāvatīrṇo[[4]](#footnote-5) bhagavān kalkir dharma-patir hariḥ |

kṛtaṁ bhaviṣyati tadā prajā-sūtiś ca sāttvikī ||

**śrīdharaḥ :** kṛta-yuga-pravṛttim āha—yadāvatīrṇa iti | prajānāṁ sūtiḥ prasūtiḥ ||23||

**krama-sandarbhaḥ :** *na vyākhyātam.*

**viśvanāthaḥ :** sūtiḥ prasūtiḥ ||23||

—o)0(o—

**|| 12.2.24 ||**

yadā candraś ca sūryaś ca tathā tiṣya-bṛhaspatī |

eka-rāśau sameṣyanti bhaviṣyati tadā kṛtam ||

**śrīdharaḥ :** tad-avatāra-kālopalakṣaṇam āha—yadā candraś ceti | tiṣyaḥ puṣyaḥ | ayam arthaḥ, candra-sūrya-bṛhaspatīnāṁ yadā puṣya-nakṣatre yogas tadā tat kṛta-yugaṁ bhaviṣyati | yady api ca prati-dvādaśābdaṁ karka-rāśau bṛhaspatau vartamāne dvi-trāsv amāvāsyāsu teṣāṁ trayāṇām api puṣya-yogaḥ saṁbhavati, tathāpi teṣāṁ saha praveśo’tra vivakṣitaḥ | sameṣyantīti vacanāt | ato nātiprasaṅgaḥ ||24||

**krama-sandarbhaḥ :** *na vyākhyātam.*

**viśvanāthaḥ :** satya-yugārambha-kālaṁ darśayati—yadeti | tiṣyaḥ puṣyaḥ | ayam arthaḥ—candra-sūrya-bṛhaspatīnāṁ yadā puṣya-nakṣatre yogas tadā kṛta-yugaṁ bhaviṣyatīti | yadyapi prati-dvādaśābdaṁ karkaṭa-rāśau bṛhaspatau vartamāne dvi-trāsv amāvāsyāsu teṣāṁ trayāṇām api puṣya-yogaḥ saṁbhavati, tathāpi teṣāṁ saha praveśo’tra vivakṣitaḥ | sameṣyantīti vacanāt | ato nātiprasaṅgaḥ ||24||

—o)0(o—

**|| 12.2.25 ||**

ye’tītā vartamānā ye bhaviṣyanti ca pārthivāḥ |

te ta uddeśataḥ proktā vaṁśīyāḥ soma-sūryayoḥ ||

**śrīdharaḥ :** evaṁ navama-skandham ārabhyānukrāntaṁ vaivasvata-manor vaṁśa-dvayaṁ nigamayati—ye’tītā iti | uddeśataḥ saṅkṣepataḥ ||25||

**krama-sandarbhaḥ :** *na vyākhyātam.*

**viśvanāthaḥ :** navamam ārabhyopakrāntāṁ kathām upasaṁharati—ye’tītā iti ||25||

—o)0(o—

**|| 12.2.26 ||**

ārabhya bhavato janma yāvan nandābhiṣecanam |

etad varṣa-sahasraṁ tu śataṁ pañcadaśottaram ||

**śrīdharaḥ :** kali-yugāvāntara-viśeṣaṁ vaktum āha—ārabhyety-ādinā | varṣa-sahasraṁ pañcadaśottaraṁ śataṁ ceti kayāpi vivakṣayāvāntara-saṅkhyeyam | vastutas tu parīkṣin-nandayor antaraṁ dvābhyāṁ nyūnaṁ varṣāṇāṁ sārdha-sahasraṁ bhavati | yataḥ parīkṣit-sama-kālaṁ māgadhaṁ mārjārim ārabhya ripuñjayāntā viṁśati-rājānaḥ sahasra-saṁvatsaraṁ bhokṣyantīty uktaṁ navama-skandhe, ye bārhadratha-bhū-pālā bhāvyāḥ sāhasra-vatsaraṁ [bhā.pu. 9.22.49] iti | tataḥ paraṁ pañca pradyotanā aṣṭa-triṁśottaraṁ śatam | śiśunāgāś ca ṣaṣṭy-uttara-śata-trayaṁ bhokṣyanti pṛthivīm ity atraivoktatvāt ||26||

**krama-sandarbhaḥ :** *na vyākhyātam.*

**viśvanāthaḥ :** etad-varṣa-sahasram ity eṣaiva saṅkhyā pramāṇī kartavyā | parīkṣitaḥ sama-kāla-varti-mārjāri-prabhṛtīnām ānandād bhoga-kāla-saṅkhyayā tu kiñcin nyūnaṁ sārdha-sāhasraṁ yad varṣāṇi, tat teṣāṁ khaṇḍa-maṇḍala-patīnāṁ vilāpyānantaryeṇa saṅkhyātānīti jñeyam ||26||

—o)0(o—

**|| 12.2.27-28 ||**

saptarṣīṇāṁ tu yau pūrvau dṛśyete uditau divi |

tayos tu madhye nakṣatraṁ dṛśyate yat samaṁ niśi ||

tenaiva ṛṣayo yuktās tiṣṭhanty abda-śataṁ nṛṇām |

te tvadīye dvijāḥ kāla adhunā cāśritā maghāḥ ||

**śrīdharaḥ :** kaleḥ pravṛttiṁ vṛddhiṁ ca nirūpayituṁ kāla-jñānopalakṣaṇam āha—saptarṣīṇāṁ tv iti | ayam arthaḥ—prāg agra-śakaṭākāraṁ tārā-saptakaṁ saptarṣi-maṇḍalam | tatra kiñcid unnateṣāgra-sthānīyo marīciḥ | tataḥ paścād ānamra-yuga-kandharākāro vasiṣṭhaḥ sabhāryaḥ | tataḥ paścād īṣad-unnateṣāmūla-sthānīyo’ṅgirāḥ | tataḥ paścāc caturasra-tārā-catuṣke īśānyām atriḥ | tato dakṣiṇataḥ pulastyaḥ | pulastyāt paścimataḥ pulahaḥ | tata uttarataḥ kratuḥ | evaṁ sthite teṣāṁ madhye yau pūrvau udaya-samaye prathamam uditau dṛśyete pulaha-kratu-saṁjñau tayos tu madye tayoḥ pūrvayos tu madhye yat samaṁ dakṣiṇottara-rekhāyāṁ samadeśāvasthitam aśviny-ādiṣu yad anyatamaṁ nakṣatraṁ dṛśyate, tena tathaiva yuktā ṛṣayaḥ nṛṇām abda-śataṁ tiṣṭhanti, te ca dvijās tvadīye kāle’dhunā madhā āśritā vartante ||27-28||

**krama-sandarbhaḥ :** *na vyākhyātam.*

**viśvanāthaḥ :** atha kaler utpatti-kālaṁ vṛddha-kālaṁ ca nirūpayituṁ kāla-jñāna-viśeṣam āha— saptarṣīṇām iti | prāg agraṁ śakaṭākāraṁ tārā-saptakaṁ saptarṣi-maṇḍalam | tatrodaya-samaye pūrvau prathamam uditau pulaha-kratu-saṁjñau yau niśi dṛśyete, tayor madhye gatam aśviny-ādy-anyatamam ekaikaṁ nakṣatraṁ tiṣṭhati, ekaika-śata-varṣaṁ vyāpya tena tenaiva yuktā ṛṣayas tiṣṭhantīti niyamaḥ | adhunā tu te maghāśritā vartanta iti, tenāśleṣāśriteṣu kṛṣṇa-prādurbhāvaḥ | maghāśriteṣu teṣu tad-antardhānaṁ kali-praveśaś ca, pūrvāṣāḍhaṁ prāpteṣu kaler vṛddhir ity uttara-graha-dṛṣṭyā jñeyam ||27-28||

—o)0(o—

**|| 12.2.29 ||**

viṣṇor bhagavato bhānuḥ kṛṣṇākhyo’sau divaṁ gataḥ |

tadāviśat kalir lokaṁ pāpe yad ramate janaḥ ||

**śrīdharaḥ :** teṣu maghasu vartamāneṣu satsu yadā viṣṇor bhānur bhātīti bhānuḥ śuddha-sattvātmako deho divaṁ vaikuṇṭhaṁ gataḥ, tadā kali-yugam aviśat | yad yasmin yuge janaḥ pāpe ramate iti kali-yugasya lakṣaṇam ||29||

**krama-sandarbhaḥ :** viṣṇor iti yadā guṇāvatārasya viṣṇos tad-aṁśatvād raśmi-sthānīyasya kṛṣṇākhyo bhānuḥ sūrya-maṇḍala-sthānīyaḥ divaṁ prāpañcika-lokāgocaraṁ mathurādīnām eva prakāśa-viśeṣa-rūpaṁ vaikuṇṭha-lokaṁ gataḥ, tadā kalir lokam aviśat | eṣāṁ ca prakāśaḥ pṛthivī-stho’yaṁ tad-antardhāna-śaktyā tām aspṛśann eva virājate | atas tayā na spṛśyate pṛthivy-ādi-bhūta-mayair asmābhir vārāhokta-mahā-kadambādir iva yas tu prāpañcika-loka-gocaro mathurādi-prakāśaḥ, so’yaṁ kṛpayā pṛthivīṁ spṛśann evāvatīrṇaḥ | atas tayā spṛśyate tādṛśair asmābhir dṛśyamāna-kadambādir iva asmiṁś ca prakāśe yad āvatīrṇo bhagavāṁs tadā tat-sparśenāpi tat-sparśāt tāṁ spṛśann evāste | samprati tad-aspṛṣṭa-prakāśe viharamāṇaḥ punar aspṛśann eva bhavati | yadyapy evaṁ tathāpi dvayor bhedena kvacid abhedena vivakṣā tatra tatrāvagantavyā ||29||

**viśvanāthaḥ :** tatrāpi maghāsv eva yadā bhagavato bhānuḥ śrī-kṛṣṇasya kiraṇa-rūpo vaikuṇṭha-nāthaḥ divaṁ vaikuṇṭhaṁ gataḥ kṛṣṇākhyaḥ kṛṣṇatvena āsamyak khyātir yasya saḥ, bhātīti bhānuḥ, śuddha-sattvātmako deha iti svāmi-caraṇāḥ ||29||

—o)0(o—

**|| 12.2.30 ||**

yāvat sa pāda-padmābhyāṁ spṛśan āste ramā-patiḥ |

tāvat kalir vai pṛthivīṁ parākrantuṁ na cāśakat ||

**śrīdharaḥ :** nanu śrī-kṛṣṇe pṛthivyāṁ vartamāne’pi sandhyā-rūpeṇa kaliḥ praviṣṭa evāsīt, satyam, tathāpi tāvat tasya parākramo nābhavad ity āha—yāvad iti | parākrāntum abhibhavitum ||30||

**krama-sandarbhaḥ :** tad etad abhipretyāha—yāvad iti | parākrāntum ity anena tat-pūrvam api kañcit kālaṁ vyāpya praviṣṭo’sāv iti jñāpitam ||30||

**viśvanāthaḥ :** nanu dvāparasya sandhyāṁśa-śeṣe bhagavad-avatāra-madhye eva yadā duryodhano dyūtaṁ pravartayāmāsa, tato draupadī-vastrākarṣaṇa-samayam eva bhagavad-āviṣṭaḥ | kaliḥ pṛthivyām adhikartuṁ prathamaṁ śubha-muhūrtaṁ cakāreti śrutam | satyaṁ, tad api sa tadākiñcitkara evāsī ity āh—yāvad iti | kṛṣṇāvatāra-madhye kila caturbhir vartase yena pādair loka-sukhāvahair iti pṛthivy-uktes tretā-yugato’pi dharmasya prābalyāt kutaḥ kales tadā parākrama iti bhāvaḥ ||30||

—o)0(o—

**|| 12.2.31 ||**

yadā devarṣayaḥ sapta maghāsu vicaranti hi |

tadā pravṛttas tu kalir dvādaśābda-śatātmakaḥ ||

**śrīdharaḥ :** ato yathokta eva kali-praveśa-kāla ity āha—yadā devarṣaya iti | dvādaśābda-śatātmaka iti | divyena mānena sandhyā-sandhyāṁśābhyāṁ saha yo dvādaśābda-śatātmakaḥ, sa kalis tadā sandhyām atikramya praviṣṭa ity arthaḥ ||31||

**krama-sandarbhaḥ :** *na vyākhyātam.*

**viśvanāthaḥ :** ato maghāstheṣu ṛṣiṣu kṛṣṇāntardhāna-kṣaṇa-samanantara-kṣaṇa eva kaliḥ praviṣṭa ity āha—yadeti | dvādaśābda-śatātmaka iti divyena mānena sandhyā-sandhyāṁśābhyāṁ sahety arthaḥ ||31||

—o)0(o—

**|| 12.2.32 ||**

yadā maghābhyo yāsyanti pūrvāṣāṭhāṁ maharṣayaḥ |

tadā nandāt prabhṛty eṣa kalir vṛddhiṁ gamiṣyati ||

**śrīdharaḥ :** kaleḥ praveśa-kālam uktvā tasya vṛddhi-kālam āha—yadeti | tadā pradyotanāt prabhṛti vṛddhiṁ gacchan nandāt prabhṛty ativṛddhiṁ gamiṣyatīty arthaḥ ||32||

**krama-sandarbhaḥ :** *na vyākhyātam.*

**viśvanāthaḥ :** kaler vṛddhi-kālam āha—yadeti ||32||

—o)0(o—

**|| 12.2.33 ||**

yasmin kṛṣṇo divaṁ yātas tasminn eva tadāhani |

pratipannaṁ kali-yugam iti prāhuḥ purā-vidaḥ ||

**śrīdharaḥ :** nanu yadā kaler liṅgam upalabdhaṁ, tadaiva praviṣṭa iti yuktam | tataḥ pūrvam eva praveśas tataḥ paraṁ vṛddhir ity atra kiṁ pramāṇaṁ ? tatrāha—yasminn iti | pratipannaṁ praviṣṭam iti jñātam | purā-vidaḥ pūrva-jñātāraḥ ||33||

**krama-sandarbhaḥ :** *na vyākhyātam.*

**viśvanāthaḥ :** nanu kaleḥ prathama-sandhyāyāṁ kṛṣṇo’vatīrṇa iti navīnā vadanti tan nety āha—yasminn iti | ato yugānāṁ pūrva-sandhyāṁśa-śeṣe eva ārambha-samaya iti yo niyamaḥ, so’pi kaler bhagavat-prabhāvād vyartha evābhūd iti bhāvaḥ ||33||

—o)0(o—

**|| 12.2.34 ||**

divyābdānāṁ sahasrānte caturthe tu punaḥ kṛtam |

bhaviṣyati tadā nṝṇāṁ mana ātma-prakāśakam ||

**śrīdharaḥ :** kaler anantaraṁ kṛta-yuga-praveśam āha—divyābdānām iti | caturthe kalau praveśanābda-parimitenāṁśenāpi sahātīte satīty arthaḥ | kṛta-yuga-praveśa-cihnam āha—yadā nṝṇāṁ mana ātma-prakāśakaṁ bhaviṣyati tadeti ||34||

**krama-sandarbhaḥ :** *na vyākhyātam.*

**viśvanāthaḥ :** kṛta-yuga-praveśa-kālam āha—divyeti | caturthe kalau tadīya-sandhyāṁśa-śeṣa-samaye ity arthaḥ ||34||

—o)0(o—

**|| 12.2.35 ||**

ity eṣa mānavo vaṁśo yathā saṅkhyāyate bhuvi |

tathā viṭ-śūdra-viprāṇāṁ tās tā jñeyā yuge yuge ||

**śrīdharaḥ :** rāja-vaṁśoktāṁ sthitiṁ brāhmaṇādi-vaṁśeṣv apy atidiśati—ity eṣa iti | yathā yābhir ucca-nīcāvasthābhiḥ | tās tā avasthāḥ | vaṁśā iti vā pāṭhaḥ ||35||

**krama-sandarbhaḥ :** *na vyākhyātam.*

**viśvanāthaḥ :** mānavo vaṁśo yathā saṅkhyāyate manu-vaṁśyānāṁ yāvatyaḥ saṅkhyā yathoktā ity arthaḥ | tathaiva tatra tatratyānāṁ vaiśyādi-vaṁśyānām api tāvatyaḥ saṅkhyā anuktā api jñeyāḥ ||35||

—o)0(o—

**|| 12.2.36 ||**

eteṣāṁ nāma-liṅgānāṁ puruṣāṇāṁ mahātmanām |

kathā-mātrāvaśiṣṭānāṁ kīrtir eva sthitā bhuvi ||

**śrīdharaḥ :** etat-kīrtanasya vairāgyopayogitām āha—eteṣām iti | nāmaiva liṅgaṁ jñāpakaṁ yeṣāṁ, teṣāṁ kathā-mātreṇaivāvaśiṣṭānāṁ kīrtir eva sthitā, na tu rājyaṁ putrādayo vā ||36||

**krama-sandarbhaḥ :** *na vyākhyātam.*

**viśvanāthaḥ :** nāmaiva liṅgaṁ jñāpakaṁ yeṣām ||36||

—o)0(o—

**|| 12.2.37 ||**

devāpiḥ śāntanor bhrātā maruś cekṣvāku-vaṁśa-jaḥ |

kalāpa-grāma āsāte mahā-yoga-balānvitau ||

**śrīdharaḥ :** kalāv utsannānāṁ rāja-vaṁśānāṁ punaḥ pravṛtti-prakāram āha—devāpiḥ soma-vaṁśa-jaḥ | marus tu sūrya-vaṁśa-jaḥ | kalāpa-grāmo nāma yoginām āvāsaḥ prasiddhaḥ ||37||

**krama-sandarbhaḥ :** *na vyākhyātam.*

**viśvanāthaḥ :** kalāv utsannānāṁ rāja-vaṁśānāṁ punaḥ pravṛtti-prakāram āha—devāpiḥ soma-vaṁśa-jaḥ ||37||

—o)0(o—

**|| 12.2.38 ||**

tāv ihaitya kaler ante vāsudevānuśikṣitau |

varṇāśrama-yutaṁ dharmaṁ pūrva-vat prathayiṣyataḥ ||

*na katamenāpi vyākhyātam.*

—o)0(o—

**|| 12.2.39 ||**

kṛtaṁ tretā dvāparaṁ ca kaliś ceti catur-yugam |

anena krama-yogena bhuvi prāṇiṣu vartate ||

**śrīdharaḥ, viśvanāthaḥ :** imam eva prakāraṁ prati catur-yugaṁ darśayati—kṛtam iti ||39||

**krama-sandarbhaḥ :** *na vyākhyātam.*

—o)0(o—

**|| 12.2.40 ||**

rājann ete mayā proktā nara-devās tathāpare |

bhūmau mamatvaṁ kṛtvānte hitvemāṁ nidhanaṁ gatāḥ ||

**śrīdharaḥ :** eteṣāṁ nāma-liṅgānāṁ [bhā.pu. 12.2.36] ity-ādi yad uktaṁ tat prapañcayati—rājann iti pañcabhiḥ ||40||

**krama-sandarbhaḥ :** *na vyākhyātam.*

**viśvanāthaḥ :** nāmaiva liṅgaṁ jñāpakaṁ yeṣām ||40||

—o)0(o—

**|| 12.2.41 ||**

kṛmi-viḍ-bhasma-saṁjñānte rāja-nāmno’pi yasya ca |

bhūta-dhruk tat-kṛte svārthaṁ kiṁ veda nirayo yataḥ ||

**śrīdharaḥ :** mamatvaṁ kṛtvety anena sūcitāṁ bhūta-droha-pravṛttiṁ nindati—kṛmīti | rāja-nāmno rājeti nāma yasya tasyāpi dehasyānte kṛmayo viṣṭhā bhasmeti vā saṁjñā bhaviṣyati | tat-kṛte tad-arthaṁ yo bhūta-dhruk bhūtebhyo druhyati, sa kiṁ svārthaṁ veda ? kiṁ tu na vedaiva | kutaḥ ? ity apekṣāyāṁ hetutvena bhūta-drohaṁ viśinaṣṭi, yato bhūta-drohān nirayo bhavati ||41||

**krama-sandarbhaḥ :** *na vyākhyātam.*

**viśvanāthaḥ :** rāja-nāmno’pi dehasya ante maraṇe sati kṛmy-ādikam eva nāma bhavet | tasya dehasya kṛte ||41||

—o)0(o—

**|| 12.2.42 ||**

kathaṁ seyam akhaṇḍā bhūḥ pūrvair me puruṣair dhṛtā |

mat-putrasya ca pautrasya mat-pūrvā vaṁśa-jasya vā ||

**śrīdharaḥ :** mamatva-prakāraṁ prapañcayati—katham iti | seyam akhaṇḍā bhūr me pūrva-jair dhṛtā satī idānīṁ mat-pūrvā ca satī mat-putrādeḥ kathaṁ syād ity evam ||42||

**krama-sandarbhaḥ :** *na vyākhyātam.*

**viśvanāthaḥ :** mamatva-prakāram abhinayena darśayati—katham iti | mat-pūrvā ca satī mat-putrādeḥ kathaṁ syād ity evam ||42||

—o)0(o—

**|| 12.2.43 ||**

tejo-'b-anna-mayaṁ kāyaṁ gṛhītvātmatayābudhāḥ |

mahīṁ mamatayā cobhau hitvānte’darśanaṁ gatāḥ ||

**śrīdharaḥ :** ubhau mahīṁ kāyaṁ ca | adarśanaṁ mṛtyum ||43||

**krama-sandarbhaḥ :** *na vyākhyātam.*

**viśvanāthaḥ :** kāyam ātmatayā, mahīṁ ca mamatayā, gṛhītvā ubhayau mahī-kāyau, adarśanaṁ mṛtyum ||43||

—o)0(o—

**|| 12.2.44 ||**

ye ye bhū-patayo rājan bhuñjate bhuvam ojasā |

kālena te kṛtāḥ sarve kathā-mātrāḥ kathāsu ca ||

**śrīdharaḥ :** upasaṁharati—ye ye iti | te sarve ca kathāsu kriyamāṇāsu | kathā-mātrāḥ kālena kṛtāḥ ||44||

**krama-sandarbhaḥ, viśvanāthaḥ :** *na vyākhyātam.*

iti sārārtha-darśinyāṁ harṣiṇyāṁ bhakta-cetasām |

ekaviṁśo’tra daśame saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ dvādaśa-skandhe

kali-dharmo nāma

dvitīyo’dhyāyaḥ |

|| 12.2 ||

(12.3)

(12.3)

atha tṛtīyo’dhyāyaḥ

## yugānuvarṇanaṁ

**|| 12.3.1 ||**

**śrī-śuka uvāca—**

dṛṣṭvātmani jaye vyagrān nṛpān hasati bhūr iyam |

aho mā vijigīṣanti mṛtyoḥ krīḍanakā nṛpāḥ ||

**śrīdharaḥ :**

tṛtīye bhūmi-gītaiś ca rājya-doṣādi varṇyate |

kalau ca doṣa-bhūyiṣṭhe doṣa-hantrī harer natiḥ ||

dehe’hantāṁ bhūmau ca mamatāṁ kurvanty ato’buddhā ity uktaṁ tad eva bhūmi-gītaiḥ prapañcayati—dṛṣṭvety-ādi | ātmani pṛthivyā jaye vyagrān udyuktān | hāsa-prakāram evāha—aho iti | mā mām ||1||

**krama-sandarbhaḥ :** *na vyākhyātam.*

**viśvanāthaḥ :**

tṛtīye tu bhuvo hāsyaṁ dharma-pāda-vyavasthitiḥ |

kaler doṣo doṣa-hāri hari-smaraṇam ucyate ||

kathaṁ seyam akhaṇḍā bhūr ity abudhānāṁ manoratha uktas tam eva pṛthivyā varṇanena prapañcayati—dṛṣṭveti | mā mām ||1||

—o)0(o—

**|| 12.3.2 ||**

kāma eṣa narendrāṇāṁ moghaḥ syād viduṣām api |

yena phenopame piṇḍe ye’tiviśrambhitā nṛpāḥ ||

**śrīdharaḥ :** yena kāmena | phenopame piṇḍe dehe’tiviśrambhitā viśvāsaṁ nītā ye teṣāṁ narendrāṇām eṣa kāmo mogha eva syāt ||2||

**krama-sandarbhaḥ :** *na vyākhyātam.*

**viśvanāthaḥ :** yena kāmena piṇḍe dehe ||2||

—o)0(o—

**|| 12.3.3-4 ||**

pūrvaṁ nirjitya ṣaḍ-vargaṁ jeṣyāmo rāja-mantrinaḥ |

tataḥ saciva-paurāpta- karīndrān asya kaṇṭakān ||

evaṁ krameṇa jeṣyāmaḥ pṛthvīṁ sāgara-mekhalām |

ity āśā-baddha-hṛdayā na paśyanty antike’ntakam ||

**śrīdharaḥ :** kāmam eva darśayati dvābhyām—pūrvam iti | indriyārtha-lampaṭasya na rājya-prāptiḥ syād iti prathamam indriya-ṣaḍ-vargaṁ nirjitya, rāja-mantriṇo jiṣyāmo vaśī-kariṣyāmaḥ | sacivā amātyāḥ karīndrā hastipāḥ, tāṁś ca jeṣyāmaḥ | kaṇṭakān pratipakṣān | asya apāsya | “atha kaṇṭakān” iti vā pāṭhaḥ ||3-4||

**krama-sandarbhaḥ :** *na vyākhyātam.*

**viśvanāthaḥ :** kāmam eva darśayati—pūrvam iti dvābhyām | tatrendriyārtha-lampaṭasya rājya-prāptir na syāt, ataḥ prathamam indriya-ṣaḍ-vargaṁ jitvā, asya mat-pratipakṣa-nṛpsya ||3-4||

—o)0(o—

**|| 12.3.5 ||**

samudrāvaraṇāṁ jitvā māṁ viśanty abdhim ojasā |

kiyad ātma-jayasyaitan muktir ātma-jaye phalam ||

**śrīdharaḥ :** evaṁ kecid āśā-baddhā eva kecin māṁ punar jitvāpy atitṛṣṇayābdhiṁ viśanti | tad evam indriya-jayena ye rājyaṁ sādhayitum icchanti te ’timandā ity āha—kiyad iti ||5||

**krama-sandarbhaḥ :** *na vyākhyātam.*

**viśvanāthaḥ :** māṁ pṛthivīṁ jitvā atitṛṣṇayā abdhiṁ viśanti tadīya-ratnāny āhartum iti bhāvaḥ | evam indriya-jayena ye rājyaṁ sādhayitum icchanti, te madnā ity āha—kiyad iti ||5||

—o)0(o—

**|| 12.3.6 ||**

yāṁ visṛjyaiva manavas tat-sutāś ca kurūdvaha |

gatā yathāgataṁ yuddhe tāṁ māṁ jeṣyanty abuddhayaḥ ||

**śrīdharaḥ :** “antakaṁ na paśyanti” ity uktaṁ tad evāha—yām iti | kurūdvaheti bhūmi-gītaṁ kathayan śukaḥ saṁbodhayati, “kulodvahāḥ” iti tu pāṭhaḥ sugamaḥ ||6||

**krama-sandarbhaḥ :** *na vyākhyātam.*

**viśvanāthaḥ :** yathāgataṁ yathā-jñānaṁ sva-sva-jñānam antikramya viraktā bhūtvā vanaṁ gatā ity arthaḥ | tāṁ mām ete mandā yuddhe jeṣyanti ||6||

—o)0(o—

**|| 12.3.7-8 ||**

mat-kṛte pitṛ-putrāṇāṁ bhrātṝṇāṁ cāpi vigrahaḥ |

jāyate hy asatāṁ rājye mamatā-baddha-cetasām ||

mamaiveyaṁ mahī kṛtsnā na te mūṭheti vādinaḥ |

spardhamānā mitho ghnanti mriyante mat-kṛte nṛpāḥ ||

**śrīdharaḥ :** “abuddhayaḥ” ity uktaṁ tat prapañcayati—mat-kṛta iti ||7||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.3.9 ||**

pṛthuḥ purūravā gādhir nahuṣo bharato’rjunaḥ |

māndhātā sagaro rāmaḥ khaṭvāṅgo dhundhuhā raghuḥ ||

**śrīdharaḥ :** rāmo nāma kaścid rājā | yad vā, loka-dṛṣṭyā dāśarathir eva nirdiṣṭaḥ ||9||

**krama-sandarbhaḥ :** pṛthur iti pañcakam ||9||

**viśvanāthaḥ :** rāmo nāma kaścid anyo rājā, na tu dāśarathir iti svāmi-caraṇāḥ ||9||

—o)0(o—

**|| 12.3.10 ||**

tṛṇabindur yayātiś ca śaryātiḥ śantanur gayaḥ |

bhagīrathaḥ kuvalayāśvaḥ kakutstho naiṣadho nṛgaḥ ||

*na katamena vyākhyātam.*

—o)0(o—

**|| 12.3.11 ||**

hiraṇyakaśipur vṛtro rāvaṇo loka-rāvaṇaḥ |

namuciḥ śambaro bhaumo hiraṇyākṣo’tha tārakaḥ ||

**śrīdharaḥ :** lokaṁ rāvayati rodayatīti loka-rāvaṇaḥ ||11||

**krama-sandarbhaḥ :** *na vyākhyātam.*

**viśvanāthaḥ :**

—o)0(o—

**|| 12.3.12 ||**

anye ca bahavo daityā rājāno ye maheśvarāḥ |

sarve sarva-vidaḥ śūrāḥ sarve sarva-jito’jitāḥ ||

**śrīdharaḥ :** *na vyākhyātam.*

**krama-sandarbhaḥ :** anye ceti | ca-kārād ante ca mayi mamatāṁ kṛtvā mayy avartanta, tatra ye mameśvarā bhagavad-avatārā bhāgavatā vā, te sarve sarva-vidaḥ śūrāś ca jñāna-kriyā-śaktibhyāṁ parama-paryāptā ity arthaḥ | ata eva sarvañjitaḥ svayam ajitāś ca sarva-śabdāvṛttir atiharṣeṇātidārḍhya-vivakṣayā ca ||12||

**viśvanāthaḥ :** *na vyākhyātam.*

—o)0(o—

**|| 12.3.13 ||**

mamatāṁ mayy avartanta kṛtvoccair martya-dharmiṇaḥ |

kathāvaśeṣāḥ kālena hy akṛtārthāḥ kṛtā vibho ||

**śrīdharaḥ :** mayi uccair mamatāṁ kṛtvā ye ’vartanta te kālena kathāvaśeṣāḥ kṛtāḥ | vibho iti saṁbodhanaṁ kurūdvahetivat ||13||

**krama-sandarbhaḥ :** ye tu tatra martya-dharmiṇo martya-svabhāvāsaktās te kālenākṛtārthāḥ kathā-mātrāvaśeṣitāś ca kṛtā ity arthaḥ ||13||

**viśvanāthaḥ :** mayi uccair mamatāṁ kṛtvā ye’vartanta, te kāle kathāvaśeṣā abhūvan, kintu te na hy akṛtārthāḥ, api tu kṛtārthā eva, prāpta-sva-svābhīṣṭā eva, kṛtāḥ paryāptāḥ, pūrṇā eva rasa-śāstra-guṇādibhis tad api te yathāvaśeṣā abhūvan, arvācīnās tu akṛtārthā dhanādibhir apy apūrṇāḥ kim uteti bhāvaḥ | yuga-paryāptayoḥ kṛtaṁ, paryāptiḥ paripūrṇatā ity amaraḥ ||12||

—o)0(o—

**|| 12.3.14-15 ||**

kathā imās te kathitā mahīyasāṁ

vitāya lokeṣu yaśaḥ pareyuṣām |

vijñāna-vairāgya-vivakṣayā vibho

vaco-vibhūtīr na tu pāramārthyam ||

yat tūttamaḥ-śloka-guṇānuvādaḥ

saṅgīyate’bhīkṣṇam amaṅgala-ghnaḥ |

tam eva nityaṁ śṛṇuyād abhīkṣṇaṁ

kṛṣṇe’malāṁ bhaktim abhīpsamānaḥ ||

**śrīdharaḥ :** rāja-vaṁśānukathanasya tātparyam āha, kathā imā iti | vijñānaṁ viṣayāsāratājñānaṁ tato vairāgyaṁ tayor vivakṣayā pareyuṣāṁ mṛtānaṁ vaco-vibhūtīr vāg vilāsa-mātra-rūpā na tu pāramārthyaṁ paramārthaṁ yuktaṁ kathanaṁ na bhavatīty arthah | kas tarhi puruṣāṇām upādeyaḥ paramārthas tam āha, yas tv iti | nityaṁ praty aham | tatrāpy abhīkṣṇam ||14-15||

**sanātanaḥ** (ha.bha.vi. 10.445) : tam eva, na tu tad-vyatiriktaṁ śṛṇuyāt | nityaṁ pratyaham | tatrāpy abhīkṣṇaṁ kṛṣṇaṁ yā amalā bhaktiḥ prema-lakṣaṇā tām abhīpsamānaḥ, guṇānuvāda-śravaṇenaiva sā sampadyetety arthaḥ ||15||

**krama-sandarbhaḥ :** tad eva vyanakti—kathā imā iti dvābhyām | mahīyasāṁ bhagavad-avatāra-bhāgavatebhya itareṣāṁ mahārājānām | atra yat kvacic chrī-rāma-lakṣmaṇādayo’pi teṣāṁ rājñāṁ madhye vairāgyārthaṁ chatri-nyāyena paṭhyante tan nirasyate | ato yadyapi nigama-kalpa-taror [bhā.pu. 1.1.3] ity ādy-anusāreṇa sarvasyaiva prasaṅgasya rasa-rūpatvam, tathāpi kvacit sākṣād-bhakti-maya-śāntādi-rasa-rūpatvam, kvacit tad-upakaraṇa-śāntādi-rasa-rūpatvaṁ ca samarthanīyam | asti hi tatra tatra prasaṅgeṣu bhakti-raseṣv api tāratamyam ||14||

śrī-bhagavad-guṇa-śravaṇasyāvaśyakatvam āha—yas tv iti | guṇāḥ kāruṇyādayaḥ | tad-guṇānuvādasya svabhāva evāsau [sa-mūlāmaṅgala-nāśa-pūrvaka-śrī-kṛṣṇe’mala-bhakti-pradarśinī śaktir ity arthaḥ] iti śrī-gītāsv api dṛṣṭam—sthāne hṛṣīkeśa tava prakīrtyā jagat prahṛṣyaty anurajyate ca [gītā 11.36] ity ādau | uttama-ślokānāṁ bhagavad-avatārāṇāṁ bhāgavatānāṁ ca guṇānuvādo yas tam eva nityaṁ śṛṇuyāt | tatra tv atiśayenānugrahaṁ kuryād ity arthaḥ | sarvasya tasyāpi paramaṁ phalam āha—kṛṣṇa iti | kṛṣṇe kṛṣṇas tu bhagavān svayaṁ [bhā.pu. 1.3.28] ity ādinātiprasiddhe śrī-gopāla iti ||15||

**viśvanāthaḥ :** rājavaṁśa-kathanasya tātparyam āha—kathā iti mahīyasāṁ priyavratādīnāṁ, pareyuṣāṁ paraṁ śrī-bhagavantam īyuṣāṁ prāptānāṁ, kim-arthaṁ kathitāḥ ? tatrāha—vijñānaṁ teṣāṁ bhagavad-anubhavaḥ, .viśeṣaṁ ca tayor vivakṣayā, teṣāṁ tathācaraṇaṁ śrotṛ-janā api śikṣatv iti bhāvaḥ | he vibho ! iti tvam api tādṛśa eko bhavasīiti bhāvaḥ | kiṁ ca, imāḥ kathā vaco-vibhūtīr vacasāṁ vibhūtayo na bhavanti, kintu pāramārthyaṁ kathānāṁ paramārthatayaiva jñeyety arthaḥ ||14||

tasmān mahīyasāṁ teṣāṁ kathā nityaṁ śṛṇuyād eva, kṛṣṇa-guṇānuvāde tu tebhyo mahiṣṭhebhyo’py adhikatamānāṁ kṛṣṇa-līlā-parikarāṇāṁ mahatāṁ kathābhir vicitre viśeṣaṁ śṛṇv ity āha—ya iti | uttamaḥ-ślokasya bhagavato guṇānuvādas teṣu teṣu skandheṣu kvacit kvacid daśame tu sarvatraiva taṁ, nityam eva abhīkṣṇam eva bhaktim abhīpsamāna eva śṛṇuyād evety avadhāraṇa-catuṣṭayam ||14||

—o)0(o—

**|| 12.3.16 ||**

**śrī-rājovāca—**

kenopāyena bhagavan kaler doṣān kalau janāḥ |

vidhamiṣyanty upacitāṁs tan me brūhi yathā mune ||

**śrīdharaḥ :** kali-doṣopacaye sati bhakter asaṁbhavaṁ manyamānaḥ pṛcchati—kenopāyeneti | vidham iṣyanti nāśayiṣyanti | yathā yathāvat ||16||

**krama-sandarbhaḥ :** *na vyākhyātam.*

**viśvanāthaḥ :** vidham iṣyanti nāśayiṣyanti | yathā yathāvat ||16||

—o)0(o—

**|| 12.3.17 ||**

yugāni yuga-dharmāṁś ca mānaṁ pralaya-kalpayoḥ |

kālasyeśvara-rūpasya gatiṁ viṣṇor mahātmanaḥ ||

**śrīdharaḥ :** kali-yuge kaḥ paro dharma iti bubhutsayā pṛcchati—yugānīti | bruhīty anuṣaṅgaḥ | ātyantika-pralaya-jijñāsayā punaḥ pṛcchati, pralaya-kalpayoḥ saṁhāra-sthiti-kālayoḥ | na cāyaṁ bahir-mukhaḥ praśna ity āha—kālasyeti ||17||

**krama-sandarbhaḥ :** *na vyākhyātam.*

**viśvanāthaḥ :** yugānīti | bruhīty anuṣaṅgaḥ | pralaya-kalpayoḥ saṁhāra-sthiti-kālayoḥ | na cāyaṁ bahir-mukhaḥ praśna ity āha—kālasyeti ||17||

—o)0(o—

**|| 12.3.18 ||**

**śrī-śuka uvāca—**

kṛte pravartate dharmaś catuṣ-pāt taj-janair dhṛtaḥ |

satyaṁ dayā tapo dānam iti pādā vibhor nṛpa ||

**śrīdharaḥ :** tatra yuga-dharmāṁs tāvad āha—kṛta iti | taj-janais tat-kālīnair janaiḥ | dānam arāga-dveṣatayā’bhaya-dānam | tad eva prathama-skandhe śauca-śabdenoktam | vibhoḥ saṁpūrṇasya dharmasya ||18||

**krama-sandarbhaḥ :** *na vyākhyātam.*

**viśvanāthaḥ :** prathamaṁ yuga-dharmān āha—kṛta iti | taj-janais tat-kāla-bhavair lokair bhṛto dhṛtaḥ | dānam iti | daipa śodhane ity asmāt śaucam ity arthaḥ | tathaiva prathama-skandhokteḥ ||18||

—o)0(o—

**|| 12.3.19 ||**

santuṣṭāḥ karuṇā maitrāḥ śāntā dāntās titikṣavaḥ |

ātmārāmāḥ sama-dṛśaḥ prāyaśaḥ śramaṇā janāḥ ||

**śrīdharaḥ :** tadānīntana-janān āha—santuṣṭā iti | maitrā bhūta-maitrī-yuktāḥ | śramaṇā ātmābhyāsavantaḥ ||19||

**krama-sandarbhaḥ :** *na vyākhyātam.*

**viśvanāthaḥ :** śramaṇā ātmābhyāsavantaḥ ||19||

—o)0(o—

**|| 12.3.20 ||**

tretāyāṁ dharma-pādānāṁ turyāṁśo hīyate śanaiḥ |

adharma-pādair anṛta- hiṁsāsantoṣa-vigrahaiḥ ||

**śrīdharaḥ :** anṛtena satyam, hiṁsayā dayā, asantoṣeṇa tapaḥ, vigraheṇa dānam iti yathā-saṅkhyaṁ yojyam ||20||

**krama-sandarbhaḥ :** tretāyām ity-ādikaṁ prathama-skandha-sandarbhā’nusāreṇa samyak jñeyam ||20||

**viśvanāthaḥ :** anṛtena satyaṁ, hiṁsayā dayā, asantoṣeṇa tapaḥ, vigraheṇa śaucam ||20||

—o)0(o—

**|| 12.3.21 ||**

tadā kriyā-tapo-niṣṭhā nāti-hiṁsrā na lampaṭāḥ |

trai-vargikās trayī-vṛddhā varṇā brahmottarā nṛpa ||

**śrīdharaḥ, viśvanāthaḥ :** brahmottarā brāhmaṇādhikāḥ ||21||

**krama-sandarbhaḥ :** *na vyākhyātam.*

—o)0(o—

**|| 12.3.22 ||**

tapaḥ-satya-dayā-dāneṣv ardhaṁ hrasati dvāpare |

hiṁsātuṣṭy-anṛta-dveṣair dharmasyādharma-lakṣaṇaiḥ ||

**śrīdharaḥ :** hiṁsātuṣṭy-anṛta-dveṣair ity ayaṁ kramo na vivakṣitaḥ | dharmasyārdhaṁ hrasati kṣīyate | adharmasya lakṣaṇaiś cihnaiḥ, pādair ity arthaḥ ||22||

**krama-sandarbhaḥ :** *na vyākhyātam.*

**viśvanāthaḥ :** hiṁsety atra kramo na vivakṣitaḥ ||22||

—o)0(o—

**|| 12.3.23 ||**

yaśasvino mahā-śīlāḥ svādhyāyādhyayane ratāḥ |

āṭhyāḥ kuṭumbino hṛṣṭā varṇāḥ kṣatra-dvijottarāḥ ||

**śrīdharaḥ :** yaśasvinaḥ kīrti-priyāḥ | kṣatra-dvijottarāḥ kṣatriya-brāhmaṇa-pradhānāḥ |

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.3.24 ||**

kalau tu dharma-pādānāṁ turyāṁśo’dharma-hetubhiḥ |

edhamānaiḥ kṣīyamāṇo hy ante so’pi vinaṅkṣyati ||

**śrīdharaḥ :** kalau dharma-pādānāṁ turyāṁśaś caturthāṁśo ’vaśiṣyate |

**krama-sandarbhaḥ :** *na vyākhyātam.*

**viśvanāthaḥ :** dharma-hetūnāṁ satyādīnām adharma-hetubhir anṛtādibhiḥ ||24||

—o)0(o—

**|| 12.3.25 ||**

tasmin lubdhā durācārā nirdayā śuṣka-vairiṇaḥ |

durbhagā bhūri-tarṣāś ca śūdra-dāsottarāḥ prajāḥ ||

**śrīdharaḥ, viśvanāthaḥ :** śūdra-dāśottarāḥ śūdra-kaivartādi-pradhānāḥ ||25||

**krama-sandarbhaḥ :** *na vyākhyātam.*

—o)0(o—

**|| 12.3.26 ||**

sattvaṁ rajas tama iti dṛśyante puruṣe guṇāḥ |

kāla-sañcoditās te vai parivartanta ātmani ||

**śrīdharaḥ :** yugānām evaṁ-bhūta-vaiṣamye kāraṇam āha—sattvam iti pañcabhiḥ ||26||

**krama-sandarbhaḥ :** *na vyākhyātam.*

**viśvanāthaḥ :** yathā ekasyāpi grahasya sūryāder daśāyāṁ grahāṇām antardaśā bhavanti, tathaikaikasyāpi yugasya madhye catvāri yugāni tiṣṭhanty ataḥ kali-madhye’pi kadācit kadācin na dharma-hrāsas tatrāpy ekaikasmin puṁsy evaṁ draṣṭavyam ity āha—sattvam iti | ātmany antaḥkaraṇe parivartante, yātāyātaṁ kurvanti ||26||

—o)0(o—

**|| 12.3.27 ||**

prabhavanti yadā sattve mano-buddhīndriyāṇi ca |

tadā kṛta-yugaṁ vidyāj jñāne tapasi yad ruciḥ ||

**śrīdharaḥ :** manaś ca buddhiś cendriyāṇi ca sattve yadā prabhavanty atiśayena vartante ||27||

**krama-sandarbhaḥ :** *na vyākhyātam.*

**viśvanāthaḥ :** etad vivṛṇoti—prabhavantīti | sattve niṣkāma-dharme ||27||

—o)0(o—

**|| 12.3.28 ||**

yadā karmasu kāmyeṣu bhaktir yaśasi dehinām |

tadā tretā rajo-vṛttir iti jānīhi buddhi-man ||

**śrīdharaḥ :** yadā dharmādiṣu bhaktiḥ prītiḥ, tadā rajo-vṛtti-pradhānaṁ tretā-yugam iti jānīhi ||28||

**krama-sandarbhaḥ :** *na vyākhyātam.*

**viśvanāthaḥ :** kāmyeṣu sa-kāma-dharmeṣu bhaktiḥ prītiḥ ||28||

—o)0(o—

**|| 12.3.29****||**

yadā lobhas tv asantoṣo māno dambho’tha matsaraḥ |

karmaṇāṁ cāpi kāmyānāṁ dvāparaṁ tad rajas-tamaḥ ||

**śrīdharaḥ :** kāmyānāṁ karmaṇāṁ viṣaye yadā prītiḥ, tat tadā rajas-tamaḥ-pradhānaṁ dvāparaṁ jānīhīti pūrveṇānuṣaṅgaḥ ||29||

**krama-sandarbhaḥ :** *na vyākhyātam.*

**viśvanāthaḥ :** yadā kāmyānāṁ karmaṇāṁ kāmyeṣu karmasv ity arthaḥ | ca-kārād adharmeṣv api prītis tadā rajas-tamaḥ-pradhāna-dvāparaṁ jānīhi, tatra lobhādayo bhavantīty anvayaḥ ||29||

—o)0(o—

**|| 12.3.30 ||**

yadā māyānṛtaṁ tandrā nidrā hiṁsā viṣādanam |

śoka-mohau bhayaṁ dainyaṁ sa kalis tāmasaḥ smṛtaḥ ||

**śrīdharaḥ :** viṣādanaṁ duḥkham ||30||

**krama-sandarbhaḥ :** *na vyākhyātam.*

**viśvanāthaḥ :** yadā kevaleṣv adharmeṣv eva prītis tadā tāmasa-prasiddhaḥ kalir eva tadā māyānṛtādayaḥ viṣādanaṁ viṣādaḥ ||30||

—o)0(o—

**|| 12.3.31 ||**

tasmāt kṣudra-dṛśo martyāḥ kṣudra-bhāgyā mahāśanāḥ |

kāmino vitta-hīnāś ca svairiṇyaś ca striyo’satīḥ ||

**śrīdharaḥ :** kali-doṣān prapañcayati—yasmād ity-ādinā | yasmāt kaler hetoḥ | kṣudra-dṛśo manda-matayaḥ | kṣudra-bhāgyā alpa-bhāgyaḥ | mahā-śanā bahv-āhārāḥ | vitta-hīnā api kāminaś ca | svairiṇyaḥ puṁś-calyaḥ | asatīr asatyaḥ ||31||

**krama-sandarbhaḥ :** *na vyākhyātam.*

**viśvanāthaḥ :** atha kaler doṣān prapañcayati—tasmād iti | tasmāt kaler hetoḥ ||31||

—o)0(o—

**|| 12.3.32 ||**

dasyūtkṛṣṭā janapadā vedāḥ pāṣaṇḍa-dūṣitāḥ |

rājānaś ca prajā-bhakṣāḥ śiśnodara-parā dvijāḥ ||

**śrīdharaḥ :** dasyava utkṛṣṭāḥ pracurā yeṣu te ||32||

**krama-sandarbhaḥ :** dasyūtkṛṣṭā dasyava eva utkṛṣṭāḥ pradhānā yeṣu te ||32||

**viśvanāthaḥ :** *na vyākhyātam.*

—o)0(o—

**|| 12.3.33 ||**

avratā baṭavo’śaucā bhikṣavaś ca kuṭumbinaḥ |

tapasvino grāma-vāsā nyāsino’tyartha-lolupāḥ ||

**śrīdharaḥ :** avratā vihitācāra-śūnyāḥ | aśaucāḥ śauca-śūnyāś ca baṭavo brahmacāriṇo bhaviṣyanti | kuṭumbinaś ca gṛhasthāḥ svayaṁ bhikṣāṭana-parā bhaviṣyanti, na tu bhikṣāṁ dāsyanti | tapasvino vana-sthā vanaṁ hitvā grāma-vāsā bhaviṣyanti | nyāsino yatayo ’tīvārtha-lolupā bhaviṣyanti ||33||

**krama-sandarbhaḥ :** *na vyākhyātam.*

**viśvanāthaḥ :** baṭavo brahmacāriṇaḥ avratā vratāhīnāḥ śauca-hīnāś ca bhaviṣyanti | kuṭumbino gṛhasthā bhikṣavaḥ bhikṣāṭana-parā eva, na tu bhikṣāṁ dāsyanti | tapasvino bāṇa-prasthāḥ vanaṁ hitvā grāma-vāsāḥ grāme gṛhasthān eva svatapo darśayiṣyantīty arthaḥ | nyāsino yatayaḥ atyartha-lolupāḥ vitta-saṅgrahe payatiṣyante ||33||

—o)0(o—

**|| 12.3.34 ||**

hrasva-kāyā mahāhārā bhūry-apatyā gata-hriyaḥ |

śaśvat kaṭuka-bhāṣiṇyaś caurya-māyoru-sāhasāḥ ||

**śrīdharaḥ :** punar api strīṇāṁ svabhāvam āha, hrasva-kāyā iti | kaṭuka-bhāṣiṇyo ’priya-vādinyaḥ | cauryaṁ ca māyā kapaṭam uru ca sāhasaṁ yāsāṁ tāḥ ||34||

**krama-sandarbhaḥ :** *na vyākhyātam.*

**viśvanāthaḥ :** punar api striyo varṇayati—hrasveti ||34||

—o)0(o—

**|| 12.3.35 ||**

paṇayiṣyanti vai kṣudrāḥ kirāṭāḥ kūṭa-kāriṇaḥ |

anāpady api maṁsyante vārtāṁ sādhu jugupsitām ||

**śrīdharaḥ :** kiṁ ca, kirāṭā vaṇijaḥ | paṇayiṣyanti kraya-vikrayādi-vyavahāraṁ pravartayiṣyanti | kiṁ ca, sarve janā anāpady api jugupsitāṁ ninditāṁ vārtāṁ vṛttiṁ sādhu maṁsyante ||35||

**krama-sandarbhaḥ :** *na vyākhyātam.*

**viśvanāthaḥ :** kirāṭā vaṇijaḥ | kuṭa-kāriṇaḥ adharmeṇa kapaṭaṁ kṛtvā paṇayiṣyanti vyavahāraṁ pravartayiṣyante | kiṁ ca, sarve eva varṇā anāpady api jugupsitāṁ vārtāṁ sādhu maṁsyante ||35||

—o)0(o—

**|| 12.3.36 ||**

patiṁ tyakṣyanti nirdravyaṁ bhṛtyā apy akhilottamam |

bhṛtyaṁ vipannaṁ patayaḥ kaulaṁ gāś cāpayasvinīḥ ||

**śrīdharaḥ :** sarvottamam api patiṁ dravya-hīnaṁ bhṛtyās tyakṣyanti | patayaś ca vipannaṁ rogādibhir vyāpārākṣamaṁ kaulaṁ kula-paramparāyātaṁ tyakṣyanti | apayasvinīrdugdha-dohāḥ ||36||

**krama-sandarbhaḥ :** *na vyākhyātam.*

**viśvanāthaḥ :** akhilottamam api patiṁ nirdravyaṁ bhāryās tathā bhṛtyā api tyakṣyanti | patayaś ca vipannaṁ rogādi-grastaṁ kaulaṁ kula-paramparā-gatam api tyakṣyanti | gāś ca vṛddhatvād apayasvinīs tyakṣyanti ||36||

—o)0(o—

**|| 12.3.37 ||**

pitṛ-bhrātṛ-suhṛj-jñātīn hitvā saurata-sauhṛdāḥ |

nanāndṛ-śyāla-saṁvādā dīnāḥ straiṇāḥ kalau narāḥ ||

**śrīdharaḥ :** saurataṁ surata-nimittaṁ sauhṛdaṁ yeṣāṁ te | ata eva nanāndaro’tra bhāryā-bhaginyaḥ, śyālā bhāryā-bhrātaras taiḥ saṁvādo mantrālocanaṁ yeṣāṁ te | nanandṛ iti vā pāṭhaḥ ||37||

**krama-sandarbhaḥ :** *na vyākhyātam.*

**viśvanāthaḥ :** nanāndaro’tra bhāryā-bhaginyaḥ ||37||

—o)0(o—

**|| 12.3.38 ||**

śūdrāḥ pratigrahīṣyanti tapo-veṣopajīvinaḥ |

dharmaṁ vakṣyanty adharma-jñā adhiruhyottamāsanam ||

*na katamenāpi vyākhyātam.*

—o)0(o—

**|| 12.3.39 ||**

nityam udvigna-manaso durbhikṣa-kara-karśitāḥ |

niranne bhū-tale rājan anāvṛṣṭi-bhayāturāḥ ||

*na katamenāpi vyākhyātam.*

—o)0(o—

**|| 12.3.40 ||**

vāso-'nna-pāna-śayana- vyavāya-snāna-bhūṣaṇaiḥ |

hīnāḥ piśāca-sandarśā bhaviṣyanti kalau prajāḥ ||

**śrīdharaḥ :** piśāca-sandarśāḥ piśāca-sadṛśāḥ |

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.3.41 ||**

kalau kākiṇike’py arthe vigṛhya tyakta-sauhṛdāḥ |

tyakṣyanti ca priyān prāṇān haniṣyanti svakān api ||

**śrīdharaḥ :** kākiṇike viṁśati-varāṭakā-mātre’py arthe viṣaya-bhūte | vigṛhya vairaṁ kṛtvā ||41||

**krama-sandarbhaḥ :** *na vyākhyātam.*

**viśvanāthaḥ :** kākiṇike viṁśati-varāṭikā-mātre’py arthe viṣaye vigṛhya kalahaṁ kṛtvā ||41||

—o)0(o—

**|| 12.3.42 ||**

na rakṣisyanti manujāḥ sthavirau pitarāv api |

putrān bhāryāṁ ca kula-jāṁ kṣudrāḥ śiśnodaram-bharāḥ ||

*na katamenāpi vyākhyātam.*

—o)0(o—

**|| 12.3.43 ||**

kalau na rājan jagatāṁ paraṁ guruṁ

tri-loka-nāthānata-pāda-paṅkajam |

prāyeṇa martyā bhagavantam acyutaṁ

yakṣyanti pāṣaṇḍa-vibhinna-cetasaḥ ||

**śrīdharaḥ :** mahāntam anartham āha dvābhyām—kalāv iti | tri-loka-nāthair ānataṁ namas-kṛtaṁ pāda-paṅkajaṁ yasya tam | na yakṣyanti na pūjayiṣyanti | pākhaṇḍair vibhinnam anyathā kṛtaṁ ceto yeṣāṁ te ||43||

**krama-sandarbhaḥ :** tad evaṁ kalau nāma-kīrtana-pracāra-prabhāveṇaiva parama-bhagavat-parāyaṇatva-siddhir darśitā | tatra pāṣaṇḍa-praveśena nāmāparādhino ye teṣāṁ tu tad-bahirmukhatvam eva syād iti vyatirekeṇa tad draḍhayati—kalāv iti ||43||

**viśvanāthaḥ :** kiṁ ca, kaleḥ sandhyānantaraṁ tu mahāntam anartham āha—kalāv iti dvābhyām ||43||

—o)0(o—

**|| 12.3.44 ||**

yan-nāmadheyaṁ mriyamāṇa āturaḥ

patan skhalan vā vivaśo gṛṇan pumān |

vimukta-karmārgala uttamāṁ gatiṁ

prāpnoti yakṣyanti na taṁ kalau janāḥ ||

**śrīdharaḥ :** vivaśo gṛṇan san | vimuktāḥ karma-rūpā argalāḥ pratibandhā yasya saḥ ||44||

**krama-sandarbhaḥ :** tadānīṁ pāṣaṇḍair vibhinna-cetastvena tad-yājana[[5]](#footnote-6)-vaimukhyaṁ tu tan-nāma-vimukhānām eva syād ity abhipretya prāyeṇety eva vyanakti—yan nāmeti | nāmāny evopasaṁhariṣyate—kaler ity ādi-dvābhyām ||44||

**viśvanāthaḥ :** *na vyākhyātam.*

—o)0(o—

**|| 12.3.45 ||**

puṁsāṁ kali-kṛtāṁ doṣān dravya-deśātma-sambhavān |

sarvān harati citta-stho bhagavān puruṣottamaḥ ||

**śrīdharaḥ :** tad evaṁ kali-doṣān prapañcya prastutaṁ tan nistāroṣāyam āha—puṁsām iti ṣaḍbhiḥ | dravya-deśātmabhiḥ saṁbhavo yeṣāṁ tān | citta-sthaś citte sphuritaḥ ||45||

**krama-sandarbhaḥ :** yad eva nāma bhagavad-rūpeṇa sphuran tad vidadhātīty āha—puṁsām iti ||45||

**viśvanāthaḥ :** yad uktaṁ kenopāyena kali-doṣān nāśayiṣyanti tatrottaram āha—puṁsām iti | dravya-deśa-manaḥsu śuddhy-abhāvena sambhavo yeṣāṁ tān ||45||

—o)0(o—

**|| 12.3.46 ||**

śrutaḥ saṅkīrtito dhyātaḥ pūjitaś cādṛto’pi vā |

nṛṇāṁ dhunoti bhagavān hṛt-stho janmāyatāśubham ||

**śrīdharaḥ :** *na vyākhyātam.*

**krama-sandarbhaḥ :** bhagavataḥ svabhāva eva tādṛśa ity āha—śruta iti tribhiḥ ||46||

**viśvanāthaḥ :** citta-sthaḥ smṛtaḥ san, na kevalam etān eva doṣān harati, api tu prācīnārvācīnaṁ sarvam api pāpam ity āha—śrutaḥ iti ||46||

—o)0(o—

**|| 12.3.47 ||**

yathā hemni sthito vahnir durvarṇaṁ hanti dhātu-jam |

evam ātma-gato viṣṇur yoginām aśubhāśayam ||

**śrīdharaḥ :** ayam evoṣāyo nānya iti sa-dṛṣṭāntam āha—yatheti | dhātu-jaṁ tāmrādi-saṁśleṣa-jātaṁ hemno durvarṇaṁ mālinyaṁ tatra sthito vahnir eva hanti harati, na tu toyādi | evaṁ yoginām api viṣṇur eva, na tu yogādikam ity arthaḥ ||47||

**krama-sandarbhaḥ :** tat-svabhāvas tv ayaṁ nānyatra sambhavatīty āha—yatheti dvābhyām ||47||

**viśvanāthaḥ :** kiṁ cāntaḥ-karaṇa-śuddhau bhagavat-smaraṇādir evopāyo nānya iti sa-dṛṣṭāntam āha—yatheti | dhātujaṁ tāmrādi-saṁśleṣa-jātaṁ hemno durvarṇaṁ mālinyaṁ, tatra sthito vahnir eva harati, na tu toyādi evaṁ yoginām api viṣṇur eva, na tu yama-niyamādikam ||47||

—o)0(o—

**|| 12.3.48 ||**

vidyā-tapaḥ-prāṇa-nirodha-maitrī

tīrthābhiṣeka-vrata-dāna-japyaiḥ |

nātyanta-śuddhiṁ labhate’ntar-ātmā

yathā hṛdi-sthe bhagavaty anante ||

**śrīdharaḥ :** etad eva vivṛṇoti—vidyeti | vidyā deva-toṣāsanā ||48||

**krama-sandarbhaḥ :** *na vyākhyātam.*

**viśvanāthaḥ :** etad vivṛṇoti—vidyeti ||48||

—o)0(o—

**|| 12.3.49 ||**

tasmāt sarvātmanā rājan hṛdi-sthaṁ kuru keśavam |

mriyamāṇo hy avahitas tato yāsi parāṁ gatim ||

**śrīdharaḥ, viśvanāthaḥ :** *na vyākhyātam.*

**krama-sandarbhaḥ :** tad evaṁ tat-pṛṣṭārthān sarvān samāpayiṣyaṁs tat kartavyam upadiśati—tasmād iti | sarvātmanā sarveṇaiva prayatnena tatraiva kaimutyena hetum āha—mriyeti | hi yasmād anyo’pi yaḥ kaścit mriyamāṇo’py avahitaḥ, tasmin kṛtā’vadhānaś cet tat tan-mātrād eva parāṁ sarvotkṛṣṭāṁ gatiṁ yāti tvaṁ punas tasya paramāntaraṅgaḥ kim utety arthaḥ ||49||

—o)0(o—

**|| 12.3.50 ||**

mriyamāṇair abhidhyeyo bhagavān puruṣottamaḥ |

ātma-bhāvaṁ nayaty aṅga sarvātmā sarva-saṁśrayaḥ ||

**śrīdharaḥ :** ātma-bhāvaṁ sva-svarūpam ||50||

**krama-sandarbhaḥ :** *na vyākhyātam.*

**viśvanāthaḥ :** yato mriyamāṇo hy ajāmilādi-sadṛśo’pi janaḥ, avahitaḥ na vidyate vahitam avahitam avadhānaṁ yasya tathā-bhūto’pi, tataḥ keśavāt yathā-kṛt9cid api smṛtāt abhidhyeyaḥ dhyātuṁ śakyaś cet tadā ātma-bhāvam ātmani premāṇaṁ nayati tān prāpayati | nanu tat-samaye bhagavad-dhyānaṁ teṣāṁ kathaṁ jñeyaṁ syāt, tatrāha—sarvātmā lokā na jānantu nāma, sa tu jānāty evety arthaḥ | nanu kathaṁ sakṛd dhyāna-mātrād eva premāṇaṁ dadāti ? tatrāha—sarveṣāṁ sādhyānāṁ sādhanānāṁ ca sambhavo yasmāt saḥ | mahodārasya tasya kim etac citram iti bhāvaḥ ||50||

—o)0(o—

**|| 12.3.51 ||**

kaler doṣa-nidhe rājann asti hy eko mahān guṇaḥ |

kīrtanād eva kṛṣṇasya mukta-saṅgaḥ paraṁ vrajet ||

**śrīdharaḥ :** idānīṁ kaliṁ stauti dvābhyām—kaler doṣa-nidhe rājann iti ||51||

**krama-sandarbhaḥ :** ata eva cānyair api mriyamāṇair abhidhyeyaḥ | ātma-bhāvaḥ parama-premṇā ātma-tulyatāṁ kali-doṣa-praśamanatvena nāma-kīrtana-smaraṇa-māhātmyam uktvopasaṁharati—kaler iti | sa ca śreyo’tikrama-hetūnāṁ doṣāṇāṁ nidher api | kaler eko guṇaḥ kīrtanādara-rūpo mahān evāsti kaṁsādeḥ śrī-nāradādara iva | atas tasya vighnodyamābhāvāt siddhyaty eva nāma-kīrtayitvety āha—kīrtanād eveti ||51||

**viśvanāthaḥ :** idānīṁ kaleḥ sarvebhyo’pi yugebhyaḥ śraiṣṭhyam āha—kaler iti dvābhyām | doṣāṇāṁ nidher api kaler eko guṇo rājann asti virājamāno vāsti | yathā eka eva rājā asaṅkhyān api dasyūn hanti, tathaivaika eva guṇaḥ sarvān apy ukta-lakṣaṇa-doṣān hantīti bhāvaḥ | sa eva kaḥ ? tatrāha—kīrtanād eveti | nātra dhyānāder apy apekṣety arthaḥ | yad vā, kīrtanād eva, kim uta kīrtana-sahita-dhyānādibhyaḥ, paraṁ sarvotkṛṣṭaṁ puruṣārthaṁ premāṇam ||51||

—o)0(o—

**|| 12.3.52 ||**

kṛte yad dhyāyato viṣṇuṁ tretāyāṁ yajato makhaiḥ |

dvāpare paricaryāyāṁ kalau tad dhari-kīrtanāt ||

**śrīdharaḥ :** tat sarvaṁ hari-kīrtanād eva kalau bhavati nānyasmin yuge | uktaṁ ca—

dhyāyan kṛte yajan yajñais-tretāyāṁ dvāpare’rcayan |

yad āpnoti tad āpnoti kalau saṅkīrtya keśavam || iti ||52||

**sanātanaḥ** (ha.bha.vi. 11.457) : param utkṛṣṭaṁ bhagavad-bhakti-māhātmyādi-viṣayakaṁ jñānam ||52||

**krama-sandarbhaḥ :** kīrtanaṁ hi kalāvapi sarva-guṇa-vāridhir ity āha—kṛta iti | yad yac ca kṛtādiṣu, tena tena sādhanena syāt, tac ca tad ity eka-śeṣāt tat sarvaṁ prāpnotīty arthaḥ | ata evoktam anyatra,

dhyāyan kṛte yajan yajñais-tretāyāṁ dvāpare’rcayan |

yad āpnoti tad āpnoti kalau saṅkīrtya keśavam || iti ||52||

**viśvanāthaḥ :** sarva-yuga-gatāni bhagavat-prāpti-sādhanāni kalir eka eva dadāti, tatrāpi sva-sambhavād ekasmāt sarva-sugamāt kīrtanād eva dadātīty āha—kṛte iti | tat sarvaṁ hari-kīrtanād eva bhavati ||52||

iti sārārtha-darśinyāṁ harṣiṇyāṁ bhakta-cetasām |

dvādaśe tṛtīyo’dhyāyaḥ saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ dvādaśa-skandhe

yugānuvarṇanaṁ nāma

tṛtīyo’dhyāyaḥ |

||12.3||

(12.4)

### atha caturtho’dhyāyaḥ

## nāma

**|| 12.4.1 ||**

**śrī-śuka uvāca—**

kālas te paramāṇv-ādir dvi-parārdhāvadhir nṛpa |

kathito yuga-mānaṁ ca śṛṇu kalpa-layāv api ||

**śrīdharaḥ :**

caturthe tu caturdhoktā layā naimittikādayaḥ |

tatra saṁsāra-nistāro hari-kīrtyaiva varṇyate ||

kali-doṣa-nivartakaṁ hari-nāma-saṅkīrtanādikaṁ sa eva ca kalau paramo dharma iti praśna-dvayasyottaram uktam | yac cānyat pṛṣṭaṁ pralaya-kalpayor mānaṁ brūhīti [bhā.pu. 3.1.11] tad idānīṁ tṛtīya-skandhokta-kāla-mānānuvāda-pūrvakaṁ nirūpayati—kāla iti | sa kālaḥ paramāṇur vai yo bhuṅkte paramāṇutāṁ [bhā.pu. 3.11.4] ity-ādinā kālaḥ kathitaḥ |

catvāri trīṇi dve caikaṁ kṛtādiṣu yathā-kramam |

saṅkhyātāni sahasrāṇi dvi-guṇāni śatāni ca || [bhā.pu. 3.11.19] iti yuga-mānaṁ kathitam ||1||

**krama-sandarbhaḥ :** *na vyākhyātam.*

**viśvanāthaḥ :**

naimittikādyān pralayāṁś caturthe caturaḥ kramāt |

uktvopasañjahāra śrī-śukaḥ kṛṣṇa-kathāmṛtam ||

yac ca pṛṣṭaṁ pralayāklapayor mānaṁ brūhi [bhā.pu. 3.1.11] iti, tatra tṛtīya-skandhokta-kālānuvāda-pūrvakam āha—kāla iti ||1||

—o)0(o—

**|| 12.4.2 ||**

catur-yuga-sahasraṁ tu brahmaṇo dinam ucyate |

sa kalpo yatra manavaś caturdaśa viśām-pate ||

**śrīdharaḥ :** tatra kalpa-mānam āha—catur-yugeti | yatra caturdaśa manavaḥ krameṇa bhavanti ||2||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.4.3 ||**

tad-ante pralayas tāvān brāhmī rātrir udāhṛtā |

trayo lokā ime tatra kalpante pralayāya hi ||

**śrīdharaḥ :** pralayas tu catur-vidhaḥ—naimittikaḥ, prākṛtikaḥ, ātyantikaḥ, nityaś ceti | tatra naimittikaṁ pralayaṁ māna-sahitam āha—tad anta iti dvābhyām | tāvān catur-yuga-sahasra-pramāṇaḥ | saiva brāhmī rātriḥ ||3||

**krama-sandarbhaḥ :** *na vyākhyātam.*

**viśvanāthaḥ :** tāvān caturyuga-sahasra-pramāṇaḥ ||3||

—o)0(o—

**|| 12.4.4 ||**

eṣa naimittikaḥ proktaḥ pralayo yatra viśva-sṛk |

śete’nantāsano viśvam ātmasāt-kṛtya cātma-bhūḥ ||

**śrīdharaḥ :** naimittikatvaṁ darśayati | yatra yadā viśva-sṛk śrī-nārāyaṇo viśvam ātma-sāt-kṛtya svasminn upasaṁhṛtya śete, ātma-bhūr brahmā ca tasmin śete | tayor abheda-vivakṣayā vā brahmaṇa evānantāsanatvam uktam | brahmaṇo nidrāṁ nimittī-kṛtya pravartamāno loka-traya-pralayo naimittika ity ārthaḥ ||4||

**krama-sandarbhaḥ :** eṣa naimittaka ity upalakṣaṇam |*|*4||

**viśvanāthaḥ :** pralayāś catvāras tatraiṣa pralayo naimittikaḥ prathamaḥ, viśva-sṛk nārāyaṇa ātma-sātkṛtya svasminn upasaṁhṛtya śete | ātma-bhūr brahmā ca tasmin praviśya śete | ata eva brahmaṇo nidrāṁ nimittīkṛtya pravartamāno loka-traya-pralayo naimittikaḥ, eṣa eva dainandina-śabda-vācyaś ca ||4||

—o)0(o—

**|| 12.4.5 ||**

dvi-parārdhe tv atikrānte brahmaṇaḥ parameṣṭhinaḥ |

tadā prakṛtayaḥ sapta kalpante pralayāya vai ||

**śrīdharaḥ :** prākṛtikaṁ pralayam āha dvābhyām, dvi-parārdhe tu brahmaṇa āyuṣi | sapta-prakṛtayo mahad-ahaṅkāra-pañca-tan-mātrāṇi ||5||

**krama-sandarbhaḥ :** manvantara-nimittatvam api tad-antar-bhūtaṁ jñeyam |*|*5||

**viśvanāthaḥ :** prākṛtikaṁ pralayam āha—dvi-parārdhe tv iti dvābhyām | ādyaḥ parārdhopakrānta eva, dvitīye’pi parārdhe atikrānte sati brahmaṇa āyuḥ-samāptau satyāṁ sapta-prakṛtayo mahad-ahaṅkāra-tan-mātra-pañcakāni ||5||

—o)0(o—

**|| 12.4.6 ||**

eṣa prākṛtiko rājan pralayo yatra līyate |

aṇḍa-koṣas tu saṅghāto vighāta upasādite ||

**śrīdharaḥ :** saṅghāto mahad-ādi-kārya-bhūtaḥ, prakṛtīnāṁ tat-kārya-brahmāṇḍasya ca pralayāt prākṛtika ity arthaḥ | vighāte vighāta-kāraṇe upasādite sati ||6||

**krama-sandarbhaḥ :** *na vyākhyātam.*

**viśvanāthaḥ :** prakṛteḥ sakāśād udbhūta-vastūnāṁ prākṛtāv eva praveśāt prākṛtikaḥ saṅghātaḥ | mahad-ādi-tattva-samūha evāṇḍa-koṣaḥ | vighāte vighāta-kāle upasanne sati ||6||

—o)0(o—

**|| 12.4.7 ||**

parjanyaḥ śata-varṣāṇi bhūmau rājan na varṣati |

tadā niranne hy anyonyaṁ bhakṣyamāṇāḥ kṣudhārditāḥ ||

**śrīdharaḥ :** tad evāha—parjanya ity-ādinā buddhīndriyārtha-rūpeṇety ataḥ prāktanena granthena ||7||

**krama-sandarbhaḥ :** *na vyākhyātam.*

**viśvanāthaḥ :** tatra prakāram āha—parjanya iti ||7||

—o)0(o—

**|| 12.4.8 ||**

kṣayaṁ yāsyanti śanakaiḥ kālenopadrutāḥ prajāḥ |

sāmudraṁ daihikaṁ bhaumaṁ rasaṁ sāṁvartako raviḥ ||

**śrīdharaḥ :** sāmudrādikaṁ sarvaṁ rasaṁ raviḥ ||8||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.4.9 ||**

raśmibhiḥ pibate ghoraiḥ sarvaṁ naiva vimuñcati |

tataḥ saṁvartako vahniḥ saṅkarṣaṇa-mukhotthitaḥ ||

**śrīdharaḥ, viśvanāthaḥ :** pibate ākarṣati ||8||

**krama-sandarbhaḥ :** *na vyākhyātam.*

—o)0(o—

**|| 12.4.10 ||**

dahaty anila-vegotthaḥ śūnyān bhū-vivarān atha |

upary adhaḥ samantāc ca śikhābhir vahni-sūryayoḥ ||

**śrīdharaḥ :** anila-vegottho vāyu-vegodbhūtaḥ | “anila-vego vā” iti pāṭhe anilena vego yasya saḥ, vāḥ raviṇā raśmibhiḥ pītam udakaṁ ca dahatīty arthaḥ | “anila-vego vai” iti tu pāṭhaḥ su-gamaḥ | bhū-vivarān pātālādīn śūnyān raviṇā daihika-rasākarṣaṇāt prāṇi-rahitān | śikhābhir jvālābhiḥ ||10||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.4.11 ||**

dahyamānaṁ vibhāty aṇḍaṁ dagdha-gomaya-piṇḍa-vat |

tataḥ pracaṇḍa-pavano varṣāṇām adhikaṁ śatam ||

**śrīdharaḥ :** kiñcid adhikaṁ varṣāṇāṁ śatam | sāṁvartakaḥ pralaya-hetuḥ paro vāyur vāti tadā rajasāvṛtaṁ khaṁ dhūmraṁ bhavati ||11||

**krama-sandarbhaḥ :** *na vyākhyātam.*

**viśvanāthaḥ :** kiñcid adhikaṁ varṣāṇāṁ śataṁ vyāpya vāti, tadā rajasāvṛtaṁ khaṁ dhūmraṁ bhavati ||11||

—o)0(o—

**|| 12.4.12 ||**

paraḥ sāṁvartako vāti dhūmraṁ khaṁ rajasāvṛtam |

tato megha-kulāny aṅga citra-varṇāny anekaśaḥ ||

*na katamenāpi vyākhyātam.*

—o)0(o—

**|| 12.4.13 ||**

śataṁ varṣāṇi varṣanti nadanti rabhasa-svanaiḥ |

tata ekodakaṁ viśvaṁ brahmāṇḍa-vivarāntaram ||

**śrīdharaḥ :** rabhasa-svanais tīvra-garjitaiḥ | brahmāṇḍa-vivaram adhyagataṁ viśvam ekodakam akārṇavodaka-vyāptaṁ bhavati ||13||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.4.14 ||**

tadā bhūmer gandha-guṇaṁ grasanty āpa uda-plave |

grasta-gandhā tu pṛthivī pralayatvāya kalpate ||

**śrīdharaḥ :** uda-plave udakenāplave sati | pralayatvāyābhāvāya ||14||

**krama-sandarbhaḥ :** *na vyākhyātam.*

**viśvanāthaḥ :** pralayatvāya prakṛṣṭo layo yasyā sā pralayā, tasyā bhāvaḥ pralayatvaṁ tasmai, nāśāyety arthaḥ ||14||

—o)0(o—

**|| 12.4.15 ||**

apāṁ rasam atho tejas tā līyante’tha nīrasāḥ |

grasate tejaso rūpaṁ vāyus tad-rahitaṁ tadā ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** apāṁ rasaṁ tejo grasati ||15||

—o)0(o—

**|| 12.4.16 ||**

līyate cānile tejo vāyoḥ khaṁ grasate guṇam |

sa vai viśati khaṁ rājaṁs tataś ca nabhaso guṇam ||

*na katamenāpi vyākhyātam.*

—o)0(o—

**|| 12.4.17 ||**

śabdaṁ grasati bhūtādir nabhas tam anu līyate |

taijasaś cendriyāṇy aṅga devān vaikāriko guṇaiḥ ||

**śrīdharaḥ :** bhūtādis tāmaso ’haṅkāraḥ | guṇair vṛttibhiḥ saha ||17||

**krama-sandarbhaḥ :** *na vyākhyātam.*

**viśvanāthaḥ :** bhūtādis tāmaso ’haṅkāraḥ | taijaso’haṅkāra indriyāṇi grasati | mahān ahaṅkāraṁ guṇais tad-vṛttibhiḥ saha grasati taṁ mahāntam ||17||

—o)0(o—

**|| 12.4.18 ||**

mahān grasaty ahaṅkāraṁ guṇāḥ sattvādayaś ca tam |

grasate’vyākṛtaṁ rājan guṇān kālena coditam ||

**śrīdharaḥ, viśvanāthaḥ :** avyākṛtaṁ pradhānam ||18||

**krama-sandarbhaḥ :** *na vyākhyātam.*

—o)0(o—

**|| 12.4.19 ||**

na tasya kālāvayavaiḥ pariṇāmādayo guṇāḥ |

anādy anantam avyaktaṁ nityaṁ kāraṇam avyayam ||

**śrīdharaḥ :** tasya tu layo nāstīty āha—tasyeti | kāla-vayavair aho-rātrādibhiḥ | guṇā bhāva-vikārāḥ | pariṇāmo vipariṇāmaḥ | avyaktam astitva-vikāra-śūnyam | nityaṁ sarvadaika-rūpam, hrāsa-vṛddhi-rahitam ity arthaḥ | avyayam apakṣaya-śūnyam | sarvatra hetuḥ—kāraṇam iti |

**krama-sandarbhaḥ :** *na vyākhyātam.*

**viśvanāthaḥ :** tasya pradhānasya kālāvayavair aho-rātraiḥ pariṇāmo vipariṇāmaś caturtho vikāraḥ | anādīti prathamo vikāro janma na, anantam ity anto na, avyaktam ity astitva-lakṣaṇa-vikāro na, nityaṁ sadaika-rūpam iti vṛddhir na, avyayam ity apakṣayo neti | vikāra-ṣaṭkaṁ niṣiddham ||18||

—o)0(o—

**|| 12.4.20 ||**

na yatra vāco na mano na sattvaṁ

tamo rajo vā mahad-ādayo’mī |

na prāṇa-buddhīndriya-devatā vā

na sanniveśaḥ khalu loka-kalpaḥ ||

**madhvaḥ :** śrī-veda-vyāsāya namaḥ | oṁ na yatra vāca ity-ādi kālākhyasya brahmaṇaḥ svarūpam ||20||

**śrīdharaḥ :** kiṁ ca, vāg-ādi-gocarasya sa-viśeṣasya vikārā bhavanti, idaṁ tu na tathety āha—na yatreti dvābhyām | loka-kalpo loka-rūpaḥ sanniveśo racanā-viśeṣo nāsti ||20||

**krama-sandarbhaḥ :** *na vyākhyātam.*

**viśvanāthaḥ :** kiṁ ca, vāg-ādi-gocarasya sa-vikārasya vikārā bhavanti, idaṁ tu na tathety āha—na yatreti dvābhyām | loka-kalpo loka-rūpaḥ sanniveśo racanā-viśeṣaḥ ||20||

—o)0(o—

**|| 12.4.21 ||**

na svapna-jāgran na ca tat suṣuptaṁ

na khaṁ jalaṁ bhūr anilo’gnir arkaḥ |

saṁsupta-vac chūnya-vad apratarkyaṁ

tan mūla-bhūtaṁ padam āmananti ||

**śrīdharaḥ :** svapna-jāgrat svapna-jāgarāvasthā-yuktam | saṁsupta-vad indriyābhāvāt | śūnya-sādṛśye hetuḥ—apratarkyam | na punaḥ śūnyam evety āha—tad iti ||21||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.4.22 ||**

layaḥ prākṛtiko hy eṣa puruṣāvyaktayor yadā |

śaktayaḥ sampralīyante vivaśāḥ kāla-vidrutāḥ ||

**śrīdharaḥ :** upasaṁharati—laya iti | śaktayaḥ sattvādayaḥ ||22||

**krama-sandarbhaḥ :** *na vyākhyātam.*

**viśvanāthaḥ :** upasaṁharati—laya iti | śaktayaḥ sattvādaya eva līyante, na tu tayoḥ kadāpi kāpi kṣatir iti bhāvaḥ ||22||

—o)0(o—

**|| 12.4.23 ||**

buddhīndriyārtha-rūpeṇa jñānaṁ bhāti tad-āśrayam |

dṛśyatvāvyatirekābhyām ādy-anta-vad avastu yat ||

**śrīdharaḥ :** ātyantikaṁ layam āha—buddhīndriyeti dvadaśabhiḥ | ātyantika-layo mokṣaḥ sa ca brahma-jñānena sarva-prapañca-layātmakaḥ | na ca prapañcasyātma-vat satyatve layaḥ saṁbhavatīti jñāna-rūpād brahmaṇaḥ pṛthag bhūtasya tasyāsattvam upapādayati, buddhiś cendriyāṇi cārthāś cety evaṁ grāhaka-karaṇa-grāhya-rūpeṇa teṣām āśraya-bhūtaṁ jñānam eva bhāti na pṛthak | tatra hetum āha, dṛśyatvāvyatirekābhyām iti | ato yad ādy-antavat tad avastu | atraivaṁ prayogaḥ, vimataṁ sanna bhavati | dṛśyatvāt kāraṇāvyatirekād ādy-antavattvāc ca, rajju-sarpādi-vad iti ||23||

**krama-sandarbhaḥ :** tatra tad-āśrayatva-tat-prakāśyatva-tad-vyatiriktatvebhyo hetubhyo buddhīndriyādīnāṁ paramātma-svabhāva-śaktimayatvam āha—buddhīti | antaḥkaraṇa-bahiḥ-karaṇa-viṣaya-rūpeṇa paramātma-lakṣaṇaṁ jñānam eva bhāti | tasmād anyad eva buddhy-ādi-vastv ity arthaḥ | yatas tad-āśrayaṁ teṣām āśraya-rūpaṁ taj jñānam | klībatvam ārṣam | tathāpi rāja-bhṛtyayor ivātyanta eva bhedaḥ syāt | tatra hetv-antare’py āha—dṛśyatvaṁ tat-prakāśyatvam avyatirekas tad-vyatireke vyatirekaḥ tābhyām | tasmāt eka-deśa-sthitasyāgner jyotsnā vistāriṇī yathā [vi.pu. 1.22.56] ity ādivad buddhy-ādīnāṁ tat-svābhāvika-śaktimayatvam eva setsyatīti bhāvaḥ | yat khalv ādy-antavad-vaṇig-vīthy-ādau siddhaṁ śukty-ādau kadācid evāropitaṁ rajatam | tat punar avastu tad-āśrayakatva-tat-prakāśakatva[[6]](#footnote-7)-tad-vyatirekābhāvāt[[7]](#footnote-8) | śukty-ādi-vastu na bhavati, śukty-ādibhyo’nanyan na bhavatīty arthaḥ | tataś caika-vijñānena sarva-vijñāna-pratijñā virudhyeteti bhāvaḥ | evam asat-kārya-vādāntare’pi jñeyam ||23|| (paramātma-sandarbha 72)

**viśvanāthaḥ :** atha nirvāṇa-mokṣārthinā brahmaikya-bhāvanā-maya ātyantikaḥ pralaya ucyate | tac ca siṣādhayiṣitaṁ brahmaikyaṁ brahma-kāryasya dvaita-prapañcasyāsatyatve sādhita eva syād iti prauḍhiś cet tadāsatyam evedaṁ kārya-jātam ity āha—buddhīndriyeti navabhiḥ | jñānaṁ brahmaiva buddhīndriyārtha-rūpeṇa bhāti buddhy-ādīnāṁ brahma-śakti-pariṇāmatvād iti bhāvaḥ | jñānaṁ kīdṛśaṁ ? tad-āśrayaṁ tasya buddhy-ādi-prapañcasya kāraṇatvād āśrayaḥ | klībatvam ārṣam |

kiṁ ca, yad buddhy-ādi-prapañca-jātaṁ tat ādy-antavat utpatti-laya-viśiṣṭaṁ, ato vastutvenābhijñātam api asārvakālikatvāt paramārthato’vastv evety arthaḥ | aparāv api hetū āha—dṛśyatvaṁ ca, avyatirekaḥ kāraṇād vyatirekābhāvaś ca, tābhyām api avastu |

atraivaṁ prayogaḥ | buddhy-ādi-prapañca-jātam adṛśatvāt kāraṇāvyatirekādy-antavatvāc ca kanaka-kuṇḍalādivat paramārthato’vastu | atra vastu mithyaiveti mate’pi, syāc cec cit-sama ātmavat [bhā.pu. 12.4.29] ity agrima-stham anusṛtya dṛśatvād ity atra cid-bhinnatve satīti viśeṣaṇam avaśya-deyam anyathāsya hetor vyabhicāraḥ syāt | tāsāṁ madhye sākṣād brahma-gopāla-purī hi [go.tā.u. 2.26] ity-ādi-śrutyā | man-niketaṁ tu nirguṇaṁ [bhā.pu. 11.25.25], nirguṇo mad-apāśrayaḥ [bhā.pu. 11.25.26] ity-ādi-bhagavad-uktyā ca dṛśānām api bhagavad-dhāmādīnāṁ nirguṇatva-pratipādanena nityatvāt ||23||

—o)0(o—

**|| 12.4.24 ||**

dīpaś cakṣuś ca rūpaṁ ca jyotiṣo na pṛthag bhavet |

evaṁ dhīḥ khāni mātrāś ca na syur anyatamād ṛtāt ||

**śrīdharaḥ :** tatrāvyatirekaṁ dṛṣṭāntena prapañcayati—dīpa iti | dīpa-cakṣu-rūpāṇāṁ tejo-viśeṣāṇāṁ tejaso yathā na vyatirekas tathā dhīḥ kartrī khāni karaṇāni mātrā viṣayāḥ ṛtād brahmaṇaḥ pṛthak na syur brahma-kāryatvāt | nanv evaṁ kārya-kāraṇayor abhede kāryāsattve kāraṇasyāpy asattvaṁ prasajjeta tatrāha, anyatamād iti | kāryād atyanta-vyatiriktād brahmaṇaḥ | prapañcād brahmaṇo ’sti vyatirekaḥ, prapañcasya tu tato nāsti vyatireka ity arthaḥ ||24||

**krama-sandarbhaḥ :** ekasyāpi vastuno’ṁśabhedenāśrayāśrayitvaṁ svayam eva dṛṣṭāntena spaṣṭayati—dīpa iti | dīpaś cakṣū-rūpāṇāṁ mahā-bhūta-jyotir-aṁśa-rūpatvāt dīpādikaṁ na tataḥ pṛthak | evaṁ dhī-prabhṛtīni ṛtāt paramātmano na pṛthak syuḥ | tathāpi, yathā mahā-bhūta-jyotir dīpādi-doṣeṇa na lipyate, tathā buddhy-ādi-doṣeṇa paramātmāpi | tadvad asyāpy anyatamatvād ity āha—anyatamād iti ||24|| (paramātma-sandarbha 73)

**viśvanāthaḥ :** atra dṛṣṭāntaḥ—dīpa-cakṣū-rūpāṇāṁ tejo-viśeṣāṇāṁ te yathā tejasaḥ kāraṇāvyatirekaḥ, tathā dhīḥ kartā khānīndriyāṇi karaṇāni, mātrā viṣayāḥ, ṛtād brahmaṇaḥ pṛthak na syuḥ | yathā tejaḥ—kāryāṇi dīpa-cakṣu-rūpāṇi, tejāṁsy evocyante, evaṁ brahma-kāryaṁ buddhīndriya-viṣayādikaṁ brahmaivocyate ity arthaḥ |

nanv evaṁ kārya-kāraṇayor abhede kāryasyāsatyatve kāraṇasyāpy asatyatvaṁ prasajjeta, kāraṇasyaiva kārya-rūpeṇa pariṇatatvāt, tatrāha—anyatamāt kāryebhyaḥ svarūpato’tyanta-vyatiriktāt, tasya kāraṇa-rūpāyāḥ prakṛter api paratvād iti bhāvaḥ ||24||

—o)0(o—

**|| 12.4.25 ||**

buddher jāgaraṇaṁ svapnaḥ suṣuptir iti cocyate |

māyā-mātram idaṁ rājan nānātvaṁ pratyag-ātmani ||

**śrīdharaḥ :** yadā tu buddher asattvaṁ, tadā tad-avasthanāṁ sutarām asattvam ity āśayenāha—buddher iti | nanu viśva-taijasa-prājñānām etā avasthā na buddher ity āśaṇkhyāha—māyā-mātram iti | idaṁ viśva-taijasa-prājña-rūpam ||25||

**krama-sandarbhaḥ :** tad evaṁ dhī-prabhṛtīnāṁ paramātma-svābhāvika-śaktimayatvam uktvā tathāpi tebhyo bahiraṅga-śakti-mayebhyo’ntaraṅga-śakti-taṭastha-śakti-viśiṣṭa-paramātmano ’nyatamatvena teṣām aśuddhatva-vyañjanayā sva-doṣatvam uktvā teṣu dhī-vṛttiṣu tāvac chuddhasyaiva jīvasya sakāraṇam adhyāsam āha—buddher iti | buddhi-vṛtti-rūpaṁ jāgaraṇaṁ svapnaḥ suṣuptir itīdaṁ pratyag-ātmani śuddha-jīve viśva-taijasa-prājñatvākhyaṁ nānātvaṁ māyā-mātraṁ māyā-kṛtādhyāsa-mātreṇa jātam ity arthaḥ ||25|| (paramātma-sandarbha 74)

**viśvanāthaḥ :** yat tu viśva-taijasa-prājña iti jīvasya nānātvaṁ, tat tu buddhi-vṛttīnāṁ tritayatvāt, tasyāpi tritayatvaṁ mithyaivety āha—buddher iti | jāgara-svapna-suṣuptayas tisro vṛttayo buddher evety ucyante | atas tad-adhyāsāt pratyag-ātmani jīve’pi viśva-taijasa-prājña-saṁjñābhir nānātvaṁ māyā-mātraṁ mithyaivety arthaḥ ||25||

—o)0(o—

**|| 12.4.26 ||**

yathā jala-dharā vyomni bhavanti na bhavanti ca |

brahmaṇīdaṁ tathā viśvam avayavy udayāpyayāt ||

**madhvaḥ :** pratyekaṁ viṣṇu-rūpāṇāṁ bhrānti-mātrā bhidā matā |

jagataś caiva viṣṇoś ca satyo bhedaḥ sadaiva tu ||

yathākāśa-ghanau nityaṁ bhinnāv eva parasparam |

evam īśo jagac caiva bhinnāv eva parasparam || iti ||25-26||

**śrīdharaḥ :** ādy-antavattvād ity asya hetor asiddhim āśaṅkya sāvayavatvena sādhayati, yatheti | avayavīti | yat sāvayavaṁ tad ādy-anta-vad dhaṭādi-vad ity arthaḥ | ata udayāpyayād ādy-anta-vattvād viśvaṁ sanna bhavatīty arthaḥ | yad vā, pṛthag evāgamāpāyitvād viśvaṁ mithyā | brahma tu tad avadhitvāt satyam ity anena sādyate | dṛṣṭāntas tu pūrvokta eva | yathā jala-dharā vyomnīti dṛṣṭāntas tvāgamāpāyi-tad-avadhitva-mātre, na tu mithyātve ||26||

**krama-sandarbhaḥ :** tataḥ paramātmani buddhy-ādi-mayasya jagataḥ sato’pi samparkaḥ sutarāṁ nāstīty āha—yatheti | yathā vyomni vyoma-kārya-vāyu-jyotiḥ | salila-pārthivāṁśa-dhūma-pariṇatā jaladharās teṣām evāvayavinām udayāt bhavanti dṛśyante apy ayān na bhavanti na dṛśyante te ca tan na spṛśantīti jñeyaṁ tathā brahmaṇīdaṁ viśvam iti yojyaṁ tataḥ sūkṣma-rūpeṇa tasya sthitir asty eva jagac-chakti-viśiṣṭa-kāraṇāstitvāt ittham evoktaṁ sato’bhivyañjakaḥ kāla iti ||26|| (paramātma-sandarbha 75)*|*

**viśvanāthaḥ :** pariṇāma-vāde kārya-kāraṇāvyatireko darśitaḥ | athārambha-vāde viśvasyādy-antaratvaṁ tat-kāraṇasya parameśvarasya satyatvaṁ ca krameṇa darśayati—yatheti dvābhyām | na bhavanti naśyanti, tathaiva brahmaṇīdaṁ viśvaṁ bhavati, na bhavati ca | atra vyomnīti dṛṣṭāntena paramātmano nirlepatā darśitā | avayavīti yat sāvayavaṁ tad-ādy-antavat ghaṭādivad ity arthaḥ | ata udayāpyayāt ādy-antavad viśvaṁ na sarvadā satyam ity arthaḥ ||26||

—o)0(o—

**|| 12.4.27 ||**

satyaṁ hy avayavaḥ proktaḥ sarvāvayavinām iha |

vinārthena pratīyeran paṭasyevāṅga tantavaḥ ||

**madhvaḥ :** avayavy-avayavy-avayavābhedāt koṭy-aṁśo bheda īritaḥ |

so’pi bhedo na cābhedāt pṛthag eva pravartate ||

avayavy-avayavānāṁ ca kārya-kāraṇa-vastūnām |

eka eva niyantāsau harir nārāyaṇaḥ paraḥ || iti ca ||27||

**śrīdharaḥ :** “anyatamād ṛtāt” iti pratijñāta-kāraṇasya satyatvam upapādayati—satyam iti | avayavaḥ kāraṇaṁ proktaḥ, vācāraṁbhaṇaṁ vikāro nāmadheyaṁ mṛttikety eva satyaṁ [chā.u. 6.1.4] ity-ādi-śrutibhiḥ | atra yuktim api darśayati—vineti | aṅga he rājan ! hi yasmād arthenāvayavinā pṛthag evāvayavāḥ pratīyeran | yathā paṭasyāvayavās tantavaḥ paṭāt pṛthak pratīyante tadvad iti ||27||

**krama-sandarbhaḥ :** tad eva vaktuṁ kāraṇāstitvaṁ dṛṣṭāntena pratipādayati—satyam iti | sarveṣām avayavināṁ sthūla-vastūnām avayavaḥ kāraṇaṁ satyaṁ satyo vā’bhicāra-rahitaḥ proktaḥ loke tathā darśanād ity āha—vineti | arthena sthūla-rūpeṇa paṭenāpi vinā ||27||(paramātma-sandarbha 76)*|*

**viśvanāthaḥ :** kiṁ ca, SQ avayavI avayavaḥ KAf satyf loke t8 .Dād ity āha—vineti | aṅga, he rājan, hi y5, arthenāvayavinā vināpi pṛthag evāvayavāḥ pratīý2, y8 paṭasyāvayavās tantavaḥ paṭāt pṛthak pratīý2 tadvat | atra KYa-KAa-vastv-aikyam a.Df paṭa-tantuvad iti saptamokteḥ | siṣādhayiṣitaṁ BRikyaṁ tu labhyata eva ||27||

—o)0(o—

**|| 12.4.28 ||**

yat sāmānya-viśeṣābhyām upalabhyeta sa bhramaḥ |

anyonyāpāśrayāt sarvam ādy-anta-vad avastu yat ||

**śrīdharaḥ :** nanu kāryābhāve kāraṇatvaṁ brahmaṇaḥ kuto ghaṭeta ? satyam, tad api nātīva satyam ity āha—yad iti | sāmānyaṁ kāraṇam, viśeṣaḥ kāryam, tad-rūpeṇānyonyāpāśrayāt parasparāpekṣatvena nirūpaṇāsahatvād ity arthaḥ | ataḥ kāraṇatvam avadhitvaṁ vyāpakatvam ity-ādikam api yat parāpekṣatvād ādy-antavat tat sarvam avastv ity arthaḥ | yad vā, tatraiva hetv-antaram etat | yad upalabhyeta sa bhramaḥ sāmānya-viśeṣa-rūpatvāt svapnavat | “anyonyāpāśrayāt” itīdam api hetv-antaraṁ guṇa-guṇi-viśeṣaṇa-viśeṣya-vyāpya-vyāpakatvādi-rūpeṇa parasparādhīna-siddhitvāt | tathābhūta-svapna-vad iti nigamanam | ato yad ādy-antavat tat sarvam avastv iti ||28||

**krama-sandarbhaḥ :** tasmin kāryāstitvam api vyatirekeṇa pratipādayati—yad iti | ayam arthaḥ— yady evam ucyate pūrve sūkṣmākāreṇāpi jagan nāsīt kintu tad eva śaktyā nimitta-bhūtayā viśeṣākāreṇa jagad-rūpeṇa pariṇatam iti tad asat | yad evaṁ sāmānya-viśeṣābhyām upalabhyeta sa bhramo vivarta-vāda eva | tatra hi śuddha-brahmaivājñāna-rūpayā śaktyājagattayā vivṛtam iti matam | na cāsmākaṁ tad abhyupapattiḥ pariṇāma-vādasya sat-kāryatā-pūrvakatvād ity arthaḥ |

nanv apūrvam eva kāryam ārambha-vivarta-vādinām iva yuṣmākam api jāyatāṁ, tatrāha—yad-ādy-antavat apūrve kārye tat-punar-avastu-nirūpaṇāsaham ity arthaḥ | tatra hetuḥ—anyonyāśrayāt yāvat kāryena jāyataṁ, tāvat kāraṇatvaṁ mṛc-chukty-āder na siddhyati kāraṇatvāsiddhau ca kārye na jāyata eveti parasya rasāpekṣatva-doṣāt | ataḥ kāraṇatva-siddhaye kārya-śaktis tavāvaśyam abhyupagantavyā sā ca kārya-sūkṣmāvasthaiveti kāryāstitvaṁ siddhyati tathāpi sthūla-rūpatāpādakatvān mṛdādeḥ kāraṇatvam api siddhyatīti bhāvaḥ ||28||(paramātma-sandarbha 77-78)

**viśvanāthaḥ :** vivarta-vāde tu BR-KYf jagad asatyaṁ, y8 t8 BRṇaḥ KAWādikam apy asatyam ity āha—yad iti | sāmānyaṁ KAf, Vaḥ KYf, tAB yad upalabhyate sa bhramaḥ kṛtaḥ | anyonyāpāśrayāt +PāpekṣW3 niRaṇāsahatvād .H |

+AAy8 rajjūr evājñānena sarpW3 vivartate, tatra rajjū-KAf, sarpaḥ KYaḥ, sa tu mithyaiva | tathaiva sāmānyaṁ BRiva ajñānena jagad-RaT3 vivṛttaṁ, t9 jagataḥ KYasyāBe tad-apekṣaT3 siddhaṁ BRṇaḥ kutaḥ KAWf iti ||28||

—o)0(o—

**|| 12.4.29 ||**

vikāraḥ khyāyamāno’pi pratyag-ātmānam antarā |

na nirūpyo’sty aṇur api syāc cec cit-sama ātma-vat ||

**śrīdharaḥ :** tad evam anekair hetubhiḥ prapañcasyāsattvaṁ sādhitam | tatra śaṅkā, nanu prapañcasyāpi prakāśamānatvād ātma-vat sattvaṁ kiṁ na syād iti tatrāha, vikāra iti khyāyamānaḥ prakāśamāno’pi vikāraḥ prapañcaḥ pratyag ātma-prakāśaṁ vinā’ṇu-mātro’pi na nirūpyo’sti | taṁ vinā nirūpyaḥ syāc cet tarhi so’pi cit samaḥ syac cid-rūpeṇātmanā samaḥ sva-prakāśo bhavet | tathā ca sati so’py ātma-vat syāt | eka-rūpaḥ syād ity arthaḥ ||29||

**krama-sandarbhaḥ :** tad evaṁ svābhāvika-śaktimayam eva paramātmano jagad ity upasaṁharati—vikāra iti | yadyapi khyāyamānaḥ prakāśamāna eva, tathāpi svalpo’pi vikāraḥ pratyag-ātmānaṁ vinā tad-vyatirekeṇa svatantratayā na nirūpyo’sti | tad uktaṁ tad-ananyatva-vivaraṇa eva, yadi ca taṁ vināpi syāt, tadā cit-samaḥ syāt, cid-rūpeṇa samaḥ sva-prakāśa evā’bhaviṣyat | ātmavat paramātmavan nityaikāvasthaś cābhaviṣyat |*|* (paramātma-sandarbha 79)

**viśvanāthaḥ :** kiṁ ca, vikāraḥ khyāyamānaḥ vikārW3 prasiddhim ānayaṁ prapañcf | pratyag-A2 vinā aṇur api na niRaṇīyaḥ | kintu Saḥ Pxiva, Pxny eva .Pa āropitaḥ | y8 marīcikE1 jalW3 prasiddhaṁ vastu tejo vinā aṇu-Mam api na niRyaṁ | kintu Sf teja eva tejasy eva jalatvam āropyata .H |

nanu ca kvacid vikārW3 prasiddhimān api PDaś cid eva satya evekṣyate, y8 BKis tat-KNādhiKNa-kartādir WT-purī ca | t8 hi—Lf BKi-yogw nirGasyety udāhṛtam [bhā.pu. 3.29.12] iti, mat-sevE tu nirGam [bhā.pu. 11.25.27] iti, man-niketaṁ tu nirguṇaṁ [bhā.pu. 11.25.25] iti, nirguṇo mad-apāśrayaḥ [bhā.pu. 11.25.26] iti, man-niṣṭhaṁ nirguṇaṁ smṛtam [bhā.pu. 11.25.24] IA-WD-ukter BKy-upaKNī-BTaḥ PDa-Ma eva nirGaḥ, tathā, tāsāṁ madhye sākṣād brahma-gopāla-purī [go.tā.u. 2.26] iti | SAika-rase BKi-yoge tiṣṭhati [go.tā.u. 2.78] iti ca .GOī-xeḥ | bhagaval-loko BKi-yogaś ca nirGa evātaḥ PA asatya eveti tatrāha—syāc cid iti | yadi nirGW3 niRyo BHi, tarhi sO’ cit-samaḥ | sītā sā sītayā sametivad abhede upamā cid evEA | Avat Pxiva nirGaḥ Px-vilāsW5 Pxiva sa eka evEA ||29||

—o)0(o—

**|| 12.4.30 ||**

na hi satyasya nānātvam avidvān yadi manyate |

nānātvaṁ chidrayor yadvaj jyotiṣor vātayor iva ||

**madhvaḥ :** mahākāśo bahiḥsthaś ca ghaṭādy-anta-stha eva ca |

dvedhā samudito’nyau ca dvāv ākāśau prakīrtitau ||

ghaṭa-Ras tad anyaś ca mahākāśāt paro laghuḥ |

mahākāśavad evātra PX sanātanaḥ ||

ghaṭāntastha-mahākāśa-pratimo’ntargato hariḥ |

ghaṭasthāntargatākāśo mahākāśāt paro mataḥ ||

tadvad devādayaḥ Se Jā muktvy-upayoginaḥ |

tamogāś caiva ye Se ghaṭa-Ra-khavan narāḥ || iti tattva-saṁhitE ||30||

**śrīdharaḥ :** kutaḥ ? ity ata āha—nahīti | nanu satyasyāpy ātmano jīva-brahma-rūpaṁ nānātvam asty eva tatrāha—yady evaṁ nānātvaṁ manyate, tarhy avidvān | kathaṁ tarhi tayor bheda-vyavahāra upādhi-kṛtaḥ ? ity āha—nānātvam iti | tatra chidrayor ghaṭākāśa-mahākāśayor iveti paricchedāparicchede dṛṣṭāntaḥ | jyotiṣor ākāśa-jalasyayoḥ sūryayor ivety upādhi-kṛta-vikāra-sad-asad-bhāve | vātayor bāhya-śarīra-stha-vāyvor iveti kriyā-bhede ||30||

**krama-sandarbhaḥ :** nanu, yadi paramātmānaṁ vinā vikāro nāsti, tarhi paramātmanaḥ sopādhitve nirupādhitvaṁ na siddhyati | tasmāt sopādher nirupādhir anya eva kim ? ity atrāha—nahīti | satyasya paramātmano nānātvaṁ na hi vidyate yadi tasya nānātvaṁ manyate tarhy avidvān yatas tasya nirupādhitva-sopādhitva-lakṣaṇaṁ nānātvaṁ mahākāśa-ghaṭākāśayor yadvat, tadvat gṛhāṅgaṇa-gata-sarva-vyāpi-tejasor iva bāhya-śārīra-vāyvor iva ceti ||30|| (paramātma-sandarbha 80)

**viśvanāthaḥ :** nanu kena prakārĀikyaṁ mantavyam ? tatrāha—nahīti | satyw PAa-satyw cid-vastuno nānātvaṁ naivāsti, tad api yadi nānātvaṁ manyate, tarhy avidvān, yathā chidrayor ghaṭa-dvaye idam ekam ākāśam idam aPA ākāśam iti, evaṁ jyotiṣor dīpa-dvaya-gatayor vā tayor deha-dvaya-gatayoḥ prāṇayor iti ||30||

—o)0(o—

**|| 12.4.31 ||**

yathā hiraṇyaṁ bahudhā samīyate

nṛbhiḥ kriyābhir vyavahāra-vartmasu |

evaṁ vacobhir bhagavān adhokṣajo

vyākhyāyate laukika-vaidikair janaiḥ ||

**śrīdharaḥ :** brahmaṇa eva prapañca-vyavahārālambanatvaṁ dṛṣṭāntena spaṣṭayati—yatheti | kriyābhis tat-tad-racanā-bhedair bahudhā kaṭaka-kūṇḍalādi-rūpeṇa | laukika-vaidikair vacobhiḥ | janair ahaṅkāropahitaih ||31||

**krama-sandarbhaḥ :** yasmād vikāraḥ khyāyamāno’pi pratyag-ātmānam antarā na nirūpyo’sty aṇur api tasmāt sarva-śabda-vācyo’pi, sa eveti sadṛṣṭāntam āha—yathā hiraṇyam iti | kriyābhis tat-tad-racanā-bhedaiḥ bahudhā kaṭaka-kuṇḍalādi-rūpeṇa yathā suvarṇam eva vacobhis tat-tan-nāmabhiḥ pratīyate, tathā laukika-vaidikaiḥ sarvair eva vacobhir bhagavān evaṁ vyākhyāyate | tad uktaṁ—sarva-nāmābhidheyaś ca sarva-vedeḍitaś ca saḥ iti skānde |*|*31||(paramātma-sandarbha 81)

**viśvanāthaḥ :** TEṁ sṛṣṭi-samayE’ .Pw nānā-vyavahārālambanW3 dṛṣṭe’py ekaṁ BRiva jñānī jānīyād ity āha—yathaiveti | kriyābhis tat-tad-racanābhedaiḥ bahudhā kaṭaka-kuṇḍalādi-RĀ, evaṁ laukika-vedikair vacobhiḥ ||31||

—o)0(o—

**|| 12.4.32 ||**

yathā ghano’rka-prabhavo’rka-darśito

hy arkāṁśa-bhūtasya ca cakṣuṣas tamaḥ |

evaṁ tv ahaṁ brahma-guṇas tad-īkṣito

brahmāṁśakasyātmana ātma-bandhanaḥ ||

**śrīdharaḥ :** nanv ahaṅkārasya kathaṁ brahma-svarūpāvaraṇena bheda-vyavahāra-hetutvam, tasya sva-kāraṇa-bhūta-brahmāvarakatvāsaṁbhavād āvaraṇe vā, svasyāpi prakāśāsaṁbhavāt ? ity āśaṅkya sa-dṛṣṭāntam āha—yatheti | arka-raśmaya eva megha-rūpeṇa pariṇatā varṣanti |

agnau prāstāhutiḥ samyag ādityam upatiṣṭhate |

ādityāj jāyate vṛṣṭir vṛṣṭer annaṁ tataḥ prajāḥ ||

ity-ādi-vacanāt tasmād arka-prabhavaḥ, arkeṇaiva darśitaḥ prakāśitaś ca tamaḥ-svarūpa-bhūtārka-darśana-pratibandhako bhavati | aham ahaṅkāro brahma-guṇo brahma-kārya-bhūtaḤ, tad-īkṣitas tenaiva prakāśitaś cātmano jīvasyātma-bandhano brahma-svarūpa-darśana-pratibandhako bhavati ||32||

**krama-sandarbhaḥ :** tad evaṁ jagataḥ paramātma-svābhāvika-śakti-mayatvam uktvā, tena ca jīva-kartṛkena jñānena tan-nāśanāsāmarthyaṁ vyajya, mokṣārthaṁ tad-adhyāsa-parityāgam upadeṣṭuṁ paramātma-śakti-mayasyāpi tasyopādhy-adhyāsātmakasyāhaṅkārasya jīva-svarūpa-prakāśāvarakatva-rūpaṁ doṣā sa-dṛṣṭāntam upapādayati—yathā ghana iti | arka-raśmaya eva megha-rūpeṇa pariṇatā varṣanti,

agnau prāstāhutiḥ samyag-ādityam upatiṣṭhate |

ādityāj jāyate vṛṣṭir vṛṣṭer annaṁ tataḥ prajāḥ ||

ity-ādi-vacanāt tasmād ayam arthaḥ—yathārka-prabhavaḥ arkeṇaiva pradarśitaḥ prakāśitaś ca ghano niviḍo meghaḥ arkāṁśa-bhūtasya cakṣuṣas tamo divi bhūmau ca mahāndhakāra-rūpo bhavati | evam ahaṁ prākṛtāhaṅkāraḥ brahma-guṇaḥ paramātma-śakti-kārya-bhūtaḥ tad-īkṣitaḥ tenaiva prakāśitaś ca brahmāṁśakasya taṭastha-śakti-rūpakatvāt paramātmano yo hīnāṁśas tasya ātmano jīvasyātma-bandhanaḥ svarūpa-prakāśāvarako bhavati |*|*32||(paramātma-sandarbha 82)

**viśvanāthaḥ :** nany yady evaṁ Sf eva BR-KYWād ekaṁ BRiva, BR-KYeṇāhaṅkāreṇāsatyena BĀṁśa-BTāś citkaṇāḥ satyāḥ Jāḥ K? āvriý2 | te vā tad-āvṛtāḥ K? muhyantīti t9 sadṛṣṭāntam āha—yatheti | arka-raśmaya eva megha-RĀ pariṇatā varṣanti—

agnau prāstāhutiḥ samyag-ādityam upatiṣṭhate |

ādityāj jāyate vṛṣṭir vṛṣṭer annaṁ tataḥ prajāḥ || IA-vacanāt |

tasmād arka-prabhava eva ghanaḥ arkeṇaiva darśitaḥ PKitaś ca | atha arkāṁśu-BTw cakṣuṣas tama-āvarakaḥ | evam evāhaṅkāra Ano Jw A-bandhanaḥ A3 svenaiva Jf badhnātĪA ||32||

—o)0(o—

**|| 12.4.33 ||**

ghano yadārka-prabhavo vidīryate

cakṣuḥ svarūpaṁ ravim īkṣate tadā |

yadā hy ahaṅkāra upādhir ātmano

jijñāsayā naśyati tarhy anusmaret ||

**śrīdharaḥ :** ata evāhaṅkāra-nāśe svarūpa-darśanaṁ bhavatīti tenaiva dṛṣṭāntenāha, ghana iti | ātmana upādhiḥ | jijñāsayā vicāreṇa | tarhi tadānusmaret | brahmāham iti paśyatīty arthaḥ ||33||

**krama-sandarbhaḥ :** sa cādhyāsa-parityāgaḥ svato na bhavati, kintu paramātma-jijñāsayā tat-prabhāveṇaiveti vaktuṁ pūrvavad eva dṛṣṭānta-paripāṭīm āha—ghana iti | ghano yadārka-prabhavo vidīryata iti dṛṣṭāntāṁśe tad-vidāraṇasya na cakṣuḥ-śakti-sādhyatvaṁ, kintu sūrya-prabhāva-sādhyatvam iti vyaktam | anena dārṣṭāntike’pi ātmanaḥ paramātmano jijñāsayā jātena tat-prasādenāhaṅkāro naśyati palāyata ity atrāṁśe puruṣa-jñāna-sādhyatvam ahaṅkāra-nāśasya khaṇḍitam | ato vivarta-vādo nābhyupagataḥ | atra copādhir iti viśeṣaṇena svarūpābhūto’haṅkāras tv anya eveti spaṣṭībhūtam | evaṁ yathā dṛṣṭāntena ghana-maya-mahāndhakārāvaraṇābhāvāt prabhāvena yogyatā-lābhāc cakṣuḥ kartṛ-bhūtaṁ svarūpaṁ karma-bhūtam īkṣate, sva-svarūpa-prakāśam astitvena jānāti, sva-śakti-prākaṭyaṁ labhata ity arthaḥ | kadācit tadakṣiṇonmukhaḥ san raviṁ cekṣate, tathā dārṣṭāntike’tyanusmaret smartum anusandhātuṁ yogyo bhavati, ātmānaṁ paramātmānaṁ ceti śeṣaḥ |*|*33*||* (paramātma-sandarbha 83)

**viśvanāthaḥ :** tasyaivāhaṅkārasya nāśe satyāvaraṇa-bhaṅgo brahma-svarūpa-darśanaṁ bhavatīti tenaiva dṛṣṭāntenāha—ghana iti | vidīryate vinaśyati, tadā cakṣuḥ kartṛtvaṁ rūpaṁ ravim īkṣate iti manuṣyāder eve cakṣur, na tu ulūkādeś cakṣū ravim īkṣate | yathā bhaktimatām eva jñānināṁ, na tu bhaktim akurvatām iti | bhaktyāham ekayā grāhya [bhā.pu. 11.14.21] ity-ādy-ukteḥ | anusmaret brahmānubhavati ||33||

—o)0(o—

**|| 12.4.34 ||**

yadaivam etena viveka-hetinā

māyā-mayāhaṅkaraṇātma-bandhanam |

chittvācyutātmānubhavo’vatiṣṭhate

tam āhur ātyantikam aṅga samplavam ||

**śrīdharaḥ :** so’yam ātyantikaḥ pralaya ity upasaṁharati—yadaivam iti | viveka-hetinā jñāna-śastreṇa | ahaṅkaraṇam evātma-bandhanam | acyutaṁ paripūrṇam ātmānam anubhavatīti tathā ||34||

**krama-sandarbhaḥ :** nigamayati—yadaiveti | etena pūrvoktena viveka-śastreṇa | māyāmayeti viśeṣaṇam | svarūpa-bhūtāhaṅkārasya vyavacchedārtham | avatiṣṭhate—svarūpeṇāvasthito bhavati | na kevalam etāvad eva, hy actuyātmānubhavo’cyute’cyuta-nāmnyātmani paramātmany anubhavo yasya tathābhūta eva sann avatiṣṭhate ||34|| (paramātma-sandarbha 84)

**prīti-sandarbha (1**): acyutākhye ātmani paramātmani anubhavo yasya tathābhūtaḥ san avatiṣṭhate yat tam ātyantikaṁ samplavaṁ muktim āhur ity arthaḥ ||34||

**viśvanāthaḥ :** ahaṅkāra-vidāraṇe bhakti-miśraṁ jñānaṁ khalu sādhanam ity āha—yadeti | viveka-hetinā jñāna-śastreṇa acyute bhagavati ātmano manaso’nubhavaḥ sudṛḍha-dhyānaṁ yasya tathābhūtaḥ sann avatiṣṭhate | yad vā, evam ahaṅkāraṁ chittvā sthitasya yoginaḥ actyutātmānubhavaḥ | pūrṇa-brahmānubhavaḥ avatiṣṭhate sthirībhavati, yas tam ātyantikaṁ samplavaṁ pralayam āhuḥ ||34||

—o)0(o—

**|| 12.4.35 ||**

nityadā sarva-bhūtānāṁ brahmādīnāṁ paran-tapa |

utpatti-pralayāv eke sūkṣma-jñāḥ sampracakṣate ||

**śrīdharaḥ, viśvanāthaḥ :** nitya-pralayam āha—nityadeti ||35||

**krama-sandarbhaḥ :** *na vyākhyātam.*

—o)0(o—

**|| 12.4.36 ||**

kāla-sroto-javenāśu hriyamāṇasya nityadā |

pariṇāminām avasthās tā janma-pralaya-hetavaḥ ||

**śrīdharaḥ :** kutaḥ ? ity ata āha—kāleti | pariṇāminā nadī-pravāha-pradīpa-jvālādīnāṁ yā ucca-nīcāvasthās tāḥ kāla-rūpa-srotaso vegenāśu hriyamāṇasya dehāder dṛśyamānās tā eva nityadā janma-pralaya-hetavo bhavanti | dehaḥ pratikṣaṇaṁ pradhvaṁsī, pratikṣaṇam avasthābhedāspadatvāt, pradīpādi-vad ity anumānam ||36||

**krama-sandarbhaḥ :** *na vyākhyātam.*

**viśvanāthaḥ :** kutaḥ ? ity ata āha—kāleti | kāla-rūpa-srotaso vegenāśu hriyamāṇasya eka-vacanam ārṣaṁ hriyamāṇānām ity arthaḥ | pariṇāmināṁ dehādīnām avasthā bālya-paugaṇḍādyā janma-pralaya-hetavaḥ janma-pralayayor anumāpakāḥ dehādyāḥ pratikṣaṇaṁ janma-pralayavantaḥ āsthā-bhedānāṁ vidyamānatvāt pradīpādivad ity anumānam ||36||

—o)0(o—

**|| 12.4.37 ||**

anādy-anta-vatānena kāleneśvara-mūrtinā |

avasthā naiva dṛśyante viyati jyotiṣām iva ||

**śrīdharaḥ :** nanu yadi pratikṣaṇam avasthā bhavanti tarhi kiṁ na dṛṣyante, ato hetur asiddha ity āśaṅkyāha, anādy-antavatā kālena jāyamānā avasthā naiva lakṣyante, ākāśe gacchatāṁ jyotiṣāṁ candrādīnāṁ gamanāvasthāviśeṣā yathā naiva lakṣyante tadvat | ato yathā teṣāṁ pradeśāntara-prāptyā pratikṣaṇaṁ gaty-avasthāḥ kalpyante tadvad atrāpi bālya-tāruṇyādi-darśanena madhya-vartinyo’vasthāḥ kalpyanta iti na hetur asiddha ity arthaḥ ||37||

**krama-sandarbhaḥ :** *na vyākhyātam.*

**viśvanāthaḥ :** yadi pratikṣaṇam avasthā bhavanti, tarhi kiṁ na dṛṣyante ? ato hetur asiddha ity āśaṅkyāha—anādy-antavatā kālena pratikṣaṇaṁ janyā nāśyāś cāvasthā naiva lakṣyante, yathā viyaty ākāśe gacchatāṁ jyotiṣāṁ candrādīnāṁ gamanāvasthā-viśeṣā naiva lakṣyante, tadvat | ato yathā teṣāṁ deśāntara-prāptyā pratikṣaṇaṁ gaty-avasthāḥ kalpyante, tadvad atrāpi bālya-tāruṇyādi-darśanena tan-madhya-vartinyaḥ sūkṣmā apy avasthāḥ kalpyanta iti na hetur asiddha ity arthaḥ ||37||

—o)0(o—

**|| 12.4.38 ||**

nityo naimittikaś caiva tathā prākṛtiko layaḥ |

ātyantikaś ca kathitaḥ kālasya gatir īdṛśī ||

**śrīdharaḥ, viśvanāthaḥ :** upasaṁharati—nitya iti ||38||

**krama-sandarbhaḥ :** *na vyākhyātam.*

—o)0(o—

**|| 12.4.39 ||**

etāḥ kuru-śreṣṭha jagad-vidhātur

nārāyaṇasyākhila-sattva-dhāmnaḥ |

līlā-kathās te kathitāḥ samāsataḥ

kārtsnyena nājo’py abhidhātum īśaḥ ||

**śrīdharaḥ :** purāṇārtham upasaṁharati—etā iti | līlā-viṣayāḥ kathā ajo brahmāpi kārtsnyenābhidhātuṁ neśaḥ ||

**krama-sandarbhaḥ :** *na vyākhyātam.*

**viśvanāthaḥ :** bhagavat-kathā upasaṁharati—etā iti ||39||

—o)0(o—

**|| 12.4.40 ||**

saṁsāra-sindhum ati-dustaram uttitīrṣor

nānyaḥ plavo bhagavato puruṣottamasya |

līlā-kathā-rasa-niṣevanam antareṇa

puṁso bhaved vividha-duḥkha-davārditasya ||

**śrīdharaḥ :** nanu yadi sākalyenābhidhātuṁ na śakyante, tarhi kiṁ tad-abhidhānena ? tatrāha—saṁsāreti | vividhaṁ duḥkham eva davo dāvānala-stenārditasya pīḍitasyāta uttitīrṣoḥ puṁso bhagavato yā līlās tāsāṁ kathās tāsāṁ rasas tan-niṣevaṇam antareṇānyaḥ plavas taraṇa-sādhanaṁ na bhavet | upāyāntarāsaṁbhavāt tat-kathā-śravaṇam eva yathā-śakti niṣevyam ity arthaḥ ||40||

**sanātanaḥ** (ha.bha.vi. 10.436) : vividhaṁ duḥkham eva dāvānalaḥ | tenāhitasya pīḍitasya, ata uttitīrṣoḥ puṁsaḥ bhagavato yā līlā-kathās tāsāṁ rasas tan-niṣevaṇam antareṇa anyaḥ plavaḥ uttaraṇa-sādhanaṁ na bhavet ||40||

**krama-sandarbhaḥ :** eṣā ca līlā-kathā tad-bhakty-eka-puruṣārthibhir yathāyartha śrotavyaiva mokṣārthibhir apy avaśyaṁ śrotavyety āha—saṁsāreti | anyāsām api bhaktīnāṁ tat-pūrvakatvenaiva pravṛtter upāyāntarāsambhavatvaṁ yuktam |*|*40|| (bhakti-sandarbhaḥ 86)

**viśvanāthaḥ :** etā vividhāḥ kathāḥ khalu vividha-bhaktānāṁ jīvātava eva | mokṣārthinām apy etāḥ kathā vinā jñānādibhir na mokṣa ity āha—kiṁ kṛtyaṁ tad-uttara-niṣkarṣo’yam ity āha—saṁsāreti | duḥsahāyāḥ kṣudhāyā bhojanam antareṇa nopaśama itivat, nānyo jñānādikaḥ plava uttaraṇa-sādhanam, duḥsahāyāṁ kṣudhāyāṁ srak-candanādir iva | tenaitad uttarādhyāye mayāpy upadeṣṭavyaṁ mahā-rahasya-bhakti-ratna-cchādanārthaṁ yaj jñānaṁ tat tvayā sopādeyatvena na pratyetavyam iti bhāvaḥ | rasa-śabdena līlā-kathānām amṛtatvam āropitam, ata eva vividha-duḥkha-mahā-rogāṇāṁ davā mahā-jvālās teṣāṁ sadya evaikam amṛtaṁ vinā nānyad auṣadhaṁ prayoktavyam iti bhāvaḥ ||40||

—o)0(o—

**|| 12.4.41 ||**

purāṇa-saṁhitām etām ṛṣir nārāyaṇo’vyayaḥ |

nāradāya purā prāha kṛṣṇa-dvaipāyanāya saḥ ||

**śrīdharaḥ :** śrotur ādara-dārdhyāya saṁpradāya-pravṛttim āha, purāṇa-saṁhitām iti tribhiḥ |

**krama-sandarbhaḥ :** *na vyākhyātam.*

**viśvanāthaḥ :** śrī-śuka-sampradāyaṁ śuddham avicchinnam anusṛtyaivaitat paṭhana-pāṭhana-śravaṇa-śrāvaṇādikaṁ kāryam ity abhiprāyeṇāha—purāṇeti | ṛṣir nārāyaṇo brahmaṇe ity adhyāhāryam | sa ca brahmā avyayaḥ aparādhābhāvād bhakti-vyaya-rahito nāradāya purāṇa-saṁhitām etām iti ||41||

—o)0(o—

**|| 12.4.42 ||**

sa vai mahyaṁ mahā-rāja bhagavān bādarāyaṇaḥ |

imāṁ bhāgavatīṁ prītaḥ saṁhitāṁ veda-sammitām ||

**śrīdharaḥ :** sa vai bādarāyaṇaḥ prītaḥ san mahyam imāṁ saṁhitāṁ prāheti pūrveṇānvayaḥ |

**krama-sandarbhaḥ :** *na vyākhyātam.*

**viśvanāthaḥ :** imaṁ bhāgavatīm iti vākya-bhedān na paunaruktyam ||42||

—o)0(o—

**|| 12.4.43 ||**

imāṁ vakṣyaty asau sūta ṛṣibhyo naimiṣālaye |

dīrgha-satre kuru-śreṣṭha sampṛṣṭaḥ śaunakādibhiḥ ||

**śrīdharaḥ :** asau sūta iti purataḥ sthitam aṅgulyā nirdiśyāha | naimiṣālaye naimiṣāraṇya-sthāne ||43||

**krama-sandarbhaḥ :** *na vyākhyātam.*

**viśvanāthaḥ :** asau sūta iti pura-sthitam aṅgulyān nirdiśati ||43||

iti sārārtha-darśinyāṁ harṣiṇyāṁ bhakta-cetasām |

dvādaśasya caturthe’pi saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ dvādaśa-skandhe

pralaya-varṇanaṁ nāma caturtho’dhyāyaḥ |

|| 12.4 ||

(12.5)

**atha pañcamo’dhyāyaḥ**

## brahmopadeśaḥ

**|| 12.5.1 ||**

**śrī-śuka uvāca—**

atrānuvarṇyate’bhīkṣṇaṁ viśvātmā bhagavān hariḥ |

yasya prasāda-jo brahmā rudraḥ krodha-samudbhavaḥ ||

**śrīdharaḥ :**

pañcame tu samāsena para-brahmopadeśataḥ |

rājñas takṣaka-sandaṁśān mṛtyu-bhīti-nivāraṇam ||

etat purāṇaṁ śṛṇvann abhayaṁ prāpnotīty abhipretya purāṇārtham anusmārayati—atreti | ayaṁ bhāvaḥ—jagataḥ kartā brahmāpi yasya prasāda-jaḥ | prasādo’tra rajo-vṛttir harṣaḥ | tato jātatvāt para-tantraḥ | sarva-saṁhartā rudraś ca yasya krodha-saṁbhavaḥ, na tu svatantraḥ | sa viśvasyātmā niyantā bhagavān atrānuvarṇyate | ata evaṁ-bhūtaṁ bhagavantaṁ śṛṇvataḥ kuto’nyasmād bhaya-śaṅketi ||1||

**krama-sandarbhaḥ :** atrānuvarṇyata ity-ādi prāk-līna-sādhaka-bhaktānutpadya-mad-bhaktiṁ kariṣyantīti bhāvanā-mayād yasya prasādāj jātās teṣu mukhyo brahmā | tathā kālena tad-vimukha-prāye loke tad-vaimukhya-hetuṁ bhāvaṁ pratijātād yasya krodhāj jātaḥ svābhakta-śāstāṁ rudra ity arthaḥ ||1||

**viśvanāthaḥ :**

etac-chāstrārtha-tātparyācchādanāyātra pañcame |

brahma-jñānopadeśaḥ śrī-munīndreṇa kṛtaḥ ||

śāstrārtham upasaṁhṛtya śrīman-munīndraḥ kiñcid ātmanaiva parāmamarśa | aho asādhv-anuṣṭhitaṁ, yan-mahā-rahasya-ratnam asamādhikaṁ sva-hṛdaya-saṁpuṭād udghaṭayya sarva-loka-dṛṣṭi-gocarīkṛtaṁ, yaḥ khalu mat-prabhuṇā, rāja-vidyā rāja-guhyaṁ [gītā 9.1] ity anena vidyānāṁ rājeti guhyānāṁ rājety uktaḥ | punaś ca sarva-guhyatamaṁ bhūyaḥ śṛṇu me [gītā 18.64] ity anena sarva-guhyatama-śabdenoktaḥ, sa khalu bhakti-yogo’tra śe mayā parīkṣiti kṛpā-paravaśatayā prāyaḥ prakaṭī-kṛtyaivoktaḥ | tathā hi—

akāmaḥ sarva-kāmo vā mokṣa-kāma udāra-dhīḥ |

tīvreṇa bhakti-yogena yajeta puruṣaṁ param || [bhā.pu. 2.3.10] ity-ādinā,

mukha-bāhūru-pādebhyaḥ puruṣasyāśramaiḥ saha ity atra,

ya eṣāṁ puruṣaṁ sākṣād ātma-prabhavam īśvaram |

na bhajanty avajānanti sthānād bhraṣṭāḥ patanty adhaḥ || [bhā.pu. 11.5.2-3]

ity-ādinā cānvaya-vyatirekābhyāṁ bhaktir eva sarva-phala-sādhanatvena pratipāditā | svargādi-sādhanāni karmādīni dūre tāvad āsatāṁ, mokṣa-sādhanatvenātiprasiddhasyāpi jñānasya mokṣa-kāraṇatvaṁ parāstī-kṛtam eva | naiṣkarmyam apy acyuta-bhāva-varjitaṁ na śobhate jñānam alaṁ nirañjanaṁ [bhā.pu. 12.12. 53] iti | caturthāśramiṇo jñānino’pi, sthānād bhraṣṭāḥ patanty adaḥ [bhā.pu. 11.5.3] iti, āruhya kṛcchreṇa paraṁ padaṁ tataḥ patanty adho’nādṛtya yuṣmad-aṅghrayaḥ [bhā.pu. 10.2.32] ity-ādy-ukter jñānānvayo’pi bhaktyā vinā mokṣāsiddheḥ |

yat karmabhir yat tapasā jñāna-vairāgyataś ca yat |

yogena dāma-dharmeṇa śreyobhir itarair api || [bhā.pu. 11.20.32]

iti jñāna-vyatireke’pi bhaktyaiva mokṣa-siddher uktatvāt mokṣaṁ pratijñānaṁ naivānvaya-vyatirekīti | tad api jñānān mokṣa iti yā prasiddhis tatra jñāna-gatā guṇībhūtā bhaktir eva mokṣaṁ janayet | jñānasya tu nāma-mātreṇaiva kāraṇatā, bhaktyāham ekayā grāhyaḥ [bhā.pu. 11.14.21] iti, na tapo nātma-mīmāṁsā [bhā.pu. 10.23.42] iti,

kiṁ vā yogena sāṅkhyena nyāsa-svādhyāyayor api |

kiṁ vā śreyobhir anyaiś ca na yatrātma-prado hariḥ || [bhā.pu. 4.31.12]

ity-ādi-vākyair brahmānubhavaṁ prati jñānasya sahakāritāpi, vastuto na pratipāditeti | bhakter eva sādhanatvam upakramopasaṁhārābhyāseṣu prapañcitam | tad api yad-antarāntarājñāna-yogādikam apy upanyastaṁ, tat khalu bhakter utkarṣaṁ, tat-tan-matāni ca bhaktān jñāpayitum eveti |

kiṁ ca,

yan-nāmadheya-śravaṇānukīrtanād

yat-prahvaṇād yat-smaraṇād api kvacit |

śvādo’pi sadyaḥ savanāya kalpate

kutaḥ punas te bhagavan nu darśanāt ||

aho bata śva-paco’to garīyān

yaj-jihvāgre vartate nāma tubhyam |

tepus tapas te juhuvuḥ sasnur āryā

brahmānūcur nāma gṛṇanti ye te || [bhā.pu. 3.33.6-7] iti |

yan-nāma sakṛc chravaṇāt

pukkaśo’pi vimucyate saṁsārāt [bhā.pu. 6.16.44]

ity-ādibhyaḥ kiñcin-mātryāpi bhaktyā mokṣa iti | tathā,

tāpa-trayeṇābhihatasya ghore

santapyamānasya bhavādhvanīśa |

paśyāmi nānyac charaṇaṁ tavāṅghri-

dvandvātapatrād amṛtābhivarṣāt || [bhā.pu. 11.19.9] ity uddhava-vākyena,

saṁsāra-sindhum ati-dustaram uttitīrṣor nānyaḥ plavaḥ [bhā.pu. 12.4.40] ity upasaṁhāre mad-vākyena ca tāṁ vinā tu nānyenopāyena saṁsārād api mokṣa ity api nirdhāritam |

kiṁ ca, bhaktyā tayaiva parayā nirvṛtyā hy apavargam ātyantikaṁ parama-puruṣārtham api svayam āsāditaṁ no evādriyante bhagavadīyatvenaiva parisamāpta-sarvārthāḥ [bhā.pu. 5.6.17] iti | mayi sañjāyate bhaktiḥ ko’nyo’rtho’syāvaśiṣyate [bhā.pu. 11.19.24] iti, na parilaṣanti kecid apavargam api [bhā.pu. 10.87.21] iti, sā brahmaṇi sva-mahimany api nātha mā bhūt [bhā.pu. 4.9.10] iti, svargāpavarga-narakeṣv api tulyārtha-darśinaḥ [bhā.pu. 6.17.28] ity-ādi-vākyebhyaś caturtha-puruṣārtham api tiraskṛtya bhakter eva puruṣārtha-śiromaṇitvaṁ ca mayā sthāpitam |

kiṁ ca, muny-antara-vākyasya prāmāṇyam āpekṣikam eva mad-vākyasya tu prāmāṇyam ātyantikam eveti sarvatra vaikuṇṭhe’pi prasiddhir bhūyasī, parokṣa-vādā ṛṣayaḥ parokṣaṁ mama ca priyaṁ [bhā.pu. 11.21.36] iti bhagavad-uktr mahā-rahasyodghāṭana-paṭiṣṭho bhūtvā bhagavad-apriyaṅkaro’py anubhavam | tad adhunā kiṁ kariṣye ? purāṇārthaś ca samāpti-kṛta eva, bhavatv adhunāpi bhakter mahā-mahimānaṁ saṁvarītuṁ yatiṣye | yathā kaścin mahā-ratnam atigopyaṁ rabhasa-vaśena sarva-lokān sandarśyāpi punaḥ kiñcit parāmṛśya tad alakṣitaṁ sampuṭa-gataṁ kṛtvā mahā-koṣābhyantare saṁsthāpya ratnāntaraṁ bahiḥ-prakāśyānenaivāsmākaṁ sarvārtha-siddhir iti brūte, tathaivādhunā rājānam ahaṁ jñānam upādiśāmi, yathā gamana-samaye tu śukaḥ, parīkṣite jñānam evopadiṣṭavān iti bhagavan-māyā prabhāvāj jñānam evotkṛṣṭaṁ, bhaktis tu tat-sādhanam eveti maṁsyante |

kiṁ ca, bhakti-siddhān janān prati prādurbhūya bhagavāṁs tān parīkṣamāṇo mokṣaṁ gṛhāṇeti yathā brūte, tathaivānena jñānopadeśenāsya mac-chiṣyasya parīkṣito bhaktimad-vyutpattiṁ ca parīkṣiṣye, parīkṣā ceyaṁ sarvajñenāpi jagaty asmin parīkṣid-bhakti-niṣṭhā jñāpanārthā jñeyā |

kiṁ ca, bhakti-jñānayoḥ phalam antato muktir eva kevalam ity anabhijña-vyākhyānaṁ naiva mad-abhiprāya-sambandhaṁ jñeyam | yato,

rājan patir gurur alaṁ bhavatāṁ yadūnāṁ

daivaṁ priyaḥ kula-patiḥ kva ca kiṅkaro vaḥ |

astv evam aṅga bhagavān bhajatāṁ mukundo

muktiṁ dadāti karhicit sma na bhakti-yogam || [bhā.pu. 5.6.18]

ity uktavatā mayā mukteḥ sakāśād api bhakter utkṛṣṭa-phalatvasya pratipāditatvāt, na copadeṣṭavyenānena jñānena parīkṣito nirvāṇa-mukti-prāptir evety āśaṅkanīyam |

sa vai mahā-bhāgavataḥ parīkṣid

yenāpavargākhyam adabhra-buddhiḥ |

jñānena vaiyāsaki-śabditena

bheje khagendra-dhvaja-pāda-mūlam || [bhā.pu. 1.18.16]

iti mad-abhiprāyābhijñenānena mac-chiṣyeṇa sūtenāgre vakṣyamāṇatvāt | mayāi rājan patir gurur alam ity atra bhavadbhyas tu sva-bhakti-yogaṁ dadāti | iti parīkṣitaḥ prema-bhakti-prāptir abhivyañjitaiva na copadiṣyamānenānenaiva dehādi-vyatiriktātma-jñānena brahmānubhavaḥ siddhyet | kiṁ tv asyāpi jñānasya bhaktyā nirjayenaiva yad uktaṁ bhagavatā—

dravyaṁ deśaḥ phalaṁ kālo jñānaṁ karma ca kārakaḥ |

śraddhāvasthākṛtir niṣṭhā traiguṇyaḥ sarva eva hi ||

sarve guṇa-mayā bhāvāḥ puruṣāvyakta-dhiṣṭhitāḥ |

dṛṣṭaṁ śrutam anudhyātaṁ buddhyā vā puruṣarṣabha ||

etāḥ saṁsṛtayaḥ puṁso guṇa-karma-nibandhanāḥ |

yeneme nirjitāḥ saumya guṇā jīvena citta-jāḥ |

bhakti-yogena man-niṣṭho mad-bhāvāya prapadyate || [bhā.pu. 11.25.30-32] iti |

kiṁ ca, bhagavad-bhaktasya mokṣa-kāmatve’pi nāsti jñānena prayojanaṁ, yad uktaṁ svayaṁ bhagavatā—

jñāne karmaṇi yoge ca vārtāyāṁ daṇḍa-dhāraṇe |

yāvān artho nṛṇāṁ tāta tāvāṁs te’haṁ catur-vidhaḥ || [bhā.pu. 11.29.33] iti |

tasmād anena sarvās te jñānopadeśenāsya śāstrasya spaṣṭatayaiva mohinī-sādharmyaṁ pratipādayiṣye | yathā hy asurāḥ prema-sudhayā vañcitā eva bhaveyur iti | api ca jñānopadeśāt prāg ekaṁ vākyaṁ punar vyañjanayā vṛttyā bhaktān prīṇayituṁ bhaktir asamrakṣitam eva kariṣye | tad-anantaraṁ jñānopadeśa-vākyāny api yāni bhakti-pratikūlāni vakṣye, tāny apy antar-bhūta-bhakty-anukūlārthāny eva kariṣye ity-ādikaṁ vicāryāha—atreti | atra samāptīkṛte’smin purāṇa-śāstra ity arthaḥ | yasya hareḥ prasādajo brahmeti prasādasya sattva-guṇatvāt, brahmaṇas tu rajaḥ-sambhavatvād etan na saṅgacchate | tathā rudraḥ krodha-samudbhava iti bhagavato nirguṇatvāt svarūpeṇa tāmasaḥ krodho’pina sambhavet | yad-udbhavo rudraḥ syāt tasmād vākyam atiśayoktyā arthāntara-tātparyakaṁ jñeyam |

tac caivaṁ—nirguṇasya bhagavataḥ sva-bhakta-sevini jane prasādaḥ, sva-bhakta-drohiṇi krodhaś ca dṛṣṭaḥ | tau ca bhakta-vatsalasya śuddha-sattva-svarūpāv eveti | ata evaṁ vyākhyeyaṁ—yasya prasādajaḥ yasya prasādottho bhāgya-viśeṣo brahmaivokta-samasta-sādhya-sādhanotpatti-hetur atas tad-artham eva bhaktair yatanīyam | tathaivokta-sādhya-sādhana-vināśa-hetur bhagavat-kopa evety atas tad-udbhava eva yatanīyam ity etat purāṇa-tātparyam avadheyam iti bhāvaḥ |

nanu yadi śrī-śukadevena śrī-bhāgavata-purāṇam idam atra samāptī-kṛtaṁ kathaṁ tarhi prathama-skandhasyāvaśiṣṭa-dvādaśasya ca śrī-bhāgavatatvaṁ ? ucyate—yajñasya yathā prāg uttara-kriyā-kalāpayor api yogyatvam eva, nāṭaka-śāstrasya yathā prāk-paścād-gatayoḥ prastāvanāśīrvādayor api nāṭakatvam eva, tathaiva prathama-dvādaśārdhayor api śrī-bhāgavatatvam | yathā ca—

gītā sugītā kartavyā kim anyaiḥ śāstra-vistaraiḥ |

yā svayaṁ padmanābhasya mukha-padmād viniḥsṛtā ||

ity aṣṭādaśādhyāyyāḥ gītāyāḥ sarvasyā bhagavat-proktatvābhāve’pi bhagavat-proktatvam ucyate | tathaivāsya dvādaśa-skandhasya śrī-bhāgavatasya sarvasya śuka-proktatvābhāve’pi śuka-proktatvam iti samādhiḥ ||1||

—o)0(o—

**|| 12.5.2 ||**

tvaṁ tu rājan mariṣyeti paśu-buddhim imāṁ jahi |

na jātaḥ prāg abhūto’dya deha-vat tvaṁ na naṅkṣyasi ||

**śrīdharaḥ :** tvaṁ punaḥ kṛtārtha evety anusmārayati—tvaṁ tv iti | paśu-buddhim avivekam | yasmān na naṅkṣyasi | kutaḥ ? ity ata āha—na jāta iti | yathā dehaḥ prāg abhūta evādya jāto naṅkṣyati | na caivaṁ tvaṁ pūrvaṁ nābhūḥ, na cādya jāto’syato na naṅkṣyasi ||2||

**krama-sandarbhaḥ :** prathama-skandhānte tatra mriyamāṇasya kṛtyaṁ yat pṛṣṭaṁ, tat tu svārthaṁ tavāyuktam ity abhipretya pratyācaṣṭe—tvaṁ tv iti | paśu-buddhim iti yataḥ paśor eva sā buddhir yuktā, na tu taveti bhāvaḥ | na jāta ity antar-bhūtānaśvara-bhagavat-pārṣada-dehatvād iti bhāvaḥ | vyatireke dṛṣṭāntaḥ dehavat dṛśyamāna-deha eva ||2||

**viśvanāthaḥ :** atha jñānopadeśaḥ—tvaṁ tv iti | tur bhinnopakrame, mariṣyetīty ārṣaṁ mariṣyāmīti | paśūnām iva buddhiṁ jahi vivekena nāśayeti,

taṁ mopayātaṁ pratiyantu viprā

gaṅgā ca devī dhṛta-cittam īśe |

dvijopasṛṣṭaḥ kuhakas takṣako vā

daśatv alaṁ gāyata viṣṇu-gāthāḥ || [bhā.pu. 1.19.15]

iti śrī-bhāgavata-śravaṇāt pūrvam eva pratijñātavatas tasya paśu-buddheḥ prasaktir eva tasya nāstīty atas tan-nivartako jñānopadeśo na rājānaṁ prati sambhavet, kintu ye paśu-buddhayo’nye tān eva prati tad api rājann iti sambodhanaṁ tu tam eva lakṣyī-kṛtyānya-viṣayakasyāpy upadeśasya vaktum aucityāt tasyaiva tac-chiṣyatvāt | yathā sarva-viṣayako’py upadeśo gītāyām arjunaṁ lakṣīkṛtyaivoktaḥ vivekam evāha—na jāta iti | yathā dehaḥ prāg abhūta eva idānīṁ jāto’dya naṅkṣyati, na tathā tvaṁ jātaḥ, nāpi prāg abhūta, nāpy adya naṅkṣyati, tvaṁ jīvātmā jaḍādy-upādheḥ pṛthag evāsīti nāyaṁ bhakti-pratikulo’rthaḥ ||2||

—o)0(o—

**|| 12.5.3 ||**

na bhaviṣyasi bhūtvā tvaṁ putra-pautrādi-rūpavān |

bījāṅkuravad dehāder vyatirikto yathānalaḥ ||

**śrīdharaḥ :** nanu bījād aṅkura-vat svasmāt putra-rūpeṇāpi svayam eva bhavati, yathāha śrutiḥ—

aṅgād aṅgāt saṁbhavasi hṛdayād abhijāyase |

ātmā vai putra-nāmāsi sa jīva śaradaḥ śatam || iti |

tataḥ punar aṅkurād bījam iva pautrādi-rūpeṇāpi svayam eva bhavati | pitā putreṇa pitṛmān yoni-yonau iti śruteḥ | atas teṣu naśyatsu kathaṁ na naṅkṣyāmīti cet tatrāha—na bhaviṣyasīti | bhūtvā putra-pautrādi-rūpavān bījāṅkuravan na bhaviṣyasi | yasmād dehāder vyatiriktas tvaṁ yathānalaḥ kāṣṭhāt | dehād deho jāyate nātmeti bhāvaḥ ||3||

**krama-sandarbhaḥ :** dṛśyamānaṁ cāsminn āveśābhāvān na bhaviṣyatīti ||3||

**viśvanāthaḥ :** yathā deho bhūtvā bhūtvā punar bhavati, na tathā tvam ātmā, ity āha—neti | putra-pautrādi-rūpavān iti, yathāha śrutiḥ—

aṅgād aṅgāt saṁbhavasi hṛdayād abhijāyase |

ātmā vai putra-nāmāsi sa jīva śaradaḥ śatam || iti |

bījāṅkuravat svayam eva putro bhavati | tataḥ punar aṅkurāt bīmam iva pautro’pi svayam eva bhavati | tathā tvaṁ bhaviṣyasi | yasmād dehāder upādher jaḍatvam ātmā vyatirikto bhinnaḥ | yathānalaḥ kāṣṭhāt | dehād deho jāyate nātmeti bhāvaḥ ||3||

—o)0(o—

**|| 12.5.4 ||**

svapne yathā śiraś-chedaṁ pañcatvādy ātmanaḥ svayam |

yasmāt paśyati dehasya tata ātmā hy ajo’maraḥ ||

**śrīdharaḥ :** janmādīnāṁ deha-dharmatvaṁ dṛṣṭāntena prapañcayati—svapne yathātmanaḥ śiraś chedaṁ svayaṁ paśyati, evaṁ jāgaraṇe’pi | yasmād dehasya pañcatvādikaṁ paśyati, tatas tadvad evātmana idaṁ bhrama-mātram | vastutaś cātmājo’maraś cety arthaḥ | tad uktam—

ātmanaḥ pitṛ-putrābhyām anumeyau bhavāpyayau |

na bhavāpyaya-vastūnām abhijño’dvaya-lakṣaṇaḥ || ity-ādi ||4||

**krama-sandarbhaḥ :** sādhāraṇānām api tad-āveśo’bhūma evety āha—svapna iti pañcabhiḥ ||4||

**viśvanāthaḥ :** janma-maraṇādy-avasthāvato dehād ātmanaḥ pārthakyaṁ dṛṣṭāntena spaṣṭayati—svapne iti | nahi sva-śiraś-chedaṁ svayaṁ paśyet, ata ātmā tataḥ pṛthag eva | tad-draṣṭā, tathaiva jāgare’pi tasmāt pṛthag-bhūta eva ātmano dehasya pañcatvādi paśyati | tato hetor ātmā ajo janma-rahitaḥ, amaro mṛtyu-rahitaś ca ||4||

—o)0(o—

**|| 12.5.5 ||**

ghaṭe bhinne ghaṭākāśa ākāśaḥ syād yathā purā |

evaṁ dehe mṛte jīvo brahma sampadyate punaḥ ||

**śrīdharaḥ :** yasmād dehopādhiko’yam ātmano janmādi-saṁsāra-bhramaḥ, tasmād upādhi-nivṛttau mucyata iti sa-dṛṣṭāntam āha—ghaṭa iti | yathā purā ghaṭopādheḥ pūrvam iva punar ghaṭe bhinne tad-antar-varty-avakāśa ākāśa eva syāt, tathā | evaṁ dehe mṛte tattva-jñānena līne sati ||5||

**krama-sandarbhaḥ :** deha iti deha-dvayam ity arthaḥ | brahma-tattvaṁ sampadyate yathā-yathaṁ prāpnoti ||5||

**viśvanāthaḥ :** tad apy ātmano liṅga-śarīrādhyāso durjaro yaḥ so’yaṁ jñāne sati nivartata ity atraikātma-vādināṁ dṛṣṭāntam āha—ghaṭa iti | bhinne vidīrṇe | yathā pureti ghaṭotpatteḥ pūrvaṁ, yathā mahān evākāśas tathaiva ghāte bhagne’pīty arthaḥ, evaṁ dehe mṛte tattva-jñānena līne sati aprakaṭo’rtho, yathā, nanu dehāt pṛthag-bhūto yathā jīvātmā tathā paramātmapi, tāv ubhāv api dehāvṛtau dṛśyete liṅge bhaṅge saty ubhāv api muktau syātām iti kathaṁ nocyate ? atra paramātmana āvaraṇaṁ kāla-traye’pi nāstīti sadṛṣṭāntam āha—ghaṭa iti | yathā pureti ghaṭe vartamāne’pi ākāśa ākāśa eva yathā anāvṛtaṁ tathaiva ghaṭe bhagne’pīty arthaḥ | ākāśasya ghaṭāntar-bahir-madhye’pi vartamānatvād ākāśaṁ ghaṭaḥ katham āvṛṇotv iti bhāvaḥ | evaṁ dehe amṛte vartamāne’pi ajīvo jīva-bhinna-paramātma brahma sarva-vyāpakaḥ sann eva sampadyate virājante ||5||

—o)0(o—

**|| 12.5.6 ||**

manaḥ sṛjati vai dehān guṇān karmāṇi cātmanaḥ |

tan manaḥ sṛjate māyā tato jīvasya saṁsṛtiḥ ||

**śrīdharaḥ :** jñānena layaṁ bhāvayituṁ māyā-kṛtam ātmano dehādy-upādhi-saṁbandha-prakāram āha—mana iti | mana ātmano dehādīn sṛjati | tac ca mano māyā sṛjati | tato māyādy-upādhi-samudāyāj jīvasya saṁsṛtiḥ, na svataḥ ||6||

**krama-sandarbhaḥ :** māyādīnāṁ sraṣṭṛtvaṁ yat kiñcit tad-dhetutvāt ||6||

**viśvanāthaḥ :** jñānena layaṁ sambhāvayituṁ māyā-kṛtam ātmano dehādy-upādhi-sambandha-prakāram āha—mana ātmano dehādīn sṛjati | yad uktaṁ—yato yato dhāvati deiva-coditaṁ mano-vikārātmakaṁ [bhā.pu. 10.1.42] ity-ādi | tac ca mano māyā sṛjati, tato māyādy-upādhi-samudāyāt ||6||

—o)0(o—

**|| 12.5.7 ||**

snehādhiṣṭhāna-varty-agni-saṁyogo yāvad īyate |

tāvad dīpasya dīpatvam evaṁ deha-kṛto bhavaḥ ||

rajaḥ-sattva-tamo-vṛttyā jāyate’tha vinaśyati |

**śrīdharaḥ :** yasmād upādhi-nibandhano jīvasya saṁsāro’tas tan-nāśe jīvatvaṁ gacchatīty etad eva sa-dṛṣṭāntam āha sārdhena—sneheti | dīpasya jyotiṣo dīpatvaṁ jvālā-rūpaḥ pariṇāmaḥ | tatra taila-sthānīyaṁ karma, tad-adhiṣṭhāna-sthānīyaṁ manaḥ, varti-sthānīyo dehaḥ, agni-saṁyoga-sthānīyaś caitanyādhyāsaḥ, dīpa-sthānīyaṁ saṁsāra iti yojyam | deha-kṛto deha-nibandhanaḥ | yadvā deha-kṛto manaso na tv ātmanaḥ ||7||

**krama-sandarbhaḥ :** dīpasya jyotiṣo dīpatvaṁ snehādy-adhiṣṭhātṛtvena vikāritvam ity arthaḥ | tatas tasmāt svayaṁ-jyotir-ādi-rūpatvād anantopamaḥ paramātma-sadṛśaḥ, sadṛśau sakhāyau iti śruteḥ ||7||

**viśvanāthaḥ :** etad eva sa-dṛṣṭāntam āha—sārdhena sneheti | dīpasya jyotiṣaḥ dīpatvaṁ jālā-rūpaḥ pariṇāmaḥ, tatra taila-sthānīyaṁ karma-tad-adhiṣṭhāna-sthānīyaṁ manaḥ, varti-sthānīyo dehaḥ, agni-saṁyoga-sthānīyaś caitanyādhyāsaḥ, dīpa-sthānīyaḥ saṁsāra iti yojyam | deha-kṛto deha-saṁyoga-nibandhano’yaṁ bhavaḥ saṁsāraḥ ||7||

—o)0(o—

**|| 12.5.8 ||**

na tatrātmā svayaṁ-jyotir yo vyaktāvyaktayoḥ paraḥ |

ākāśa iva cādhāro dhruvo’nantopamas tataḥ ||

**śrīdharaḥ :** ato dīpa-vat-saṁsāra eva naśyati, na tv ātma jyotirvad ity āha—neti | na tu tatra pratīyamāna ātmā | kutaḥ ? ity ata āha—ya iti | vyaktāvyaktayoḥ sthūla-sūkṣma-dehayoḥ paro’nyaḥ, yataḥ svayaṁ-jyotiḥ | paratvaṁ prapañcayati—ākāśa iveti | ādhāro dehādeḥ prapañcasya | dhruvo nirvikāraḥ | nāsty anta upamā ca yasya so’nantopamaḥ | tato vibhuḥ ||8||

**krama-sandarbhaḥ :** *na vyākhyātam.*

**viśvanāthaḥ :** ato dīpavat saṁsāra eva naśyati, na tv ātmā jyotirvad ity āha—neti | na tu tatra pratīyamāna ātmā | kutaḥ ? ity ata āha—ya iti | vyaktāvyaktayoḥ paraḥ sthūla-sūkṣma-dehābhyām anyaḥ, yataḥ svayaṁ-jyotiḥ | ata eva hetoḥ ādhāro dehādi-prapañcasya dhruvo nirvikāraḥ | nāsty anta upamā ca yasya so’nantopamaḥ | pakṣe, yaḥ khalu vyaktāvyaktayoḥ kārya-kāraṇayoḥ paraḥ kāraṇa-rūpaḥ paramātma sa tu ākāśa iva sarvādhāra ity-ādi ||8||

—o)0(o—

**|| 12.5.9 ||**

evam ātmānam ātma-stham ātmanaivāmṛśa prabho |

buddhyānumāna-garbhiṇyā vāsudevānucintayā ||

**śrīdharaḥ :** atas tvam evaṁ cintayety āha—evam iti | ātma-sthaṁ dehādy-upādhi-sthitam | āmṛśa vicāraya | anumāna-garbhiṇyā draṣṭṛ-dṛśyānvaya-vyatireka-yuktayā ||9||

**krama-sandarbhaḥ :** pūrvoktātideśenopadiśati—evam iti | ātmānam antar-bhūta-bhagavat-pārṣada-bhāvātmakam ātmanā jīva-svarūpeṇa sahātma-sthaṁ buddhyāmṛśa | kīdṛśyā pūrvoktānumāna-garbhiṇyā tathā vāsudeva-sthānugata-cintā yasyāṁ tayā ||9||

**viśvanāthaḥ :** *na vyākhyātam.*

—o)0(o—

**|| 12.5.10 ||**

codito vipra-vākyena na tvāṁ dhakṣyati takṣakaḥ |

mṛtyavo nopadhakṣyanti mṛtyūnāṁ mṛtyum īśvaram ||

**śrīdharaḥ :** evaṁ ca sati tvāṁ takṣako na dahed ity āha—codita iti | tatra hetavaḥ—mṛtyava iti | mṛtyu-hetavaḥ ||10||

**krama-sandarbhaḥ :** tvāṁ pūrvokta-rūpaṁ yato mṛtyava iti ||10||

**viśvanāthaḥ :** ātma-sthaṁ dehādy-upādhi-sthitam ātmanā manasā āmṛśa vicāraya, buddhy-ādi-pravartakatvena yadātmano’numānaṁ tad eva garbhaḥ, tad-yuktayā buddhyā sad-vyavasāyavatyā saha vāsudevasyānucintā yasyāṁ tayā | tvām ātmānaṁ dehāt pṛthag-bhūtaṁ takṣakasya kā vārtā svayaṁ mṛtyavo’pi mūrtimantaḥ | pakṣe, īśvaram upādhi-muktatvād dehādy-apara-tantraṁ, mṛtyūnāṁ bhakty-antarāyāṇāṁ mṛtyuṁ nāśa-hetuṁ, tvāṁ prāpya bhakty-antarā yā brahma-śāpādyā eva, vaiyarthyān naṣṭā eva babhūvur ity arthaḥ ||10||

—o)0(o—

**|| 12.5.11 ||**

ahaṁ brahma paraṁ dhāma brahmāhaṁ paramaṁ padam |

evaṁ samīkṣya cātmānam ātmany ādhāya niṣkale ||

daśantaṁ takṣakaṁ pāde lelihānaṁ viṣānanaiḥ |

na drakṣyasi śarīraṁ ca viśvaṁ ca pṛthag ātmanaḥ ||

**śrīdharaḥ :** vimarśa-prakāraṁ darśayaṁs takṣakādarśanaṁ darśayati dvābhyām, yo’haṁ sa brahmaiva, yad brahma tad aham eveti samīkṣan | tatrāhaṁ brahmeti bhāvanayā jīvasya śokādi-nivṛttiḥ | brahmāham iti bhāvanayā ca brahmaṇaḥ pārokṣya-nivṛttir bhavatīti vyatihāro darśitaḥ | niṣkale nirupādhau | ātmani brahmaṇi ||11||

viṣa-yuktair ānanair daśantaṁ grasantaṁ takṣakam | lelihānaṁ sarpam | yadvā, lelihānaṁ jihvābhir oṣṭha-prāntān saniṣpeṣam āsvādayantam | ātmanaḥ pṛthak ||12||

**krama-sandarbhaḥ :** kuto’ham īśvaraḥ tad-eka-pālitvābhimānena tac-chaktyaiva sva-śakty-abhimānena vā tad-abhedābhimānād ity āha—ahaṁ brahmeti yugmakena | niṣkale māyātīte ātmani brahmaṇi ādhāya nivedya ātmani brahmaṇi ādhāya nivedya ātmanaḥ pṛthak yac charīraṁ viśvaṁ ca tan na drakṣasy eveti, kim uta tad-upakāreṇa svopakāraṁ manyasa iti ||11||

**viśvanāthaḥ :** vimarṣa-prakāraṁ darśayan takṣaka-daṁśanaṁ darśayati—dvābhyām | yo’haṁ sa brahmaivāhaṁ, na saṁsārīti bhāvanayā śokādi-nivṛttiḥ, brahmāham iti aham eva brahmeti bhāvanayā ca brahmaṇaḥ parokṣa-nivṛttir bhavatīti vyatīhāro darśitaḥ | niṣkale nirupādhau ātmani brahmaṇi |

pakṣe, ahaṁ dhāma sūryopamasya paśyasya tviṭ-kaṇaś cit-kaṇa evety arthaḥ | gṛha-deha-tviṭ-prabhāvā dhāmāni ity amaraḥ | kīdṛśaṁ ? brahma-param, nārāyaṇa-paro vipraḥ itivad brahmopāsakam ity arthaḥ | ata eva brahmāhaṁ brahmaṇaḥ paśyasyaivāham iti ṣaṣṭhī-tatpuruṣaḥ | evaṁ paramaṁ padaṁ brahma-svarūpaṁ caraṇāravindaṁ vā samīkṣya ātmānaṁ svam ātmani paramātmani kṛṣṇe niṣkale niṣko vakṣo’laṅkāras tadvati | viṣānanair viṣa-yuktair ānanair daśantaṁ lelihānaṁ jihvābhir oṣṭha-prāntaṁ saniṣpeṣam āsvādayantaṁ takṣakaṁ na drakṣyasi, nāpi tena daṣṭaṁ śarīraṁ ca, ātmanaḥ pṛthag-bhūtaṁ viśvaṁ ca pakṣe śrī-kṛṣṇa-caraṇāravinda-sākṣātkārānanda-mūrcchāṁ prāptas tvaṁ na drakṣyasīti ||11-12||

—o)0(o—

**|| 12.5.13 ||**

etat te kathitaṁ tāta yad ātmā pṛṣṭavān nṛpa |

harer viśvātmanaś ceṣṭāṁ kiṁ bhūyaḥ śrotum icchasi ||

**śrīdharaḥ :** hareś ceṣṭām ātmā tvaṁ yat pṛṣṭavāṁs tad etat te kathitam | śiṣyasya kṛtārthatā-parīkṣaṇāya pṛcchati—kim iti ||13||

**krama-sandarbhaḥ :** līlā-kathaika-rasikasya tasya pūrvokte tu nātirucim ālakṣya tathopasaṁharati—etat ta iti | te tubhyam etat, tvaṁ tu rājan mariṣyati [bhā.pu. 12.5.2] ity-ādinā kathitam |

nanu, mamānabhīṣṭam anupakrāntaṁ ca tat kathaṁ kathitaṁ ? tatrāha—ātmā kasyacid ātma-niṣṭhasya mano yat pṛṣṭavān | parīkṣito’syātma-jñānaṁ jātam asti na veti sandihya, svagatam evam api yaj jñātum iṣṭavān ity arthaḥ | ahaṁ tv atrānuvarṇyate [bhā.pu. 12.5.1] ity-ādinopakrāntaṁ śrī-bhagavan-mahimānam eva punar api varṇayiṣyāmīty āha—harer iti | viśvātmana iti kiṁ vyaṣṭy-ātmanaḥ svarūpādi-varṇaneti bhāvaḥ |

nanv asmin prakaraṇe śrī-śukadevasyopadeśe bhaktāv eva tātparyaṁ jñāne veti sandihānaṁ prati punar vicāryate atrānuvarṇyate’bhīkṣṇaṁ [bhā.pu. 12.5.1] ity-ādy-upakrame, “etat te kathitaṁ tāta” ity-ādy-upasaṁhāre’pi tādṛśa-mahimatvena pūrvokta-līlā-kathā-śravaṇasyaiva prādhānyāt | ata upakramopasaṁhāra-nirdiṣṭatvāt śravaṇopalakṣita-bhakter evātrāpi prādhānyam | yas tu tan-madhye tvaṁ tu rājan mariṣyati [bhā.pu. 12.5.2] ity-ādinā jñānopadeśaḥ sa ca tasya yā prāg avagatā bhakti-niṣṭhāyā eva svayaṁ darśayiṣyamāṇatvāt | tatra prācīnā tan-niṣṭhā yathā prathame kṛṣṇāṅghri-sevām adhimanyamānaḥ [bhā.pu. 1.19.5] iti | dadhyau mukundāṅghrim ananya-bhāvaḥ [bhā.pu. 1.19.7] ity-ādi tan-niṣṭhataiva | tad-bhaya-parityāgo yathā tad-vākye—

dvijopasṛṣṭaḥ kuhakas takṣako vā

daśatv alaṁ gāyata viṣṇu-gāthāḥ || [bhā.pu. 1.19.15] iti |

taj-jñānopadeśam abahu matvā śravaṇa-lakṣaṇayā bhaktyaiva sva-kṛtārthatvam uktam |

siddho’smy anugṛhīto’smi bhavatā karuṇātmanā |

śrāvito yac ca me sākṣād anādi-nidhano hariḥ ||

nātyadbhutam ahaṁ manye mahatām acyutātmanām |

ajñeṣu tāpa-tapteṣu bhūteṣu yad-anugrahaḥ ||

purāṇa-saṁhitām etām aśrauṣma bhavato vayam |

yasyāṁ khalūttamaḥśloko bhagavān anuvarṇyate || [bhā.12.6.2-4] iti |

punaś caikena padyena tad-vākya-gaurava-mātreṇāṅgīkṛtasya brahma-jñānasya takṣakādi-bhaya-nivṛtti-hetutvam uktvāpy anyena tad-ūrdhvam adhokṣaja eva vāk-cetasos tan-nāma-kīrtana-dhyānāveśānujñā prārthitā |

bhagavaṁs takṣakādibhyo mṛtyuṁ yo na bibhemy aham |

praviṣṭo bhrama-nirvāṇam abhayaṁ darśitaṁ tvayā ||

anujānīhi māṁ brahman vācaṁ yacchāmy adhokṣaje |

mukta-kāmāśayaṁ cetaḥ praveśya visṛjāmy asūn || [bhā.pu. 12.6.5-6] iti |

atha punar anyena padyenājñāna-nirāsaka-jñāna-vijñāna-siddhiś ca bhagavat-padāravinda-darśanānandāntarbhūtaiva mama sphuratīti vijñāpitam | yathā—

ajñānaṁ ca nirastaṁ me jñā-vijñāna-niṣṭhayā |

bhavatā darśitaṁ kṣemaṁ paraṁ bhagavataḥ padam || [12.6.7] iti |

atra pada-śabdasya caraṇāravindābhidhāyakatve jñānena vaiyāsaki-śabditena

bheje khagendra-dhvaja-pāda-mūlaṁ [bhā.pu. 1.18.16] ity evāsti prathame sādhakam | tad etat prakaraṇārthas tatra śrī-sūtenaiva spaṣṭīkṛtaḥ |

brahma-kopotthitād yas tu takṣakāt prāṇa-viplavāt |

na sammumohoru-bhayād bhagavaty arpitāśayaḥ || [bhā.pu. 1.18.2]

nottamaśloka-vārtānāṁ juṣatāṁ tat-kathāmṛtam |

syāt sambhramo’nta-kāle’pi smaratāṁ tat-padāmbujam || [bhā.pu. 1.18.4] iti |

tathā pūrvaṁ dvādaśasyaiva tṛtīye prathama-skandhāntaḥsthasya—

ataḥ pṛcchāmi saṁsiddhiṁ yogināṁ paramaṁ gurum |

puruṣasyeha yat kāryaṁ mriyamāṇasya sarvathā || [bhā.pu. 1.19.34]

ity asya rāja-praśnasyottaratvena bhagavad-dhyāna-kīrtane eva svayaṁ śrī-śukadevenāpy upadiṣṭe—

tasmāt sarvātmanā rājan hṛdisthaṁ kuru keśavam |

mriyamāṇo hy avahitas tato yāti parāṁ gatim ||

mriyamāṇair abhidhyeyo bhagavān parameśvaraḥ |

ātma-bhāvaṁ nayaty aṅga sarvātmā sarva-sambhavaḥ ||

kaler doṣa‑nidhe rājann asti hy eko mahān guṇaḥ

kīrtanād eva kṛṣṇasya mukta‑saṅgaḥ paraṁ vrajet || [bhā.pu. 12.3.48-50]

ity ādinā tatas tatra keśava avahitaḥ kṛtāvadhāna ātma-bhāvam ātmano bhaktim | astu tāvad āyāsa-sādhyaṁ jñānam | hi yasmād anāyāsa-sādhyāt kīrtanād evety arthaḥ | dvitīya-skandhe’pi na hy ato’nyaḥ śivaḥ panthā [bhā.pu. 2.2.33] ity ādinā evam etan nigaditaṁ [bhā.pu. 2.3.1] ity antena granthena nānāṅgavān śuddha-bhakti-yoga eva tatrottaratvena paryavasitaḥ | tatrāpi pibanti ye bhagavataḥ [bhā.pu. 2.2.37] ity ādinā līlā-kathā-śravaṇa eva parama-paryavasānaṁ dṛśyate | tasmāt sādhūktaṁ tvaṁ tu rājan mariṣyetīty ādikaṁ tad-bhakti-niṣṭhā-prakaṭanārtham eveti | yatho bhaktāv eva tad-upadeśasya tātparyam |

ata eva dvitīyasyāṣṭame rāja-prārthanā ca nānyathā syāt | kṛṣṇe niveśya niḥsaṅgaṁ manas tyakṣye kalevaraṁ [bhā.pu. 2.8.2] ity ādi ||13|| (bhakti-sandarbha 86)

**viśvanāthaḥ :** etad brahma-jñānaṁ tvayā sampraty apṛṣṭam api te kathitaṁ yad dhareś ceṣṭāṁ līlām ātmā tvaṁ pṛṣṭavān māṁ pūrvam apṛcchaḥ, tāṁ tu pūrvam evāvocam iti śeṣaḥ | śiṣyasya tasya pūrṇatva-jñāpanāya pṛcchati—kim iti ||13||

—o)0(o—

iti sārārtha-darśinyāṁ harṣiṇyāṁ bhakta-cetasām |

dvādaśasya pañcamo’pi saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ dvādaśa-skandhe

brahmopadeśo nāma

pañcamo’dhyāyaḥ |

|| 12.5 ||

(12.6)

**ṣaṣṭho’dhyāyaḥ**

### veda-śākhā-praṇayanam

|| 12.6.1 ||

sūta uvāca—

etan niśamya muninābhihitaṁ parīkṣid

vyāsātmajena nikhilātma-dṛśā samena |

tat-pāda-mūlam upasṛtya natena mūrdhnā

baddhāñjalis tam idam āha sa viṣṇurātaḥ ||

śrīdharaḥ :

ṣaṣṭhe parīkṣito mokṣaḥ sarpa-homādi tat-sutāt |

veda-śāstra-vibhāgoktau tri-vedi-vyāsa-varṇanam ||

etat purāṇaṁ niśamya nikhilātmā haris taṁ paśyati nikhilaṁ vātmani paśyatīti tathā tena | ataḥ samena | na tenāvanatena mūrdhnā tat-pāda-talam upasṛtya | tat-pādau śirasi nidhāyety arthaḥ ||1||

krama-sandarbhaḥ : *na vyākhyātam.*

viśvanāthaḥ :

ṣaṣṭhe kṛṣṇa-pada-prāptī rājño’tha janam ejayāt |

sarpa-homas tato veda-traya-śākhopavarṇanam ||

nikhilātmā śrī-kṛṣṇas taṁ paśyatīti tena | yad vā, nikhilānām apy ātmānaṁ manaḥ paśyatīti tena tātkālikena brahma-jñānopadeśena tatratyānāṁ keṣāṁcit jñāninām api mana ānanditam iti bhāvaḥ, yataḥ samena ||1||

—o)0(o—

|| 12.6.2 ||

rājovāca—

siddho’smy anugṛhīto’smi bhavatā karuṇātmanā |

śrāvito yac ca me sākṣād anādi-nidhano hariḥ ||

**śrīdharaḥ :** siddhaḥ kṛtārtho’smi | yato’nugṛhīto’smi | anugraham evāha—yady asmāc chrāvitaḥ | ca-śabdāt prāpti-sādhanaṁ ca śrāvitam |

krama-sandarbhaḥ : siddho’smīty ādi | kiṁ ca, acyutātmanām acyutasyevātmā svabhāvo yeṣām, teṣāṁ mahatāmātmārāmāṇām apīti tad-bhāva-bhāvitatvād anugrahādayo guṇā yuktā eva tasmān nātyadbhutam ity arthaḥ ||2||

viśvanāthaḥ : siddho’smi kṛtārtho’smi | me sākṣād iti garbhe bālye ca sākṣāt-kṛto yo hariḥ śrī-kṛṣṇaḥ sa eva śrāvitas tvayā sa eva mayā śrutaḥ ||2||

—o)0(o—

|| 12.6.3 ||

nātyadbhutam ahaṁ manye mahatām acyutātmanām |

ajñeṣu tāpa-tapteṣu bhūteṣu yad anugrahaḥ ||

**śrīdharaḥ :** karuṇātmatām abhinandati dvābhyam—nāty-adbhutam iti |

**sanātanaḥ** (ha.bha.vi. 10.216) : ajñeṣu bhagavad-bhajanādi-mahimānabhijñeṣu, ata eva tāpais tapteṣu bhūteṣu prāṇi-mātreṣu anugraha iti yat, idam adbhuta-ghaṭamānaṁ na manye, yataḥ acyutasyaiva ātmā svabhāvaḥ dīnānām eva śaraṇatvādi-rūpo yeṣām iti ||216||

krama-sandarbhaḥ : *na vyākhyātam.*

viśvanāthaḥ : acyuta eva ātmā mano yeṣāṁ teṣām ||3||

—o)0(o—

**|| 12.6.4 ||**

purāṇa-saṁhitām etām aśrauṣma bhavato vayam |

yasyāṁ khalūttama-śloko bhagavān anuvarṇyate ||

**śrīdharaḥ :** aśrauṣma śrutavantaḥ | bhavataḥ sakāśāt ||4||

krama-sandarbhaḥ : *na vyākhyātam.*

viśvanāthaḥ : nanu mattaḥ śrutasya asya śāstrasya kaḥ khalv arthas tvayāvadhārita ity apekṣāyām āha—purāṇeti | bhagavān anuvarṇyate ity anya-varṇanasyāpi tat-poṣaṇārthatvena tad-aṅgatvāt bhagavad-anuvarṇanatvam eveti bhāvaḥ ||4||

—o)0(o—

**|| 12.6.5 ||**

bhagavaṁs takṣakādibhyo mṛtyubhyo na bibhemy aham |

praviṣṭo brahma nirvāṇam abhayaṁ darśitaṁ tvayā ||

**śrīdharaḥ :** “siddho’smi” ity uktaṁ tad evāviṣkaroti—bhagavann iti | yatas tvayā darśitaṁ brahma praviṣṭaḥ | kathaṁ bhūtaṁ ? abhayam, yato nirvaṇaṁ kaivalya-rūpam ||5||

**krama-sandarbhaḥ :** yasmād aśrauṣma tasmād eva bhagavann iti adhunā tu yad upadiṣṭaṁ tac ca mama jātam evety āha—praviṣṭa iti | nirvāṇaṁ paramānanda-svarūpaṁ brahma sarvato bṛhad-bhagavat-tattvaṁ praviṣṭas tasminn āviṣṭa ity arthaḥ ||5||

viśvanāthaḥ : kiṁ tv ekam eva vākyaṁ man-mano’bhijñena tvayā māṁ prati noktam | yadyapi tad apy āśaṅkāvato mamaivtāvad evāsahyam abhūd ity āha—he bhagavan sarvajña, mac-cittasya bhaktyaika-niṣṭhatvaṁ jānann api kim evam upaddiśasīti bhāvaḥ | takṣakādibyas tathā vividha-janmāntara-prāptebhyo mṛtyubhyaḥ sakāśād ahaṁ na bibhemi | kiṁ tu tvayā darśitam abhayaṁ brahma nirvāṇaṁ praviṣṭaḥ sann eva bibhemīty arthaḥ | atra gṛha-sthito nānupadravebhyona bibhemi, kiṁ tu vanaṁ praviṣṭaḥ sanne veti | tasmāt vanaṁ na praviśāmīti tatrābhiprāyaḥ | tathaivātrāpi takṣakādibhyaḥ punaḥ punar mṛtyubhyaś ca sakāśād api, tvayā darśitād brahma-nirvānān mama mahā-bhayam iti vākyārthaḥ | tena pañcama-skandha-vākyād bhagavadīyatvenaiva samāpta-sarvārthānāṁ—

nārāyaṇa-parāḥ sarve na kutaścana bibhyati |

svargāpavarga-narakeṣv api tulyārtha-darśinaḥ || [bhā.pu. 6.17.28]

ity uktavatā bhagavatā śrīman-mahā-rudreṇaiva prakaṭitābhiprāyāṇām asmākaṁ bhaktānāṁ nirvāṇa-mokṣaḥ khalv asahya eva | atrāpi—

punaś ca bhūyād bhagavaty anante

ratiḥ prasaṅgaś ca tad-āśrayeṣu |

mahatsu yāṁ yām upayāmi sṛṣṭiṁ

maitry astu sarvatra namo dvijebhyaḥ || [bhā.pu. 1.19.16]

iti prāyopaveśārambhata eva pratijñātavantaṁ mām api brahma-nirvāṇam upadiśāmīti śrī-munīndre īrṣaiva dhvanitā | tayāpi śrī-śukasya tasya tad-bhakti-niṣṭhāṁ parīkṣamāṇasya sukham evābhūt | yathā rāsārambhe ājñā-laṅghayantīnāṁ vraja-sundarīṇām īrṣyayā kṛṣṇasya atra kintv ity ākṣepa-labdham eva—

tvām asmi vacmi viduṣāṁ samavāyo’tra tiṣṭhati |

ātmīyāṁ matim ādāya sthitim atra vidhehi tat || [kā.pra. 23]

ity asya pūrvārdhānte yathā kintv ity ākṣepa-labdhaṁ kāvya-prakāśa-ṭīkā-kṛdbhis tathā vyākhyānāt | vyākhyāntaraṁ tu śāstrasya mohinītva-pratipādakaṁ bhaktair agrāhyam ||5||

—o)0(o—

**|| 12.6.6 ||**

anujānīhi māṁ brahman vācaṁ yacchāmy adhokṣaje |

mukta-kāmāśayaṁ cetaḥ praveśya visṛjāmy asūn ||

**śrīdharaḥ :** “kiṁ bhūyaḥ śrotum icchasi” iti yad uktam, tatra siddho’haṁ na kiñcic chrotum icchāmi | kevalam anujñāṁ dehīty āha—anujānīhīti | vācam ity upalakṣaṇaṁ sarvendriyāṇām | vācaṁ niyamya kiṁ kariṣyasi ?tad āha—muktāḥ kāmāśayās tad vāsanā yena tac ceto’dhokṣaje praveśyāsūn visṛjāmi ||6||

**krama-sandarbhaḥ :** adhokṣaje śrīkṛṣṇe, adho’nena śayaṇena ity-ādi śrī-hari-vaṁśokteḥ ||6*|*|

viśvanāthaḥ : tasmāt kṛpayā ma etad evājñāpaya, na tv etat pratikūlam ity āha—anujānīhi anujñāṁ dehīty arthaḥ | adhokṣaje śrī-kṛṣṇe muktam āśayaṁ tyakta-kāma-vāsanām ||6||

—o)0(o—

**|| 12.6.7 ||**

ajñānaṁ na nirastaṁ me jñāna-vijñāna-niṣṭhayā |

bhavatā darśitaṁ kṣemaṁ paraṁ bhagavato padam ||

**śrīdharaḥ :** nanu kiṁ prāṇa-tyāgena ? kiñcit kālaṁ jñāna-niṣṭho bhava, iti cet tatrāha—ajñānaṁ ceti | ca-kārāt tat-saṁskāraś ca tac ca tvat-kṛpayaivety āha—bhavateti ||7||

**krama-sandarbhaḥ :** bhagavataḥ padam ity atra pada-śabdasya caraṇāravinda-vācakatvam, jñānena vaiyāsaki-śabditena bheje khagendra-dhvaja-pāda-mūlaṁ [bhā.pu. 1.18.16] ity evāsti prathamaṁ sādhakam ||7||

viśvanāthaḥ : jñānaṁ bhagavad-viṣayakaṁ vijñānaṁ tad-aiśvarya-mādhuryānubhavaḥ, jñāna-vijñāna-niṣṭhā tava kuto jātety ata āha—bhavateti | padaṁ svarūpaṁ caraṇa-kamalaṁ dhāma vā ||7||

—o)0(o—

|| 12.6.8 ||

sūta uvāca—

ity uktas tam anujñāpya bhagavān bādarāyaṇiḥ |

jagāma bhikṣubhiḥ sākaṁ nara-devena pūjitaḥ ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** bhikṣubhih sarva-munīndraiḥ ||8||

—o)0(o—

|| 12.6.9 ||

parīkṣid api rājarṣir ātmany ātmānam ātmanā |

samādhāya paraṁ dadhyāv aspandāsur yathā taruḥ ||

**śrīdharaḥ :** ātmanā buddhyā | ātmānaṁ mana ātmani pratyak prakāśe samādhāya paramātmānaṁ dadhyau | aspandāsuḥ līna-prāṇaḥ | yathā taruḥ sthāṇuḥ ||9||

**krama-sandarbhaḥ :** *na vyākhyātam.*

**viśvanāthaḥ :** ātmanā buddhyā | ātmānaṁ śrī-kṛṣṇam ātmani manasi param atiśayena aspandāsuḥ antar eva līna-prāṇaḥ ||9||

—o)0(o—

|| 12.6.10 ||

prāk-kūle barhiṣy āsīno gaṅgā-kūla udaṅ-mukhaḥ |

brahma-bhūto mahā-yogī niḥsaṅgaś chinna-saṁśayaḥ ||

**śrīdharaḥ :** tam eva viśinaṣṭi—prāk-kūle prāg agre | barhiṣi darbhe ||10||

**krama-sandarbhaḥ :** paramadhokṣajaṁ tad-ākhyaṁ śrī-kṛṣṇam eva dadhyau brahma-bhūtaḥ prasannety-ādi-rītyā brahma-bhūtaḥ ||10||

**viśvanāthaḥ :** prāk-kule barhiṣi prāg agre | darbhe triguṇātītatvād brahma-bhūtaḥ | hi tāsāṁ madhye sākṣād brahma gopāla-purī itivat ||10||

—o)0(o—

|| 12.6.11 ||

takṣakaḥ prahito viprāḥ kruddhena dvija-sūnunā |

hantu-kāmo nṛpaṁ gacchan dadarśa pathi kaśyapam ||

**śrīdharaḥ :** tad evaṁ brahma-bhūte tasmiṁs takṣakāgamanādikaṁ piṣṭa-peṣaṇam ivābhavad iti darśayati—takṣaka iti tribhiḥ | he viprāḥ ||11||

**krama-sandarbhaḥ :** *na vyākhyātam.*

**viśvanāthaḥ :** tad evaṁ brahma-bhūte tasmin takṣakāgamanādikaṁ piṣṭa-peṣaṇam ivābhavad iti darśayati—takṣaka iti tribhiḥ ||11||

—o)0(o—

|| 12.6.12 ||

taṁ tarpayitvā draviṇair nivartya viṣa-hāriṇam |

dvija-rūpa-praticchannaḥ kāma-rūpo’daśan nṛpam ||

**śrīdharaḥ :** taṁ viṣa-cikitsayā parīkṣid-rakṣaṇena dravyārjanāyāgacchantam | tatra svālīḍha-vaṭa-vṛkṣasya bhasmī-bhūtasya punar aṅkurādi-krameṇotthāpanād viṣa-hāriṇaṁ tad-apekṣita-draviṇaiḥ santarpya tato nivartya dvija-rūpeṇa tirohitaḥ sann adaśat |

**krama-sandarbhaḥ :** *na vyākhyātam.*

**viśvanāthaḥ :** taṁ viṣa-cikitsayā parīkṣid-rakṣaṇena dravyārjanāyāgacchantam, tatra svālīḍha-vaṭa-vṛkṣasya bhasmī-bhūtasya punar aṅkurādi-krameṇotthāpanād viṣa-hāriṇaṁ tad-apekṣita-draviṇaiḥ santarpya tato nivartya dvija-rūpeṇa tirohitaḥ sann adaśat ||12||

—o)0(o—

|| 12.6.13 ||

brahma-bhūtasya rājarṣer deho’hi-garalāgninā |

babhūva bhasma-sāt sadyaḥ paśyatāṁ sarva-dehinām ||

**śrīdharaḥ :** tac ca putra-kṛtyam iva jātam ity āha—brahma-bhūtasyeti ||13||

**krama-sandarbhaḥ, viśvanāthaḥ :** *na vyākhyātam.*

—o)0(o—

|| 12.6.14-15 ||

hāhā-kāro mahān āsīd bhuvi khe dikṣu sarvataḥ |

vismitā hy abhavan sarve devāsura-narādayaḥ ||

deva-dundubhayo nedur gandharvāpsaraso jaguḥ |

vavṛṣuḥ puṣpa-varṣāṇi vibudhāḥ sādhu-vādinaḥ ||

**śrīdharaḥ :** tatra kṣaṇaṁ sarveṣāṁ duḥkhaṁ ca tataḥ param utsavaṁ cāha dvābhyām, hāhākāra iti ||14-15||

**krama-sandarbhaḥ :** *na vyākhyātam.*

**viśvanāthaḥ :** tac ca putra-kṛtyam iva jātam ity āha—brahma-bhūtasyeti ||15||

—o)0(o—

|| 12.6.16 ||

janmejayaḥ sva-pitaraṁ śrutvā takṣaka-bhakṣitam |

yathājuhāva saṅkruddho nāgān satre saha dvijaiḥ ||

**śrīdharaḥ :** prāsaṅgikam āha—janmejaya ity-ādi | sarpābhicāra-satre dvijaiḥ saha vartamāno yathāvad ājuhāva juhāveti vā | sarva-sarpāvāhane kāraṇam āha—saṅkruddha iti ||16||

**krama-sandarbhaḥ :** *na vyākhyātam.*

**viśvanāthaḥ :** yathā yathāvat niḥsarpam idaṁ jagat kariṣya iti vadan kruddhḥ dvijaiḥ saha sthitaḥ san ||16||

—o)0(o—

|| 12.6.17-18 ||

sarpa-satre samiddhāgnau dahyamānān mahoragān |

dṛṣṭvendraṁ bhaya-saṁvignas takṣakaḥ śaraṇaṁ yayau ||

apaśyaṁs takṣakaṁ tatra rājā pārīkṣito dvijān |

uvāca takṣakaḥ kasmān na dahyetoragādhamaḥ ||

*na katamena vyākhyātam.*

—o)0(o—

|| 12.6.19 ||

taṁ gopāyati rājendra śakraḥ śaraṇam āgatam |

tena saṁstambhitaḥ sarpas tasmān nāgnau pataty asau ||

**śrīdharaḥ :** kasmāt takṣako na dahyetety uktāḥ santo dvijā ūcuḥ, tam iti | tenendreṇa | asau sarpaḥ ||19||

**krama-sandarbhaḥ, viśvanāthaḥ :** *na vyākhyātam.*

—o)0(o—

|| 12.6.20 ||

pārīkṣita iti śrutvā prāhartvija udāra-dhīḥ |

sahendras takṣako viprā nāgnau kim iti pātyate ||

**śrīdharaḥ :** ṛtvijaḥ pratyāha—sahendraḥ indra-sahitaḥ indra-sahitaḥ kim iti na pātyate ||20||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.6.21 ||**

tac chrutvājuhuvur viprāḥ sahendraṁ takṣakaṁ makhe |

takṣakāśu patasveha sahendreṇa marutvatā ||

**madhvaḥ :** sva-santānodbhavaṁ kīrtyā yogayan janam ejayan |

śakto’py aśaktavad viṣṇur indra āsīd upekṣakaḥ ||

evam eva ṛṣīṇāṁ ca kīrtiṁ yojayatāmunā |

kṛto’pekṣā mahendreṇa kim u viṣṇuḥ parātparaḥ ||

tasmād viṣṇor aśakyaṁ na bhūta-bhavya-bhavatsv api |

na cāniṣṭaṁ guṇair eṣa pūrṇo nārāyaṇaḥ sadā || iti vāmane ||20-22||

**śrīdharaḥ :** tad-rājño vacaḥ śrutvā ājuhuvuḥ | sākṣepam āhvānaṁ darśayati, takṣaketīhāgnāv āśu patasva maruttvatā marud-gaṇa-vatendreṇa saha ||21||

**krama-sandarbhaḥ :** *na vyākhyātam.*

**viśvanāthaḥ :** marutvateti | are indr, tava devendo’ham iti garvo’sti tasmāt tvāṁ devair api samaṁ pātayāma iti bhāvaḥ | marutau pavanā’marau ity arthaḥ ||21||

—o)0(o—

|| 12.6.22 ||

iti brahmoditākṣepaiḥ sthānād indraḥ pracālitaḥ |

babhūva sambhrānta-matiḥ sa-vimānaḥ sa-takṣakaḥ ||

**śrīdharaḥ :** brāhmaṇair uktair ākṣepaiḥ paruṣa-vākyaiḥ ||22||

**krama-sandarbhaḥ :** *na vyākhyātam.*

**viśvanāthaḥ :** adya prāṇāḥ khalu gatā eva iti sambhrāntā vyākulā matir yasya saḥ ||21||

—o)0(o—

|| 12.6.23-24 ||

taṁ patantaṁ vimānena saha-takṣakam ambarāt |

vilokyāṅgirasaḥ prāha rājānaṁ taṁ bṛhaspatiḥ ||

naiṣa tvayā manuṣyendra vadham arhati sarpa-rāṭ |

anena pītam amṛtam atha vā ajarāmaraḥ ||

**śrīdharaḥ :** taṁ takṣakam | aṅgirasaḥ putro bṛhaspatiḥ prāha |

**krama-sandarbhaḥ :** *na vyākhyātam.*

**viśvanāthaḥ :** āṅgirasaḥ aṅgirasaḥ putra iti gaurava-vyañjanā eṣa indro manuṣyendreṇa tvayā devendrasya vadhānaucityāt sarpeṇa takṣakeṇa saha rājate iti saḥ | atha ata eva | vai niścitam ajarāmaraḥ ||24||

—o)0(o—

|| 12.6.25 ||

jīvitaṁ maraṇaṁ jantor gatiḥ svenaiva karmaṇā |

rājaṁs tato’nyo nāsty asya pradātā sukha-duḥkhayoḥ ||

**śrīdharaḥ :** bhavatu nāmājarāmaras tathāpi pitṛ-mārakaṁ dhakṣyāmīti cet tatrāha—jīvitam iti | gatiḥ para-lokaḥ | ato durmaraṇa-nimittā pitur durgatir anena kṛtety api na śaṅkanīyam ity arthaḥ ||25||

**krama-sandarbhaḥ :** *na vyākhyātam.*

**viśvanāthaḥ :** he rājan ! svapitṛ-śokād evaṁ yad vyavasyasi, tatra tattvaṁ śṛṇv ity āha—jīvitam iti | gatiḥ svargādi jantor iti nikṛṣṭa-jīvasyaiveyaṁ vyavasthā, tava pitus tu jīvita-maraṇa-bhagavad-dhāma-prāptaye bhagavat-kṛtā eva, tathā hi sva-hastenaiva drauṇy-astrato rakṣaṇaṁ muni-śāpa-dvārā nidhana-prāpaṇaṁ, sva-preṣṭha-śukopadeśa-dvārā sva-pada-prāpaṇam iti tasyaivaitāni karmāṇi | takṣakas tu nāma-mātreṇaiva nimittam iti bhāvaḥ ||25||

—o)0(o—

|| 12.6.26 ||

sarpa-caurāgni-vidyudbhyaḥ kṣut-tṛḍ-vyādhy-ādibhir nṛpa |

pañcatvam ṛcchate jantur bhuṅkta ārabdha-karma tat ||

**śrīdharaḥ :** katham anyaḥ sukha-duḥkha-pradātā nāsti sarpādīnām upalabhyamānatvād iti cet tatrāha—sarpādinā jantuḥ pañcatvaṁ mṛtyum ṛcchati prāpnotīti yat tad ārabdhaṁ karmaiva bhūṅkte, sva-karma-prayuktā eva sarpādayo na sva-tantrā iti bhāvaḥ ||26||

**krama-sandarbhaḥ :** *na vyākhyātam.*

**viśvanāthaḥ :** prākṛta eva lokaḥ sarpādibhiḥ karma-vaśān maraṇaṁ prāpnoti, na tu tvat-pitā mahā-bhakta-rāja ity āha—sarpeti | jantur iti nikṛṣṭa-jīvaḥ ||26||

—o)0(o—

|| 12.6.27 ||

tasmāt satram idaṁ rājan saṁsthīyetābhicārikam |

sarpā anāgaso dagdhā janair diṣṭaṁ hi bhujyate ||

**śrīdharaḥ :** saṁsthīyeta samāpyatām | ābhicārikaṁ hiṁsā-phalam | diṣṭaṁ prācīnaṁ karma | ataḥ sarpādṛṣṭa-prayuktasya tavāpy ayaṁ nāparādha iti bhāvaḥ ||27||

**krama-sandarbhaḥ :** *na vyākhyātam.*

**viśvanāthaḥ :** saṁsthīyate samāpyatāṁ, yata ābhicārikaṁ nindyaṁ, vṛthaiva etāvantaḥ sarpā dgdhāḥ, tatrāpi tava nāparādha ity āha—janair iti | diṣṭaṁ prācīnaṁ karma, sarper api sva-prārabdha-phalaṁ bhuktam idam iti bhāvaḥ ||27||

—o)0(o—

|| 12.6.28 ||

ity uktaḥ sa tathety āha maharṣer mānayan vacaḥ |

sarpa-satrād uparataḥ pūjayām āsa vāk-patim ||

**śrīdharaḥ :** vāk-patiṁ bṛhaspatim ||28||

**krama-sandarbhaḥ, viśvanāthaḥ :** *na vyākhyātam.*

—o)0(o—

|| 12.6.29 ||

saiṣā viṣṇor mahā-māyā- bādhyayālakṣaṇā yayā |

muhyanty asyaivātma-bhūtā bhūteṣu guṇa-vṛttibhiḥ ||

**śrīdharaḥ :** nanu kathaṁ viduṣām apy evaṁ sammoho yato brahma-kopāt parīkṣito mṛtyur janamejaya-kopāt sarpāṇām ity-ādi tatrāha—saiṣeti | tasyā mahattvaṁ darśayati, alakṣaṇā na lakṣyata ity-alakṣaṇā, upratarkyety arthaḥ | kāsāv ity ata āha—yayāsya viṣṇor evātma-bhūtā ātmāṁśa-bhūtāḥ prāṇino guṇa-vṛttibhiḥ krodhādibhiḥ saha bhūteṣu deheṣu muhyanti | bādhya-bādhakataṁ vrajantīty arthaḥ | nanu śravaṇādinā bādhitayā tayā kuto mohaḥ syāt tatrāha—abādhyayā bādhitum aśakyayā ||29||

**krama-sandarbhaḥ :** *na vyākhyātam.*

**viśvanāthaḥ :** nanu kathaṁ viduṣām apy evaṁ sammohaḥ ? yato janamejayasya kopāt sarpāṇāṁ vadhas tat sabhāsadāṁ viduṣām api viprāṇām ābhicārike satre pravartanam iti | tatrāha—saiṣeti | tasyā mahattvaṁ darśayati—alakṣaṇā na lakṣyata ity alakṣaṇā apratarkyety arthaḥ | yayā abādhyayā vidvadbhir api bādhitum aśakyayā muhyanti | ke te ? ity ata āha—asyaiva viṣṇor ātma-bhūtā ātmāṁśa-bhūtāḥ prāṇino bhūteṣu prāṇiṣu viṣayeṣu yā guṇa-vṛttayaḥ krodha-dveṣādyās tābhir muhyanti ||29||

—o)0(o—

|| 12.6.30 ||

na yatra dambhīty abhayā virājitā

māyātma-vāde’sakṛd ātma-vādibhiḥ |

na yad vivādo vividhas tad-āśrayo

manaś ca saṅkalpa-vikalpa-vṛtti yat ||

**śrīdharaḥ :** kathaṁ tarhi māyā-tat-kārya-nivṛttiḥ ? ity āśaṅkya śrī-viṣṇu-svarūpa-nirūpaṇa-pūrvakaṁ tad-bhajanāt sarvānartha-nivṛttir iti śāstrārtham upasaṁharati—na yatreti pañcabhiḥ | dambhīti | māyā, kapaṭavān ayaṁ pumān ity evaṁ-bhūtāyāṁ buddhāvasa-kṛd ullikhyamānā yā māyety arthāh | sātma-vāde kriyamāṇe ātma-vādibhir yatrābhayā na virājitā na prakāśitā, kintu bhīteva sva-karyaṁ mohādikam akurvatī kathañcid vartata iti pratipāditety arthaḥ | tad uktam—

tasmai namo bhagavate vāsudevāya dhīmahi |

yan māyayā durjayayā māṁ bruvanti jagad-gurum ||

vilajjamānaya yasya sthātum īkṣāpathe’muyā |

vimohitā vikatthante mamāham iti durdhiyaḥ || [bhā.pu. 2.5.12-13] iti |

kiṁ ca, yad yasmiṁs tad-āśrayo māyāśrayo vividho vivādo’pi nāsti | viśeṣa-viṣayatvād vivādānāṁ tasya viśeṣātītatvād iti bhāvaḥ | saṅkalpa-vikalpā vṛttayo yasya tan mano’pi yatra nāsti | saṅkalpa-vikalpānām api viśeṣa-viṣayatvāt ||30||

**krama-sandarbhaḥ :** kathaṁ tarhi viṣṇur dambhīye na tasya mahāmāyety ucyate | tatrāha—na yatreti | yatra viṣṇau yasya viṣṇoḥ sannidhāne nimitte ā iṣat virājitā yat kiñcit labdha-sāmarthyāpi dambhī dambhavānayam ity abhiyā na bhavati, kintu tasmin dambhā-darśanāt sa-bhiyaiva bhavatīty arthaḥ | māyā hi sa-dambha eva nirargalā bhavatīti tad uktaṁ vilajjamānayā yasya sthātum īkṣā-pathe’muyā [bhā.pu. 2.5.13 iti | kiṁ cātma-vādibhir ātma-vāde kartavye yat yatra tad-āśrayo vividho vivādo na vidyate, ātmanaḥ paratvād iti bhāvaḥ | ato manaś ceti tatas tu sutarāṁ vivādābhāva iti bhāvaḥ | tad evaṁ tat-sānnidhya-mātreṇa sthitā, na tu tat sammatā tasyām anāsaktatvāt tasyeti sthitam ||30||

**viśvanāthaḥ :** nanu yadi krodha-dveṣādimatsu sarva-jīveṣv evāsyā māyāyā mohanād dhtor adhikāras tari kutra nādhikāra iti cet—

vilajjamānaya yasya sthātum īkṣāpathe’muyā |

vimohitā vikatthante mamāham iti durdhiyaḥ || [bhā.pu. 2.5.13]

iti brahmokter bhagavati, viṣṇau mahā-bhāgavate ca loke’syā naivādhikāraḥ satyam | kīdṛśaṁ tarhi viṣṇoḥ svarūpam ity apekṣāyām āha—na yatreti tribhiḥ | yatra viṣṇu-svarūpe māyā na prabhavati | kīdṛśī ? dambhini dambhavati puruṣe itau gamane ākrama ity arthaḥ | abhayā nirbhayaiva virājitā, in gatau kty-antaḥ | viṣṇau tad-bhakte ca dambhā-bhāvāt tatra sabhayā virājana-śūnyeva bhavatīti bhāvaḥ | tathā ātma-vādibhir api asakṛt punaḥ punaḥ ātma-vāde pravartite sati, yat yatra viṣṇu-svarūpe sphurite sati vividho vivādo nāsti | kīdṛśas tad-āśrayaḥ ? tāṁ māyām evāśrayata iti saḥ | yad uktaṁ—

yac-chaktayo vadatāṁ vādināṁ vai

vivāda-saṁvāda-bhuvo bhavanti [bhā.pu. 6.4.31] iti ||30||

—o)0(o—

|| 12.6.31 ||

na yatra sṛjyaṁ sṛjatobhayoḥ paraṁ

śreyaś ca jīvas tribhir anvitas tv aham |

tad etad utsādita-bādhya-bādhakaṁ

niṣidhya cormīn virameta tan muniḥ ||

**śrīdharaḥ :** kiṁ ca, sṛjyaṁ karma sṛjatā kāraka-vargeṇa sahobhayoḥ sṛjya-sraṣṭroḥ paraṁ sādhyaṁ śreyaḥ phalam api | atas tribhiḥ sṛjya-sraṣṭṛ-phalair anvito jīvaś cāhaṅkārātmako yatra nāsti | ata evotsāditau nirastau bādhya-bādhakau yasmiṁs tad etat svayam ātma-svarūpam ity arthaḥ | tat tasminn ūrmīn ahaṅkārādīn niṣidhya viramet | viśeṣeṇa krīḍed ity arthah ||31||

**krama-sandarbhaḥ :** māyāśraya-vyavadhānam asattvaṁ vivṛṇoti—na yatra sṛjyam iti | jīvas tv aham ity anvayaḥ nigamayati | tat-pūrva-nirdiṣṭam etat-prakāram utsādita-bādhya-bādhakaṁ viṣṇu-tattvam iti tad etan mananenormīn māyādīn niṣidhya munir viramet tasmād anyatra svayam eva virato bhavati na tu yatnāntareṇety arthaḥ ||31||

**viśvanāthaḥ :** tathā saṅkalpa-vikalpa-rūpā māyikyo vṛttayo yasya tathā-bhūtaṁ mano’pi yatra nāsti | yathā yatra sphurite sati sṛjyaṁ vastu sṛjatā kāraṇa-vargeṇa saha na sphuratīty arthaḥ | yata ubhayoḥ paraṁ sṛjya-sraṣṭṛtyāṁ pṛthag bhūtaṁ tat svayaṁ tathā yatra sphurite sati śreyaś ca svargādi-phalam api na sphurati | tathā tribhir guṇair jāgarādibhir vā anvito’haṅkārātmako jīvo’pi na | tat tasmād etat viṣṇu-rūpam utsāditā nirastā bādhyā jīvā bādhakā guṇāś ca yasmiṁs tathā-bhūtam | nanu tarhy etat kaḥ praśrayet ? tatrāha—niṣiddheti | sva-bhakta-hṛd-gatān ūrmīn kāma-krodhādīn svayam eva tatra viśeṣato rameta tat prasiddham ||31||

—o)0(o—

|| 12.6.32 ||

paraṁ padaṁ vaiṣṇavam āmananti tad

yan neti netīty atad-utsisṛkṣavaḥ |

visṛjya daurātmyam ananya-sauhṛdā

hṛdopaguhyāvasitaṁ samāhitaiḥ ||

**śrīdharaḥ :** yatas tad-vaiṣṇavaṁ padam āmanantīty āha—param iti | yad etat tad eva paraṁ vaiṣṇavaṁ padaṁ svarūpam āmananti | ke ? atat ātma-vyatiriktam utsisṛkṣavas tyaktum icchavaḥ | yato’nanya-sauhṛdāḥ nāsty anyasmin sauhṛdaṁ yeṣāṁ te | kutaḥ | daurātmyaṁ dehādy-ahaṁ-bhāvaṁ visṛjya | dehe’haṅkārābhāvād anyatra sauhṛdaṁ nāsty atas tyaktum icchava ity arthaḥ | katham | neti netīty evam | atra vidvad anubhavam api pramāṇayati, hṛdopaguhya dhyānādinā | tataḥ samāhitair avasitaṁ niścitam | yadvā, avasitam avabaddham ātmatayā gṛhītam ity arthaḥ ||32||

**krama-sandarbhaḥ :** punas tad eva viśadayati—paraṁ padam iti | atat viṣṇu-tattva-vyatiriktaṁ daurātmyaṁ tasmin sauhṛdābhāvaṁ samāhitais tasmin samāhitāntaḥ-karaṇaiḥ ātmārāmair api vā avasitam anubhūtam ||32||

**viśvanāthaḥ :** yatas tad-vaiṣṇavaṁ padam āmanantīty āha—param iti | yad etat tad eva paraṁ vaiṣṇavaṁ padaṁ svarūpam āmananti | ke ? atat ātma-vyatiriktam utsisṛkṣavas tyaktum icchavaḥ | yato’nanya-sauhṛdāḥ nāsty anyasmin sauhṛdaṁ yeṣāṁ te | kutaḥ | daurātmyaṁ dehādy-ahaṁ-bhāvaṁ visṛjya | dehe’haṅkārābhāvād anyatra sauhṛdaṁ nāsty atas tyaktum icchava ity arthaḥ | katham | neti netīty evam | atra vidvad anubhavam api pramāṇayati, hṛdopaguhya dhyānādinā | tataḥ samāhitair avasitaṁ niścitam | yadvā, avasitam avabaddham ātmatayā gṛhītam ity arthaḥ ||32||

—o)0(o—

|| 12.6.33 ||

ta etad adhigacchanti viṣṇor yat paramaṁ padam |

ahaṁ mameti daurjanyaṁ na yeṣāṁ deha-geha-jam ||

**śrīdharaḥ :** etat prāptāv adhikāriṇo darśayati, ta etad iti | deha-jam aham iti | geha-jaṁ mameti ||33||

**krama-sandarbhaḥ :** tatra pūrvāṅgam āha—ta etad iti dvābhyām ||33||

**viśvanāthaḥ :** uktam arthaṁ spaṣṭīkṛtya vyācaṣṭe—ta iti | adhigacchantīti avasitam ity asyārthaḥ | daurjanyam iti daurātmya-padasyārthaḥ ||33||

—o)0(o—

|| 12.6.34 ||

ativādāṁs titikṣeta nāvamanyeta kañcana |

na cemaṁ deham āśritya vairaṁ kurvīta kenacit ||

**śrīdharaḥ :** tat-prāpty-upāyam āha—ativādān iti ||34||

**krama-sandarbhaḥ :** *na vyākhyātam.*

**viśvanāthaḥ :** kiṁ caitad viṣṇu-svarūpaṁ kvāpy aparādhe sati tirohitaṁ bhaved etaḥ aparādhānudbhave prakāraṁ śikṣayati—ativādān kaṭūktīḥ titikṣetaiva, na tu tathaiva kaṭu-pratyuttaraṁ dadyād ity arthaḥ | imaṁ sādhaka-deham āśrityeti sādhaka-daśāyām api smaryamāṇaṁ svasya siddha-deham āśritya tu smaryamāṇena sva-vipakṣeṇa saha vairaṁ na kuryād iti rāgānugīya-rasika-bhaktā abhiprāyam āhuḥ—kañcana avamantāram api ||34||

—o)0(o—

|| 12.6.35 ||

namo bhagavate tasmai kṛṣṇāyākuṇṭha-medhase |

yat-pādāmburuha-dhyānāt saṁhitām adhyagām imām ||

**śrīdharaḥ :** śāstra-samāptau guruṁ praṇamati—nama iti | kṛṣṇāya vyāsāya | adhyagām adhigatavān asmi ||35||

**krama-sandarbhaḥ :** tad etac ca śrīmad-bhāgavatād eva jñāyata ity abhipretya svasmiṁs tad-upadeṣṭāraṁ praṇamati—nama iti | yadyapy asya śrī-śukadevopadeṣṭā, tathāpi śrī-kṛṣṇa-dvaipāyana-namaskāras tatkṛtopadeśasyāpi tat-prasāda-prāptatvena mananāt | tad etad āha—yad iti ||35||

**viśvanāthaḥ :** śāstraṁ samāpya sveṣṭa-devaṁ bhagavantaṁ praṇamati—nama iti | adhyagāṁ śrī-śuka-mukhād adhigatavān asmi ||35||

—o)0(o—

|| 12.6.36 ||

śrī-śaunaka uvāca—

pailādibhir vyāsa-śiṣyair vedācāryair mahātmabhiḥ |

vedāś ca kathitā vyastā etat saumyābhidhehi naḥ ||

**śrīdharaḥ :** “imāṁ saṁhitām adhyagām” ity uktaṁ tatra purāṇa-saṁhitā-vibhāgaṁ viśeṣato bubhutsur veda-vibhāgam api prasaṅgāt pṛthak pṛcchati—pailādibhir iti | he saumya ||36||

**krama-sandarbhaḥ :** *na vyākhyātam.*

**viśvanāthaḥ :** saṁhitā-madhyagām iti śrutvā saṁhitā-vibhāgaṁ babhūtsate, pailādibhir iti ||36||

—o)0(o—

|| 12.6.37 ||

sūta uvāca—

samāhitātmano brahman brahmaṇaḥ parameṣṭhinaḥ |

hṛdy ākāśād abhūn nādo vṛtti-rodhād vibhāvyate ||

**śrīdharaḥ :** tatra prathamaṁ vedāvirbhāva-prakāram āha—samāhitātmana ity aṣṭabhiḥ | brahmaṇo hṛdi ya ākāśas tasmān nādo’bhūt | yaḥ karṇa-puṭa-pidhānena śrotra-vṛtti-nirodhād asmad ādiṣv api vibhāvyate vitarkyate ||37||

**krama-sandarbhaḥ :** vṛtti-rodhād iti gurūpadeśa-balena samāhite’ntaḥ-karaṇe satīty arthaḥ ||37||

**viśvanāthaḥ :** veda-kalpa-taroḥ phalaṁ sādhutayā nirūpya śākhā api saṅkṣepato nirdiśaṁs tasya prathamam āvirbhāva-prakāram āha—samāhitety aṣṭabhiḥ | brahmaṇo hṛdi ya ākāśas tasmān nādo’bhūt, yaḥ karṇa-puṭāpidhānena śrotra-vṛtti-nirodhād asmad-ādiṣv api vibhāvyate vitarkyate ||37||

—o)0(o—

|| 12.6.38 ||

yad-upāsanayā brahman yogino malam ātmanaḥ |

dravya-kriyā-kārakābhyāṁ dhūtvā yānty apunar-bhavam ||

**śrīdharaḥ :** prasaṅgān nādopāsakānāṁ mokṣa-phalam āha—yasya nādasyopāsanayātmano malaṁ dhūtvāpohya | kathaṁ-bhūtaṁ malaṁ ? tam āha—dravyam adhibhūtam, kriyā adhyātmam, kārakam adhidaivam, evaṁ tridhā-bhūtā ākhyā yasyeti tathā tam ||38||

**krama-sandarbhaḥ :** tathā śrūyamāṇasya tasyopāsanā-phalam āha—yad-upāsanayeti ||38||

**viśvanāthaḥ :** yasya nādasyopāsanayā dravya-kriyā-kārakāni adhibhūtādīni ākhyā yasya taṁ malaṁ dhūtvā nāśayitvā ||38||

—o)0(o—

|| 12.6.39 ||

tato’bhūt trivṛd oṁkāro yo’vyakta-prabhavaḥ svarāṭ |

yat tal liṅgaṁ bhagavato brahmaṇaḥ paramātmanaḥ ||

**śrīdharaḥ :** tri-vṛt tri-mātraḥ kaṇṭhoṣṭhādibhir uccārya-māṇasy oṁkārasyākṣara-samāmnāyāntarbhāvāt sūkṣmatayā taṁ viśinaṣṭi, avyaktaḥ prabhavo yasya saḥ | tad evāha—svarāṭ svata eva hṛdi prakāśamānaḥ | tam eva kāryeṇa lakṣayati—yat tad iti | napuṁsakatvaṁ liṅga-śabda-viśeṣaṇatvāt | liṅgaṁ gamakam ||39||

**krama-sandarbhaḥ :** liṅgaṁ bodha-dvāram avayava-rūpaṁ vā ||39||

**viśvanāthaḥ :** tato nādāt trivṛt a-kārokāra-makārātmakaḥ avyakto’spaṣṭaḥ prabhavo janma yasya saḥ | svarāṭ sākṣāt parameśvara eva yat yo bhagavad-ādi-trayasya liṅgaṁ gamakaṁ bhakta-jñāni-yogibhir upāsyatvāt, liṅga-śabda-viśeṣaṇatvāt tad ity asya napuṁsakatvam ||39||

—o)0(o—

|| 12.6.40-41 ||

śṛṇoti ya imaṁ sphoṭaṁ supta-śrotre ca śūnya-dṛk |

yena vāg vyajyate yasya vyaktir ākāśa ātmanaḥ ||

sva-dhāmno brahmaṇaḥ sākṣād vācakaḥ paramātmanaḥ |

sa sarva-mantropaniṣad veda-bījaṁ sanātanam ||

**śrīdharaḥ :** ko’sau paramātmā ? tam āha—śṛṇotītīmaṁ sphoṭam avyaktam oṁkāram | nanu jīva eva taṁ śṛṇotu ? nety āha—supta-śrotre karṇa-pidhānādinā, vṛttike’pi śrotre sati | jīvas tu karaṇādhīna-jñānatvān na tadā śrotā | tad-upalabdhis tu tasya paramātma-dvārikaiveti bhāvaḥ | īśvaras tu naivam, yataḥ śūnya-dṛk | śūnye’pīndriya-varge dṛk jñānaṁ yasya | tathā hi—supto yadā śabdaṁ śrutvā prabudhyate na tadā jīvaḥ śrotā, līnendriyatvāt | ato yas tadā śabdaṁ śrutvā jīvaṁ prabodhayati, sa yathā paramātmaiva tadvat | ko’sāv oṁkāraḥ ? taṁ viśinaṣṭi sārdhena—yena vāg bṛhatī vyajyate | yasya ca hṛdayākāśe ātmanaḥ sakāśād vyaktir abhivyaktiḥ ||40||

kiṁ ca, sva-dhāmnaḥ svasyāśrayaḥ kāraṇaṁ yad brahma tasya | kiṁ ca, paramātmāṁśa-bhūta-samasta-devatā-vācako’pīty āśayenāha—sa iti | sarva-mantrāṇām upaniṣad-rahasya-sūkṣma-rūpam ity arthaḥ | tatra hetuḥ, vedānāṁ bījaṁ kāraṇam | bījatve’py avikāritām āha—sanātanaṁ sadaika-rūpam, tasya brahma-rūpatvāt ||41||

**krama-sandarbhaḥ :** nanu, tasya śabdasya sadāstitve kiṁ pramāṇaṁ ? karṇe pihite śravaṇam eveti cet huṅkārādikam api śrūyate | tathā supto jāgrad eva vāhūti-sahasreṇāpy avadhārayituṁ yo na śakyate tena tu janma-vadhireṇendriyābhāvāt na śrūyate eva, sa tatrāha—śṛṇotīti | yaḥ varamātmā supte śrotre ca-kārāt asuptepi śṛṇoti tasya jīvavad indriyāpekṣā) vasthā nāstīty āha—śūnya-dṛg iti | apāṇi-pādaḥ ity ādi, svābhāvikī jñāna-bala-kriyā ca iti śruteḥ | tatra hetum āha—yena vāg-ādīndriyam api vyajyate yasya cātmano vyaktiḥ kārya-rūpeṇāvirbhāvaḥ śabdāśrayaḥ ākāśaḥ kim uta spaśādy-āśrayo vāyv-ādir ity arthaḥ | tasmāj jīvas tu tad-upādhy-upāsanayā tad-anugraheṇaiva śṛṇotīti bhāvaḥ ||40||

**viśvanāthaḥ :** bhagavad-ādi-śabda-vācyaḥ sa parameśvara eva kas tatrāha—śṛṇotīti | ya imaṁ sphoṭam avyaktaṁ nādātmakam oṅkāraṁ śṛṇoti saḥ | nanu jīva eva śṛṇoti ? nety āha—supta-śrotre karṇa-pidhānādinā śrotre śravaṇendriye supte sati avṛttike sati yaḥ sṛṇotīty arthaḥ | jīvas tu karaṇādhīna-jñānatvān na tadā śrotā kintu paramātmaiva tasya śrotā | tad api jīvasya yā tad-upalabdhiḥ sā paramātma-dvārikaiveti jñeyam | yataḥ parameśvaraḥ śūnya-dṛk śūnye’pīndriye varge dṛk jñānam asya saḥ | tathāpi supto yadā śabdaṁ śrutvā prabuddhyate na tadā jīvaḥ śrotā līnendriyatvāt, ato yas tadā śabdaṁ śrutvā jīvaṁ prabodhayati sa paramātmaiva | ko’sāv oṁkāras taṁ viśinaṣṭi sārdhena | yena vāk veda-lakṣaṇā bṛhatī vyajyate yasya hṛdayākāśe ātmanaḥ sakāśād abhivyaktiḥ | kiṁ ca, svasya dhāma āśrayo yad brahma tasya paramātmano bhagavataś ca vācakaḥ | om ity etad brahmaṇo nediṣṭhaṁ nāmeti nediṣṭhaṁ nāma iti śruteḥ | sa-praṇavaḥ sarve mantrā upaniṣadaś ca yatra, tasya vedasya bījaṁ kāraṇaṁ bījatve’py avikāritvam āha—sanātanaṁ sadaika-rūpaṁ tasya brahma-rūpatvāt ||41||

—o)0(o—

|| 12.6.42 ||

tasya hy āsaṁs trayo varṇā a-kārādyā bhṛgūdvaha |

dhāryante yais trayo bhāvā guṇa-nāmārtha-vṛttayaḥ ||

**śrīdharaḥ :** idānīṁ tataḥ sarva-prapañcotpatti-prakāram āha—tasya hīti | trayas tri-saṅkhyāyuktā bhāvā yair akārokāram a-kārair dhāryante tat-kāraṇatvāt | tān evāha—guṇāḥ sattvādayaḥ | nāmāni ṛg-yajuḥ-sāmāni | arthā bhūr-bhuvaḥ-svar-lokāḥ | vṛttayo jāgrad-ādyāḥ ||42||

**krama-sandarbhaḥ :** sākṣād-vācaka iti māyāvādinām iva lakṣaṇā nādṛtā—om ity etad brahmaṇo nediṣṭhaṁ nāmeti nediṣṭhaṁ nāma iti śruteḥ ||42||

**viśvanāthaḥ :** tasya veda-bījatvam eva darśayati—tasya praṇavasya trayaḥ a-kāro-kāra-ma-kārā yair eva tribhir varṇais trayo bhāvā vedā dhāryante, yaiś ca tribhir vedair guṇa-nāmārtha-vṛttayo dhāryante, tatra guṇā ojaḥ prasādādyā nāmāni śabdāḥ | arthā vācya-liṅga-vyaṅgā, vṛttayo’bhidhā-lakṣaṇā vyañjanāḥ | yathā baṭa-bījenaiva baṭa-vṛkṣo dhāryate, tena ca skandha-śākhā-puṣpa-phalādayaḥ ||42||

—o)0(o—

|| 12.6.43-44 ||

tato’kṣara-samāmnāyam asṛjad bhagavān ajaḥ |

antasthoṣma-svara-sparśa-hrasva-dīrghādi-lakṣaṇam ||

**śrīdharaḥ :** tatas tebhyo varṇebhyaḥ | akṣarāṇāṁ samāmnāyaṁ samāhāram | tam evāha—anta-sthā ya-ra-la-vāḥ | ūṣmāṇaḥ śa-ṣa-sa-hāḥ | svarā a-kārādyāḥ | sparśāḥ kādayaḥ | hrasva-dīrghāś ca | ādi-śabdāj jihvā-mūlīyādayaḥ | ta eva lakṣaṇaṁ svarūpaṁ yasya tam ||43||

vibhuś catur-mukha-svarūpe bhagavān | asṛjad iti pūrvasyaivānuṣaṅgaḥ | cātur-hotra-vivakṣayā catvāro hotropalakṣitā ṛtvijaś caturhotāras tair anuṣṭheyaṁ hautrādhvarya-vādikaṁ karma cātur-hotraṁ tad-vivakṣayā ||44||

**krama-sandarbhaḥ :** tata iti | svarā udāttādayo hrasva-dīrghādayas tu sa-plutā acaḥ, visargādayaś catvāraś ca so’ṁkārān ity oṁkārasya kāraṇasyāpi kāryeṣu punar uktir vaikhary-avasthā-bhedena ||43||

**viśvanāthaḥ :** praṇavād vedotpattau kramaṁ darśayati—tata oṁkārāt akṣarāṇāṁ samāmnāyaṁ samāhāraṁ tam evāha—antasthā ya-ra-la-vāḥ | uṣmāṇaḥ śa-ṣa-sa-hāḥ | svarā a-kārādyāḥ | sparśāḥ kādayo māvasānāḥ | hrasva-dīrghāḥ svara-bhedāḥ | ādi-śabdāj jihvā-mūlīyādayaḥ, ta eva lakṣaṇaṁ svarūpaṁ yasya tam | tenākṣara-samāmnāyena vibhur viṣṇu-rūpo brahmā asṛjad iti pūrvasyaivānuṣaṅgaḥ ||43-44||

—o)0(o—

**|| 12.6.45 ||**

putrān adhyāpayat tāṁs tu brahmarṣīn brahma-kovidān |

te tu dharmopadeṣṭāraḥ sva-putrebhyaḥ samādiśan ||

**śrīdharaḥ :** putrān marīcy-ādīn | tān vedān | brahma-kovidān vedoccāraṇādi-nipuṇān ||45||

**krama-sandarbhaḥ :** *na vyākhyātam.*

**viśvanāthaḥ :** putrān marīcy-ādīn ||45||

—o)0(o—

|| 12.6.46 ||

te paramparayā prāptās tat-tac-chiṣyair dhṛta-vrataiḥ |

catur-yugeṣv atha vyastā dvāparādau maharṣibhiḥ ||

**śrīdharaḥ :** evaṁ catur-yugeṣu prāptāḥ | dvāparādau dvāparam ādir yasya tad antyāṁśa-lakṣaṇasya kālasya tasmin, dvāparānte veda-vibhāga-prasiddheḥ, śantanu-sama-kālaṁ vyāsāvatāra-prasiddheś ca | vyastā vibhaktāḥ ||46||

**krama-sandarbhaḥ :** *na vyākhyātam.*

**viśvanāthaḥ :** te vedāḥ ||46||

—o)0(o—

|| 12.6.47 ||

kṣīṇāyuṣaḥ kṣīṇa-sattvān durmedhān vīkṣya kālataḥ |

vedān brahmarṣayo vyasyan hṛdi-sthācyuta-coditāḥ ||

**śrīdharaḥ :** tatra hetuḥ, kṣīṇāyuṣo janān | tarhi puruṣa-buddhi-prabhavatvād anādaraṇīyatvaṁ syād ity aśaṅkyāha—hṛdi-stheti ||47||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.6.48 ||**

asminn apy antare brahman bhagavān loka-bhāvanaḥ |

brahmeśādyair loka-pālair yācito dharma-guptaye ||

**śrīdharaḥ :** evaṁ sāmānyate veda-vibhāga-kramam uktvā vaivasvata-manvantare viśeṣato nirūpayitum āha—asminn apīti ||48||

**krama-sandarbhaḥ :** *na vyākhyātam.*

**viśvanāthaḥ :** antare vaivasvata-manvantare ||48||

—o)0(o—

**|| 12.6.49 ||**

parāśarāt satyavatyām aṁśāṁśa-kalayā vibhuḥ |

avatīrṇo mahā-bhāga vedaṁ cakre catur-vidham ||

**śrīdharaḥ :** aṁśo māyā tasyā aṁśaḥ sattvaṁ tasya kalayāṁśenāvatīrṇaḥ san ||49||

**krama-sandarbhaḥ :** aṁśo mahāpuruṣaḥ tasyāṁśo viṣṇuḥ tasya kalayā aṁśena vibhuḥ bhagavān ||49||

**viśvanāthaḥ :** *na vyākhyātam.*

—o)0(o—

**|| 12.6.50 ||**

ṛg-atharva-yajuḥ-sāmnāṁ rāśīr uddhṛtya vargaśaḥ |

catasraḥ saṁhitāś cakre mantrair maṇi-gaṇā iva ||

**śrīdharaḥ :** cātur-vidhyam evāha—ṛg iti | ṛg-ādi-mantrāṇāṁ rāśīn vargaśas tat tat prakaraṇa-bhedair uddhṛtya yathāneka-vidha-maṇi-rāśer maṇi-gaṇāḥ padma-rāgādayo vivicyoddhriyante tadvad uddhṛtya tair mantraiś catasra ṛg-ādi-saṁhitāś cakre ||50||

**krama-sandarbhaḥ :** *na vyākhyātam.*

**viśvanāthaḥ :** nanu brahmaṇaiva caturbhir mukhaiś catvāro vedāḥ prathamam eva kṛtās tat katham ucyate vedaṁ cakre caturvidham iti, tatrāha—ṛg-atharveti | rāśīn kṛtvā vargaśas tat-tat-prakaraṇa-bhedair maṇi-gaṇā iveti | yathā maṇi-kṣetre’pi padmarāga-hīrakādaya uddhṛtya vivicya pṛthak pṛthak kuṭaṁ kriyata iti | catasraḥ ṛg-ādi-saṁhitāḥ ||50||

—o)0(o—

**|| 12.6.51 ||**

tāsāṁ sa caturaḥ śiṣyān upāhūya mahā-matiḥ |

ekaikāṁ saṁhitāṁ brahman ekaikasmai dadau vibhuḥ ||

**śrīdharaḥ :** tāsāṁ saṁhitānāṁ madhye ekaikām ||51||

**krama-sandarbhaḥ, viśvanāthaḥ :** *na vyākhyātam.*

—o)0(o—

|| 12.6.52 ||

pailāya saṁhitām ādyāṁ bahv-ṛcākhyām uvāca ha |

vaiśampāyana-saṁjñāya nigadākhyaṁ yajur-gaṇam ||

**śrīdharaḥ :** ṛk-samudāya-rūpatvād bahv-ṛcākhyām | nitarāṁ praśleṣeṇa gadyamānatvān nigadākhyam ||51||

**krama-sandarbhaḥ :** *na vyākhyātam.*

**viśvanāthaḥ :** bahv-ṛcākhyām ṛk-saṁhitāṁ, nitarāṁ gadyamānatvān nigadākhyam ||51||

—o)0(o—

**|| 12.6.53 ||**

sāmnāṁ jaiminaye prāha tathā chandoga-saṁhitām |

atharvāṅgirasīṁ nāma sva-śiṣyāya sumantave ||

**śrīdharaḥ :** saṁhitām | chandaḥsu gīyamānatvāc chandogākhyām ||52||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.6.54-57 ||**

pailaḥ sva-saṁhitāṁ ūce indrapramitaye muniḥ |

bāṣkalāya ca so’py āha śiṣyebhyaḥ saṁhitāṁ svakām ||

caturdhā vyasya bodhyāya yājñavalkyāya bhārgava |

parāśarāyāgnimitra indrapramitir ātma-vān ||

adhyāpayat saṁhitāṁ svāṁ māṇḍūkeyam ṛṣiṁ kavim |

tasya śiṣyo devamitraḥ saubhary-ādibhya ūcivān ||

śākalyas tat-sutaḥ svāṁ tu pañcadhā vyasya saṁhitām |

vātsya-mudgala-śālīya-gokhalya-śiśireṣv adhāt ||

**śrīdharaḥ :** tatra ṛg-veda-śākhā-vibhāgam āha—paila iti | sva-saṁhitāṁ dvidhā vibhajya indra-pramitaye bāṣkalāya ca ūce | sa bāṣkalo’pi svakāṁ saṁhitāṁ caturdhā vyasya bodhyādibhyaḥ śiṣyebhya āha—he bhārgava, indra-pramitir api svāṁ saṁhitāṁ sva-sutaṁ māṇḍūkeyam adhyāpayām āsa | tasya māṇḍūkeyasya śiṣyo devamitraḥ ||53-56|| tat-suto māṇḍūkeya-sutaḥ śākalyo vātsyādiṣu pañcasv adhāt | tān adhyāpayāmāsety arthaḥ ||57||

**krama-sandarbhaḥ :** *na vyākhyātam.*

**viśvanāthaḥ :** tatra ṛg-veda-śākhā-vibhāgam āha—paila iti | sva-saṁhitāṁ dvidhā vibhajya indra-pramitaye bāṣkalāya ca ūce | sa bāṣkalo’pi caturdhā sva-saṁhitāṁ vyasya bodhyādibhyaś caturbhyaḥ sva-śiṣyebhya āha—he bhārgava, he śaunaka ! indra-pramitir api sva-saṁhitāṁ sva-sutaṁ māṇḍūkeyam adhyāpayāmāsa | tasya māṇḍūkeyasya śiṣyo devamitraḥ ||53-56|| tat-suto māṇḍūkeya-sutaḥ śākalyo vātsyādiṣu pañcasv adhāt | tān adhyāpayām āsety arthaḥ ||57||

—o)0(o—

|| 12.6.58 ||

jātūkarṇyaś ca tac-chiṣyaḥ sa-niruktaṁ sva-saṁhitām |

balāka-paila-jābāla- virajebhyo dadau muniḥ ||

**śrīdharaḥ, viśvanāthaḥ :** tac-chiṣyaḥ śākalya-śiṣyaḥ sva-saṁhitāṁ tredhā vibhajya caturthaṁ vaidika-padārtha-vyākhyānurūpaṁ niruktaṁ ca kṛtvā balākādibhyaś caturbhyo dadau ||58||

**krama-sandarbhaḥ :** *na vyākhyātam.*

—o)0(o—

|| 12.6.59 ||

bāṣkaliḥ prati-śākhābhyo vālakhilākhya-saṁhitām |

cakre vālāyanir bhajyaḥ kāśāraś caiva tāṁ dadhuḥ ||

**śrīdharaḥ :** bāṣkaliḥ pūrvoktasya bāṣkalasya putraḥ | pratiśākhābhya ukta-sarva-śākhābhyaḥ | bālāyanyādayas tām ādadhur adhītavantaḥ ||59||

**krama-sandarbhaḥ :** *na vyākhyātam.*

**viśvanāthaḥ :** bāṣkalir bāṣkala-putraḥ | pratiśākhābhyaḥ śākhabhyaḥ śākhābhya saṅgṛhya ||59||

—o)0(o—

**|| 12.6.60 ||**

bahv-ṛcāḥ saṁhitā hy etā ebhir brahmarṣibhir dhṛtāḥ |

śrutvaitac-chandasāṁ vyāsaṁ sarva-pāpaiḥ pramucyate ||

**śrīdharaḥ :** ṛk-śāsvopasaṁhāra-pūrvakaṁ tac-chravaṇa-phalam āha—bahv-ṛcā iti | etac-chandasām eteṣāṁ chandasām ||60||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.6.61 ||**

vaiśampāyana-śiṣyā vai carakādhvaryavo’bhavan |

yac cerur brahma-hatyāṁhaḥ kṣapaṇaṁ sva-guror vratam ||

**śrīdharaḥ :** yajur-vede taittirīya-śākhotpatti-prastāvam āha—vaiśaṁpāyana-śiṣyā ity-ādinā | caraka-nāma-niruktim āha—yac cerur iti | yad yasmād brahma-hatyā-rūpam aṁhaḥ kṣapayatīti tathā tat-sva-guror anuṣṭheyaṁ vrataṁ tac-caraṇāc carakā ity arthaḥ ||61||

**krama-sandarbhaḥ :** *na vyākhyātam.*

**viśvanāthaḥ :** yajur-vede taittirīyaka-śākhotpatti-prakāram āha—vaiśaṁpāyaneti | caraka-nāma-niruktam āha—yac cerur iti | brahma-hatyā-rūpam aṁhaḥ kṣapayatīti, tathā | tat sva-guror anuṣṭheyaṁ vrataṁ tac-caraṇāc carakāś ca te adhvaryavaś ceti te tathā ||61||

—o)0(o—

**|| 12.6.62 ||**

yājñavalkyaś ca tac-chiṣya āhāho bhagavan kiyat |

caritenālpa-sārāṇāṁ cariṣye’haṁ su-duścaram ||

**śrīdharaḥ :** tac-chiṣyo vaiśaṁpāyana-śiṣyaḥ | alpa-sārāṇām eteṣāṁ caritena kiyat, su-duścaram ahaṁ cariṣyāmīti ||62||

**krama-sandarbhaḥ :** *na vyākhyātam.*

**viśvanāthaḥ :** yājñavalkyo’pi tac-chiṣyaḥ vaiśampāyana-śiṣyaḥ alpasārāṇām eṣāṁ caritena prāyaścittācaraṇena kiyat ete sukhaṁ tiṣṭhantu aham eka eva tapaḥ samarthaś cariṣyāmi ||62||

—o)0(o—

**|| 12.6.63 ||**

ity ukto guru apy āha kupito yāhy alaṁ tvayā |

viprāvamantrā śiṣyeṇa mad-adhītaṁ tyajāśv iti ||

**śrīdharaḥ :** viprāṇām avamantrāvajñā-kartrā | matto’dhītam āśu tyajeti ||63||

**krama-sandarbhaḥ :** *na vyākhyātam.*

**viśvanāthaḥ :** kupita iti | vato garva-vaśāt | etān vinītān api alpasārān uktvā ākṣipasi tasmāt yāhītyo’pasara | tvayā śiṣyeṇa mamālam | tataś ca bhavatv ahaṁ yāmīty uktvā jigamiṣantaṁ taṁ punar āha—mad-adhītam iti ||63||

—o)0(o—

**|| 12.6.64-65 ||**

devarāta-sutaḥ so’pi charditvā yajuṣāṁ gaṇam |

tato gato’tha munayo dadṛśus tān yajur-gaṇān ||

yajūṁṣi tittirā bhūtvā tal-lolupatayādaduḥ |

taittirīyā iti yajuḥ- śākhā āsan su-peśalāḥ ||

**śrīdharaḥ :** devarāta-suto yājñavalkyaḥ ||64|| charditasyādānaṁ vipra-rūpeṇānucitam iti tittirāḥ pakṣi-viśeṣā bhūtvā ādaduḥ | tataś ca taittirīyā iti prasiddhāḥ | su-peśalā ati-ramyāḥ | bahu-vacanam avāntara-bheda-vivakṣayā ||65||

**krama-sandarbhaḥ :** *na vyākhyātam.*

**viśvanāthaḥ :** devarāta-suto yājñavalkyaḥ | charditasyādānaṁ vipra-rūpeṇāyuktam iti tittirāḥ pakṣi-viśeṣā bhūtvā ādaduḥ | tataś ca taittirīyā iti khyātāḥ ||64-65||

—o)0(o—

**|| 12.6.66 ||**

yājñavalkyas tato brahmaṁś chandāṁsy adhi gaveṣayan |

guror avidyamānāni sūpatasthe’rkam īśvaram ||

**śrīdharaḥ :** kāṇvamādhyandinādi-śākhā-prasaṅgam āha—yājñavalkya ity-ādinā | guror vaiśaṁpāyanasya vyāsena vibhajyānuktatvād avidyamānāny adhikāni gaveṣayan mṛgayan sūpatasthe samyak tuṣṭāva | īśvaram ṛg-ādi-vedānām | tathā ca śrutiḥ—

ṛgbhiḥ pūrvāhṇe divi deva īyate

yajur-vede tiṣṭhati madhye ahnaḥ |

sāma-vedenāsta-maye mahīyate

vedair aśūnyas tribhir eti sūryaḥ || iti ||66||

**krama-sandarbhaḥ :** īśvaram iti tad-antaryāmy-abhedena bhāvyamānam ity arthaḥ ||66||

**viśvanāthaḥ :** adhigaveṣayan anviṣyan guror vaiśampāyanasyāpi avidyamānāni tenāpy anadhigatānīty arthaḥ ||66||

—o)0(o—

|| 12.6.67 ||

śrī-yājñavalkya uvāca—

oṁ namo bhagavate ādityāyākhila-jagatām ātma-svarūpeṇa kāla-svarūpeṇa catur-vidha-bhūta-nikāyānāṁ brahmādi-stamba-paryantānām antar-hṛdayeṣu bahir api cākāśa ivopādhināvyavadhīyamāno bhavān eka eva kṣaṇa-lava-nimeṣāvayavopacita-saṁvatsara-gaṇenāpām ādāna-visargābhyām imāṁ loka-yātrām anuvahati ||

**śrīdharaḥ :** namo bhagavate tubhyam ādityāya | yo bhagavān eka evemāṁ loka-yātrām anuvahatīty anvayaḥ | tad eva darśayati—akhila-jagatām ātma-svarūpeṇāntar-hṛdayeṣu kāla svarūpeṇa ca bahir api vartamāna iti | akhila-jagatām ity asya prapañcaḥ, catur-vidheti | hṛdayāntar-vartitve’pi jīva-vat tenopādhināvyavadhīyamāno’nācchādyamānaḥ | kāla-svarūpeṇa cety asya prapañcaḥ—kṣaṇeti | kṣaṇa-lavādayo ye’vayavās tair upacitāḥ saṁvatsarās teṣāṁ gaṇena praty abdam apām ādānaṁ śoṣaṇaṁ visargo vṛṣṭis tābhyām | anena gāyatrī-prathama-pādokta-vareṇyatā nirṇitā ||67||

**krama-sandarbhaḥ :** *na vyākhyātam.*

**viśvanāthaḥ :** yo bhagavān eka imāṁ loka-yātrām anuvahati, tasmai ādityāya akhila-jagatāṁ bhagavate śrīmate nama ity anvayaḥ | bhagaṁ śrī-kāma-māhātmya- ity amaraḥ | caturvidha-bhūta-nikāyānām antar bahir api krameṇātma-svarūpeṇa kāla-svarūpeṇa vartamāna ity arthaḥ | hṛdayāntar-vartitve’pi jīvavat tena upādhinā avyavadhīyamāno’nācchādyamānaḥ, ākāśavat | kṣaṇa-lavādayo ye’vayavās tair upacitāḥ saṁvatsarās teṣāṁ gaṇena praty abdam apām ādānaṁ śoṣaṇaṁ visargo vṛṣṭis tābhyām ||67||

—o)0(o—

|| 12.6.68 ||

yad u ha vāva vibudharṣabha savitar adas tapaty anusavanam ahar ahar āmnāya-vidhinopatiṣṭhamānānām akhila-durita-vṛjina-bījāvabharjana bhagavataḥ samabhidhīmahi tapana maṇḍalam ||

**śrīdharaḥ :** dvitīya-pādārthānuvarṇanena sthauti—yad u heti | he vibudharṣabha ! he savitaḥ ! yad apy ado bhagavatas tava maṇḍalaṁ tapati, tat samabhidhīmahīti samyag ābhimukhyena dhyāyema | punas tasyaiva saṁbodhanam | pratyahaṁ tri-savaṇaṁ vaidika-karma-mārgeṇa stuvatāṁ bhaktānāṁ yāny akhilāni duritāni, tat-phalāni ca vṛjināni duḥkhāni, teṣāṁ bījam ajñānaṁ ca, teṣām avabharjana vināśaka he tapaneti ||68||

**krama-sandarbhaḥ :** *na vyākhyātam.*

**viśvanāthaḥ :** he vibudharṣabha ! savitaḥ ! yan maṇḍalaṁ tapati, adaḥ samabhidhīmahi | anusavanaṁ pratisamayam ahar ahaḥ pratyahaṁ ca | āmnāya-vidhinā vaidika-mārgeṇa upatiṣṭhatām atvhetuām | yāny akhilāni duritāni, tat-phalāni ca vṛjināni duḥkhāni ca, teṣāṁ bījam ajñānaṁ ca, teṣām avabharjana vināśaka he tapana ! ||68||

—o)0(o—

|| 12.6.69 ||

ya iha vāva sthira-cara-nikarāṇāṁ nija-niketanānāṁ mana-indriyāsu-gaṇān anātmanaḥ svayam ātmāntaryāmī pracodayati ||

**śrīdharaḥ :** tṛtīya-pādena stauti—ya iheti | bhavān sthāvara-jaṅgama-samūhānāṁ svāśrayāṇāṁ jīvānāṁ mana-indriya-prāṇa-gaṇān anātmano jaḍān svayam ātmaivāntaryāmī san pracodayati pravartayati ||69||

**krama-sandarbhaḥ :** *na vyākhyātam.*

**viśvanāthaḥ :** anātmano jaḍān pracodayati pravartayati ||69||

—o)0(o—

**|| 12.6.70 ||**

ya evemaṁ lokam ati-karālavadanāndhakāra-saṁjñājagara-graha-gilitaṁ mṛtakam iva vicetanam avalokyānukampayā parama-kāruṇika īkṣayaivotthāpyāhar ahar anusavanaṁ śreyasi sva-dharmākhyātmāvasthāne pravartayati ||

**śrīdharaḥ :** tṛtīya-pādam eva maṇḍala-stha-paratayā vyācakṣāṇaḥ stauti—ya eveti | ya eka eva bhagavān atikarāla-vadano yo’ndha-kāra-saṁjño’jagara-grahas tena gilitam ata eva mṛtakam iva vicetanaṁ sva-dharmākhyaṁ yad ātmāvasthānaṁ pratyak pravaṇatvaṁ tad eva śreyas tasmin pravartayati | kiṁ ca, yo bhavānavani-patir ivāṭati gacchati ||70||

**krama-sandarbhaḥ :** *na vyākhyātam.*

**viśvanāthaḥ :** īkṣayaivotthāpya pūrvādrāv uditya īkṣaṇa-pradānenaivety arthaḥ | sva-dharmākhyaṁ yat ātmāvasthānam ātmopāsanaṁ, tatra ||70||

—o)0(o—

**|| 12.6.71 ||**

avani-patir ivāsādhūnāṁ bhayam udīrayann aṭati parita āśā-pālais tatra tatra kamala-kośāñjalibhir upahṛtārhaṇaḥ ||

**śrīdharaḥ :** āśā-pālair indrādibhiḥ | kamala-kośa-yuktais tat tulyair vāñjalibhir upahṛtārhaṇo dattārghyaḥ ||71||

**krama-sandarbhaḥ :** *na vyākhyātam.*

**viśvanāthaḥ :** āśā-pālair dik-pālair indrādibhiḥ | kamala-kośa-yuktais tat tulyair vāñjalibhir upahṛtārhaṇo dattārghyaḥ ||71||

—o)0(o—

**|| 12.6.72 ||**

atha ha bhagavaṁs tava caraṇa-nalina-yugalaṁ tri-bhuvana-gurubhir abhivanditam aham ayāta-yāma-yajuṣ-kāma upasarāmīti ||

**śrīdharaḥ :** yata evaṁ-bhūtas tvam athātaḥ ha sphuṭam ayāta-yāmāny anyair yathāvad avijñātāni yajūṁṣi tat-kāmo’ham upasarāmi bhajāmi ||72||

**krama-sandarbhaḥ :** *na vyākhyātam.*

**viśvanāthaḥ :** ayāta-yāmāni ūrjasvanti anyair jñātum aśakyānīty arthaḥ | yāni yajūṁṣi tat-kāmo’ham upasarāmi bhajāmi ||72||

—o)0(o—

**|| 12.6.73 ||**

**sūta uvāca—**

evaṁ stutaḥ sa bhagavān vāji-rūpa-dharo raviḥ |

yajūṁṣy ayāta-yāmāni munaye’dāt prasāditaḥ ||

**śrīdharaḥ :** evaṁ stutaḥ prasāditaś ca ||73||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.6.74 ||**

yajurbhir akaroc chākhā daśa pañca śatair vibhuḥ |

jagṛhur vājasanyas tāḥ kāṇva-mādhyandinādayaḥ ||

**śrīdharaḥ :** pañcadaśa śākhāḥ yāḥ śatair aparimitair yajurbhir akarot | sa tair iti pāṭhe sa eṣa yājñavalkyas tair yajurbhir akarod iti | jagṛhur adhītavantaḥ | raviṇāśva-rūpeṇa vājebhyaḥ kesarebhyo vājena vegena vā sannyastās tyaktāḥ śākhā vājasanī-saṁjñās tāḥ śākhā iti vā ||74||

**krama-sandarbhaḥ :** vājasanyas tā ity atra prathame vyākhyāne, vā padāntasya [pā. 8.4.59] svarasya na-kāraḥ, vyākhyāntare anaci ca [pā. 8.4.47] iti dvitvam |*|*74||

**viśvanāthaḥ :** pañcadaśa śākhāḥ śatair aparimitair yajurbhir akarot | sa tair iti dantya-pāṭhe sa vibhur yājñavalkyas tair yajurbhir akarod iti | vājebhyaḥ sūryāśva-keśarebhyaḥ | samyag nayantīti vāja-saṁnyaḥ śākhās tāḥ, kaṇvādayo munayo jagṛhur adhītavantaḥ ||74||

—o)0(o—

**|| 12.6.75 ||**

jaimineḥ sama-gasyāsīt sumantus tanayo muniḥ |

sutvāṁs tu tat-sutas tābhyām ekaikāṁ prāha saṁhitām ||

**śrīdharaḥ :** sāma-śākhā-vibhāgam āha—jaiminer iti | tat-sutaḥ sumantu-sutaḥ | tābhyāṁ putra-pautrābhyāṁ krameṇaikaikāṁ prāha ||75||

**krama-sandarbhaḥ :** *na vyākhyātam.*

**viśvanāthaḥ :** sāma-veda-śākhā-vibhāgam āha—jaiminer iti | tat-sutaḥ sumantu-sutaḥ | jaiminis tābhyāṁ putra-pautrābhyāṁ krameṇaikaikāṁ prāha ||75||

—o)0(o—

|| 12.6.76-77 ||

sukarmā cāpi tac-chiṣyaḥ sāma-veda-taror mahān |

sahasra-saṁhitā-bhedaṁ cakre sāmnāṁ tato dvija ||

hiraṇyanābhaḥ kauśalyaḥ pauṣyañjiś ca sukarmaṇaḥ |

śiṣyau jagṛhatuś cānya āvantyo brahma-vittamaḥ ||

**śrīdharaḥ :** tac-chiṣyo jaimineḥ śiṣyaḥ | mahān atimedhāvī | sahasra-saṁhitā-rūpaṁ bhedaṁ cakre | sāmnāṁ taṁ saṁhitā-bhedam | tatas tad anantaram | sukarmaṇaḥ śiṣya ekaḥ kauśalyo hiraṇyanābhaḥ pauṣyañjir nāmaikas tau jagṛhatuḥ | āvantyaś cānyas tasyaiva śiṣyaḥ so’pi jagrāha ||76-77||

**krama-sandarbhaḥ :** *na vyākhyātam.*

**viśvanāthaḥ :** tac-chiṣyo jaimineḥ śiṣyaḥ sāma-veda-taroḥ sāma-veda-taru-sambandhī tac-chiṣyo mahān abhūd ity arthaḥ | ata eva sāmnām eṣa saṁhitā-bhedaṁ cakre hiraṇyanābhaḥ kauśalyaḥ kośala-deśodbhavaḥ pauṣyañjiś ca, sukarmaṇaḥ śiṣyo’nya āvantyaś ca, tac-chiṣyaḥ so’pi jagrāha ||76-77||

—o)0(o—

|| 12.6.78 ||

udīcyāḥ sāma-gāḥ śiṣyā āsan pañca-śatāni vai |

pauṣyañjy-āvantyayoś cāpi tāṁś ca prācyān pracakṣate ||

**śrīdharaḥ :** pauṣyañjy-āvantyayor api ca-kārād dhiraṇyanābhasyāpi pañca-śatāni śiṣyā āsan | te tāvatīḥ śākhā yathāyathaṁ jagṛhuḥ | tān udīcyān sataḥ kālataḥ kāṁścit prācyāṁś ca pracakṣata ity arthaḥ | yathaivoktaṁ vaiṣṇave—

udīcya-sāmagāḥ śiṣyās tasya pañca-śataṁ smṛtāḥ |

hiraṇyanābhāt tāvatyaḥ saṁhitā yair dvijottamaiḥ |

gṛhītās te’pi cocyante paṇḍitaiḥ prācya-sāmagāḥ || iti ||78||

**krama-sandarbhaḥ :** *na vyākhyātam.*

**viśvanāthaḥ :** tatra hiraṇyanābhasya pañca-śatāni śiṣyā udīcyā āsan | pauṣyāñjāvantyayor api tāvanta eva śiṣyāḥ, tāṁs tu prācyān prācya-sāmagān, te ca te ca tāvatīḥ śākhā jagṛhuḥ ||78||

—o)0(o—

|| 12.6.79 ||

laugākṣir māṅgaliḥ kulyaḥ kuśīdaḥ kukṣir eva ca |

pauṣyañji-śiṣyā jagṛhuḥ saṁhitās te śataṁ śatam ||

**śrīdharaḥ :** punar apy eteṣāṁ trayāṇāṁ sukarmaṇaḥ śiṣyāṇāṁ śiṣyāntaraiḥ śākhā-bāhulyaṁ darśayati—laugākṣir iti dvābhyām ||79||

**krama-sandarbhaḥ :** *na vyākhyātam.*

**viśvanāthaḥ :** punar api pauṣyañji-śiṣyā laugākṣyādayaḥ pañca ||79||

—o)0(o—

|| 12.6.80 ||

kṛto hiraṇyanābhasya catur-viṁśati saṁhitāḥ |

śiṣya ūce sva-śiṣyebhyaḥ śeṣā āvantya ātmavān ||

**śrīdharaḥ :** kṛto nāma hiraṇyanābhasya śiṣyaḥ sva-śiṣyebhya ūce | śeṣā anyā api yāḥ prasiddhāḥ śākhās tā āvantyaḥ sva-śiṣyebhya ūca iti ||80||

**krama-sandarbhaḥ :** *na vyākhyātam.*

**viśvanāthaḥ :** punar api hiraṇyanābhasya śiṣyaḥ kṛtaḥ | śeṣā anyā api yāḥ śākhāḥ prasiddhās tā āvantyaḥ sva-śiṣyebhya ūce ||80||

iti sārārtha-darśinyāṁ harṣiṇyāṁ bhakta-cetasām |

ṣaṣṭho’dhyāyo dvādaśasya saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ dvādaśa-skandhe

veda-śākhā-praṇayanaṁ nāma

ṣaṣṭho’dhyāyaḥ |

|| 12.6 ||

(12.7)

atha saptamo’dhyāyaḥ

## purāṇa-lakṣaṇa-varṇanaṁ nāma

**|| 12.7.1 ||**

**sūta uvāca—**

atharva-vit sumantuś ca śiṣyam adhyāpayat svakām |

saṁhitāṁ so’pi pathyāya veda-darśāya coktavān ||

**śrīdharaḥ :**

saptame’tharva-vistāraḥ purāṇa-vyasanaṁ tataḥ |

purāṇa-lakṣaṇādīni phalaṁ bhāgavata-śruteḥ ||

krama-prāptam atharva-veda-vibhāgam āha, atharva-vid iti | śiṣyaṁ kabandha-nāmānam | svakāṁ svakīyāṁ saṁhitām | so’pi śiṣyo’pi tāṁ dvidhā vibhajya | tad uktaṁ vaiṣṇave—

atharva-vedaṁ sa muniḥ sumantur amita-dyutiḥ |

śiṣyam adhyāpayām āsa kabandhaṁ so’pi ca dvidhā |

kṛtvā tu veda-darśāya tathā pathyāya dattavān || iti ||1||

**krama-sandarbhaḥ :** *na vyākhyātam.*

**viśvanāthaḥ :**

saptamo’tharvāṇo vyāsaṁ purāṇasya ca tasya ca |

lakṣaṇāni daśa procya tasya saṅkhyā ca kathyate ||

śiṣyaṁ viṣṇu-purāṇoktaṁ kabandha-saṁjñam ||1||

—o)0(o—

**|| 12.7.2 ||**

śauklāyanir brahmabalir modoṣaḥ pippalāyaniḥ |

vedadarśasya śiṣyās te pathya-śiṣyān atho śṛṇu |

kumudaḥ śunako brahman jājaliś cāpy atharva-vit ||

**śrīdharaḥ :** tatra veda-darśaḥ sva-saṁhitāṁ caturdhā vibhajya caturaḥ śiṣyān adhyapayām āsa | pathyaś ca tridhā vibhajya trīn ity āha sārdhena, śauklāyanir iti |

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.7.3 ||**

babhruḥ śiṣyo’thāṅgirasaḥ saindhavāyana eva ca |

adhīyetāṁ saṁhite dve sāvarṇādyās tathāpare ||

**śrīdharaḥ :** aṅgirasaḥ śunakasya śiṣyo babhruḥ saindhavāyanaś ca | tad uktam—

śunakas tu dvidhā kṛtvā dadāv ekāṁ tu babhrave |

dvitīyāṁ saṁhitāṁ prādāt saindhavāyana-saṁjñine || iti |

sāvarṇyādyāḥ saindhavāyanādīnāṁ śiṣyāḥ ||3||

**krama-sandarbhaḥ :** *na vyākhyātam.*

**viśvanāthaḥ :** aṅgirasaḥ śunakasya śiṣyo babhurḥ | sāvarṇādyāḥ saindhavāyanādīnāṁ śiṣyāḥ ||3||

—o)0(o—

**|| 12.7.4 ||**

nakṣatra-kalpaḥ śāntiś ca kaśyapāṅgirasādayaḥ |

ete ātharvaṇācāryāḥ śṛṇu paurāṇikān mune ||

**śrīdharaḥ :** nakṣatra-kalpaḥ śānti-kalpaś ceti dvau | tad uktam, “nakṣatra-kalpo vedānāṁ saṁhitānāṁ tathaiva ca | caturthaḥ syād āṅgirasaḥ śānti-kalpaś ca pañcamaḥ |” iti | nakṣatra-kalpādīnāṁ kartāras tat tan nāmabhir ucyante |

**krama-sandarbhaḥ :** pañcama-vedasya vibhāga-jñāpanārtham āha—śṛṇu paurāṇikān iti ||4||

**viśvanāthaḥ :** *na vyākhyātam.*

—o)0(o—

**|| 12.7.5 ||**

trayyāruṇiḥ kaśyapaś ca sāvarṇir akṛtavraṇaḥ |

vaiśampāyana-hārītau ṣaḍ vai paurāṇikā ime ||

*na katamenāpi vyākhyātam.*

—o)0(o—

**|| 12.7.6 ||**

adhīyanta vyāsa-śiṣyāt saṁhitāṁ mat-pitur mukhāt |

ekaikām aham eteṣāṁ śiṣyaḥ sarvāḥ samadhyagām ||

**śrīdharaḥ :** mat-pitur mukhād iti | prathamaṁ vyāsaḥ ṣaṭ-saṁhitāḥ kṛtvā mat-pitre romaharṣaṇāya prādāt | tasya ca mukhād ete trayyāruṇyādaya ekaikāṁ saṁhitām adhīyanta | eteṣāṁ ṣaṇṇāṁ śiṣyo’haṁ tāḥ sarvāḥ samadhītavān |

**krama-sandarbhaḥ :** ekaikām iti tribhis tribhir militvaikatvaṁ triṣaḍ iti vakṣyamāṇāt | tac ca brāhmaṁ pādmaṁ vaiṣṇavam iti militvaikety-ādi-kramāt avāntara-saṁhitā tu kvacid eka yathā śrī-bhāgavatasya paramahaṁsa-saṁhitātvaṁ kvacid ekaikasyaiva vibhāgaśaḥ, yathā skāndasya sanatkumāra-prokta-saṁhitānām ādikā śrī-śukāt tu śrī-bhāgavatasya paścād-vyaktiḥ sūryād eva yajur-bhāgasya vājasaneyasya jñeyam ||6||

**viśvanāthaḥ :** mat-pitū romaharṣaṇasya | eteṣāṁ ṣaṇṇām apy ahaṁ śiṣyāḥ ||6||

—o)0(o—

**|| 12.7.7 ||**

kaśyapo’haṁ ca sāvarṇī rāma-śiṣyo’kṛtavraṇaḥ |

adhīmahi vyāsa-śiṣyāc catvāro mūla-saṁhitāḥ ||

**śrīdharaḥ :** rāma-śiṣyo’kṛtavraṇaḥ | evaṁ catvāro vayam | mūla-saṁhitā ity anena tataḥ saṁhitā-bāhulyaṁ sūcitam |

**krama-sandarbhaḥ :** mūlasaṁhitā iti tvitihāsaviśeṣāpekṣayā jñeyaṁ bahūnāmanyeṣām itihāsānāṁ mūlatvāt mūlam idaṁ ca pariśeṣeṇa lakṣyate “itihāsapurāṇānāṁ pitā me romaharṣaṇaḥ” ityukteḥ te ca mahābhāratādyāḥ śṛṇu paurāṇikāniti tūpalakṣaṇatayoktam |

**viśvanāthaḥ :** vyāsa-śiṣyāt lomaharṣaṇāt ||7||

—o)0(o—

**|| 12.7.8 ||**

purāṇa-lakṣaṇaṁ brahman brahmarṣibhir nirūpitam |

śṛṇuṣva buddhim āśritya veda-śāstrānusārataḥ ||

**śrīdharaḥ :** śuka-parīkṣit-saṁvāde nirūpitam api purāṇa-lakṣaṇaṁ tad-bheda-kathanāya darśayati, purāṇeti ||8||

**krama-sandarbhaḥ :** *na vyākhyātam.*

**viśvanāthaḥ :** brahmarṣibhiḥ śrī-śuka-vacanair upakrame yad uktaṁ prāyeṇa tad evopasaṁhāre’py ucyate ||8||

—o)0(o—

**|| 12.7.9-10 ||**

sargo’syātha visargaś ca vṛtti-rakṣāntarāṇi ca |

vaṁśo vaṁśānucaritaṁ saṁsthā hetur apāśrayaḥ ||

daśabhir lakṣaṇair yuktaṁ purāṇaṁ tad-vido viduḥ |

kecit pañca-vidhaṁ brahma mahad-alpa-vyavasthayā ||

**śrīdharaḥ :** asya viśvasya “atra sargo visargaś ca sthānaṁ poṣaṇaṁ ūtayaḥ | manvantareśānukathā nirodho muktir āśrayaḥ |” ity atrokte sthāna-poṣaṇe vṛtti-rakṣā-śabdābhyām ucyete | antarāṇi manvantarāṇi vaṁśo vaṁśyānucaritam itīśānukathāḥ | saṁsthā nirodhaḥ | anenaivātyantika-laya-rūpā muktir apy uktā | hetu-śabdena jīvāśraya-vāsanā-śabda-vācyā ūtayo gṛhītāḥ |

daśabhir etair lakṣaṇair arthair yuktaṁ mahā-purāṇaṁ viduḥ | kecit pañca-vidham, “sargaś ca pratisargaś ca vaṁśo manvantarāṇi ca | vaṁśānucaritaṁ ceti purāṇaṁ pañca-lakṣaṇam |” iti | mahat-purāṇam alpaṁ ceti vyavasthayā yatra daśāpi lakṣaṇāni pṛthak pṛthaṅ nirūpyante tan mahāpurāṇam | yatra tv anyeṣāṁ pañcasv evāntarbhāvasya vivakṣā tad alpam iti vyavasthayety arthaḥ |

**krama-sandarbhaḥ :** sargo’syety ādikaṁ dvitīya-skandha [bhā.pu. 2.10.1-7] eva vyākhyātam | asya śrī-bhāgavatasya mahā-purāṇatva-vyañjaka-lakṣaṇaṁ prakārāntareṇa ca vadann api tasyaivāśrayatvam āha dvayena—sarga iti | antarāṇi manvantarāṇi | pañca-vidham—

sargaś ca pratisargaś ca vaṁśo manvantarāṇi ca |

vaṁśānucaritaṁ ceti purāṇaṁ pañca-lakṣaṇam || iti kecid vadanti ||

sa ca mata-bhedo mahad-alpa-vyavasthayā mahā-purāṇam alpa-purāṇam iti bhinnādhikaraṇatvena | yadyapi viṣṇu-purāṇādāv api daśāpi tāni lakṣyante, tathāpi pañcānām eva prādhānyenoktatvād alpatvam | atra daśānām arthānāṁ skandheṣu yathā-kramaṁ praveśo na vivakṣitaḥ, teṣāṁ dvādaśa-saṅkhyatvāt | dvitīya-skandhoktānāṁ teṣāṁ tṛtīyādiṣu yathā-saṅkhyaṁ na samāveśaḥ | nirodhādīnāṁ daśamādiṣv aṣṭama-varjam | anyeṣām apy anyeṣu yathokta-lakṣaṇatayā samāveśanāśakyatvād eva | tad uktaṁ śrī-svāmibhir eva—

daśame kṛṣṇa-sat-kīrti-vitānāyopavarṇyate |

dharma-glāni-nimittas tu nirodho duṣṭa-bhūbhujām |

prākṛtādi-caturdhā yo nirodhaḥ sa tu varṇitaḥ || iti |

ato’tra skandhe śrī-kṛṣṇa-rūpasyāśrayasyaiva varṇana-prādhānyaṁ tair vivakṣitam | uktaṁ ca svayam eva—daśame daśamaṁ lakṣyam āśritāśraya-vigraham iti | evam anyatrāpy unneyam | ataḥ prāyaśaḥ sarve’rthāḥ sarveṣv eva skandheṣu guṇatvena vā mukhyatvena vā nirūpyanta ity eva teṣām abhimatam | śrutenārthena cāñjasā [bhā.pu. 2.10.2] ity atra ca tathaiva pratipannaṁ sarvatra tat-tat-sambhavāt | tataś ca prathama-dvitīyayor api mahā-purāṇatāyāṁ praveśaḥ syāt | tasmāt kramo na gṛhītaḥ ||9-10|| [tattva-sandarbhaḥ 61]

**viśvanāthaḥ :** kecit pañca-vidham iti |

sargaś ca pratisargaś ca vaṁśo manvantarāṇi ca |

vaṁśānucaritaṁ ceti purāṇaṁ pañca-lakṣaṇam || iti |

mahat alpaṁ ceti vyavasthayā yatra daśāpi lakṣaṇāni pṛthaṅ nirūpyante tan mahā-purāṇaṁ, yatra tv anyeṣāṁ pañcasv antarbhāvo vivakṣitas tad alpam iti vyavasthayety arthaḥ ||9-10||

—o)0(o—

**|| 12.7.11 ||**

avyākṛta-guṇa-kṣobhān mahatas tri-vṛto’hamaḥ |

bhūta-sūkṣmendriyārthānāṁ sambhavaḥ sarga ucyate ||

**śrīdharaḥ :** sargādi-lakṣaṇāni vyācaṣṭe, avyākṛtety-ādinā | avyākṛtasya pradhānasya guṇānāṁ kṣobhādyo mahāṁs tasmād yas tri-vṛd-ahaṅkāras tasmād bhūta-mātrāṇāṁ sukṣmāṇām indriyāṇāṁ ca tad-arthānāṁ ca sthūlānāṁ devatānāṁ ca saṁbhavaḥ sargaḥ kāraṇa-sṛṣṭi-sarga ity arthaḥ | ucyata iti yathā’pekṣam uttaratrāpy anuṣaṅgaḥ |

**krama-sandarbhaḥ :** atha sargādīnāṁ lakṣaṇam āha—avyākṛteti | pradhāna-guṇa-kṣobhān mahān, tasmāt triguṇo’haṅkāraḥ | tasmād bhūta-mātrāṇāṁ bhūta-sūkṣmāṇām indriyāṇāṁ ca, sthūla-bhūtānāṁ ca, tad-upalakṣita-tad-devatānāṁ ca sambhavaḥ sargaḥ | kāraṇa-sṛṣṭiḥ sarga ity arthaḥ ||11|| [tattva-sandarbhaḥ 62]

**viśvanāthaḥ :** atra sargaṁ vyācaṣṭe | avyākṛtasya pradhānasya guṇānāṁ kṣobhāt yo mahān tasmāt | yas tri-bṛhad-ahaṅkārs tasmāt bhūta-mātrādīnāṁ sambhavaḥ sargaḥ | atrārtha-śabdena devatā jñeyāḥ | kāraṇa-sṛṣṭiḥ sarga ity arthaḥ | ucyata iti yathāpekṣam uttaratrāpy ānuṣaṅgaḥ ||11||

—o)0(o—

**|| 12.7.12 ||**

puruṣānugṛhītānām eteṣāṁ vāsanā-mayaḥ |

visargo’yaṁ samāhāro bījād bījaṁ carācaram ||

**śrīdharaḥ :** visargaṁ vyācaṣṭe | puruṣeṇeśvareṇānugṛhītānām eteṣāṁ mahad-ādīnām | pūrva-karma-vāsanā-pradhāno’yaṁ samāhāraḥ kārya-bhūtaś carācara-prāṇi-rūpo bījād bījam iva pravāhāpanno visarga ucyate ity arthaḥ ||12||

**krama-sandarbhaḥ :** puruṣeti | puruṣaḥ paramātmā | eteṣāṁ mahad-ādīnāṁ, jīvasya pūrva-karma-vāsanā-pradhāno’yaṁ samāhāraḥ | kārya-bhūtaś carācara-prāṇi-rūpo bījād bījam iva pravāhāpanno visarga ucyate | vyaṣṭi-sṛṣṭi-visarga ity arthaḥ | anenotir apy uktā ||12|| [tattva-sandarbhaḥ 62]

**viśvanāthaḥ :** visargaṁ vyācaṣṭe | puruṣeṇeśvareṇānugṛhītānām eteṣāṁ yaḥ samāhāraḥ kārya-bhūtaḥ samaṣṭi-vyaṣṭi-jīvopādhirūpaḥ | kīdṛśaḥ ? vāsanā-mayaḥ sadasad-vāsanā-pradhānaḥ sa visargaḥ | tatra carācaraṁ jaṅgama-sthāvarātmakaṁ jagad idaṁ bījād bījam iva pravāhāpannaṁ bhavati | ūtayaḥ karma-vāsanā iti pūrva-lakṣitā yā ūtiḥ sātra visarga evāntarbhāvitā ||12||

—o)0(o—

**|| 12.7.13 ||**

vṛttir bhūtāni bhūtānāṁ carāṇām acarāṇi ca |

kṛtā svena nṛṇāṁ tatra kāmāc codanayāpi vā ||

**śrīdharaḥ :** carāṇāṁ bhūtānāṁ sāmānyato’carāṇi, ca-kārāc carāṇi ca vṛttiḥ | tatra nṝṇāṁ svena svabhāvena kāmāc codanayāpi vā yā niyatā vṛttir jīvikā kṛtā, sā vṛttir ucyata ity arthaḥ ||13||

**krama-sandarbhaḥ :** vṛttir iti | carāṇāṁ bhūtānāṁ sāmānyato’carāṇi, ca-kārāc carāṇi ca, kāmād vṛttiḥ | tatra tu nṝṇāṁ svena svabhāvena kāmāc codanayāpi vā yā niyatā vṛttir jīvikā kṛtā, sā vṛttir ucyata ity arthaḥ ||13|| [tattva-sandarbhaḥ 62]

**viśvanāthaḥ :** pūrvoktaṁ sthānaṁ pālanam evātra vṛtti-śabdenocyate | tāṁ vyācaṣṭe vṛttir iti | carāṇāṁ bhūtānāṁ sāmānyato’carāṇi ca kāmād vṛttiḥ | tatra nṝṇāṁ svena svabhāvena kāmāc codanayāpi vā yā niyatā vṛttir jīvikā kṛtā, sā vṛttir ucyata ity arthaḥ | teṣāṁ carācarāṇās tv āśrayaḥ sarvaiva pṛthvīti vṛtti-prasaṅga eva bhūgoaca-cakraṁ pañcama-skandhe nirūpitam ||13||

—o)0(o—

**|| 12.7.14 ||**

rakṣācyutāvatārehā viśvasyānu yuge yuge |

tiryaṅ-martyarṣi-deveṣu hanyante yais trayī-dviṣaḥ ||

**śrīdharaḥ :** tiryaṅ-martyarṣi-deveṣu ye’cyutāvatārās teṣām īhā līlā sā viśvasya rakṣo’cyuta ity arthaḥ | yair avatārair iti samāsān niṣkṛṣya kathañcit sambandhaḥ | trayī-dviṣo daityāḥ ||14||

**krama-sandarbhaḥ :** rakṣeti | yair avatāraiḥ | aneneśa-kathā | sthānaṁ poṣaṇaṁ ceti trayam uktam ||14|| [tattva-sandarbhaḥ 62]

**viśvanāthaḥ :** poṣaṇaṁ tad-anugraha iti pūrva-lakṣitaṁ poṣaṇam evātra rakṣā-śabdenocyate | tāṁ vyācaṣṭe rakṣeti | tiryag-ādiṣu yācyutasyāvatārehā avatāra-kāraṇaṁ saiva rakṣā, kuta ity ata āha yair avatārais trayī-dviṣo hanyante ity ato duṣṭa-nigrahāt svabhakta-rakṣaṇam eva rakṣety artha āyātaḥ | upalakṣaṇam etad anyadāpi mahā-bhayāt svabhakta-rakṣaṇaṁ rakṣocyate | ata eva ṣaṣṭhe’jāmilādi-bhaktānāṁ rakṣoktā ||14||

—o)0(o—

**|| 12.7.15 ||**

manvantaraṁ manur devā manu-putrāḥ sureśvarāḥ |

ṛṣayo’ṁśāvatārāś ca hareḥ ṣaḍ-vidham ucyate ||

**śrīdharaḥ :** ṣaḍ-vidhaṁ manvantaram ucyate | ṣaḍvidhatvam evāha—manur iti |manvādayaḥ ṣaḍ ete vargāḥ sva-svādhikāreṇa, yadā pravartante tan manvantaram ity arthaḥ ||15||

**krama-sandarbhaḥ :** manvantaram iti | manv-ādy-ācaraṇa-kathanena sad-dharma evātra vivakṣita ity arthaḥ | tataś ca prāktana-granthenaikārthyam ||15|| [tattva-sandarbhaḥ 62]

**viśvanāthaḥ :** manvantarāṇi sad-dharma iti pūrva-lakṣitam | manvantaraṁ vyācaṣṭe manvantaram iti | vidadhati sva-sva-kṛtyaṁ kurvantīti vidhā manvādayas te ṣaṭ, yatra tat ṣaḍ-vidham ity arthaḥ | manvādayaḥ ṣaḍ sva-svādhikāreṇa, yatra pravartante tan manvantaram ity arthaḥ ||15||

—o)0(o—

**|| 12.7.16 ||**

rājñāṁ brahma-prasūtānāṁ vaṁśas trai-kāliko’nvayaḥ |

vaṁśānucaritaṁ teṣāṁ vṛttaṁ vaṁśa-dharāś ca ye ||

**śrīdharaḥ :** vaṁśam āha—rājñām iti | brahmaṇaḥ sakāśāt prasūtir yeṣāṁ śuddhānām ity arthaḥ | tesām anvayo vaṁśaḥ | teṣāṁ vṛttam | ye ca tad-vaṁśadharās teṣāṁ ca vṛttaṁ vaṁśānucaritam ucyate ||16||

**krama-sandarbhaḥ :** brahma-prasūtānāṁ brahmata ārabdhānām ity arthaḥ | teṣāṁ rājñāṁ ye ca vaṁśa-dharās teṣāṁ vṛttaṁ vaṁśyānucaritam ||16|| [tattva-sandarbhaḥ 62]

**viśvanāthaḥ :** vaṁśaṁ vyācaṣṭe—rājñām iti | brahmaṇaḥ sakāśāt prasūtir yeṣāṁ teṣām anvayo vaṁśaḥ | vaṁśānucaritaṁ vyācaṣṭe—teṣāṁ madhye ye vaṁśa-dharāḥ prasiddhāḥ priyavrata-dhruva-pṛthv-ādayas teṣāṁ vṛttaṁ caritraṁ vaṁśānucaritam ucyate | etad-dvayaṁ pūrvam īśānukathāyām evāntarbhāvitam ||16||

—o)0(o—

**|| 12.7.17 ||**

naimittikaḥ prākṛtiko nitya ātyantiko layaḥ |

saṁstheti kavibhiḥ proktaś caturdhāsya svabhāvataḥ ||

**śrīdharaḥ :** asya viśvasya | svabhāvato māyāto niṣpannasya | yad vā, māyāto yaś catur-vidho laya iti ||17||

**krama-sandarbhaḥ :** asya parameśvarasya | svabhāvato māyākhya-svābhāvika-śaktitaḥ | ātyantika ity anena muktir apy atra praveśitā ||17|| [tattva-sandarbhaḥ 63]

**viśvanāthaḥ :** pūrvokta-nirodha-śabda-vācyāṁ saṁsthāṁ vyācaṣṭe | naimittika iti | asya viśvasya svabhāvataḥ svasya bhāveṣu kāraṇeṣu pṛthivy-ādi-tattveṣu krameṇa layaḥ saṁsthocyate ||17||

—o)0(o—

**|| 12.7.18 ||**

hetur jīvo’sya sargāder avidyā-karma-kārakaḥ |

yaṁ cānuśāyinaṁ prāhur avyākṛtam utāpare ||

**śrīdharaḥ :** asya jagataḥ sargāder hetur nimittaṁ jīvaḥ, so’tra hetur ucyata ity arthaḥ | tasya nimittatām āha—avidyayā karma-kārakaḥ karma-kartā | jīvādṛṣṭa-prayuktatvād viśva-sargādeḥ sa tu tatra hetur ity arthaḥ | nanv anuśayī nimittam iti kecit, avyākṛtam ity apare, tatrāha—yam iti | caitanya-prādhānyenānuśayinam upādhi-prādhānya-vivakṣayāvyākṛtam ||18||

**krama-sandarbhaḥ :** hetur nimittam | asya viśvasya | yato’yam avidyayā karma-kārakaḥ | yam eva hetuṁ kecic caitanya-prādhānenānuśayinaṁ karma-vāsanā-yuktaṁ jīvaṁ prāhuḥ | apare upādhi-prādhānyenāvyākṛtaṁ pradhānam ||18|| [tattva-sandarbha 63]

**viśvanāthaḥ :** hetuṁ vyācaṣṭe—tasya jagataḥ sargāder hetur nimittaṁ jīvaḥ | sa cāvidyā-karma-kārakaḥ avidyayā karma-kartā | jīvārtham eva bhagavatā viśvasya sargādeḥ kṛtatvāj jīvo nimittam iti bhāvaḥ | ata eva yam anuśayinaṁ māyikopādhim anuśayānaṁ māyika-śarīravantam evaike prāhuḥ | apare bhaktās tu āvidyaka-karma-kartāraṁ jīvaṁ sādhu-saṅga-vaśāt bhakti-mārga-sthatve sati avyākṛtam aprākṛtaṁ cinmaya-pārṣada-śarīravantam api prāhuḥ | apy-arthe uta-śabdaḥ | yad uktaṁ nāradena—

prayujyamāne mayi tāṁ śuddhāṁ bhāgavatīṁ tanum |

ārabdha-karma-nirvāṇo nyapatat pāñca-bhautikaḥ || [bhā.pu. 1.6.29] iti |

ata evoktaṁ veda-stavārambhe—

buddhīndriya-manaḥ-prāṇān janānām asṛjat prabhuḥ |

mātrārthaṁ ca bhavārthaṁ ca ātmane’kalpanāya ca || [bhā.pu. 10.87.2] iti |

ātmane kalpanāya buddhīndriya-manaḥ-prāṇān samprāpayitum iti tatrārthaḥ | etan-mata eva navamaṁ lakṣaṇaṁ pūrvatroktam—muktir hitvānyathā-rūpaṁ [bhā.pu. 2.10.6] iti viśeṣeṇa cid-ghana-śarīratvenāvasthitir iti tatra vyākhyā ||18||

—o)0(o—

**|| 12.7.19 ||**

vyatirekānvayo yasya jāgrat-svapna-suṣuptiṣu |

māyā-mayeṣu tad brahma jīva-vṛttiṣv apāśrayaḥ ||

**śrīdharaḥ :** apāśrayam āha—vyatireketi | jāgrad-ādiṣv avasthāsu jīvatayā vartanta iti jīva-vṛttayo viśva-taijasa-prājñās teṣu māyā-mayeṣu sākṣitayānvayaḥ samādhy-ādau ca vyatireko yasya tad brahma saṁsāra-pratīti-bādhayor adhiṣṭhānāvadhi-bhūtam apāśraya ucyata ity arthaḥ ||19||

**krama-sandarbhaḥ :** śrī-bādarāyaṇa-samādhi-labdhārtha-virodhād atra ca jīva-śuddha-svarūpam evāśrayatvena na vyākhyāyate, kintv ayam evārthaḥ—jāgrad-ādiṣv avasthāsu, māyā-mayeṣu māyā-śakti-kalpiteṣu mahad-ādi-dravyeṣu ca jīva-vṛttiṣu śuddha-jīva-svarūpāsu sva-śakti-vṛttiṣu ca kevala-svarūpeṇa vyatirekaḥ parama-sākṣitayānvayaś ca yasya, tad brahma cāpāśraya ucyate | tasmād apakṛṣṭānām anyeṣāṁ samastānām āśraya ity arthaḥ | jīvānāṁ vṛttiṣu—śuddha-svarūpatayā sopādhitayā ca vartaneṣu sthitiṣv apāśrayaḥ sarvam atikramyāśraya ity arthaḥ | apa ity etat khalu varjane, varjanaṁ cātikrame paryavasyatīti |*|*19|| [tattva-sandarbha 63]

**viśvanāthaḥ :** apāśrayaṁ vyācaṣṭe—vyatireketi | jāgrat-svapna-suṣuptiṣv avasthāsu | tathā māyā-mayeṣu sarveṣv eva padārtheṣu yasya hetutayā anvayaḥ | tebhyo vyatirekaś ca | tad brahma apāśraya ucyate ||19||

—o)0(o—

**|| 12.7.20-21 ||**

padārtheṣu yathā dravyaṁ san-mātraṁ rūpa-nāmasu |

bījādi-pañcatāntāsu hy avasthāsu yutāyutam ||

virameta yadā cittaṁ hitvā vṛtti-trayaṁ svayam |

yogena vā tadātmānaṁ vedehāya nivartate ||

**śrīdharaḥ :** etad eva sadṛṣṭāntaṁ prapañcayati—padārtheṣu ghaṭādiṣu dravyaṁ mṛd-ādi yathā yutam anvitam ayutaṁ ca bahir apy avasthānāt | rūpa-nāmasu ca san-mātraṁ sattā-mātraṁ yathā | evaṁ bījaṁ garbhādhānam ādir yāsāṁ pañcatānto yāsāṁ tāsu dehāvasthāsu navasv apy adhiṣṭhānatvena sākṣitvena ca yutam ayutaṁ ca yat tad apāśraya iti ||20||

evaṁ daśāpi lakṣaṇāni vyākhyāya—daśamasya viṣuddhy-arthaṁ navānām iha lakṣaṇam | varṇayanti mahātmanaḥ [bhā.pu. 2.10.2] iti yad uktaṁ, tad āha—virameteti | yadā sargādīnāṁ māyāmayatvānusandhānena vāmadevāder iva svayam eva cittaṁ virameta | ihaivānuṣṭhitena yogena vā devahūty-ādivat | tadā vikṣepābhāvād ātmānaṁ veda | tadā cāvidyā-nivṛtter īhāyāḥ saṁsāra-rūpāyā nivartata ity arthaḥ ||21||

**krama-sandarbhaḥ :** tad evam apāśrayābhivyakti-dvāra-bhūtaṁ hetu-śabda-vyapadiṣṭasya jīvasya śuddha-svarūpa-jñānam āha dvābhyām—padārtheṣu iti | rūpa-nāmātmakeṣu padārtheṣu ghaṭādiṣu yathā dravyaṁ pṛthivyādi yutam ayutaṁ ca bhavati | kārya-dṛṣṭiṁ vināpy upalambhāt | tathā tan-mātraṁ śuddhaṁ jīva-caitanya-mātraṁ vastu garbhādhānādi-pañcatāntāsu navasv apy avasthāsv avidyayā yutaṁ svatas tv ayutam iti śuddham ātmānam itthaṁ jñātvā nirviṇṇaḥ sann apāśrayānusandhāna-yogyo bhavatīty āha virameteti | vṛtti-trayaṁ jāgrat-svapna-suṣupti-rūpam | ātmānaṁ paramātmānam | svayaṁ vāsudevāder iva māyāmayatvānusandhānena deva tyāder ivāniṣṭhitena yogena vā | tataś cehāyās tad-anuśīlana-vyatirikta-ceṣṭāyāḥ || [tattva-sandarbha 63]

**viśvanāthaḥ :** etad eva sa-dṛṣṭāntaṁ prapañcayati | padārtheṣu ghaṭādiṣu dravyaṁ mṛdādi yathā yutam anvitaṁ, ayuktaṁ ca bahir-avasthānāt | rūpa-nāmasu vācya-vācaka-vastuṣu yathā tan-mātraṁ gandhādikaṁ ca | tathaiva bījādi-pañcatās tāsu bījaṁ garbhādhānam ādir yāsāṁ pañcatā anto yāsāṁ tāsu dehāvasthāsu adhiṣṭhitatvena sākṣitvena ca yutam ayutaṁ ca yat tad apāśrayaḥ ||20||

evaṁ daśa-lakṣaṇāni vyākhyāyedānīṁ—daśamasya viṣuddhy-arthaṁ navānām iha lakṣaṇam | varṇayanti mahātmanaḥ [bhā.pu. 2.10.2] iti yad uktaṁ tad āha—virameteti | jarayaty āśu yā koṣaṁ nigīrṇam analo yathā [bhā.pu. 3.25.33] iti nyāyena kevalayā śravaṇa-kīrtanādi-bhaktyaiva svayam eva vṛtti-trayaṁ hitvā cittaṁ svayam eva virameta guṇebhyo virataṁ syāt | bhagavac-caraṇāravinde viśeṣeṇa rameta vā | yogenāṣṭāṅga-yogena vā virameta cittaṁ nirvāṇaṁ syāt, tadā ātmānaṁ veda | paramātmānam anubhavanti, tadaiva īhāyā vaiṣayikāt kāmāt nivartate ||21||

—o)0(o—

**|| 12.7.22 ||**

evaṁ-lakṣaṇa-lakṣyāṇi purāṇāni purā-vidaḥ |

munayo’ṣṭādaśa prāhuḥ kṣullakāni mahānti ca ||

**śrīdharaḥ :** purāṇa-vibhāga-prastāvena tal-lakṣaṇādi-prāsaṅgikam uktvā prastutam āha, evaṁ-vidhair lakṣaṇair lakṣyāṇi ||22||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.7.23-24 ||**

brāhmaṁ pādmaṁ vaiṣṇavaṁ ca śaivaṁ laiṅgaṁ sa-gāruḍam |

nāradīyaṁ bhāgavatam āgneyaṁ skānda-saṁjñitam ||

bhaviṣyaṁ brahma-vaivartaṁ mārkaṇḍeyaṁ sa-vāmanam |

vārāhaṁ mātsyaṁ kaurmaṁ ca brahmāṇḍākhyam iti tri-ṣaṭ ||

**śrīdharaḥ :** *na vyākhyātam.*

**krama-sandarbhaḥ :** tathā ca vārāhe—

brāhmaṁ pādmaṁ vaiṣṇavaṁ ca śaivaṁ bhāgavataṁ tathā |

tathānyaṁ nāradīyaṁ ca mārkaṇḍeyaṁ ca saptamam ||

āgneyam aṣṭamaṁ proktaṁ bhaviṣyaṁ navamaṁ tathā |

daśamaṁ brahma-vaivartaṁ liṅgam ekādaśaṁ tathā ||

vārāhaṁ dvādaśaṁ proktaṁ skāndaṁ cātra trayodaśam |

caturdaśaṁ vāmanaṁ ca kaurmaṁ pañcadaśaṁ tathā |

mātsyaṁ ca gāruḍaṁ caiva brahmāṇḍāṣṭādaśaṁ tathā ||

śaiva-purāṇe—

brāhmaṁ purāṇaṁ tatrādyaṁ saṁhitāyāṁ vibhūṣitam |

ślokānāṁ daśa-sāhasraṁ nana-puṇya-kathā-yutam ||

pādmaṁ dvitīyaṁ kathitaṁ tṛtīyaṁ vaiṣṇavaṁ smṛtam |

caturthaṁ vāyunā proktaṁ vāyavīyam iti smṛtam ||

tato bhāgavataṁ proktaṁ bhāga-dvaya-vibhūṣitam |

caturbhiḥ pañcabhiḥ proktaṁ bhaviṣyaṁ tad-anantaram ||

mārkaṇḍeyam atho jñeyaṁ nāradīyam ataḥ param |

daśamaṁ brahma-vaivartaṁ liṅgam ekādaśaṁ smṛtam ||

bhāga-dvayena liṅgaṁ ca tato vārāham uttamam |

saṁyuktam aṣṭabhiḥ khaṇḍaiḥ skāndaṁ caivātra vistaram ||

tatas tu vāmanaṁ kaurmaṁ bhāga-dvaya-virājitam |

mātsyaṁ ca gāruḍaṁ proktaṁ brahmāṇḍaṁ ca tataḥ param ||

bhāga-dvayena kathitaṁ brahmāṇḍam api saṁjñitam |

idaṁ brahma-purāṇasya khilaṁ sauram anuttamam ||

saṁhitā-dvaya-saṁyuktaṁ puṇyaṁ śiva-kathāśrayam |

ādyā sanat-kumāroktā dvitīyā sūrya-bhāṣitā ||

kūrma-purāṇe—

anyāny upapurāṇāni munibhiḥ kathitāny api ||

mātsye—

aṣṭādaśabhyas tu pṛthak ṣurāṇaṁ yat pradṛśyate |

vijānīdhvaṁ dvija-śreṣṭhās tad etebhyo vinirgataḥ ||

pañcāṅgavat purāṇaṁ syād ākhyānam itaraṁ smṛtam |

pādmaṁ purāṇe yā proktā narasiṁhopavarṇanā ||

tad aṣṭādaśa-sāhasraṁ nārasiṁham ihocyate |

yac ca sāmbaṁ puraskṛtya bhaviṣye’pi kathā-navam ||

procyate tat punar loke sāmbam eva muni-vrataiḥ |

evam āditya-saṁjñaṁ ca tatraiva paripaṭhyate ||24||

**viśvanāthaḥ :** triṣaṭ aṣṭādaśa ||23-24||

—o)0(o—

**|| 12.7.25 ||**

brahmann idaṁ samākhyātaṁ śākhā-praṇayanaṁ muneḥ |

śiṣya-śiṣya-praśiṣyāṇāṁ brahma-tejo-vivardhanam ||

**śrīdharaḥ :** upasaṁharati, brahmann iti | muner vyāsasya śiṣyādīnāṁ ca | brahma-tejo brahma-varcasaṁ tad-vivardhanam | śrotṝṇām iti śeṣaḥ ||25||

**krama-sandarbhaḥ :** śākhā-praṇayanam iti purāṇetihāsānāṁ śākhā-sthānīyatvād ity abhiprāyaḥ śiṣyāḥ sākṣād-upadeśyāḥ śiṣya-praśiṣyāḥ śiṣyāṇāṁ śiṣya-paramparāḥ ||25||

**viśvanāthaḥ :** muner vyāsasya, śiṣyāṇāṁ śiṣyās teṣām api praśiṣyās teṣāṁ śākhā-praṇayanaṁ, braja-tejo vivardhanam iti śrotṝṇām iti śeṣaḥ ||25||

—o)0(o—

iti sārārtha-darśinyāṁ harṣiṇyāṁ bhakta-cetasām |

dvādaśe saptamo’dhyāyaḥ saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ dvādaśa-skandhe

purāṇa-lakṣaṇa-varṇanaṁ nāma

saptamo’dhyāyaḥ |

|| 12.7 ||

(12.7)

atha saptamo’dhyāyaḥ

## purāṇa-lakṣaṇa-varṇanaṁ nāma

**|| 12.7.1 ||**

**sūta uvāca—**

atharva-vit sumantuś ca śiṣyam adhyāpayat svakām |

saṁhitāṁ so’pi pathyāya veda-darśāya coktavān ||

**śrīdharaḥ :**

saptame’tharva-vistāraḥ purāṇa-vyasanaṁ tataḥ |

purāṇa-lakṣaṇādīni phalaṁ bhāgavata-śruteḥ ||

krama-prāptam atharva-veda-vibhāgam āha, atharva-vid iti | śiṣyaṁ kabandha-nāmānam | svakāṁ svakīyāṁ saṁhitām | so’pi śiṣyo’pi tāṁ dvidhā vibhajya | tad uktaṁ vaiṣṇave—

atharva-vedaṁ sa muniḥ sumantur amita-dyutiḥ |

śiṣyam adhyāpayām āsa kabandhaṁ so’pi ca dvidhā |

kṛtvā tu veda-darśāya tathā pathyāya dattavān || iti ||1||

**krama-sandarbhaḥ :** *na vyākhyātam.*

**viśvanāthaḥ :**

saptamo’tharvāṇo vyāsaṁ purāṇasya ca tasya ca |

lakṣaṇāni daśa procya tasya saṅkhyā ca kathyate ||

śiṣyaṁ viṣṇu-purāṇoktaṁ kabandha-saṁjñam ||1||

—o)0(o—

**|| 12.7.2 ||**

śauklāyanir brahmabalir modoṣaḥ pippalāyaniḥ |

vedadarśasya śiṣyās te pathya-śiṣyān atho śṛṇu |

kumudaḥ śunako brahman jājaliś cāpy atharva-vit ||

**śrīdharaḥ :** tatra veda-darśaḥ sva-saṁhitāṁ caturdhā vibhajya caturaḥ śiṣyān adhyapayām āsa | pathyaś ca tridhā vibhajya trīn ity āha sārdhena, śauklāyanir iti |

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.7.3 ||**

babhruḥ śiṣyo’thāṅgirasaḥ saindhavāyana eva ca |

adhīyetāṁ saṁhite dve sāvarṇādyās tathāpare ||

**śrīdharaḥ :** aṅgirasaḥ śunakasya śiṣyo babhruḥ saindhavāyanaś ca | tad uktam—

śunakas tu dvidhā kṛtvā dadāv ekāṁ tu babhrave |

dvitīyāṁ saṁhitāṁ prādāt saindhavāyana-saṁjñine || iti |

sāvarṇyādyāḥ saindhavāyanādīnāṁ śiṣyāḥ ||3||

**krama-sandarbhaḥ :** *na vyākhyātam.*

**viśvanāthaḥ :** aṅgirasaḥ śunakasya śiṣyo babhurḥ | sāvarṇādyāḥ saindhavāyanādīnāṁ śiṣyāḥ ||3||

—o)0(o—

**|| 12.7.4 ||**

nakṣatra-kalpaḥ śāntiś ca kaśyapāṅgirasādayaḥ |

ete ātharvaṇācāryāḥ śṛṇu paurāṇikān mune ||

**śrīdharaḥ :** nakṣatra-kalpaḥ śānti-kalpaś ceti dvau | tad uktam, “nakṣatra-kalpo vedānāṁ saṁhitānāṁ tathaiva ca | caturthaḥ syād āṅgirasaḥ śānti-kalpaś ca pañcamaḥ |” iti | nakṣatra-kalpādīnāṁ kartāras tat tan nāmabhir ucyante |

**krama-sandarbhaḥ :** pañcama-vedasya vibhāga-jñāpanārtham āha—śṛṇu paurāṇikān iti ||4||

**viśvanāthaḥ :** *na vyākhyātam.*

—o)0(o—

**|| 12.7.5 ||**

trayyāruṇiḥ kaśyapaś ca sāvarṇir akṛtavraṇaḥ |

vaiśampāyana-hārītau ṣaḍ vai paurāṇikā ime ||

*na katamenāpi vyākhyātam.*

—o)0(o—

**|| 12.7.6 ||**

adhīyanta vyāsa-śiṣyāt saṁhitāṁ mat-pitur mukhāt |

ekaikām aham eteṣāṁ śiṣyaḥ sarvāḥ samadhyagām ||

**śrīdharaḥ :** mat-pitur mukhād iti | prathamaṁ vyāsaḥ ṣaṭ-saṁhitāḥ kṛtvā mat-pitre romaharṣaṇāya prādāt | tasya ca mukhād ete trayyāruṇyādaya ekaikāṁ saṁhitām adhīyanta | eteṣāṁ ṣaṇṇāṁ śiṣyo’haṁ tāḥ sarvāḥ samadhītavān |

**krama-sandarbhaḥ :** ekaikām iti tribhis tribhir militvaikatvaṁ triṣaḍ iti vakṣyamāṇāt | tac ca brāhmaṁ pādmaṁ vaiṣṇavam iti militvaikety-ādi-kramāt avāntara-saṁhitā tu kvacid eka yathā śrī-bhāgavatasya paramahaṁsa-saṁhitātvaṁ kvacid ekaikasyaiva vibhāgaśaḥ, yathā skāndasya sanatkumāra-prokta-saṁhitānām ādikā śrī-śukāt tu śrī-bhāgavatasya paścād-vyaktiḥ sūryād eva yajur-bhāgasya vājasaneyasya jñeyam ||6||

**viśvanāthaḥ :** mat-pitū romaharṣaṇasya | eteṣāṁ ṣaṇṇām apy ahaṁ śiṣyāḥ ||6||

—o)0(o—

**|| 12.7.7 ||**

kaśyapo’haṁ ca sāvarṇī rāma-śiṣyo’kṛtavraṇaḥ |

adhīmahi vyāsa-śiṣyāc catvāro mūla-saṁhitāḥ ||

**śrīdharaḥ :** rāma-śiṣyo’kṛtavraṇaḥ | evaṁ catvāro vayam | mūla-saṁhitā ity anena tataḥ saṁhitā-bāhulyaṁ sūcitam |

**krama-sandarbhaḥ :** mūlasaṁhitā iti tvitihāsaviśeṣāpekṣayā jñeyaṁ bahūnāmanyeṣām itihāsānāṁ mūlatvāt mūlam idaṁ ca pariśeṣeṇa lakṣyate “itihāsapurāṇānāṁ pitā me romaharṣaṇaḥ” ityukteḥ te ca mahābhāratādyāḥ śṛṇu paurāṇikāniti tūpalakṣaṇatayoktam |

**viśvanāthaḥ :** vyāsa-śiṣyāt lomaharṣaṇāt ||7||

—o)0(o—

**|| 12.7.8 ||**

purāṇa-lakṣaṇaṁ brahman brahmarṣibhir nirūpitam |

śṛṇuṣva buddhim āśritya veda-śāstrānusārataḥ ||

**śrīdharaḥ :** śuka-parīkṣit-saṁvāde nirūpitam api purāṇa-lakṣaṇaṁ tad-bheda-kathanāya darśayati, purāṇeti ||8||

**krama-sandarbhaḥ :** *na vyākhyātam.*

**viśvanāthaḥ :** brahmarṣibhiḥ śrī-śuka-vacanair upakrame yad uktaṁ prāyeṇa tad evopasaṁhāre’py ucyate ||8||

—o)0(o—

**|| 12.7.9-10 ||**

sargo’syātha visargaś ca vṛtti-rakṣāntarāṇi ca |

vaṁśo vaṁśānucaritaṁ saṁsthā hetur apāśrayaḥ ||

daśabhir lakṣaṇair yuktaṁ purāṇaṁ tad-vido viduḥ |

kecit pañca-vidhaṁ brahma mahad-alpa-vyavasthayā ||

**śrīdharaḥ :** asya viśvasya “atra sargo visargaś ca sthānaṁ poṣaṇaṁ ūtayaḥ | manvantareśānukathā nirodho muktir āśrayaḥ |” ity atrokte sthāna-poṣaṇe vṛtti-rakṣā-śabdābhyām ucyete | antarāṇi manvantarāṇi vaṁśo vaṁśyānucaritam itīśānukathāḥ | saṁsthā nirodhaḥ | anenaivātyantika-laya-rūpā muktir apy uktā | hetu-śabdena jīvāśraya-vāsanā-śabda-vācyā ūtayo gṛhītāḥ |

daśabhir etair lakṣaṇair arthair yuktaṁ mahā-purāṇaṁ viduḥ | kecit pañca-vidham, “sargaś ca pratisargaś ca vaṁśo manvantarāṇi ca | vaṁśānucaritaṁ ceti purāṇaṁ pañca-lakṣaṇam |” iti | mahat-purāṇam alpaṁ ceti vyavasthayā yatra daśāpi lakṣaṇāni pṛthak pṛthaṅ nirūpyante tan mahāpurāṇam | yatra tv anyeṣāṁ pañcasv evāntarbhāvasya vivakṣā tad alpam iti vyavasthayety arthaḥ |

**krama-sandarbhaḥ :** sargo’syety ādikaṁ dvitīya-skandha [bhā.pu. 2.10.1-7] eva vyākhyātam | asya śrī-bhāgavatasya mahā-purāṇatva-vyañjaka-lakṣaṇaṁ prakārāntareṇa ca vadann api tasyaivāśrayatvam āha dvayena—sarga iti | antarāṇi manvantarāṇi | pañca-vidham—

sargaś ca pratisargaś ca vaṁśo manvantarāṇi ca |

vaṁśānucaritaṁ ceti purāṇaṁ pañca-lakṣaṇam || iti kecid vadanti ||

sa ca mata-bhedo mahad-alpa-vyavasthayā mahā-purāṇam alpa-purāṇam iti bhinnādhikaraṇatvena | yadyapi viṣṇu-purāṇādāv api daśāpi tāni lakṣyante, tathāpi pañcānām eva prādhānyenoktatvād alpatvam | atra daśānām arthānāṁ skandheṣu yathā-kramaṁ praveśo na vivakṣitaḥ, teṣāṁ dvādaśa-saṅkhyatvāt | dvitīya-skandhoktānāṁ teṣāṁ tṛtīyādiṣu yathā-saṅkhyaṁ na samāveśaḥ | nirodhādīnāṁ daśamādiṣv aṣṭama-varjam | anyeṣām apy anyeṣu yathokta-lakṣaṇatayā samāveśanāśakyatvād eva | tad uktaṁ śrī-svāmibhir eva—

daśame kṛṣṇa-sat-kīrti-vitānāyopavarṇyate |

dharma-glāni-nimittas tu nirodho duṣṭa-bhūbhujām |

prākṛtādi-caturdhā yo nirodhaḥ sa tu varṇitaḥ || iti |

ato’tra skandhe śrī-kṛṣṇa-rūpasyāśrayasyaiva varṇana-prādhānyaṁ tair vivakṣitam | uktaṁ ca svayam eva—daśame daśamaṁ lakṣyam āśritāśraya-vigraham iti | evam anyatrāpy unneyam | ataḥ prāyaśaḥ sarve’rthāḥ sarveṣv eva skandheṣu guṇatvena vā mukhyatvena vā nirūpyanta ity eva teṣām abhimatam | śrutenārthena cāñjasā [bhā.pu. 2.10.2] ity atra ca tathaiva pratipannaṁ sarvatra tat-tat-sambhavāt | tataś ca prathama-dvitīyayor api mahā-purāṇatāyāṁ praveśaḥ syāt | tasmāt kramo na gṛhītaḥ ||9-10|| [tattva-sandarbhaḥ 61]

**viśvanāthaḥ :** kecit pañca-vidham iti |

sargaś ca pratisargaś ca vaṁśo manvantarāṇi ca |

vaṁśānucaritaṁ ceti purāṇaṁ pañca-lakṣaṇam || iti |

mahat alpaṁ ceti vyavasthayā yatra daśāpi lakṣaṇāni pṛthaṅ nirūpyante tan mahā-purāṇaṁ, yatra tv anyeṣāṁ pañcasv antarbhāvo vivakṣitas tad alpam iti vyavasthayety arthaḥ ||9-10||

—o)0(o—

**|| 12.7.11 ||**

avyākṛta-guṇa-kṣobhān mahatas tri-vṛto’hamaḥ |

bhūta-sūkṣmendriyārthānāṁ sambhavaḥ sarga ucyate ||

**śrīdharaḥ :** sargādi-lakṣaṇāni vyācaṣṭe, avyākṛtety-ādinā | avyākṛtasya pradhānasya guṇānāṁ kṣobhādyo mahāṁs tasmād yas tri-vṛd-ahaṅkāras tasmād bhūta-mātrāṇāṁ sukṣmāṇām indriyāṇāṁ ca tad-arthānāṁ ca sthūlānāṁ devatānāṁ ca saṁbhavaḥ sargaḥ kāraṇa-sṛṣṭi-sarga ity arthaḥ | ucyata iti yathā’pekṣam uttaratrāpy anuṣaṅgaḥ |

**krama-sandarbhaḥ :** atha sargādīnāṁ lakṣaṇam āha—avyākṛteti | pradhāna-guṇa-kṣobhān mahān, tasmāt triguṇo’haṅkāraḥ | tasmād bhūta-mātrāṇāṁ bhūta-sūkṣmāṇām indriyāṇāṁ ca, sthūla-bhūtānāṁ ca, tad-upalakṣita-tad-devatānāṁ ca sambhavaḥ sargaḥ | kāraṇa-sṛṣṭiḥ sarga ity arthaḥ ||11|| [tattva-sandarbhaḥ 62]

**viśvanāthaḥ :** atra sargaṁ vyācaṣṭe | avyākṛtasya pradhānasya guṇānāṁ kṣobhāt yo mahān tasmāt | yas tri-bṛhad-ahaṅkārs tasmāt bhūta-mātrādīnāṁ sambhavaḥ sargaḥ | atrārtha-śabdena devatā jñeyāḥ | kāraṇa-sṛṣṭiḥ sarga ity arthaḥ | ucyata iti yathāpekṣam uttaratrāpy ānuṣaṅgaḥ ||11||

—o)0(o—

**|| 12.7.12 ||**

puruṣānugṛhītānām eteṣāṁ vāsanā-mayaḥ |

visargo’yaṁ samāhāro bījād bījaṁ carācaram ||

**śrīdharaḥ :** visargaṁ vyācaṣṭe | puruṣeṇeśvareṇānugṛhītānām eteṣāṁ mahad-ādīnām | pūrva-karma-vāsanā-pradhāno’yaṁ samāhāraḥ kārya-bhūtaś carācara-prāṇi-rūpo bījād bījam iva pravāhāpanno visarga ucyate ity arthaḥ ||12||

**krama-sandarbhaḥ :** puruṣeti | puruṣaḥ paramātmā | eteṣāṁ mahad-ādīnāṁ, jīvasya pūrva-karma-vāsanā-pradhāno’yaṁ samāhāraḥ | kārya-bhūtaś carācara-prāṇi-rūpo bījād bījam iva pravāhāpanno visarga ucyate | vyaṣṭi-sṛṣṭi-visarga ity arthaḥ | anenotir apy uktā ||12|| [tattva-sandarbhaḥ 62]

**viśvanāthaḥ :** visargaṁ vyācaṣṭe | puruṣeṇeśvareṇānugṛhītānām eteṣāṁ yaḥ samāhāraḥ kārya-bhūtaḥ samaṣṭi-vyaṣṭi-jīvopādhirūpaḥ | kīdṛśaḥ ? vāsanā-mayaḥ sadasad-vāsanā-pradhānaḥ sa visargaḥ | tatra carācaraṁ jaṅgama-sthāvarātmakaṁ jagad idaṁ bījād bījam iva pravāhāpannaṁ bhavati | ūtayaḥ karma-vāsanā iti pūrva-lakṣitā yā ūtiḥ sātra visarga evāntarbhāvitā ||12||

—o)0(o—

**|| 12.7.13 ||**

vṛttir bhūtāni bhūtānāṁ carāṇām acarāṇi ca |

kṛtā svena nṛṇāṁ tatra kāmāc codanayāpi vā ||

**śrīdharaḥ :** carāṇāṁ bhūtānāṁ sāmānyato’carāṇi, ca-kārāc carāṇi ca vṛttiḥ | tatra nṝṇāṁ svena svabhāvena kāmāc codanayāpi vā yā niyatā vṛttir jīvikā kṛtā, sā vṛttir ucyata ity arthaḥ ||13||

**krama-sandarbhaḥ :** vṛttir iti | carāṇāṁ bhūtānāṁ sāmānyato’carāṇi, ca-kārāc carāṇi ca, kāmād vṛttiḥ | tatra tu nṝṇāṁ svena svabhāvena kāmāc codanayāpi vā yā niyatā vṛttir jīvikā kṛtā, sā vṛttir ucyata ity arthaḥ ||13|| [tattva-sandarbhaḥ 62]

**viśvanāthaḥ :** pūrvoktaṁ sthānaṁ pālanam evātra vṛtti-śabdenocyate | tāṁ vyācaṣṭe vṛttir iti | carāṇāṁ bhūtānāṁ sāmānyato’carāṇi ca kāmād vṛttiḥ | tatra nṝṇāṁ svena svabhāvena kāmāc codanayāpi vā yā niyatā vṛttir jīvikā kṛtā, sā vṛttir ucyata ity arthaḥ | teṣāṁ carācarāṇās tv āśrayaḥ sarvaiva pṛthvīti vṛtti-prasaṅga eva bhūgoaca-cakraṁ pañcama-skandhe nirūpitam ||13||

—o)0(o—

**|| 12.7.14 ||**

rakṣācyutāvatārehā viśvasyānu yuge yuge |

tiryaṅ-martyarṣi-deveṣu hanyante yais trayī-dviṣaḥ ||

**śrīdharaḥ :** tiryaṅ-martyarṣi-deveṣu ye’cyutāvatārās teṣām īhā līlā sā viśvasya rakṣo’cyuta ity arthaḥ | yair avatārair iti samāsān niṣkṛṣya kathañcit sambandhaḥ | trayī-dviṣo daityāḥ ||14||

**krama-sandarbhaḥ :** rakṣeti | yair avatāraiḥ | aneneśa-kathā | sthānaṁ poṣaṇaṁ ceti trayam uktam ||14|| [tattva-sandarbhaḥ 62]

**viśvanāthaḥ :** poṣaṇaṁ tad-anugraha iti pūrva-lakṣitaṁ poṣaṇam evātra rakṣā-śabdenocyate | tāṁ vyācaṣṭe rakṣeti | tiryag-ādiṣu yācyutasyāvatārehā avatāra-kāraṇaṁ saiva rakṣā, kuta ity ata āha yair avatārais trayī-dviṣo hanyante ity ato duṣṭa-nigrahāt svabhakta-rakṣaṇam eva rakṣety artha āyātaḥ | upalakṣaṇam etad anyadāpi mahā-bhayāt svabhakta-rakṣaṇaṁ rakṣocyate | ata eva ṣaṣṭhe’jāmilādi-bhaktānāṁ rakṣoktā ||14||

—o)0(o—

**|| 12.7.15 ||**

manvantaraṁ manur devā manu-putrāḥ sureśvarāḥ |

ṛṣayo’ṁśāvatārāś ca hareḥ ṣaḍ-vidham ucyate ||

**śrīdharaḥ :** ṣaḍ-vidhaṁ manvantaram ucyate | ṣaḍvidhatvam evāha—manur iti |manvādayaḥ ṣaḍ ete vargāḥ sva-svādhikāreṇa, yadā pravartante tan manvantaram ity arthaḥ ||15||

**krama-sandarbhaḥ :** manvantaram iti | manv-ādy-ācaraṇa-kathanena sad-dharma evātra vivakṣita ity arthaḥ | tataś ca prāktana-granthenaikārthyam ||15|| [tattva-sandarbhaḥ 62]

**viśvanāthaḥ :** manvantarāṇi sad-dharma iti pūrva-lakṣitam | manvantaraṁ vyācaṣṭe manvantaram iti | vidadhati sva-sva-kṛtyaṁ kurvantīti vidhā manvādayas te ṣaṭ, yatra tat ṣaḍ-vidham ity arthaḥ | manvādayaḥ ṣaḍ sva-svādhikāreṇa, yatra pravartante tan manvantaram ity arthaḥ ||15||

—o)0(o—

**|| 12.7.16 ||**

rājñāṁ brahma-prasūtānāṁ vaṁśas trai-kāliko’nvayaḥ |

vaṁśānucaritaṁ teṣāṁ vṛttaṁ vaṁśa-dharāś ca ye ||

**śrīdharaḥ :** vaṁśam āha—rājñām iti | brahmaṇaḥ sakāśāt prasūtir yeṣāṁ śuddhānām ity arthaḥ | tesām anvayo vaṁśaḥ | teṣāṁ vṛttam | ye ca tad-vaṁśadharās teṣāṁ ca vṛttaṁ vaṁśānucaritam ucyate ||16||

**krama-sandarbhaḥ :** brahma-prasūtānāṁ brahmata ārabdhānām ity arthaḥ | teṣāṁ rājñāṁ ye ca vaṁśa-dharās teṣāṁ vṛttaṁ vaṁśyānucaritam ||16|| [tattva-sandarbhaḥ 62]

**viśvanāthaḥ :** vaṁśaṁ vyācaṣṭe—rājñām iti | brahmaṇaḥ sakāśāt prasūtir yeṣāṁ teṣām anvayo vaṁśaḥ | vaṁśānucaritaṁ vyācaṣṭe—teṣāṁ madhye ye vaṁśa-dharāḥ prasiddhāḥ priyavrata-dhruva-pṛthv-ādayas teṣāṁ vṛttaṁ caritraṁ vaṁśānucaritam ucyate | etad-dvayaṁ pūrvam īśānukathāyām evāntarbhāvitam ||16||

—o)0(o—

**|| 12.7.17 ||**

naimittikaḥ prākṛtiko nitya ātyantiko layaḥ |

saṁstheti kavibhiḥ proktaś caturdhāsya svabhāvataḥ ||

**śrīdharaḥ :** asya viśvasya | svabhāvato māyāto niṣpannasya | yad vā, māyāto yaś catur-vidho laya iti ||17||

**krama-sandarbhaḥ :** asya parameśvarasya | svabhāvato māyākhya-svābhāvika-śaktitaḥ | ātyantika ity anena muktir apy atra praveśitā ||17|| [tattva-sandarbhaḥ 63]

**viśvanāthaḥ :** pūrvokta-nirodha-śabda-vācyāṁ saṁsthāṁ vyācaṣṭe | naimittika iti | asya viśvasya svabhāvataḥ svasya bhāveṣu kāraṇeṣu pṛthivy-ādi-tattveṣu krameṇa layaḥ saṁsthocyate ||17||

—o)0(o—

**|| 12.7.18 ||**

hetur jīvo’sya sargāder avidyā-karma-kārakaḥ |

yaṁ cānuśāyinaṁ prāhur avyākṛtam utāpare ||

**śrīdharaḥ :** asya jagataḥ sargāder hetur nimittaṁ jīvaḥ, so’tra hetur ucyata ity arthaḥ | tasya nimittatām āha—avidyayā karma-kārakaḥ karma-kartā | jīvādṛṣṭa-prayuktatvād viśva-sargādeḥ sa tu tatra hetur ity arthaḥ | nanv anuśayī nimittam iti kecit, avyākṛtam ity apare, tatrāha—yam iti | caitanya-prādhānyenānuśayinam upādhi-prādhānya-vivakṣayāvyākṛtam ||18||

**krama-sandarbhaḥ :** hetur nimittam | asya viśvasya | yato’yam avidyayā karma-kārakaḥ | yam eva hetuṁ kecic caitanya-prādhānenānuśayinaṁ karma-vāsanā-yuktaṁ jīvaṁ prāhuḥ | apare upādhi-prādhānyenāvyākṛtaṁ pradhānam ||18|| [tattva-sandarbha 63]

**viśvanāthaḥ :** hetuṁ vyācaṣṭe—tasya jagataḥ sargāder hetur nimittaṁ jīvaḥ | sa cāvidyā-karma-kārakaḥ avidyayā karma-kartā | jīvārtham eva bhagavatā viśvasya sargādeḥ kṛtatvāj jīvo nimittam iti bhāvaḥ | ata eva yam anuśayinaṁ māyikopādhim anuśayānaṁ māyika-śarīravantam evaike prāhuḥ | apare bhaktās tu āvidyaka-karma-kartāraṁ jīvaṁ sādhu-saṅga-vaśāt bhakti-mārga-sthatve sati avyākṛtam aprākṛtaṁ cinmaya-pārṣada-śarīravantam api prāhuḥ | apy-arthe uta-śabdaḥ | yad uktaṁ nāradena—

prayujyamāne mayi tāṁ śuddhāṁ bhāgavatīṁ tanum |

ārabdha-karma-nirvāṇo nyapatat pāñca-bhautikaḥ || [bhā.pu. 1.6.29] iti |

ata evoktaṁ veda-stavārambhe—

buddhīndriya-manaḥ-prāṇān janānām asṛjat prabhuḥ |

mātrārthaṁ ca bhavārthaṁ ca ātmane’kalpanāya ca || [bhā.pu. 10.87.2] iti |

ātmane kalpanāya buddhīndriya-manaḥ-prāṇān samprāpayitum iti tatrārthaḥ | etan-mata eva navamaṁ lakṣaṇaṁ pūrvatroktam—muktir hitvānyathā-rūpaṁ [bhā.pu. 2.10.6] iti viśeṣeṇa cid-ghana-śarīratvenāvasthitir iti tatra vyākhyā ||18||

—o)0(o—

**|| 12.7.19 ||**

vyatirekānvayo yasya jāgrat-svapna-suṣuptiṣu |

māyā-mayeṣu tad brahma jīva-vṛttiṣv apāśrayaḥ ||

**śrīdharaḥ :** apāśrayam āha—vyatireketi | jāgrad-ādiṣv avasthāsu jīvatayā vartanta iti jīva-vṛttayo viśva-taijasa-prājñās teṣu māyā-mayeṣu sākṣitayānvayaḥ samādhy-ādau ca vyatireko yasya tad brahma saṁsāra-pratīti-bādhayor adhiṣṭhānāvadhi-bhūtam apāśraya ucyata ity arthaḥ ||19||

**krama-sandarbhaḥ :** śrī-bādarāyaṇa-samādhi-labdhārtha-virodhād atra ca jīva-śuddha-svarūpam evāśrayatvena na vyākhyāyate, kintv ayam evārthaḥ—jāgrad-ādiṣv avasthāsu, māyā-mayeṣu māyā-śakti-kalpiteṣu mahad-ādi-dravyeṣu ca jīva-vṛttiṣu śuddha-jīva-svarūpāsu sva-śakti-vṛttiṣu ca kevala-svarūpeṇa vyatirekaḥ parama-sākṣitayānvayaś ca yasya, tad brahma cāpāśraya ucyate | tasmād apakṛṣṭānām anyeṣāṁ samastānām āśraya ity arthaḥ | jīvānāṁ vṛttiṣu—śuddha-svarūpatayā sopādhitayā ca vartaneṣu sthitiṣv apāśrayaḥ sarvam atikramyāśraya ity arthaḥ | apa ity etat khalu varjane, varjanaṁ cātikrame paryavasyatīti |*|*19|| [tattva-sandarbha 63]

**viśvanāthaḥ :** apāśrayaṁ vyācaṣṭe—vyatireketi | jāgrat-svapna-suṣuptiṣv avasthāsu | tathā māyā-mayeṣu sarveṣv eva padārtheṣu yasya hetutayā anvayaḥ | tebhyo vyatirekaś ca | tad brahma apāśraya ucyate ||19||

—o)0(o—

**|| 12.7.20-21 ||**

padārtheṣu yathā dravyaṁ san-mātraṁ rūpa-nāmasu |

bījādi-pañcatāntāsu hy avasthāsu yutāyutam ||

virameta yadā cittaṁ hitvā vṛtti-trayaṁ svayam |

yogena vā tadātmānaṁ vedehāya nivartate ||

**śrīdharaḥ :** etad eva sadṛṣṭāntaṁ prapañcayati—padārtheṣu ghaṭādiṣu dravyaṁ mṛd-ādi yathā yutam anvitam ayutaṁ ca bahir apy avasthānāt | rūpa-nāmasu ca san-mātraṁ sattā-mātraṁ yathā | evaṁ bījaṁ garbhādhānam ādir yāsāṁ pañcatānto yāsāṁ tāsu dehāvasthāsu navasv apy adhiṣṭhānatvena sākṣitvena ca yutam ayutaṁ ca yat tad apāśraya iti ||20||

evaṁ daśāpi lakṣaṇāni vyākhyāya—daśamasya viṣuddhy-arthaṁ navānām iha lakṣaṇam | varṇayanti mahātmanaḥ [bhā.pu. 2.10.2] iti yad uktaṁ, tad āha—virameteti | yadā sargādīnāṁ māyāmayatvānusandhānena vāmadevāder iva svayam eva cittaṁ virameta | ihaivānuṣṭhitena yogena vā devahūty-ādivat | tadā vikṣepābhāvād ātmānaṁ veda | tadā cāvidyā-nivṛtter īhāyāḥ saṁsāra-rūpāyā nivartata ity arthaḥ ||21||

**krama-sandarbhaḥ :** tad evam apāśrayābhivyakti-dvāra-bhūtaṁ hetu-śabda-vyapadiṣṭasya jīvasya śuddha-svarūpa-jñānam āha dvābhyām—padārtheṣu iti | rūpa-nāmātmakeṣu padārtheṣu ghaṭādiṣu yathā dravyaṁ pṛthivyādi yutam ayutaṁ ca bhavati | kārya-dṛṣṭiṁ vināpy upalambhāt | tathā tan-mātraṁ śuddhaṁ jīva-caitanya-mātraṁ vastu garbhādhānādi-pañcatāntāsu navasv apy avasthāsv avidyayā yutaṁ svatas tv ayutam iti śuddham ātmānam itthaṁ jñātvā nirviṇṇaḥ sann apāśrayānusandhāna-yogyo bhavatīty āha virameteti | vṛtti-trayaṁ jāgrat-svapna-suṣupti-rūpam | ātmānaṁ paramātmānam | svayaṁ vāsudevāder iva māyāmayatvānusandhānena deva tyāder ivāniṣṭhitena yogena vā | tataś cehāyās tad-anuśīlana-vyatirikta-ceṣṭāyāḥ || [tattva-sandarbha 63]

**viśvanāthaḥ :** etad eva sa-dṛṣṭāntaṁ prapañcayati | padārtheṣu ghaṭādiṣu dravyaṁ mṛdādi yathā yutam anvitaṁ, ayuktaṁ ca bahir-avasthānāt | rūpa-nāmasu vācya-vācaka-vastuṣu yathā tan-mātraṁ gandhādikaṁ ca | tathaiva bījādi-pañcatās tāsu bījaṁ garbhādhānam ādir yāsāṁ pañcatā anto yāsāṁ tāsu dehāvasthāsu adhiṣṭhitatvena sākṣitvena ca yutam ayutaṁ ca yat tad apāśrayaḥ ||20||

evaṁ daśa-lakṣaṇāni vyākhyāyedānīṁ—daśamasya viṣuddhy-arthaṁ navānām iha lakṣaṇam | varṇayanti mahātmanaḥ [bhā.pu. 2.10.2] iti yad uktaṁ tad āha—virameteti | jarayaty āśu yā koṣaṁ nigīrṇam analo yathā [bhā.pu. 3.25.33] iti nyāyena kevalayā śravaṇa-kīrtanādi-bhaktyaiva svayam eva vṛtti-trayaṁ hitvā cittaṁ svayam eva virameta guṇebhyo virataṁ syāt | bhagavac-caraṇāravinde viśeṣeṇa rameta vā | yogenāṣṭāṅga-yogena vā virameta cittaṁ nirvāṇaṁ syāt, tadā ātmānaṁ veda | paramātmānam anubhavanti, tadaiva īhāyā vaiṣayikāt kāmāt nivartate ||21||

—o)0(o—

**|| 12.7.22 ||**

evaṁ-lakṣaṇa-lakṣyāṇi purāṇāni purā-vidaḥ |

munayo’ṣṭādaśa prāhuḥ kṣullakāni mahānti ca ||

**śrīdharaḥ :** purāṇa-vibhāga-prastāvena tal-lakṣaṇādi-prāsaṅgikam uktvā prastutam āha, evaṁ-vidhair lakṣaṇair lakṣyāṇi ||22||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.7.23-24 ||**

brāhmaṁ pādmaṁ vaiṣṇavaṁ ca śaivaṁ laiṅgaṁ sa-gāruḍam |

nāradīyaṁ bhāgavatam āgneyaṁ skānda-saṁjñitam ||

bhaviṣyaṁ brahma-vaivartaṁ mārkaṇḍeyaṁ sa-vāmanam |

vārāhaṁ mātsyaṁ kaurmaṁ ca brahmāṇḍākhyam iti tri-ṣaṭ ||

**śrīdharaḥ :** *na vyākhyātam.*

**krama-sandarbhaḥ :** tathā ca vārāhe—

brāhmaṁ pādmaṁ vaiṣṇavaṁ ca śaivaṁ bhāgavataṁ tathā |

tathānyaṁ nāradīyaṁ ca mārkaṇḍeyaṁ ca saptamam ||

āgneyam aṣṭamaṁ proktaṁ bhaviṣyaṁ navamaṁ tathā |

daśamaṁ brahma-vaivartaṁ liṅgam ekādaśaṁ tathā ||

vārāhaṁ dvādaśaṁ proktaṁ skāndaṁ cātra trayodaśam |

caturdaśaṁ vāmanaṁ ca kaurmaṁ pañcadaśaṁ tathā |

mātsyaṁ ca gāruḍaṁ caiva brahmāṇḍāṣṭādaśaṁ tathā ||

śaiva-purāṇe—

brāhmaṁ purāṇaṁ tatrādyaṁ saṁhitāyāṁ vibhūṣitam |

ślokānāṁ daśa-sāhasraṁ nana-puṇya-kathā-yutam ||

pādmaṁ dvitīyaṁ kathitaṁ tṛtīyaṁ vaiṣṇavaṁ smṛtam |

caturthaṁ vāyunā proktaṁ vāyavīyam iti smṛtam ||

tato bhāgavataṁ proktaṁ bhāga-dvaya-vibhūṣitam |

caturbhiḥ pañcabhiḥ proktaṁ bhaviṣyaṁ tad-anantaram ||

mārkaṇḍeyam atho jñeyaṁ nāradīyam ataḥ param |

daśamaṁ brahma-vaivartaṁ liṅgam ekādaśaṁ smṛtam ||

bhāga-dvayena liṅgaṁ ca tato vārāham uttamam |

saṁyuktam aṣṭabhiḥ khaṇḍaiḥ skāndaṁ caivātra vistaram ||

tatas tu vāmanaṁ kaurmaṁ bhāga-dvaya-virājitam |

mātsyaṁ ca gāruḍaṁ proktaṁ brahmāṇḍaṁ ca tataḥ param ||

bhāga-dvayena kathitaṁ brahmāṇḍam api saṁjñitam |

idaṁ brahma-purāṇasya khilaṁ sauram anuttamam ||

saṁhitā-dvaya-saṁyuktaṁ puṇyaṁ śiva-kathāśrayam |

ādyā sanat-kumāroktā dvitīyā sūrya-bhāṣitā ||

kūrma-purāṇe—

anyāny upapurāṇāni munibhiḥ kathitāny api ||

mātsye—

aṣṭādaśabhyas tu pṛthak ṣurāṇaṁ yat pradṛśyate |

vijānīdhvaṁ dvija-śreṣṭhās tad etebhyo vinirgataḥ ||

pañcāṅgavat purāṇaṁ syād ākhyānam itaraṁ smṛtam |

pādmaṁ purāṇe yā proktā narasiṁhopavarṇanā ||

tad aṣṭādaśa-sāhasraṁ nārasiṁham ihocyate |

yac ca sāmbaṁ puraskṛtya bhaviṣye’pi kathā-navam ||

procyate tat punar loke sāmbam eva muni-vrataiḥ |

evam āditya-saṁjñaṁ ca tatraiva paripaṭhyate ||24||

**viśvanāthaḥ :** triṣaṭ aṣṭādaśa ||23-24||

—o)0(o—

**|| 12.7.25 ||**

brahmann idaṁ samākhyātaṁ śākhā-praṇayanaṁ muneḥ |

śiṣya-śiṣya-praśiṣyāṇāṁ brahma-tejo-vivardhanam ||

**śrīdharaḥ :** upasaṁharati, brahmann iti | muner vyāsasya śiṣyādīnāṁ ca | brahma-tejo brahma-varcasaṁ tad-vivardhanam | śrotṝṇām iti śeṣaḥ ||25||

**krama-sandarbhaḥ :** śākhā-praṇayanam iti purāṇetihāsānāṁ śākhā-sthānīyatvād ity abhiprāyaḥ śiṣyāḥ sākṣād-upadeśyāḥ śiṣya-praśiṣyāḥ śiṣyāṇāṁ śiṣya-paramparāḥ ||25||

**viśvanāthaḥ :** muner vyāsasya, śiṣyāṇāṁ śiṣyās teṣām api praśiṣyās teṣāṁ śākhā-praṇayanaṁ, braja-tejo vivardhanam iti śrotṝṇām iti śeṣaḥ ||25||

—o)0(o—

iti sārārtha-darśinyāṁ harṣiṇyāṁ bhakta-cetasām |

dvādaśe saptamo’dhyāyaḥ saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ dvādaśa-skandhe

purāṇa-lakṣaṇa-varṇanaṁ nāma

saptamo’dhyāyaḥ |

|| 12.7 ||

(12.8)

**athāṣṭamo’dhyāyaḥ**

## nārāyaṇa-stavaḥ

**|| 12.8.1 ||**

**śrī-śaunaka uvāca—**

sūta jīva ciraṁ sādho vada no vadatāṁ vara |

tamasy apāre bhramatāṁ nṝṇāṁ tvaṁ pāra-darśanaḥ ||

**śrīdharaḥ :**

aṣṭame tu tapaś-caryā mārkaṇḍeyasya mohakaiḥ |

kāmādibhir asammoho nara-nārāyaṇa-stutiḥ ||

purāṇa-vibhāga-prasaṅgena purāṇa-kartur mārkaṇḍeyasya carita-praśnam āha, sūteti | tvam eva vaktuṁ yogya ity āha, tamasi saṁsāre bhramatāṁ pāra-darśanas tan-nivartakaḥ ||1||

**krama-sandarbhaḥ :** tad evaṁ nānā-prabhāvānāṁ kathā-mayaṁ purāṇam idaṁ samāpyamānaṁ vitaktyaṁ tatra nija-kulāvataṁsa-tādṛśa-mārkaṇḍeya-kathām aprastutāṁ prastāvayati—sūta jīvety-ādinā ||1||

**viśvanāthaḥ :**

aṣṭame’tra tapo-bhaṅgā śaktiḥ svar-yoṣitocyate |

mārkaṇḍeyasya tenātha nara-nārāyaṇa-stutiḥ ||

mārkaṇḍeyaṁ sa-vāmanam iti mārkaṇḍeya-purāṇa-śrutyaiva smṛti-patham ārūḍhasya mārkaṇḍeyasya caritaṁ praṣṭum āha—sūteti tamasi saṁsāre ||1||

—o)0(o—

**|| 12.8.2 ||**

āhuś cirāyuṣam ṛṣiṁ mṛkaṇḍu-tanayaṁ janāḥ |

yaḥ kalpānte hy urvarito yena grastam idaṁ jagat ||

**śrīdharaḥ :** vaktavyam āha—āhur iti | urvarito’vaśiṣṭaḥ | yena kalpāntena | etat kathaṁ ghaṭate ? ity ekaḥ praśnaḥ ||2||

**krama-sandarbhaḥ :** kalpasyānte urvaritaḥ, avaśiṣṭatvena dṛṣṭaḥ ||2||

**viśvanāthaḥ :** urvarito’vaśiṣṭaḥ | yena kalpāntena ||2||

—o)0(o—

**|| 12.8.3 ||**

sa vā asmat-kulotpannaḥ kalpe’smin bhārgavarṣabhaḥ |

naivādhunāpi bhūtānāṁ samplavaḥ ko’pi jāyate ||

**śrīdharaḥ :** pralayābhāvād apy etan na ghaṭata ity āha—sa vā iti | yato bhārga-varṣabhaḥ | ko’pi prākṛtiko naimittiko vā ||3||

**krama-sandarbhaḥ :** kalpāntatvaṁ na ghaṭata ity āha—sa vā iti | katham asminn eva kalpa iti jñāyate ? tatrāha—naiveti | kalpānte samplavasyāvaśyaṁ bhāvitvādbhūta-paramparāyāś cāvicchedena samprati prāptatvād iti bhāvaḥ ||3||

**viśvanāthaḥ :** sa kalpānte urvarita iti prasiddhiḥ, kintu adhunāpi samplavaḥ pralayo nāstīti saṁśayaḥ ||3||

—o)0(o—

**|| 12.8.4 ||**

eka evārṇave bhrāmyan dadarśa puruṣaṁ kila |

vaṭa-patra-puṭe tokaṁ śayānaṁ tv ekam adbhutam ||

**śrīdharaḥ :** anyad apy aghaṭitam evety āha—eka eveti | tokaṁ bālakam ||4||

**krama-sandarbhaḥ :** kalpānte urvaritatve kiṁ pramāṇaṁ ? tad āha—eka evārṇava iti | kila prasiddhau ||4||

**viśvanāthaḥ :** anyad apy aghaṭitam evety āha—eka eveti ||4||

—o)0(o—

**|| 12.8.5 ||**

eṣa naḥ saṁśayo bhūyān sūta kautūhalaṁ yataḥ |

taṁ naś chindhi mahā-yogin purāṇeṣv api sammataḥ ||

**śrīdharaḥ :** kautūhalam autsukyam | taṁ saṁśayam | na kevalaṁ tvaṁ mahā-yogī, kintu purāṇeṣv api jñātṛtvena sammataḥ ||5||

**krama-sandarbhaḥ :** *na vyākhyātam.*

**viśvanāthaḥ :** yataḥ saṁśayād eva kautūhalaṁ taṁ saṁśayaṁ chindhi | na kevalaṁ tvaṁ mahā-yogī, kintu purāṇeṣv api jñātṛtvena sammataḥ ||5||

—o)0(o—

**|| 12.8.6 ||**

**sūta uvāca—**

praśnas tvayā maharṣe’yaṁ kṛto loka-bhramāpahaḥ |

nārāyaṇa-kathā yatra gītā kali-malāpahā ||

**śrīdharaḥ :** praśnam abhinandati—he maharṣe | ayaṁ praśnaḥ | tatra hetuḥ—nārāyaṇeti | yatra praśna-viṣaye ||6||

**krama-sandarbhaḥ :** iha khalu kalpe manvantarāṇy evocyante samplavaś ca tad-ante prakṣālanam eva, yat tu eka evārṇave bhrāmyan [bhā.pu. 12.8.4] ity-ādi bhavatā pṛṣṭaṁ, tat khalu māyikam eva saptānām api kalpānāṁ māyikatve tu kṣaṇa-mātratvena sambhavāc cira-jīvitva-vighātaḥ syād ity uttarayitum āha—praśna iti ||6||

**viśvanāthaḥ :** *na vyākhyātam.*

—o)0(o—

**|| 12.8.7 ||**

prāpta-dvi-jāti-saṁskāro mārkaṇḍeyaḥ pituḥ kramāt |

chandāṁsy adhītya dharmeṇa tapaḥ-svādhyāya-saṁyutaḥ ||

**śrīdharaḥ :** tatra mārkaṇḍeyas tapasā bhagavantam ārādhya māyā-pradarśanaṁ vavre | tataś ca tenaiva bhagavan-māyayā sapta-kalpā dṛṣṭā nānyair ity uttaraṁ vaktum ādita ārabhya tasya caritam āha—prāpta ity-ādinā | mārkaṇḍeyo mṛtyuṁ jigye iti pañcama-ślokenānvayaḥ | madhyama-granthena tasya dharmaḥ kathyate | prāpto dvi-jāti-saṁskāra upanayanākhyo yena saḥ | pituḥ sakāśād garbhādhānādi-kramāt | chandāṁsi vedān ||7||

**krama-sandarbhaḥ :** prāpteti pañcakam ||7||

**viśvanāthaḥ :** *na vyākhyātam.*

—o)0(o—

**|| 12.8.8 ||**

bṛhad-vrata-dharaḥ śānto jaṭilo valkalāmbaraḥ |

bibhrat kamaṇḍaluṁ daṇḍam upavītaṁ sa-mekhalam ||

**śrīdharaḥ :** bṛhad-vrata-dharo naiṣṭhiko brahmacārī san ||8||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.8.9 ||**

kṛṣṇājinaṁ sākṣa-sūtraṁ kuśāṁś ca niyamarddhaye |

agny-arka-guru-viprātmasv arcayan sandhyayor harim ||

**śrīdharaḥ :** niyama-rddhaye dharma-vṛddhaye agny-ādiṣu pañcasu harim arcayan ||9||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.8.10 ||**

sāyaṁ prātaḥ sa gurave bhaikṣyam āhṛtya vāg-yataḥ |

bubhuje gurv-anujñātaḥ sakṛn no ced upoṣitaḥ ||

**śrīdharaḥ :** bhaikṣyaṁ gurv-artham āhṛtya tenānujñātaś cet tarhi bubhuje no cet sakṛt kadācid upoṣito bhavati ||10||

**krama-sandarbhaḥ :** sāyaṁ prātaritiṁ samāvartanāt pūrvāvasthāyām eva geyaṁ varṣāṇām ayutāyutam iti kalpābhiprāyeṇa kalpa-jīvitvāt yāvaj-jīvam evārādhayatas tasya mṛtyur na chidraṁ prāpety arthaḥ | tasyaivaṁ yuñjata iti vakṣyamāṇa-padya-dvayāt ||10||

**viśvanāthaḥ :** *na vyākhyātam.*

—o)0(o—

**|| 12.8.11 ||**

evaṁ tapaḥ-svādhyāya-paro varṣāṇām ayutāyutam |

ārādhayan hṛṣīkeśaṁ jigye mṛtyuṁ su-durjayam ||

*na katamenāpi vyākhyātam.*

—o)0(o—

**|| 12.8.12 ||**

brahmā bhṛgur bhavo dakṣo brahma-putrāś ca ye’pare |

nṛ-deva-pitṛ-bhūtāni tenāsann ati-vismitāḥ ||

**śrīdharaḥ :** tena mṛtyu-jayena ||12||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.8.13 ||**

itthaṁ bṛhad-vrata-dharas tapaḥ-svādhyāya-saṁyamaiḥ |

dadhyāv adhokṣajaṁ yogī dhvasta-kleśāntarātmanā ||

**śrīdharaḥ :** dhvastāḥ kleśā rāgādayo yasya tenāntar-ātmanā pratyāhṛta-manasā ||13||

**krama-sandarbhaḥ :** *na vyākhyātam.*

**viśvanāthaḥ :** dhvastāḥ kleśā rāgādayo yasya tenāntar-ātmanā manasā ||13||

—o)0(o—

**|| 12.8.14 ||**

tasyaivaṁ yuñjataś cittaṁ mahā-yogena yoginaḥ |

vyatīyāya mahān kālo manvantara-ṣaḍ-ātmakaḥ ||

*na katamenāpi vyākhyātam.*

—o)0(o—

**|| 12.8.15 ||**

etat purandaro jñātvā saptame’smin kilāntare |

tapo-viśaṅkito brahmann ārebhe tad-vighātanam ||

**śrīdharaḥ :** tasya tapo-niṣṭhām itihāsena varṇayati—etad ity-ādinā | asmin saptame manvantare | tapasā mat-padaṁ grahīṣyatīti viśaṅkitaḥ ||15||

**krama-sandarbhaḥ :** *na vyākhyātam.*

**viśvanāthaḥ :** tapasā mat-padaṁ grahīṣyatīti viśaṅkitaḥ ||15||

—o)0(o—

**|| 12.8.16 ||**

gandharvāpsarasaḥ kāmaṁ vasanta-malayānilau |

munaye preṣayām āsa rajas-toka-madau tathā ||

**śrīdharaḥ :** munaye muniṁ bhraṁśayitum | rajasas tokam atipriyam apatyaṁ lobho madaś ca tau ||16||

**krama-sandarbhaḥ :** *na vyākhyātam.*

**viśvanāthaḥ :** rajasas tokam apatyaṁ lobhaś ca madaś ca, tau ||16||

—o)0(o—

**|| 12.8.17 ||**

te vai tad-āśramaṁ jagmur himādreḥ pārśva uttare |

puṣpabhadrā nadī yatra citrākhyā ca śilā vibho ||

*na kenāpi vyākhyātam.*

—o)0(o—

**|| 12.8.18 ||**

tad-āśrama-padaṁ puṇyaṁ puṇya-druma-latāñcitam |

puṇya-dvija-kulākīrṇaṁ puṇyāmala-jalāśayam ||

**śrīdharaḥ :** tad-āśrama-padaṁ praviṣṭo vāyur vavāv iti tṛtīyenānvayaḥ | puṇyair drumair latābhiś cāñcitaṁ pūjitam | puṇya-dvijānām ṛṣīṇāṁ kulair ākīrṇam | puṇyā amalā jalāśayā yasmin ||18||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.8.19 ||**

matta-bhramara-saṅgītaṁ matta-kokila-kūjitam |

matta-barhi-naṭāṭopaṁ matta-dvija-kulākulam ||

**śrīdharaḥ :** matta-bhramarāṇāṁ saṅgītaṁ yasmin | matta-kokilānāṁ kūjitaṁ yasmin | mattā barhiṇa eva naṭās teṣām āṭopo nṛtya-saṁbhrāmo yasmin | mattānāṁ pakṣiṇā kulair ākulaṁ vyāptam ||19||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.8.20 ||**

vāyuḥ praviṣṭa ādāya hima-nirjhara-śīkarān |

sumanobhiḥ pariṣvakto vavāv uttambhayan smaram ||

**śrīdharaḥ :** evaṁ-bhūtaṁ tad āśrama-padaṁ praviṣṭaḥ san vāyur malayānilo vavau prasasāra | uttambhayann uhīpayan | tatra vṛkṣeṣu praveśān māndyaṁ hima-nirjhara-kaṇānām ādānāc chaityaṁ puṣpa-pariṣvaṅgāt saugandhyaṁ coktam ||20||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.8.21 ||**

udyac-candra-niśā-vaktraḥ pravāla-stabakālibhiḥ |

gopa-druma-latā-jālais tatrāsīt kusumākaraḥ ||

**śrīdharaḥ :** kiṁ ca, udyaṁś candro yasmiṁs tan-niśā-vaktraṁ rajanī-mukhaṁ yasmin saḥ | pravāla-stavakānām ālayaḥ śreṇayo yeṣu taiḥ | gupyanti viṭapaiḥ saṁśliṣyantīti gopā drumā latāś ca teṣāṁ jālaiḥ samūhair upalakṣita āvir babhūva ||21||

**krama-sandarbhaḥ :** udyaditi | gāṁ pṛthvīṁ phala-puṣpādibhiḥ yāntīti gopāḥ sarva-santarpakā ye drumā ity arthaḥ ||21||

**viśvanāthaḥ :** udyaṁś candro yasmiṁs tādṛśaṁ niśā-vaktraṁ niśā-mukhaṁ yasmin saḥ | pravālānāṁ stavakānām ālayo yatra taiḥ | gāḥ kiraṇān pānti rakṣanti ye drumā latāś ca, teṣāṁ jālaiḥ | saha kusumākaro vasantaḥ ||21||

—o)0(o—

**|| 12.8.22 ||**

anvīyamāno gandharvair gīta-vāditra-yūthakaiḥ |

adṛśyatātta-cāpeṣuḥ svaḥ-strī-yūtha-patiḥ smaraḥ ||

**śrīdharaḥ :** kiṁ ca, tadā gīta-vāditra-yūthakair gāyakādi-samudāyibhir gandharvair anvīyamānaḥ | tathā svaḥ-striyo’psarasas tāsāṁ yūthasya patiḥ | āttaṁ cāpam iṣuś ca yena, sa smaraś ca tatrādṛśyata ||22||

**krama-sandarbhaḥ :** *na vyākhyātam.*

**viśvanāthaḥ :** gīta-vāditra-yūthakair gīta-vāditra-yūthavadbhiḥ | adṛśyata muni-manasi svayam eva kiñcid anvabhūyateti vyakampayann iti prabodhyāhiṁ [bhā.pu. 12.8.29] iti dharṣito’pīty agrima-vākyād avagamyate | matv-arthīyaṣṭan ||22||

—o)0(o—

**|| 12.8.23 ||**

hutvāgniṁ samupāsīnaṁ dadṛśuḥ śakra-kiṅkarāḥ |

mīlitākṣaṁ durādharṣaṁ mūrtimantam ivānalam ||

**śrīdharaḥ :** durādharṣam abhibhavitum aśakyam ||23||

**krama-sandarbhaḥ :** *na vyākhyātam.*

**viśvanāthaḥ :** samupāsīnaṁ munim ||23||

—o)0(o—

**|| 12.8.24 ||**

nanṛtus tasya purataḥ striyo’tho gāyakā jaguḥ |

mṛdaṅga-vīṇā-paṇavair vādyaṁ cakrur mano-ramam ||

*na katamenāpi vyākhyātam.*

—o)0(o—

**|| 12.8.25 ||**

sandadhe’straṁ sva-dhanuṣi kāmaḥ pañca-mukhaṁ tadā |

madhur mano rajas-toka indra-bhṛtyā vyakampayan ||

**śrīdharaḥ :** śoṣaṇa-dīpana-sammohana-tāpanonmādanākhyāni pañca mukhāni yasya tad-astraṁ sandadhe | tadaiva madhur vasantaḥ | rajas-tokaś ca puṁstvam ārṣam | anye cendra-bhṛtyās tasya mano vyakampayan ||25||

**krama-sandarbhaḥ :** vyakampayan vikampayitum ārabdhāḥ ||25||

**viśvanāthaḥ :** śoṣaṇa-mohana-sandīpana-tāpana-mādanākhyāni pañca-mukhāni yasya tat | madhur vasantaḥ | rajas-tokaś ca puṁstvam ārṣam | vyakampayan manaś cālayāmāsuḥ ||25||

—o)0(o—

**|| 12.8.26 ||**

krīḍantyāḥ puñjikasthalyāḥ kandukaiḥ stana-gauravāt |

bhṛśam udvigna-madhyāyāḥ keśa-visraṁsita-srajaḥ ||

**śrīdharaḥ, viśvanāthaḥ :** *na vyākhyātam.*

**krama-sandarbhaḥ :** puñjika-sthalyās tan-nāmnyāḥ ||26||

—o)0(o—

**|| 12.8.27 ||**

itas tato bhramad-dṛṣṭeś calantyā anu kandukam |

vāyur jahāra tad-vāsaḥ sūkṣmaṁ truṭita-mekhalam ||

**śrīdharaḥ :** kiṁ ca, vāyur malayānilaḥ puñjika-sthalyās tat sūkṣmaṁ vāso jahāra ||27||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.8.28 ||**

visasarja tadā bāṇaṁ matvā taṁ sva-jitaṁ smaraḥ |

sarvaṁ tatrābhavan mogham anīśasya yathodyamaḥ ||

**śrīdharaḥ :** sarvaṁ teṣāṁ karma | tatra tasmin | moghaṁ vyartham | anīśasya nirdaivasya ||28||

**krama-sandarbhaḥ :** anīśasya anīśvara-vādinaḥ udyamaḥ pāralaukika-prayatnaḥ ||28||

**viśvanāthaḥ :** anīśasya bhāgya-rahitasya ||28||

—o)0(o—

**|| 12.8.29 ||**

ta ittham apakurvanto munes tat-tejasā mune |

dahyamānā nivavṛtuḥ prabodhyāhim ivārbhakāḥ ||

**śrīdharaḥ :** muner apakurvantaḥ pratikūlam ācarantaḥ | he mune ||29||

**krama-sandarbhaḥ :** *na vyākhyātam.*

**viśvanāthaḥ :** prabodhyāhim iti na jānīmahe | adya kiṁ bhaviṣyatīti bhītāḥ | atrāhi-dṛṣṭāntena prathamaṁ kiñcid adbhutaṁ kāmaṁ prati krodho’bhūt paścād vivekena kāma-krodhayor ubhayor apy upaśamaḥ kṛta ity avasīyate ||29||

—o)0(o—

**|| 12.8.30 ||**

itīndrānucarair brahman dharṣito’pi mahā-muniḥ |

yan nāgād ahamo bhāvaṁ na tac citraṁ mahatsu hi ||

**śrīdharaḥ :** ahamo’haṅkārasya | bhāvaṁ vikāram ||30||

**krama-sandarbhaḥ :** dharṣito’pi dharṣitum ārabdho’pi ||30||

**viśvanāthaḥ :** ahamo’haṅkārasya ||30||

—o)0(o—

**|| 12.8.31 ||**

dṛṣṭvā nistejasaṁ kāmaṁ sa-gaṇaṁ bhagavān svarāṭ |

śrutvānubhāvaṁ brahmarṣer vismayaṁ samagāt param ||

**śrīdharaḥ :** nistejasaṁ mlāna-vadanam | sva-rāḍ indraḥ ||31||

**krama-sandarbhaḥ :** *na vyākhyātam.*

**viśvanāthaḥ :** sva-rāḍ indraḥ ||31||

—o)0(o—

**|| 12.8.32 ||**

tasyaivaṁ yuñjataś cittaṁ tapaḥ-svādhyāya-saṁyamaiḥ |

anugrahāyāvirāsīn nara-nārāyaṇo hariḥ ||

**śrīdharaḥ :** nara-nārāyaṇa-rūpo hariḥ ||32||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.8.33 ||**

tau śukla-kṛṣṇau nava-kañja-locanau

catur-bhujau raurava-valkalāmbarau |

pavitra-pāṇī upavītakaṁ tri-vṛt

kamaṇḍaluṁ daṇḍam ṛjuṁ ca vaiṇavam ||

padmākṣa-mālām uta jantu-mārjanaṁ

vedaṁ ca sākṣāt tapa eva rūpiṇau |

tapat-taḍid-varṇa-piśaṅga-rociṣā

prāṁśū dadhānau vibudharṣabhārcitau ||

**śrīdharaḥ :** tāv anuvarṇayati dvābhyām—tāv iti | rauravaṁ kṛṣṇājinaṁ valkalaṁ cāmbaraṁ yayos tau | pavitre pāṇyor yayos tau | tri-vṛt tri-guṇaṁ nava-tantukam iti vā tri-vṛd bahiḥ pavamānam ity-ādau navake prayogāt | upavītakādīn dadhānau | vedaṁ darbha-muṣṭim | kiṁ ca, sākṣāt tapa eva tau | tatra hetuḥ, tapat-tāḍid-varṇaṁ dedīpyamāna-vidyut-saṅkāśaṁ yat piśaṅgaṁ rocis tena rūpiṇau mūrtim antau | tādṛk-tejo-yukta-mūrtibhyāṁ tapo-mayatvena prakāśamānāv ity arthaḥ | prāṁśū unnatau ||33-34||

**krama-sandarbhaḥ :** upavītādikaṁ dadhānau ||33||

**viśvanāthaḥ :** rauravaṁ kṛṣṇājinaṁ valkalam ambaraṁ yayos tau | tri-vṛt tri-guṇaṁ nava-tantukam upavītaṁ dadhānau kamaṇḍalv-ādikaṁ hasteṣu dadhānau | vedaṁ veda-śāstraṁ jantūnāṁ mārjanaṁ śuddhir yatas taṁ vedaṁ darbha-muṣṭim iti kecit | tapa eva rūpiṇau tapo-mūrtir ity arthaḥ | tapas taḍid-varṇaṁ dīpyamāna-vidyut-saṅkāśaṁ yat piśaṅga-rocis tena | prāṁśū atyunnatau ||33-34||

—o)0(o—

**|| 12.8.35 ||**

te vai bhagavato rūpe nara-nārāyaṇāv ṛṣī |

dṛṣṭvotthāyādareṇoccair nanāmāṅgena daṇḍavat ||

**śrīdharaḥ :** uccair mahatādareṇa ||35||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.8.36 ||**

sa tat-sandarśanānanda- nirvṛtātmendriyāśayaḥ |

hṛṣṭa-romāśru-pūrṇākṣo na sehe tāv udīkṣitum ||

**śrīdharaḥ :** tayoḥ sandarśanena ya ānandas tena nirvṛtā upaśāntā ātmendriyāśayā dehendriya-manāṁsi yasya saḥ | na sehe nāśaknot ||36||

**krama-sandarbhaḥ :** *na vyākhyātam.*

**viśvanāthaḥ :** na sehe na śaśāka ||36||

—o)0(o—

**|| 12.8.37 ||**

utthāya prāñjaliḥ prahva autsukyād āśliṣann iva |

namo nama itīśānau babhāṣe gadgadākṣaram ||

**śrīdharaḥ :** āśliṣann āliṅgann iva ||37||

**krama-sandarbhaḥ :** *na vyākhyātam.*

**viśvanāthaḥ :** prahvo namraḥ ||37||

—o)0(o—

**|| 12.8.38 ||**

tayor āsanam ādāya pādayor avanijya ca |

arhaṇenānulepena dhūpa-mālyair apūjayat ||

**śrīdharaḥ :** pādayor avanijya pādau prakṣālya | arhaṇenārdhyeṇa ||38||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.8.39 ||**

sukham āsanam āsīnau prasādābhimukhau munī |

punar ānamya pādābhyāṁ gariṣṭhāv idam abravīt ||

**śrīdharaḥ :** pādābhyāṁ pādāv ānamya | gariṣṭhau pūjyatamau tau prati ||39||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.8.40 ||**

**śrī-mārkaṇḍeya uvāca—**

kiṁ varṇaye tava vibho yad-udīrito’suḥ

saṁspandate tam anu vāṅ-mana-indriyāṇi |

spandanti vai tanu-bhṛtām aja-śarvayoś ca

svasyāpy athāpi bhajatām asi bhāva-bandhuḥ ||

**śrīdharaḥ :** antaryāmiṇas tasyaiva prāṇādi-pravartakatvād ātmanaḥ stutāv asvātantryaṁ paśyann āha, kimiti | tava tvāṁ kim ahaṁ varṇaye kathaṁ staumi | yad yena tvayaivodīritaḥ prerito’suḥ prāṇaḥ saṁspandate pravartate tam anu ca vāg-ādayaḥ spandanti | atra hetuḥ, vai anvaya-vyatirekābhyāṁ śrotrasya śrotraṁ [bṛ.ā.u. 4.4.18] ity ādi śrutibhiś caitat prasiddham ity arthaḥ | na kevalaṁ prākṛtānāṁ tanu-bhṛtāṁ kintv aja-śarvayoś cātaḥ svasya mamāpi tathaiva | evaṁ yady api na kasyāpi svātantryam athāpi dāru-yantra-vat tvat-pravartitair api vāg-ādibhir bhajatāṁ puṁsāṁ bhāva-bandhur ātma-bandhur asi, na tu pitrādi-vad deha-mātra-bandhuḥ | aho kṛpālutā tavety arthaḥ ||40||

**krama-sandarbhaḥ :** bhakti-rūpāyās tac-chakter jave’bhivyaktau bhagavān eva kāraṇam | tat tad-indriyādi-pravṛttau ca, sa eveti tasmṁs tayā jīvasyopakārakābhāsatvam eva | tathāpi bhaktānurajyad-ātmatve bhagavataḥ sva-kṛpā prābalyam eva kāraṇam iti vadan pūrvārtham eva sādhayati—kiṁ varṇaya iti | he vibho ! tava kim ahaṁ varṇaye ? tvat-kṛpālutāyāḥ kiyantam aṁśaṁ varṇayeyam ity arthaḥ | yato yena tvayaivodīritaḥ prerito’suḥ prāṇaḥ saṁspandate pravartate, tam asum anu ca vāg-ādayaḥ spandante | tatra hetuḥ—vai anvaya-vyatirekābhyāṁ śrotrasya śrotraṁ [bṛ.ā.u. 4.4.18] ity-ādi-śrutibhiś ca tat prasiddham ity arthaḥ | na kevalaṁ prākṛtānāṁ tanu-bhṛtām, kintv aja-śarvayoś ca | antaḥ svasya mamāpi tathaiva | evaṁ yadyapi na kvacid api kasyāpi svātantryam, tathāpi dāru-yantravat tat-pravartitair api vāgādibhir bhajatāṁ puṁsāṁ bhāvena—sudattayaiva prema-bhaktyā bandhuḥ snigdho’sīti ||40||

**viśvanāthaḥ :** yena tvayaiva udīritaḥ prerito’suḥ prāṇaḥ spandate pravartate tam anu ca vāg-ādīni spandante | śrotrasya śrotraṁ [bṛ.ā.u. 4.4.18] ity ādi śrutibhir vai niścitam evety arthaḥ | na kevalaṁ prākṛtānāṁ tanu-bhṛtām api aja-śarvayoś ca | ataḥ svasya mamāpi | yadyapy evaṁ tathāpi bhajatāṁ janānāṁ bhāvena premnā bandhur bandhur iva vaśyo’si | prāṇa-buddhīndriyādibhis tvam eva sva-bhajanaṁ kārayasi punas tādṛśa-bhajanasya pratyupakāre’samartho ṛṇīva bhūtvā tat prema-vaśyo bhavasīty adbhutaṁ tava kṛpā-vaibhavam iti bhāvaḥ ||40||

—o)0(o—

**|| 12.8.41 ||**

mūrtī ime bhagavato bhagavaṁs tri-lokyāḥ

kṣemāya tāpa-viramāya ca mṛtyu-jityai |

nānā bibharṣy avitum anya-tanūr yathedaṁ

sṛṣṭvā punar grasasi sarvam ivorṇanābhiḥ ||

**śrīdharaḥ :** nanu katham āvāṁ prāṇādi-pravartakau dharma-putratvād āvayoḥ ? iti cet, tatrāha—mūrtī iti | he bhagavan ! bhagavatas tava ime mūrtī tri-lokyāḥ kṣemāya pālanāya tāpa-viramāya ca duḥkha-nivṛttyai mṛtyu-jityai mokṣāya, na tu tvaṁ kasyāpi putra ity arthaḥ | atra dṛṣṭāntaḥ, yathedaṁ viśvam avitum anyās tanūr matsya-kūrmādi-lakṣaṇā nānā aneka-prakārā bibharṣi, tadvat | na kevalaṁ pālana-mātraṁ tava karma, kintu sṛṣṭi-layāv apīty āha—sṛṣṭveti | tatrāpy anya-nirapekṣatve dṛṣṭāntaḥ—ūrṇanābhir iveti ||41||

**krama-sandarbhaḥ :** *na vyākhyātam.*

**viśvanāthaḥ :** tasmāt sva-bhajanaṁ kārayituṁ bhajana-paripāke ca tvad-bhakta-prema-vaśyo bhavituṁ ca tavāvatāraḥ | na kevalam etad eva nimittaṁ jagat-pālanārtham apīty āha—mūrtī ime iti | mṛtyu-jityai mokṣāya ca | yathā nānānyatanūr matsya-kūrmādyā bibharṣi tathemāmn api tanūṁ bibharṣi | kiṁ ca, sṛṣṭvā yasya pālanārthaṁ tanūr bibharṣi tat sarvaṁ punar grasasi ca ūrṇanābhir ivety adbhutaṁ tava līlā-vaibhavam apīti bhāvaḥ ||41||

—o)0(o—

**|| 12.8.42 ||**

tasyāvituḥ sthira-careśitur aṅghri-mūlaṁ

yat-sthaṁ na karma-guṇa-kāla-rajaḥ spṛśanti |

yad vai stuvanti ninamanti yajanty abhīkṣṇaṁ

dhyāyanti veda-hṛdayā munayas tad-āptyai ||

**śrīdharaḥ :** yasmād evaṁ-bhūtas tvaṁ tasmāt tavāṅghri-mūlaṁ bhajāmīty āha—tasyeti | tasyāvituḥ pālakasya sthāvara-jaṅgamānām īśvarasyāṅgri-mūlaṁ bhajāmīti tṛtīya-śloka-sthasyānuṣaṅgaḥ | kathaṁ bhūtam aṅghri-mūlam | yat-sthaṁ yatra sthitam | karma-guṇa-kālānāṁ rajo-malam | anye ca pūrvoktās tapādayo na spṛśanti | “rujaḥ” iti va pāṭhaḥ | yato vedo hṛdaye yeṣāṁ te veda-tātparya-vido munayo yad eva stuvanti nitarāṁ namanti tad-āptyai tat-prāptaye eva stavanādi kurvanti ||42||

**krama-sandarbhaḥ :** *na vyākhyātam.*

**viśvanāthaḥ :** tasya tavāṅghri-mūlaṁ bhajāmīti tṛtīya-sthasyānuṣaṅgaḥ | yat-sthaṁ yad-aṅghri-tala-sthaṁ bhakta-janaṁ karma-guṇa-kāla-rajo durācāratvādi-bhāvaṁ mālinyañcana spṛśantīti adbhutaṁ tava bhakti-vaibhavam iti karmeti duṣkṛtaṁ sukṛtaṁ prācīnam arvācīnaṁ vā kṛtam api na spṛśatīti puṣkara-palāśe jalam iveti bhāvaḥ | bahutvam ārṣam | yad bhaktā abhīkṣṇaṁ munayo mauna-śīlā veda-hṛdaye vedārtha-tātparya-jñā tat-prāpty-arthaṁ dhyāyanti ||42||

—o)0(o—

**|| 12.8.43 ||**

nānyaṁ tavāṅghry-upanayād apavarga-mūrteḥ

kṣemaṁ janasya parito-bhiya īśa vidmaḥ |

brahmā bibhety alam ato dvi-parārdha-dhiṣṇyaḥ

kālasya te kim uta tat-kṛta-bhautikānām ||

**śrīdharaḥ :** yato’nyaḥ puruṣārtho nāstīty āha—nānyam iti | aṅghry-upanayāc chrīmac-caraṇa-prāpter anyaṁ kṣemaṁ na vidmaḥ | paritaḥ sarveṣv api lokeṣu bhīr yasya tasya janasya | tad evāha—dvi-parārdhaṁ dhiṣṇyaṁ sthānaṁ yasya, sa brahmāpi te kālasya tvad-bhrū-vijṛmbha-rūpāt kālād alaṁ bibheti | ataḥ kim uta vaktavyaṁ ? tena brahmaṇā kṛtānāṁ bhautikānāṁ prāṇināṁ bhayam iti ||43||

**krama-sandarbhaḥ :** *na vyākhyātam.*

**viśvanāthaḥ :** aṅghry-upanayāc caraṇa-prāpter anyaṁ kṣemaṁ kuśalaṁ parito-bhiyaḥ saṁsārād bibhyato janasya na vidmaḥ yato brahmety-ādi, te kālasya kāla-svarūpāt, itaḥ asmāt | kim uta vaktavyaṁ ? tat-kṛtānāṁ brahma-kṛtānāṁ bhautikānāṁ prāṇināṁ bhayam iti ||43||

—o)0(o—

**|| 12.8.44 ||**

tad vai bhajāmy ṛta-dhiyas tava pāda-mūlaṁ

hitvedam ātma-cchadi cātma-guroḥ parasya |

dehādy apārtham asad antyam abhijña-mātraṁ

vindeta te tarhi sarva-manīṣitārtham ||

**śrīdharaḥ :** yasmād evaṁ tat tasmāt tava pāda-mūlaṁ bhajāmi | kathaṁ-bhūtasya ? ṛta-dhiyaḥ satya-jñāna-svarūpasya | yad vā, satyā dhīr yasya yasmin vā tasyātma-guror jīva-niyantur ataḥ kāraṇāt parasya | kiṁ kṛtvā ? ātma-cchadi svātmāvarakam apārthaṁ ca niṣphalam asac ca tuccham antyaṁ ca naś caram idaṁ dehādi hitvā dehādi-bhajanaṁ tyaktvā | asac cet kathaṁ pratīyeta ? tatrāha—abhijña-mātram | na hy atyantam asat, kintv ātma-mātram | na tataḥ pṛthag astīty arthaḥ | nanv apavargāya bhavatu mad-bhajanam, phalāntarārthaṁ tv anya-bhajanaṁ kāryam eva tatrāha—tarhīti | yadi tvāṁ bhajati puruṣas tarhi te tvatta eva sarvaṁ manīṣitam arthaṁ vindeteti ||44||

**krama-sandarbhaḥ :** tad vā iti | tair abhijña-mātram ity asya ṭīkāyām ātma-mātram iti ātmany adhiṣṭhāne bhramād eva pratītir yasya tad ity arthaḥ ||44||

**viśvanāthaḥ :** ṛta-dhiyaḥ satya-jñānasya | ātma-cchadi hitvā ātma-cchādakaṁ dehādi deha-gehādi-mamatvaṁ tyaktvā apārthaṁ niṣphalam asat tuccham antyaṁ naśvaram | evam anyo’pi yo bhajati sa te tvām abhijña-mātraṁ bhakta-sevābhijñam eva prāpnoti | nanu tarhi niṣkāma eva māṁ bhajatu, sakāmas tv anyaṁ, tatrāha—tarhīti | yadi tvāṁ vindeta, tarhi sarva-manīṣitārthaṁ vindetaiva ||44||

—o)0(o—

**|| 12.8.45 ||**

sattvaṁ rajas tama itīśa tavātma-bandho

māyā-mayāḥ sthiti-layodaya-hetavo’sya |

līlā dhṛtā yad api sattva-mayī praśāntyai

nānye nṛṇāṁ vyasana-moha-bhiyaś ca yābhyām ||

**śrīdharaḥ :** nanu brahma-rudrāv api mamaiva mūrtī, ato mām eva kim atyantam ādriyase tatrāha, sattvam iti | yad api yady api tavaiva māyayā kṛṭa etā līlās tvayaiva dhṛtās tathāpi yā sattva-mayī saiva praśāntyai mokṣāya, na kevalam asya praśānty-abhāva-mātram anya-bhajane kintv aniṣṭaṁ ca bhaved ity āha—vyasaneti ||45||

**krama-sandarbhaḥ :** sattvaṁ raja iti dvayam ||45||

**viśvanāthaḥ :** nanu sakāmatve sati devāntaram api bhajatu, tat-tad-bhajanam api mad-bhajanam eva yato devā man-mūrtaya eva te iti tatrāha—sattvam iti | ātma-bandho ! he prāṇa-nātha ! asya indra-candrādi-deva-manuṣyādi-mayasya jagataḥ sthity-ādi-hetavaḥ sattvādayo guṇās te’pi māyā-mayā eva, kiṁ punas tat-kāryā indrādyā naśvarās teṣāṁ bhajane māyātītaṁ tvāṁ kathaṁ vinde ? iti bhāvaḥ | yadyapy āsu līlāsu madhye sattva-mayī līlā praśāntyai dhṛtā, na tv anye rajas-tamo-mayyau yābhyāṁ vyasana-moha-bhiyā bhavanti | tad apy etās tisro’pi līlā māyā-mayya evety anvayaḥ ||45||

—o)0(o—

**|| 12.8.46 ||**

tasmāt taveha bhagavann atha tāvakānāṁ

śuklāṁ tanuṁ sva-dayitāṁ kuśalā bhajanti |

yat sātvatāḥ puruṣa-rūpam uśanti sattvaṁ

loko yato’bhayam utātma-sukhaṁ na cānyat ||

**śrīdharaḥ :** tad eva sad-ācāreṇa draḍhayati—tasmād iti | he bhagavan ! tava śuklāṁ tanuṁ śrī-nārāyaṇākhyām | atha tāvakānāṁ ca śuklāṁ tanuṁ narākhyām | yad yasmāt sātvatāḥ sattvam eva puruṣasyeśvarasya rūpam uśanti manyante, na tv anyad rajas tamaś ceti | atra hetuḥ, yataḥ sattvāl loko vaikuṇṭḥākhyo lokatve saty apy abhayaṁ ca bhoge saty apy ātma-sukhaṁ ca ||46||

**krama-sandarbhaḥ :** *na vyākhyātam.*

**viśvanāthaḥ :** atas tava māyā-mayīm indrādi-mūrtim aśuddhāṁ vihāya śuddha-sattva-svarūpā eva tava tvad-bhaktānāṁ ca mūrtīr abhijñā upāsate ity āha—tasmād iti | yataḥ sātvatā nāradādyāḥ puruṣa-rūpaṁ viṣṇu-svarūpaṁ sattvam uśanti | nanu kīdṛśaṁ sattvaṁ ? tatrāha—yato lokaḥ, kiṁ svargādikaḥ, na yatra abhayaṁ pāta-hetuka-bhayābhāvaḥ, ātma-sukham ātma-bhūtaṁ sukhaṁ ca, na tu karma-phalaṁ, sa-loko vaikuṇṭho yatas tat śuddha-sattvaṁ, na cānyat prākṛtaṁ sattvam ||46||

—o)0(o—

**|| 12.8.47 ||**

tasmai namo bhagavate puruṣāya bhūmne

viśvāya viśva-gurave para-devatāya |

nārāyaṇāya ṛṣaye ca narottamāya

haṁsāya saṁyata-gire nigameśvarāya ||

**śrīdharaḥ :** atataṁ praṇamati, tasmai nama iti | haṁsāya śuddhāya | saṁyata-gire niyata-vāce | atha ca nigameśvarāya veda-mārga-pravartakāya ||47||

**krama-sandarbhaḥ :** *na vyākhyātam.*

**viśvanāthaḥ :** puruṣāya puruṣākāratve’pi bhūmne sarva-vyāpakāya, tad api viśvāya daiva-manuṣya-tiryag-ādi-sarva-rūpāya | āvirbhāva-prayojanam āha—viśva-gurave bhakti-jñāna-.viśeṣāṇām upadeṣṭre | na kevalam upadeṣṭaiva tvam api tu bhajanīyaś cety āha—para-devatāyai abhīṣta-devāya dvābhyām ekāvatāratvam āha—ṛṣaye ṛṣi-rūpa-nārāyaṇāya ṛṣi-rūpa-narottamāya ca | tyakta-parigrahatvam āha—haṁsāya | mauna-śālitvam āha—saṁyata-gire | tad api nigameśvarāya veda-pravartakāya ||47||

—o)0(o—

**|| 12.8.48 ||**

yaṁ vai na veda vitathākṣa-pathair bhramad-dhīḥ

santaṁ svakeṣv asuṣu hṛdy api dṛk-patheṣu |

tan-māyayāvṛta-matiḥ sa u eva sākṣād

ādyas tavākhila-guror upasādya vedam ||

**śrīdharaḥ :** vedārtha-saṁpradāya-pravartane hetutvaṁ vadan stauti—yam iti | vitathākṣa-pathaiḥ kapaṭendriya-mārgair bhramad-dhīr vikṣipta-buddhiḥ pumān svendriyādiṣu niyantṛtvena santam api yaṁ tvāṁ na veda | dṛk-patheṣu viṣayeṣu | buddhi-vikṣepe hetuḥ, tan-māyayā tasya tavaiva māyayā āvṛtā ātma-niṣṭhā matir yasya sa u so’pi ādya eva pūrvam avidvān evākhila-guros tava tvat-pravartitaṁ vedam upasādya prāpya taṁ tvāṁ sākṣād veda ||48||

**krama-sandarbhaḥ :** svendriyeṣu santam api eṣām eva vivaraṇam asuṣu karmendriyeṣu dṛk-patheṣu jñānendriyeṣu hṛdy ubhayātmake, nāhaṁ prakāśaḥ sarvasya yoga-māyā-samāvṛtaḥ [gītā 7.25] iti śrī-gītopaniṣadbhyaḥ ||48||

**viśvanāthaḥ :** sarva-durjñeyatvam āha—yaṁ vaīti vitathāṅga-pathaiḥ kapaṭendriya-mārgair bhramad-dhīr vikṣipta-buddhiḥ pumān svendriyeṣu asuṣu prāṇeṣu hṛdy api niyantṛtvena santam api yaṁ tvāṁ na veda | sampraty avatāra-samaye dṛk-patheṣu santam api tvāṁ tan-māyayā tayā prasiddhayā māyayā āvṛta-matir na veda | anyeṣāṁ kā vārtā sa u prasiddhaḥ ādyo brahmāpi te’khila-guroḥ sākṣād vedam upasādya prāpyāpi yaṁ tvāṁ naiva veda ||48||

—o)0(o—

**|| 12.8.49 ||**

yad-darśanaṁ nigama ātma-rahaḥ-prakāśaṁ

muhyanti yatra kavayo’ja-parā yatantaḥ |

taṁ sarva-vāda-viṣaya-pratirūpa-śīlaṁ

vande mahā-puruṣam ātma-nigūṭha-bodham ||

**śrīdharaḥ :** vedenaiva tvaj-jñānam ity upapādayan praṇamati—yasya tava darśanaṁ nigame bhavati | kathaṁ-bhūtaṁ ? ātmanas tava raho rahasyaṁ tasya prakāśakam | anyathā durjñeyatām adha, aja-parā brahma-mukhyāḥ kavayo’pi sāñkhya-yogādibhir yatamānā yatra tvayi muhyanti | kutaḥ ? ity ata āha—sarveṣāṁ sāṅkhyādi-vādināṁ ye vādās teṣāṁ viṣayā bhedādayas teṣāṁ pratirūpaṁ tat-tad-anusāri śīlaṁ svabhāvo yasya tam | kutaḥ ? ātmanā dehādi-saṅghātena nigūḍho bodho yasya tam | evaṁ-bhūtaṁ mahā-puruṣaṁ tvāṁ vande ||49||

**krama-sandarbhaḥ :** *na vyākhyātam.*

**viśvanāthaḥ :** veda-śāstra-jñeyatve’pi durjñeyatvam āha—yasya tava darśanaṁ jñānaṁ nigame veda-śāstra eva | kīdṛśaṁ ? ātmanas tava rahasyasya prakāśakam | nanu tarhi veda-darśina eva māṁ jānantu, tatra nety āha—muhyantīti yatra vede aja-parāḥ ajo brahmā paraḥ śreṣṭho yeṣām | te munayo’pi yajanto’pi bhavat-tattvājñānān muhyanti | nigamasya parokṣa-vāditvād bhavan-mātra-jñeyatvam iti bhāvaḥ | ata eva hetu-garbhaṁ viśinaṣṭi—sarve vādā vivartādayo nigamoktās teṣāṁ viṣayāś ca ye teṣāṁ pratirūpam eva, na tv anurūpaṁ śīlaṁ caritraṁ yasya tam | ata evātmany eva gūḍho guptīkṛto bodhaḥ sva-tattvaṁ yena tam ||49||

iti sārārtha-darśinyāṁ harṣiṇyāṁ bhakta-cetasām |

dvādaśe’trāṣṭamo’dhyāyaḥ saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ daśama-skandhe

nārāyaṇa-stavo nāma

aṣṭamo’dhyāyaḥ |

|| 12.8 ||

(12.9)

**navamo’dhyāyaḥ**

## mārkaṇḍeyasya māyā-darśanaṁ

**|| 12.9.1 ||**

**sūta uvāca—**

saṁstuto bhagavān itthaṁ mārkaṇḍeyena dhīmatā |

nārāyaṇo nara-sakhaḥ prīta āha bhṛgūdvaham ||

**śrīdharaḥ :**

navame bhagavan-māyādi- dṛkṣor darśanaṁ muhuḥ |

māyā-śiśor layābdhau ca muner nirveśa-nirgamaiḥ ||

bhagavataḥ paritoṣa-pūrvakaṁ tad apekṣita-vara-dānaṁ kathayitum āha, saṁstuta ity-ādinā ||

**krama-sandarbhaḥ :** *na vyākhyātam.*

**viśvanāthaḥ :**

māyā-darśanajaṁ duḥkhaṁ navame tu muneḥ śiśau |

praveśo niṣkramaḥ pāto layābdhau varṇyate muhuḥ ||1||

—o)0(o—

**|| 12.9.2 ||**

**śrī-bhagavān uvāca—**

bho bho brahmarṣi-varyo’si siddha ātma-samādhinā |

mayi bhaktyānapāyinyā tapaḥ-svādhyāya-saṁyamaiḥ ||

**śrīdharaḥ :** ātma-samādhinā cittaikāgryeṇa ||2||

**krama-sandarbhaḥ :** tapaḥ-svādhyāya-saṁyamair ya ātma-samādhiś cittaikāgryaṁ, tena yā anapāyinī bhaktiḥ, tayā siddho’sīty anvayaḥ ||2||

**viśvanāthaḥ :** *na vyākhyātam.*

—o)0(o—

**|| 12.9.3 ||**

vayaṁ te parituṣṭāḥ sma tvad-bṛhad-vrata-caryayā |

varaṁ pratīccha bhadraṁ te varado’smi tvad-īpsitam ||

**śrīdharaḥ :** vayaṁ te parituṣṭāḥ smeti bahu-vacanaṁ sarva-devābhiprāyeṇa | vara-deśād ity eka-vacanaṁ dvayor aikyābhiprāyeṇa | pratīccha gṛhāṇa ||3||

**krama-sandarbhaḥ :** *na vyākhyātam.*

**viśvanāthaḥ :** vayam iti bahu-vacanam agre prastoṣyamāṇa-śivomādy-abhiprāyeṇa ||3||

—o)0(o—

**|| 12.9.4 ||**

**śrī-ṛṣir uvāca—**

jitaṁ te deva-deveśa prapannārti-harācyuta |

vareṇaitāvatālaṁ no yad bhavān samadṛśyata ||

**śrīdharaḥ :** vareṇa cchandayatā tvayā jitam utkarṣo darśitaḥ | mama tu varākāṅkṣā nāstīty āha—vareṇeti ||4||

**krama-sandarbhaḥ :** etāvatā vareṇaivālaṁ paryāptir jātā | kiṁ tat ? yad bhavān iti ||4||

**viśvanāthaḥ :** jitaṁ te tava sarvotkarṣo’sty eva ||4||

—o)0(o—

**|| 12.9.5 ||**

gṛhītvājādayo yasya śrīmat-pādābja-darśanam |

manasā yoga-pakvena sa bhavān me’kṣi-gocaraḥ ||

**śrīdharaḥ :** yasya tava śrīmat-pādābja-darśanaṁ manasāpi gṛhītvā prāpya kṛtārthā ajādayo bhavanti sa bhavān me’kṣa-gocaro jāto’sti kim ataḥ paraṁ vareṇety arthaḥ ||5||

**krama-sandarbhaḥ :** yato gṛhītveti | ajādayopi kṛtārthā bhavantīti śeṣaḥ ||5||

**viśvanāthaḥ :** gṛhītvā kṛtārthino bhavantīti śeṣaḥ ||5||

—o)0(o—

**|| 12.9.6 ||**

athāpy ambuja-patrākṣa puṇya-śloka-śikhāmaṇe |

drakṣye māyāṁ yayā lokaḥ sa-pālo veda sad-bhidām ||

**śrīdharaḥ :** drakṣye draṣṭum icchāmi | loka-pālair brahmādibhiḥ sahito’yaṁ loko jano yayā sad-bhidāṁ sati vastuni bhedam ||6||

**krama-sandarbhaḥ :** athāpi prārabdha-maya-kautuka-vaśatayeti bhāvaḥ | nanu jagat paśyan mama māyāṁ paśyann evāsi, tatrāha—yayeti | antaḥ sato bahir bhidāṁ vidāraṇaṁ pralayaṁ yayā mad-viditayā satyā mad-dvārā anyo’pi sapālo loko veda jānīyāt ||6||

**viśvanāthaḥ :** drakṣye didṛkṣe | sataḥ kāraṇasya bhidāṁ kāryākāreṇa nāmābhedam | yad vā, sato dvaita-prapañcasya bhidāṁ pralaye sati vidāraṇam ||6||

—o)0(o—

**|| 12.9.7 ||**

**sūta uvāca—**

itīḍito’rcitaḥ kāmam ṛṣiṇā bhagavān mune |

tatheti sa smayan prāgād badary-āśramam īśvaraḥ ||

**śrīdharaḥ :** tatheti drakṣyasīti | sa īśvaraḥ smayan prāgāt | ṣāṭhāntare kriya-viśeṣaṇam ||7||

**krama-sandarbhaḥ :** *na vyākhyātam.*

**viśvanāthaḥ :** smayann iti | māyā-darśanaṁ duḥkhānubhava-hetur eva kevalam | sa eva varo vriyate ced datta eva, varsyāvaśya-deyatvāt | kintu māyā-darśana-kautukaṁ mayānāsvāditam ity anyathāsya tad-anububhūṣā naiva nivartiṣyate, tasmād duḥkham anubhūyaiva tato nivartatām | yathā sva-duḥkha-hetāv api karmaṇi kvacit pravartamāne haṭhini sva-sute nivartayitum asamarthasya pitur apy anujñā-pradānam eveti | kintu bhaktasyāsya nirvṛty-arthaṁ śiśu-rūpeṇa tan-madhye’pi sva-darśanānando’dāsyata evety abhiprāya-vyañjakaṁ smitam ||7||

—o)0(o—

**|| 12.9.8 ||**

tam eva cintayann artham ṛṣiḥ svāśrama eva saḥ |

vasann agny-arka-somāmbu- bhū-vāyu-viyad-ātmasu ||

**śrīdharaḥ :** tam evārthaṁ māyā-darśana-rūpam | agnyādi-mūrtiṣu ||8||

**krama-sandarbhaḥ :** tam eva śrī-harim eva arthaṁ paramārtha-rūpaṁ cintayan, na tu māyā-darśanam ity arthaḥ | sva-karma-phala-nirdiṣṭam iti nyāyena ||8||

**viśvanāthaḥ :** tam evārthaṁ māyā-darśana-rūpam ||8||

—o)0(o—

**|| 12.9.9 ||**

dhyāyan sarvatra ca hariṁ bhāva-dravyair apūjayat |

kvacit pūjāṁ visasmāra prema-prasara-samplutaḥ ||

**śrīdharaḥ :** bhāva-dravyair mano-mayair dravyaiḥ | kvacit kadācit prema-prasara-samplutaḥ premodrekaṁ prāptaḥ ||9||

**krama-sandarbhaḥ :** *na vyākhyātam.*

**viśvanāthaḥ :** bhāva-dravyair mano-mayaiḥ ||9||

—o)0(o—

**|| 12.9.10 ||**

tasyaikadā bhṛgu-śreṣṭha puṣpabhadrā-taṭe muneḥ |

upāsīnasya sandhyāyāṁ brahman vāyur abhūn mahān ||

**śrīdharaḥ, viśvanāthaḥ :** māyā-darśanam āha—tasyety-ādinā ||10||

**krama-sandarbhaḥ :** *na vyākhyātam.*

—o)0(o—

**|| 12.9.11 ||**

taṁ caṇḍa-śabdaṁ samudīrayantaṁ

balāhakā anv abhavan karālāḥ |

akṣa-sthaviṣṭhā mumucus taḍidbhiḥ

svananta uccair abhi varṣa-dhārāḥ ||

**śrīdharaḥ :** taṁ vāyum anu balāhakā meghā abhavann āvir babhūvuḥ | te ca taḍidbhiḥ sahitā uccaiḥ svananto garjantaḥ | akṣo rathāṅgaṁ tadvat sthaviṣṭhā abhito varṣa-dhārā mumucuḥ ||11||

**krama-sandarbhaḥ :** *na vyākhyātam.*

**viśvanāthaḥ :** akṣo rathāṅgaṁ tadvad atisthūlāḥ ||11||

—o)0(o—

**|| 12.9.12 ||**

tato vyadṛśyanta catuḥ samudrāḥ

samantataḥ kṣmā-talam āgrasantaḥ |

samīra-vegormibhir ugra-nakra-

mahā-bhayāvarta-gabhīra-ghoṣāḥ ||

**śrīdharaḥ :** catur dikṣu vartamānāḥ samudrāḥ samīra-vegenormayas tair bhūtalaṁ grasantaḥ | ugrā nakrā yeṣu, mahā-bhayā āvartā yeṣu, gabhīro ghoṣo yeṣu, te ca te ca te ca ||12||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.9.13 ||**

antar bahiś cādbhir ati-dyubhiḥ kharaiḥ

śatahradābhir upatāpitaṁ jagat |

catur-vidhaṁ vīkṣya sahātmanā munir

jalāplutāṁ kṣmāṁ vimanāḥ samatrasat ||

**śrīdharaḥ :** ātmanā saha jarā-yujādi-catur-vidhaṁ jagad antar bahiś copatāpitaṁ vīkṣya | kṣmāṁ jalāplutāṁ vīkṣya | muniḥ samatrasad bhayaṁ prāpa | kenopatāpitaṁ ? adbhiḥ | kathaṁ-bhūtābhiḥ ? atidyubhir atikrāntā dyaur yābhiḥ | svaraiś ca sūrya-raśmibhir vāyubhir veti śeṣaḥ | śata-hradābhiś ca vidyudbhiḥ | dīrghatvam ārṣaṁ chando’nusāreṇa ||13||

**krama-sandarbhaḥ :** *na vyākhyātam.*

**viśvanāthaḥ :** atikrāntā dyaur yābhis tābhir adbhiḥ | kharaiḥ sūrya-raśmibhiḥ śata-hradābhir vidyudbhiḥ | dīrghatvam ārṣam ||13||

—o)0(o—

**|| 12.9.14 ||**

tasyaivam udvīkṣata ūrmi-bhīṣaṇaḥ

prabhañjanāghūrṇita-vār mahārṇavaḥ |

āpūryamāṇo varaṣadbhir ambudaiḥ

kṣmām apyadhād dvīpa-varṣādribhiḥ samam ||

**śrīdharaḥ :** prabhañjanenāghūrṇitaṁ prakampitaṁ vāḥ udakaṁ yasmin saḥ | apy adhācchādayām āsa | samaṁ saha ||14||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.9.15 ||**

sa-kṣmāntarikṣaṁ sa-divaṁ sa-bhā-gaṇaṁ

trai-lokyam āsīt saha digbhir āplutam |

sa eka evorvarito mahā-munir

babhrāma vikṣipya jaṭā jaḍāndha-vat ||

**śrīdharaḥ :** sa-kṣmāntarikṣaṁ bhūmy-antarikṣa-stha-prāṇi-sahitam | sa-divaṁ svarga-stha-deva-sahitam | bhāgaṇā jyotir gaṇās taiḥ sahitam | jaṭā vikṣipya vikīrya ||15||

**krama-sandarbhaḥ :** *na vyākhyātam.*

**viśvanāthaḥ :** sabhāgaṇaṁ jyotir-gaṇa-sahitam ||15||

—o)0(o—

**|| 12.9.16 ||**

kṣut-tṛṭ-parīto makarais timiṅgilair

upadruto vīci-nabhasvatāhataḥ |

tamasy apāre patito bhraman diśo

na veda khaṁ gāṁ ca pariśrameṣitaḥ ||

**śrīdharaḥ :** pariśrameṇa iṣito gataḥ prāpta ity arthaḥ | iṣu sarpaṇe ity asmāt ||16||

**krama-sandarbhaḥ :** *na vyākhyātam.*

**viśvanāthaḥ :** vīci-yuktena nabhasvatā āhataḥ prāptāghātaḥ | pariśrameṇa iṣitaḥ prāptaḥ iṣa-gatāv ity asmāt ||16||

—o)0(o—

**|| 12.9.17 ||**

kvacin magno mahāvarte taralais tāḍitaḥ kvacit |

yādobhir bhakṣyate kvāpi svayam anyonya-ghātibhiḥ ||

**śrīdharaḥ :** anyonya-ghātibhis tad-bhakṣaṇāya parasparaṁ yudhyadbhiḥ ||17||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.9.18 ||**

kvacic chokaṁ kvacin mohaṁ kvacid duḥkhaṁ sukhaṁ bhayam |

kvacin mṛtyum avāpnoti vyādhy-ādibhir utārditaḥ ||

*na katamenāpi vyākhyātam.*

—o)0(o—

**|| 12.9.19 ||**

ayutāyuta-varṣāṇāṁ sahasrāṇi śatāni ca |

vyatīyur bhramatas tasmin viṣṇu-māyāvṛtātmanaḥ ||

**śrīdharaḥ :** viṣṇu-māyāvṛtātmana iti sa tathā dṛṣṭavān ity arthaḥ ||19||

**krama-sandarbhaḥ :** ayutāyuta-varṣāṇām iti tasya bhānaṁ jātam ity arthaḥ ||19||

**viśvanāthaḥ :** *na vyākhyātam.*

—o)0(o—

**|| 12.9.20 ||**

sa kadācid bhramaṁs tasmin pṛthivyāḥ kakudi dvijaḥ |

nyāgrodha-potaṁ dadṛśe phala-pallava-śobhitam ||

**śrīdharaḥ :** kakudy unnata-pradeśe nyagrodha-potaṁ komala-vaṭam ||20||

**krama-sandarbhaḥ :** *na vyākhyātam.*

**viśvanāthaḥ :** kakudi unnata-pradeśe ||20||

—o)0(o—

**|| 12.9.21 ||**

prāg-uttarasyāṁ śākhāyāṁ tasyāpi dadṛśe śiśum |

śayānaṁ parṇa-puṭake grasantaṁ prabhayā tamaḥ ||

**śrīdharaḥ :** tasyeśāna-dikśākhāyāṁ śiśum api ||21||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.9.22 ||**

mahā-marakata-śyāmaṁ śrīmad-vadana-paṅkajam |

kambu-grīvaṁ mahoraskaṁ sunāsaṁ sundara-bhruvam ||

**śrīdharaḥ :** śrīmad-ramyaṁ vadana-paṅkajaṁ yasya tam | kambuvat tri-rekhāvṛtā grīvā yasya tam | mahoraskaṁ viśāla-vakṣasam | sunāsaṁ śobhanā nāsā yasya tam | sundare bhruvau yasya tam ||22||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.9.23 ||**

śvāsaijad-alakābhātaṁ kambu-śrī-karṇa-dāḍimam |

vidrumādhara-bhāseṣac- choṇāyita-sudhā-smitam ||

**śrīdharaḥ :** śvāsair ejantaḥ kampamānā alakās tair ābhātaṁ śobhitam | kambu-vad-antar-valayena śrīr yayos tau kambu-śriyau tayoḥ karṇayor dāḍima-puṣpe yasya tam | vidruma-tulyādhara-bhāsā īṣac-choṇāyitaṁ sudhā-tulyaṁ smitaṁ yasya tam |

**krama-sandarbhaḥ :** *na vyākhyātam.*

**viśvanāthaḥ :** śvāsair ejantaḥ kampamānā alakās tair ābhatam | kambuvad antar-valayena śrīr yayos tau kambu-śriyau tayoḥ karṇayor dāḍimba-puṣpe yasya tam ||23||

—o)0(o—

**|| 12.9.24 ||**

padma-garbhāruṇāpāṅgaṁ hṛdya-hāsāvalokanam |

śvāsaijad-vali-saṁvigna- nimna-nābhi-dalodaram ||

**śrīdharaḥ :** padma-garbhavat ā īṣad aruṇāv apāṅgau netra-prāntau yasya tat | hṛdyo hāso yasmiṁs tad-avalokanaṁ yasya tam | śvāsair ejantyaś calantyo valayas tiryaṅ-namna-rekhās tābhiḥ saṁvignā cañcalā nimnā gambhīrā nābhir yasmiṁs tad-dala-vad-aśvattha-patra-saṅkāśam udaraṁ yasya tam ||24||

**krama-sandarbhaḥ :** *na vyākhyātam.*

**viśvanāthaḥ :** śvāsair ejantyaś calantyo valayas tiryaṅ-nimna-rekhās tābhiḥ saha samvignaṁ cañcalaṁ nimna-nābhiḥ gabhīra-nābhiḥ | dalodaraṁ dalam aśvattha-patraṁ, tadvad udaraṁ yasya tam ||24||

—o)0(o—

**|| 12.9.25 ||**

cārv-aṅgulibhyāṁ pāṇibhyām unnīya caraṇāmbujam |

mukhe nidhāya viprendro dhayantaṁ vīkṣya vismitaḥ ||

**śrīdharaḥ :** cāravo’ṅgulayo yayos tābhyām unnīyākṛṣya dhayantaṁ pibantam ||25||

**krama-sandarbhaḥ :** *na vyākhyātam.*

**viśvanāthaḥ :** mac-caraṇāmbuje kīdṛśaṁ madhu vartate yata etad āsvādanārthaṁ bahavo mad-bhaktā yatante tasmād idam aham apy āsvādya pariceṣye, itīva dhayantaṁ pibantam ||25||

—o)0(o—

**|| 12.9.26 ||**

tad-darśanād vīta-pariśramo mudā

protphulla-hṛt-padma-vilocanāmbujaḥ |

prahṛṣṭa-romādbhuta-bhāva-śaṅkitaḥ

praṣṭuṁ puras taṁ prasasāra bālakam ||

**śrīdharaḥ :** hṛt-padmaṁ ca vilocanāmbuje ca protphullāni tāni yasya saḥ | adbhuta-bhāvo’ty-āścarya-rūpaṁ tena śaṅkitaḥ sann api taṁ praṣṭuṁ puraḥ prasasāra samīpaṁ gataḥ ||26||

**krama-sandarbhaḥ :** *na vyākhyātam.*

**viśvanāthaḥ :** adbhuta-bhāvena atyāścarya-svarūpeṇa śaṅkitaḥ nāyaṁ prākṛto bālaka iti prāptāśaṅko’pi praṣṭum ||26||

—o)0(o—

**|| 12.9.27 ||**

tāvac chiśor vai śvasitena bhārgavaḥ

so’ntaḥ śarīraṁ maśako yathāviśat |

tatrāpy ado nyastam acaṣṭa kṛtsnaśo

yathā purāmuhyad atīva-vismitaḥ ||

**śrīdharaḥ :** ada idaṁ jagad yathā purā pralayāt pūrvaṁ nyastaṁ vinyastaṁ dṛṣṭvā cātīva vismitaḥ sann amuhyata ||27||

**krama-sandarbhaḥ :** *na vyākhyātam.*

**viśvanāthaḥ :** adaḥ jagat | yathā purā pralayāt pūrvam ||27||

—o)0(o—

**|| 12.9.28 ||**

khaṁ rodasī bhā-gaṇān adri-sāgarān

dvīpān sa-varṣān kakubhaḥ surāsurān |

vanāni deśān saritaḥ purākarān

kheṭān vrajān āśrama-varṇa-vṛttayaḥ ||

**śrīdharaḥ :** kṛtsnaśo darśanaṁ prapañcayati, kham ity-ādinā | kakubho diśaḥ | purāṇyākarāṁś ca | kheṭān karṣaka-grāmān | vrajān gokulāni | āśramāṁś ca varṇāṁś ca teṣāṁ vṛttīś cety arthaḥ ||28||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.9.29 ||**

mahānti bhūtāny atha bhautikāny asau

kālaṁ ca nānā-yuga-kalpa-kalpanam |

yat kiñcid anyad vyavahāra-kāraṇaṁ

dadarśa viśvaṁ sad ivāvabhāsitam ||

**śrīdharaḥ :** nānā-yugāni kalpāṁś ca kalpayati tair vā kalpyata iti tathā taṁ kālaṁ ca | sad iva paramārtha ivāvabhāsitaṁ tenaiva ||29||

**krama-sandarbhaḥ :** *na vyākhyātam.*

**viśvanāthaḥ :** na mārkaṇḍeyaḥ divā divata eva avabhāsitaṁ prakāśa-yuktaṁ dadarśa ||28||

—o)0(o—

**|| 12.9.30 ||**

himālayaṁ puṣpavahāṁ ca tāṁ nadīṁ

nijāśramaṁ yatra ṛṣī apaśyata |

viśvaṁ vipaśyañ chvasitāc chiśor vai

bahir nirasto nyapatal layābdhau ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** puṣpavahāṁ puṣpabhadrām ||30||

—o)0(o—

**|| 12.9.31 ||**

tasmin pṛthivyāḥ kakudi prarūṭhaṁ

vaṭaṁ ca tat-parṇa-puṭe śayānam |

tokaṁ ca tat-prema-sudhā-smitena

nirīkṣito’pāṅga-nirīkṣaṇena ||

**śrīdharaḥ :** vaṭaṁ ca tokaṁ ca vīkṣya tasya premṇā sudhā-tulya-smita-yuktenāpāṅga-nirīkṣaṇena nirīkṣitaḥ san | atha taṁ bālakam adhokṣajaṁ pariṣvaktum abhyayād iti dvayor anvayaḥ | kathaṁ bhūtam | netrābhyāṁ hṛdi dhiṣṭhitam adhiṣṭhitam ||31||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.9.32 ||**

atha taṁ bālakaṁ vīkṣya netrābhyāṁ dhiṣṭhitaṁ hṛdi |

abhyayād ati-saṅkliṣṭaḥ pariṣvaktum adhokṣajam ||

**śrīdharaḥ, viśvanāthaḥ :** *na vyākhyātam.*

**krama-sandarbhaḥ :** sadyas tad-antardhāne dṛṣṭāntaḥ yatheheti anīśa īhāyām asamarthaḥ, tena nirmitā īhā vāñchā yathā sadyo’ntardhatte, tathā tasmād ṛṣes tādṛśa-vāñchā-viṣayo’pi bhagavān antardadha ity arthaḥ ||32||

—o)0(o—

|| 12.9.**33 ||**

tāvat sa bhagavān sākṣād yogādhīśo guhāśayaḥ |

antardadha ṛṣeḥ sadyo yathehānīśa-nirmitā ||

**śrīdharaḥ :** tāvat pariṣvaṅga-lābhāt pūrvam eva ṛṣes tasyāntarhito babhūva | tad-udyama-vaiphalye dṛṣṭāntaḥ, anīśo nirdaivas tena nirmitā īhā krīḍā yatheti ||33||

**krama-sandarbhaḥ :** *na vyākhyātam.*

**viśvanāthaḥ :** layābdhau nipatya punar apy ayutāyuta-varṣa-paryantaṁ kaṣṭham anubhūya, pṛthivyāḥ kakudi baṭa-patra-śāyinaṁ bālaṁ dadarśa, tasya premṇā sudhā-tulya-smita-yuktenāpāṅga-nirīkṣaṇena nirīkṣitaḥ san punar api tadīya-śvāsena pūrvavat tat-praveśa-nirgamau | evam eva sapta-kṛtvaḥ praveśa-nirgama-vākya-dṛṣṭyā jñeyau | anīśo daridras tasya īhā dhanādi-vāñchā yathā sadya evotpadya sadya eva līyate tadvad ity arthaḥ ||33||

—o)0(o—

**|| 12.9.34 ||**

tam anv atha vaṭo brahman salilaṁ loka-samplavaḥ |

tirodhāyi kṣaṇād asya svāśrame pūrva-vat sthitaḥ ||

**śrīdharaḥ :** antarhitaṁ bhagavantam anu vaṭaḥ salilaṁ loka-saṁplavaś ca tiro-dhāyy antarhitaḥ | sa ca svāśrama eva yathā-pūrvaṁ sthita iti ||34||

**krama-sandarbhaḥ :** *na vyākhyātam.*

**viśvanāthaḥ :** kṣaṇād asyeti | kṣaṇa-mātra-kāla-madhye eva spata-kalpa-saṅkhyaḥ kālaḥ praviṣṭo’bhūd atarkya-bhagavac-chaktyaiveti bhāvaḥ | tirodhāyīti karma-kartari ciṇ ||34||

iti sārārtha-darśinyāṁ harṣiṇyāṁ bhakta-cetasām |

dvādaśe navamo’dhyāyaḥ saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ daśama-skandhe

mārkaṇḍeyasya māyā-darśanaṁ nāma

navamo’dhyāyaḥ |

|| 12.9 ||

(12.10)

**atha daśamo’dhyāyaḥ**

# mārkaṇḍeyasya vara-lābhaḥ

**|| 12.10.1 ||**

**sūta uvāca—**

sa evam anubhūyedaṁ nārāyaṇa-vinirmitam |

vaibhavaṁ yoga-māyāyās tam eva śaraṇaṁ yayau ||

**śrīdharaḥ :**

daśame śiva āgatya munes tuṣṭo varān adāt |

tena sākam ati-prītyā samābhāṣya sabhājayan ||

**krama-sandarbhaḥ :** *na vyākhyātam.*

**viśvanāthaḥ :**

someśa-darśanaṁ tasya stutis tenābhinandanam |

muneḥ sveṣṭa-vara-prāptis tasmād daśama ucyate ||1||

—o)0(o—

**|| 12.10.2 ||**

**śrī-mārkaṇḍeya uvāca—**

prapanno’smy aṅghri-mūlaṁ te prapannābhaya-daṁ hare |

yan-māyayāpi vibudhā muhyanti jñāna-kāśayā ||

**śrīdharaḥ :** jñāna-kāśayā jñāna-vat-prakāśamānayā | tvad-bhajanaṁ vinā vidvāṁso ’pi yasya tava māyayā jñānino vayam ity ahaṅkāreṇa vimuhyantīty arthāh ||2||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.10.3 ||**

**sūta uvāca—**

tam evaṁ nibhṛtātmānaṁ vṛṣeṇa divi paryaṭan |

rudrāṇyā bhagavān rudro dadarśa sva-gaṇair vṛtaḥ ||

**śrīdharaḥ :** śrī-nārāyaṇa eva sva-māyā-darśana-śrāntaṁ śiva-rūpeṇa sāntvayām āsa, tad āha—tam evam ity-ādinā | nibhṛtātmānaṁ samādita-cittam | rudrāṇyā bhavānyā ||3||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.10.4 ||**

athomā tam ṛṣiṁ vīkṣya giriśaṁ samabhāṣata |

paśyemaṁ bhagavan vipraṁ nibhṛtātmendriyāśayam ||

**śrīdharaḥ :** nibhṛtā niścalā ātmendriyāśayā dehendriya-manāṁsi yasya tam ||4||

**krama-sandarbhaḥ :** *na vyākhyātam.*

**viśvanāthaḥ :** jñāna-kāśayā jñāne’vartamāne’pi kāśayā prakāśituṁ samartayety arthaḥ | tatrāham eva pramāṇam abhūvam iti bhāvaḥ ||4||

—o)0(o—

**|| 12.10.5 ||**

nibhṛtoda-jhaṣa-vrāto vātāpāye yathārṇavaḥ |

kurv asya tapasaḥ sākṣāt saṁsiddhiṁ siddhi-do bhavān ||

**śrīdharaḥ :** nibhṛtaṁ niścala-bhaktim iti ||5||

**krama-sandarbhaḥ :** *na vyākhyātam.*

**viśvanāthaḥ :** nibhṛtāni niścalī-bhūtāni udakāni jhaṣa-vrātāś ca yatra saḥ ||5||

—o)0(o—

**|| 12.10.6 ||**

**śrī-bhagavān uvāca—**

naivecchaty āśiṣaḥ kvāpi brahmarṣir mokṣam apy uta |

bhaktiṁ parāṁ bhagavati labdhavān puruṣe’vyaye ||

**śrīdharaḥ :** āśiṣo ’bhyudaya-lakṣaṇāḥ | uta niścitam | atra hetuḥ, bhaktim iti ||6||

**sanātanaḥ** (ha.bha.vi. 11.578) : āśiṣo ’bhyudaya-lakṣaṇāḥ | uta smitau | tatra hetuḥ—bhaktim iti | avyaye paripūrṇe puruṣe śrī-kṛṣṇe ||6||

**krama-sandarbhaḥ :** *na vyākhyātam.*

**viśvanāthaḥ :** āśiṣo’ṇimādyāḥ siddhīḥ | tarhi mokṣaṁ dehīti tatrāha—mokṣam apīti, tarhi bhaktiṁ dehītitatrāha—bhaktim iti ||6||

—o)0(o—

**|| 12.10.7 ||**

athāpi saṁvadiṣyāmo bhavāny etena sādhunā |

ayaṁ hi paramo lābho nṛṇāṁ sādhu-samāgamaḥ ||

**śrīdharaḥ :** saṁvadiṣyāmaḥ saṁvadaṁ kariṣyāmaḥ ||7||

**sanātanaḥ** (ha.bha.vi. 10.286) : yadyapi,

naivecchaty āśiṣaḥ kvāpi brahmarṣir mokṣam apy uta |

bhaktiṁ parāṁ bhagavati labdhavān puruṣe’vyaye || [bhā.pu. 12.10.6].

tathāpi anena śrī-mārkaṇḍeyena saha saṁvādiṣyāmaḥ sambhāṣāṁ kariṣyāmaḥ, yataḥ sādhubhiḥ samāgamaḥ saṁyogaḥ, ayam eva paramo lābhaḥ phalam ||286||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.10.8 ||**

**sūta uvāca—**

ity uktvā tam upeyāya bhagavān sa satāṁ gatiḥ |

īśānaḥ sarva-vidyānām īśvaraḥ sarva-dehinām ||

**śrīdharaḥ :** satāṁ gatitve hetuḥ, īśān iti ||8||

**krama-sandarbhaḥ :** *na vyākhyātam.*

**viśvanāthaḥ :** satām abhīpsita-bhakti-pradāyitvād gatiḥ | na kevalaṁ satām eva gatir, api tu sakāmānām apīty āha—īśāna iti | nātra citram ity āha—īśvara iti ||8||

—o)0(o—

**|| 12.10.9 ||**

tayor āgamanaṁ sākṣād īśayor jagad-ātmanoḥ |

na veda ruddha-dhī-vṛttir ātmānaṁ viśvam eva ca ||

**śrīdharaḥ :** ruddhā dhiyo’ntaḥ-karaṇasya vṛttayo yena saḥ ||9||

**krama-sandarbhaḥ :** *na vyākhyātam.*

**viśvanāthaḥ :** na kevalaṁ tayor āgamanaṁ veda, api tu ātmānam ahantāspadaṁ viśvam idaṅkārāspadaṁ ca ||9||

—o)0(o—

**|| 12.10.10 ||**

bhagavāṁs tad abhijñāya giriśo yoga-māyayā |

āviśat tad-guhākāśaṁ vāyuś chidram iveśvaraḥ ||

**śrīdharaḥ, viśvanāthaḥ :** *na vyākhyātam.*

**krama-sandarbhaḥ :** bhagavāṁs tad abhijñāyeti sva-niṣṭhābhivyakty-arthaḥ svayaṁ śrī-viṣṇāv antarhite satīti giriśasya tad-vyudāsa-sāmarthyāyogāt | yad vā, śrī-bhagavān śivābhiprāyaṁ vijñāya yoga-māyayā giriśaḥ san tad-rūpam āviṣṭaḥ punas tasya mārkaṇḍeyasya guhākāśaṁ hṛdayam āviśad ity arthaḥ | tatra hetur īśvara iti evam evoktam | taiḥ śrī-nārāyaṇa eva sva-māyayā darśana-śrāntaṁ śiva-rūpeṇa sāntvayāmāseti ||10||

—o)0(o—

**|| 12.10.11-13 ||**

ātmany api śivaṁ prāptaṁ taḍit-piṅga-jaṭā-dharam |

try-akṣaṁ daśa-bhujaṁ prāṁśum udyantam iva bhāskaram ||

vyāghra-carmāmbara-dharaṁ śūla-dhanur-iṣv-asi-carmabhiḥ |

akṣa-mālā-ḍamaruka- kapālaṁ paraśuṁ saha ||

bibhrāṇaṁ sahasā bhātaṁ vicakṣya hṛdi vismitaḥ |

kim idaṁ kuta eveti samādher virato muniḥ ||

**śrīdharaḥ : śrīdharaḥ :** na kevalaṁ bahir evātmany api prāptaṁ śivaṁ vicakṣya vismitaḥ | kathaṁ prāptam | sahasā kasmād eva hṛdi bhātam | kathaṁ bhūtam | taḍid-vat-piśaṅgā jaṭā dhārayatīti tathā tam | trīṇy akṣīṇi yasya tam | śūlādibhiḥ sahākṣa-mālādīn bibhrāṇam ity anvayaḥ | akṣa-mālādīnāṁ dvandvaikyam | vismaya-pūrvakaṁ bahir darśanam āha, kim idam iti ||11-13||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.10.14 ||**

netre unmīlya dadṛśe sa-gaṇaṁ somayāgatam |

rudraṁ tri-lokaika-guruṁ nanāma śirasā muniḥ ||

*na katamenāpi vyākhyātam*

—o)0(o—

**|| 12.10.15 ||**

tasmai saparyāṁ vyadadhāt sa-gaṇāya sahomayā |

svāgatāsana-pādyārghya- gandha-srag-dhūpa-dīpakaiḥ ||

**śrīdharaḥ :** somayā umayā sahāgataṁ rudraṁ dadṛśe | tato nanāma ||14||

**krama-sandarbhaḥ :** *na vyākhyātam.*

**viśvanāthaḥ :** somayā sa mārkaṇḍeyaḥ umayā saha, so’ci-lope cet pāda-pūraṇam iti so lopaḥ ||14||

—o)0(o—

**|| 12.10.16 ||**

āha tv ātmānubhāvena pūrṇa-kāmasya te vibho |

karavāma kim īśāna yenedaṁ nirvṛtaṁ jagat ||

**śrīdharaḥ :** pūrṇa-kāmatvaṁ vyanakti, yena tvayā jagan-nirvṛtaṁ bhavatīti ||16||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.10.17 ||**

namaḥ śivāya śāntāya sattvāya pramṛḍāya ca |

rajo-juṣo’pi ghorāya namas tubhyaṁ tamo-juṣe ||

**śrīdharaḥ :** nirguṇatvena tri-guṇatvena ca namas-karoti, namaḥ śivāya nirguṇāya | sattvāya sattvādhiṣṭhātre | ata eva pramṛḍayati sukhayatīti tathā tasmai ||17||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.10.18 ||**

**sūta uvāca—**

evaṁ stutaḥ sa bhagavān ādi-devaḥ satāṁ gatiḥ |

parituṣṭaḥ prasannātmā prahasaṁs tam abhāṣata ||

*na katamenāpi vyākhyātam*

—o)0(o—

**|| 12.10.19 ||**

**śrī-bhagavān uvāca—**

varaṁ vṛṇīṣva naḥ kāmaṁ vara-deśā vayaṁ trayaḥ |

amoghaṁ darśanaṁ yeṣāṁ martyo yad vindate’mṛtam ||

**śrīdharaḥ :** no’smattaḥ trayo brahma-viṣṇu-maheśvarāḥ | yad yebhyaḥ | te vayam ||19||

**krama-sandarbhaḥ :** *na vyākhyātam.*

**viśvanāthaḥ :** no’smattaḥ yad yebhyaḥ ||19||

—o)0(o—

**|| 12.10.20 ||**

brāhmaṇāḥ sādhavaḥ śāntā niḥsaṅgā bhūta-vatsalāḥ |

ekānta-bhaktā asmāsu nirvairāḥ sama-darśinaḥ ||

**śrīdharaḥ :** vara-dānādinā bhavat-sevaivāsmābhiḥ kriyate—na tv anugraho jagad-vandyatvād bhavatām iti brāhmaṇān stauti—brāhmaṇā ity-ādi | ye sādhavaḥ sad-ācārāḥ | śāntā matsarādi-rahitāḥ | niḥsaṅgā niṣkāmāḥ ||20||

**krama-sandarbhaḥ :** brāhmaṇā iti | yatas te sama-darśanās tasmāt mad-ādiṣu yā bhidā vartate tām aṇv api yathā syāt tathā na cakṣata iti satyam eva, kintu tat tebhyo’pi yuṣmān hary-ekānta-bhaktān vayam īmahi priyatvena jānīma ity arthaḥ | tad uktaṁ tenaiva caturthe—

atha bhāgavata yūyaṁ priyāḥ stha bhagavaṇ yathā |

na madbhāgavatānāṁ ca preyānanyosti karhicit || [bhā.pu. 4.24.26] iti |

abhedaś cet tarhi mārkaṇḍeyasya tad-anubhave samādhi-viratir na syāt | atrābheda-dṛṣṭer uṭṭaṅkane’pi svayaṁ ca harir īśvaraḥ [bhā.pu. 12.10.21] ity anena harer eva prādhānyam uktam | tasyaiva svayam īśvaratvaṁ coktaṁ prathama-skandhe pārthivād dāruṇaḥ [bhā.pu. 1.2.24] ity ādinā | brahma-purāṇe śrī-śiva-vākyam api tathaiva—

yo hi māṁ draṣṭum iccheta brahmāṇaṁ vā pitāmaham |

draṣṭavyas tena bhagavān vāsudevaḥ pratāpavān || [bra.pu. 226.46]

iti para-brahma-rūpasya tasya vijñānena sarva-vijñānād iti bhāvaḥ ||20|| [bhakti-sandarbha 106]

**viśvanāthaḥ :** he brāhmaṇā asmāsv ekānta-bhaktās tān loka-pālā vandante ||20||

—o)0(o—

**|| 12.10.21 ||**

sa-lokā loka-pālās tān vandanty arcanty upāsate |

ahaṁ ca bhagavān brahmā svayaṁ ca harir īśvaraḥ ||

**śrīdharaḥ :** na kevalaṁ ta eva, kintv ahaṁ cety-ādi ||21||

**krama-sandarbhaḥ :** *na vyākhyātam.*

**viśvanāthaḥ :** na kevalaṁ loka-pālā eva vandante kintv ahaṁ cety ādi ||21||

—o)0(o—

**|| 12.10.22 ||**

na te mayy acyute’je ca bhidām aṇv api cakṣate |

nātmanaś ca janasyāpi tad yuṣmān vayam īmahi ||

**śrīdharaḥ :** pūjyatamatve hetv-antaram āha—neti | aṇv apy aṇu-mātram api | na cakṣate na paśyanti | tat tasmād evaṁ-bhūtān yuṣmān īmahi bhajema ||22||

**krama-sandarbhaḥ :** *na vyākhyātam.*

**viśvanāthaḥ :** aṇv apy aṇu-mātram api na cakṣate na paśyanti, yathaivāsmāsu bhedaṁ na paśyanti, tathaivātmanaḥ svasya janasyānyasyāpi sukha-duḥkhādiṣu bhedaṁ na paśyanti, tasmād evaṁ-bhūtān yuṣmān īmahi bhajema ||22||

—o)0(o—

**|| 12.10.23 ||**

na hy am-mayāni tīrthāni na devāś cetanojjhitāḥ |

te punanty uru-kālena yūyaṁ darśana-mātrataḥ ||

**śrīdharaḥ, viśvanāthaḥ :** *na vyākhyātam.*

**krama-sandarbhaḥ :** nahīti | devā indādi-pratimā, na tu bhagavat-pratimā yuṣmābhir apy ārādhyatvād iti bhāvaḥ ||23||

—o)0(o—

**|| 12.10.24 ||**

brāhmaṇebhyo namasyāmo ye’smad-rūpaṁ trayī-mayam |

bibhraty ātma-samādhāna- tapaḥ-svādhyāya-saṁyamaiḥ ||

**śrīdharaḥ :** brāhmaṇebhyo brāhmaṇān | ātma-samādhānaṁ cittaikāgryam | tapa ālocanam | svādhyāyo’dhyayanam | saṁyamo vāg-ādi-niyamas taiḥ ||24||

**krama-sandarbhaḥ :** namaskāre hetuḥ—yasmād iti | trayī-mayaṁ veda-lakṣaṇam upakāratvād iti bhāvaḥ ||24||

**viśvanāthaḥ :** ātma-samādhānaṁ viṣṇu-dhyānam ||24||

—o)0(o—

**|| 12.10.25 ||**

śravaṇād darśanād vāpi mahā-pātakino’pi vaḥ |

śudhyerann antyajāś cāpi kim u sambhāṣaṇādibhiḥ ||

**śrīdharaḥ :** kiṁ ca, śravaṇād ity-ādi ||25||

**sanātanaḥ** (ha.bha.vi. 10.217) : astu tāvad mahatāṁ saṅga-sevādikam, nāma-śravaṇādināpi mahā-duṣṭā api muktā bhavantīti śrī-mārkaṇḍeya-viṣayaka-śrī-śiva-vacanaṁ likhati—śravaṇād iti | vaḥ bhagavad-bhaktānāṁ yuṣmākam, mahā-pātakinaḥ mahā-pāpa-karma-ratāḥ, antyajāś ca mahā-pāpa-jātayaḥ, śudhyeran tat-tat-pāpataḥ saṁsāra-mahā-malādvā vimuktā bhavanti | ādi-śabdena praṇāmādiḥ ||25||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.10.26 ||**

**sūta uvāca—**

iti candra-lalāmasya dharma-guhyopabṛṁhitam |

vaco’mṛtāyanam ṛṣir nātṛpyat karṇayoḥ piban ||

**śrīdharaḥ :** candro lalāmo bhūṣaṇaṁ yasya tasya dharma-rahasya-yuktam amṛtāspadaṁ vacaḥ karṇābhyāṁ pibann ātṛpyad alam iti nāmanyata | karṇayor amṛtāyanam iti vānvayaḥ ||26||

**krama-sandarbhaḥ :** dharma-guhyaṁ bhagavad-bhakti-lakṣaṇaṁ tenopabṛṁhitam | ata evāmṛtāyanaṁ paramānandasyāpy āśraya-rūpam | ata eva nātṛpyat, na tu sva-stutyety arthaḥ ||26||

**viśvanāthaḥ :** dharma ekānta-bhaktā [bhā.pu. 12.10.20] iti, nātmanaś ca janasya [bhā.pu. 12.10.22] ity ādi, guhyaṁ tad yuṣmān vayam īmahi [bhā.pu. 12.10.22] ity-ādi | tābhyām upabṛṁhitaṁ nātṛpyad iti | nāyaṁ svas tavottha ānandaḥ, kintu stuti-miṣeṇāsmān dharmam evāśikṣayat tasmād etādṛśa-dharmavatā mayā bhavitavyam ity upadeśa-prāpty-uttha eva jñeyaḥ ||26||

—o)0(o—

**|| 12.10.27 ||**

sa ciraṁ māyayā viṣṇor bhrāmitaḥ karśito bhṛśam |

śiva-vāg-amṛta-dhvasta- kleśa-puñjas tam abravīt ||

**śrīdharaḥ :** śivasya vāg evāmṛtaṁ tena dhvastaḥ kleśa-puñjo yasya saḥ ||27||

**krama-sandarbhaḥ :** viṣṇu-māyayeti svecchayaivāṅgīkṛtayety arthaḥ | śivasyāpy atra viṣṇv-āviṣṭatvaṁ vyākhyātam iti na bhedo mantavyaḥ ||27||

**viśvanāthaḥ :** *na vyākhyātam.*

—o)0(o—

**|| 12.10.28 ||**

**śrī-mārkaṇḍeya uvāca—**

aho īśvara-līleyaṁ durvibhāvyā śarīriṇām |

yan namantīśitavyāni stuvanti jagad-īśvarāḥ ||

**śrīdharaḥ :** iyaṁ līlā durvibhāvyāvitarkyā | yad yayā īśitavyāni sva-niyamyāni yāni bhūtāni tāni jagad-īśvarāḥ | svayaṁ namanti stuvanti ceti ||28||

**krama-sandarbhaḥ :** *na vyākhyātam.*

**viśvanāthaḥ :** durvibhāvya atarkyā | īśitavyāni sva-niyamyāny api bhūtāni ||28||

—o)0(o—

**|| 12.10.29 ||**

dharmaṁ grāhayituṁ prāyaḥ pravaktāraś ca dehinām |

ācaranty anumodante kriyamāṇaṁ stuvanti ca ||

**śrīdharaḥ :** athavā loka-saṅgraha-mātram etad ity āha—dharmam iti | pravaktāro’pi yat svayaṁ dehināṁ dharmaṁ grāhayitum ācaranti ||29||

**krama-sandarbhaḥ :** *na vyākhyātam.*

**viśvanāthaḥ :** athavā loka-saṅgraha-mātram etad ity āha—dharmam iti | kriyamāṇaṁ stuvantīti dhanyo’yaṁ dharmaḥ, yaḥ khalu etādṛśair mahadbhir kriyate | iti dharma-stutiḥ dharma-kartṛṣv eva paryāpnoti ||29||

—o)0(o—

**|| 12.10.30 ||**

naitāvatā bhagavataḥ sva-māyā-maya-vṛttibhiḥ |

na duṣyetānubhāvas tair māyinaḥ kuhakaṁ yathā ||

**śrīdharaḥ :** nanv etat sva-prabhāva-tiraskārakaṁ kathaṁ mayā kriyate ? tatrāha—naitāvateti | etavatā loka-saṅgraha-mātreṇa | tair namanādibhiḥ kathaṁ-bhūtaiḥ ? sva-māyā-mayī vṛttir yeṣu, tair bhagavato māyinas tavānubhāvo na duṣyeta, yataḥ prasiddhasya māyinaḥ kuhakaṁ kapaṭaṁ yathā, tathā etāni namanādīni | atas tasya yathā kuhakair ātmānubhāvo na duṣyati tadvat | praduṣyetānubhāva iti pāṭhe na-kārasya dṛṣṭānte’py anuṣaṅgaḥ ||30||

**krama-sandarbhaḥ :** dharmam ity atra prāya iti kadācit tatra nija-rucyā ca dehinām iti dehasya yat karma tad evātmana iti manyamānānām ity arthaḥ | ata eva pravaktāras tad-vyatiriktāḥ | teṣu mukhyaṁ bhagavantam avalaṁbya tatra doṣāntaraṁ nirasyati, naitāvateti tribhiḥ | apradoṣe hetuḥ | sveṣu bhakteṣu yā māyā kṛpā-tanmaya-vṛttibhir iti mama bhakta-paramparaiṣā rītiḥ pravarteteti kṛpayā sva-prīti-vivaśatayety arthaḥ | tatra vyatirekeṇa dṛṣṭāntaḥ māyinaḥ kuhakaṁ yathā praduṣyeta, tatheti | na duṣyeteti pāṭhe’pi māyinaḥ kuhakaṁ yathā duṣyeta, tathā na, kintu na duṣyetaivety arthaḥ ||30||

**viśvanāthaḥ :** etāvatā loka-saṅgraha-mātreṇa tair namanādibhis tavānubhāvo na praduṣyati | kīdṛśaiḥ ? māyā-mayy eva vṛttiś ceṣṭā yeṣu taiḥ | māyinaḥ kuhakam iti dhana-prāpti-hetunā aindrajālikena kenacit sva-mukhād udbhāvitaḥ kaścid vā naraḥ stūyate namaskriyate tena tasyānubhavo na duṣyatīti | na duṣyeteti pāṭhe na-kārasya dṛṣṭenānuṣaṅgaḥ | yadyapi śrī-kṛṣṇeṇa tadīya-stuty-ādayo na māyayā kṛtās tad api sva-stutyā lajjitena muniā prayukto’yaṁ dṛṣṭānto nānupapannaḥ ||30||

—o)0(o—

**|| 12.10.31-32 ||**

sṛṣṭvedaṁ manasā viśvam ātmanānupraviśya yaḥ |

guṇaiḥ kurvadbhir ābhāti karteva svapna-dṛg yathā ||

tasmai namo bhagavate tri-guṇāya guṇātmane |

kevalāyādvitīyāya gurave brahma-mūrtaye ||

**śrīdharaḥ :** māyā-ceṣṭitaṁ prapañcayati, sṛṣṭveti | svapna-dṛg yathety avidyā ceṣṭite dṛṣṭāntaḥ | tri-guṇatve’pi na jīva-vat tad-abhibhūtāya kintu guṇānām ātmane niyantre ||31-32||

**krama-sandarbhaḥ :** doṣāsparśam eva darśayati—sṛṣṭvedam iti yugmakena | idaṁ viśvaṁ manasā saṅkalpenaiva nimittena guṇaiḥ upādānaiḥ sṛṣṭvāpi tataś cātmanā svayaṁ tad anupraviśya praveśena sthāpayitvā’pi tat-tad-upalakṣaṇatvena sahṛtyāpi kartṛvad evābhāti, na tu kartaiveti | tatra hetutvāya guṇān viśinaṣṭi—kurvadbhir iti | tat-sānnidhya-prabhāveṇa cetanā iva guṇā eva sarvaṁ kurvanti, na tu svayam iti saṅkalpasyābhāsa-mātratvena tad-asambandhād ity arthaḥ | tatrāvidyayā svapnaṁ sṛjatas tadīya-taṭasthāṁśasya jīvasyāpi vastutas tat-sambandho nāsti, kim uta tasyeti darśayan dṛṣṭāntayati—svapna-dṛg yathā | trayaḥ amṛtābhaya-kṣema-rūpā guṇā yasya tasmai guṇā aiśvaryādayo’pi ātmānaḥ svarūpa-bhūtā yasya tasmai kevalāya prakṛti-saṅga-śūnyāya advitīyāya sva-tulya-rahitāya, ata eva gurave sarvopadeṣṭre brahmeti svopadeśyaṁ yad brahma vedaḥ, tad api mūrtiḥ svarūpaṁ yasya tasmai ||30-31||

**viśvanāthaḥ :** manasā saṅkalpa-mātreṇa kurvadbhir guṇaiḥ svīyaiḥ svayam akartāpi kartety ābhātīti na guṇair lepa iti bhāvaḥ | avidyayā svapnaṁ sṛjato jīvasyāpi vastutas tat-sambandho nāsti, kim uta tasyeti darśayan dṛṣṭāntayati—svapna-dṛg yatheti | guṇātmane guṇa-niyantre ||31-32||

—o)0(o—

**|| 12.10.33 ||**

kaṁ vṛṇe nu paraṁ bhūman varaṁ tvad vara-darśanāt |

yad-darśanāt pūrṇa-kāmaḥ satya-kāmaḥ pumān bhavet ||

**śrīdharaḥ :** varaṁ vṛṇīṣva iti | yad uktaṁ, tatrāha—kam iti | varaṁ darśanaṁ yasya tasmāt tvattaḥ paraṁ kaṁ nu varaṁ vṛṇe | yasya tava darśanād avalokanāt pūrṇa-kāmaḥ sarvānanda-sandoha-rūpaḥ satya-kāmo yathecchaṁ prāpta-sarvānandaḥ ||33||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.10.34 ||**

varam ekaṁ vṛṇe’thāpi pūrṇāt kāmābhivarṣaṇāt |

bhagavaty acyutāṁ bhaktiṁ tat-pareṣu tathā tvayi ||

**śrīdharaḥ :** *na vyākhyātam.*

**krama-sandarbhaḥ :** tathā tvayīti | tvayi ca tat-para ity arthaḥ,

kiṁ varṇaye tava vibho yad udīrito’suḥ

saṁspandate tam anu vāṅ-mana-indriyāṇi |

spandanti vai tanu-bhṛtām aja-śarvayoś ca

svasyāpy athāpi bhajatām asi bhāva-bandhuḥ || [bhā.pu. 12.8.40]

ity anenaiva śrī-nārāyaṇa-rṣiṁ praty uktatvāt ||34||

**viśvanāthaḥ :** *na vyākhyātam.*

—o)0(o—

**|| 12.10.35 ||**

**sūta uvāca—**

ity arcito’bhiṣṭutaś ca muninā sūktayā girā |

tam āha bhagavāñ charvaḥ śarvayā cābhinanditaḥ ||

**śrīdharaḥ :** vara-dānāya svayam eva pravṛttaḥ śarvayomayā cābhinandito’numoditaḥ sann āha ||35||

**krama-sandarbhaḥ :** *na vyākhyātam.*

**viśvanāthaḥ :** varaṁ vṛṇuṣveti yad uktaṁ tatrāha kim iti—varo darśanaṁ yasya tasmāt | satyakāmaḥ satya-saṅkalpa eva, tat-pareṣu tad-bhakteṣu tathā tad-bhakta-śreṣṭhe tvayi bhakty-upadeṣṭari gurau tena tvayi me bhaktis tad-bhaktatvenaivāstu na tv īśvaratvena iti bhāvaḥ ||35||

—o)0(o—

**|| 12.10.36 ||**

kāmo maharṣe sarvo’yaṁ bhaktimāṁs tvam adhokṣaje |

ā-kalpāntād yaśaḥ puṇyam ajarāmaratā tathā ||

**śrīdharaḥ :** kāmo’yaṁ sarvo’py anyac ca yat puṇyaṁ yaśa ity-ādi-brahma-varcasvinas te bhūyād ity uttareṇānvayaḥ | yatas tvam adhokṣaje bhaktimān ||36||

**krama-sandarbhaḥ :** *na vyākhyātam.*

**viśvanāthaḥ :** ayaṁ sarvo’pi kāmas te’stu yatas tvam adhokṣaje bhaktimān ||36||

—o)0(o—

**|| 12.10.37 ||**

jñānaṁ traikālikaṁ brahman vijñānaṁ ca viraktimat |

brahma-varcasvino bhūyāt purāṇācāryatāstu te ||

*na katamenāpi vyākhyātam.*

—o)0(o—

**|| 12.10.38 ||**

**sūta uvāca—**

evaṁ varān sa munaye dattvāgāt try-akṣa īśvaraḥ |

devyai tat-karma kathayann anubhūtaṁ purāmunā ||

**śrīdharaḥ :** tasya karma tapa-ādi | amunā purānubhūtaṁ yad bhagavan-māyā-vaibhavaṁ tac ca kathayan ||38||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.10.39 ||**

so’py avāpta-mahā-yoga- mahimā bhārgavottamaḥ |

vicaraty adhunāpy addhā harāv ekāntatāṁ gataḥ ||

**śrīdharaḥ :** avāpto mahā-yoga-mahimā yena saḥ ||39||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.10.40 ||**

anuvarṇitam etat te mārkaṇḍeyasya dhīmataḥ |

anubhūtaṁ bhagavato māyā-vaibhavam adbhutam ||

**śrīdharaḥ :** etan mārkaṇḍeyasya caritaṁ tenānubhūtaṁ ca bhagavan-māyā-vaibhavaṁ te’nuvarṇitam ||40||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.10.41 ||**

etat kecid avidvāṁso māyā-saṁsṛtim ātmanaḥ |

anādy-āvartitaṁ nṝṇāṁ kādācitkaṁ pracakṣate ||

**śrīdharaḥ :** nanv evam apy asmat kulotpannasyāsya sapta-kalpāyuṣṭvaṁ vṛddhair ucyamānaṁ viruddham eva tatrāha—etan mārkaṇḍeyenānubhūtaṁ bhagavan-māyā-vaibhavaṁ nānā-kalpa-rūpaṁ kādācitkam īśvarecchayā tasyaivākasmikam, na tu sarva-sādhāraṇam | etat kecid anādi-bahu-kālam āvartitaṁ daiva-yuga-sahasra-dvayamānena punaḥ punaḥ parivartitaṁ pracakṣate | ke te ? nṝṇāṁ saṁsṛtiṁ sarga-pralayādi-lakṣaṇām ātmano bhagavato māyety evam avidvāṁsaḥ | vidvāṁsastu māyā-śiśoḥ śvāsocchvāsābhyāṁ sapta-kṛtvas tad udara-praveśa-nirgamataḥ sapta-kalpatvaṁ tat-kṣaṇa-mātreṇeti vadanti, ato na virodha ity arthaḥ ||41||

**krama-sandarbhaḥ :** etat mārkaṇḍeya-dṛṣṭam ātmano bhagavato māyā-saṁsṛtis tat-prārthanayā māyā-prasāra eva tad etad api kecid avidvāṁsaḥ anādita evāvartitaṁ bhagavatā punaḥ prāpitaṁ kādācitkaṁ pralayaṁ pracakṣate | anye tad-draṣṭāḥ kalpās tu manvantarāṇy eveti bhāvaḥ ||41||

**viśvanāthaḥ :** etan mārkaṇḍeyenānubhūtam ātmanaḥ parameśvarasya māyā-saṁsṛti-vaibhavam ity arthaḥ | bhagavataḥ śiśu-svarūpasya paramātarkya-śaktyā śvāsocchvāsābhyāṁ sapta-kṛtvas tad-udara-praveśa-nirgama-kālātmakaṁ kādācitkam eva kecid avidvāṁso nṝṇām ajñānādikaṁ bahu-kālata āvartitaṁ daiva-yuga-sahasra-mānena punaḥ punaḥ parāvartitaṁ sapta-kalpam eva pracakṣate ||41||

—o)0(o—

**|| 12.10.42 ||**

ya evam etad bhṛgu-varya varṇitaṁ

rathāṅga-pāṇer anubhāva-bhāvitam |

saṁśrāvayet saṁśṛṇuyād u tāv ubhau

tayor na karmāśaya-saṁsṛtir bhavet ||

**śrīdharaḥ :** saṁśṛṇuyāt | u iti harṣe | saṁśrāvayed vā | yau tāv ubhau | tayoḥ karma-vāsanākṛtā saṁsṛtir na bhaved iti ||42||

**krama-sandarbhaḥ :** u iti pakṣāntare saṁśrāvayed vā tāv ubhau tulyāv ity arthaḥ | phalam āha—tayor iti ||42||

**viśvanāthaḥ :** he bhṛgu-varya anubhāvena prabhāvena bhāvitaṁ vāsitaṁ yaḥ śrāvayet, yaś ca śṛṇuyāt tāv ubhau tulyāv eveti śeṣaḥ | atas tayoḥ karma-vāsanā-mayī saṁsṛtir na bhavet ||42||

iti sārārtha-darśinyāṁ harṣiṇyāṁ bhakta-cetasām |

dvādaśe daśamo’dhyāyaḥ saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ dvādaśa-skandhe

mārkaṇḍeyasya vara-lābho nāma

daśamo’dhyāyaḥ |

|| 12.10 ||

**(12.11)**

**athaikādaśo’dhyāyaḥ**

## āditya-vyūha-vivaraṇaṁ

**|| 12.11.1 ||**

**śrī-śaunaka uvāca—**

athemam arthaṁ pṛcchāmo bhavantaṁ bahu-vittamam |

samasta-tantra-rāddhānte bhavān bhāgavata tattva-vit ||

**śrīdharaḥ :**

ekādaśe tu pūjārthaṁ mahā-puruṣa-varṇanam |

raver vyūhasya cākhyānaṁ pratimāsaṁ pṛthak pṛthak ||

yenāmartyatvam āpanno martyo’sau bhārgavottamaḥ |

taṁ pṛcchati kriyā-yogaṁ sāṅgopāṅgādi-kalpitam ||

atheti | he bhāgavata, yato bhavān san samasta-tantra-rāddhānte tattva-vid rahasya-jñaḥ ||1||

**krama-sandarbhaḥ :** kevalasya svarūpa-bhūtāṅgopāṅgādi-lakṣaṇasya śriyaḥ pateḥ svarūpa-bhūtatvena vakṣyamāṇāyā lakṣmyāḥ patyus tasyāṅgādikaiḥ kalpayanti māyika-vaibhavair abhinnatayopāsate tat sarvaṁ no varṇaya martyaḥ prapañcāviṣṭo’pi ||1||

**viśvanāthaḥ :**

mahā-puruṣajārtham aṅgopāga-vibhūtayaḥ |

ekādaśe ravi-vyūha-kathā api nirūpitāḥ ||

sa hy asmat-pūrva-puruṣā mārkaṇḍeyas tāntrike bhagavat-pūjā-vidhau viśārada āsīd atas tvāṁ pūjā-vivekaṁ jijñāse ity āha—atheti | yena pūrā-prakāreṇa sa munir bhagavantam aparokṣī-cakāra | imam arthaṁ pṛcchāmaḥ rāddhānte siddhānte ||1||

—o)0(o—

**|| 12.11.2-3 ||**

tāntrikāḥ paricaryāyāṁ kevalasya śriyaḥ pateḥ |

aṅgopāṅgāyudhā-kalpaṁ kalpayanti yathā ca yaiḥ ||

tan no varṇaya bhadraṁ te kriyā-yogaṁ bubhutsatām |

yena kriyā-naipuṇena martyo yāyād amartyatām[[8]](#footnote-9) ||

**śrīdharaḥ :** praṣṭavyam āha—tāntrikā iti | paricaryāyām upāsanāyāṁ viṣaye | kevalasya caitanya-ghanasya | aṅgāni pādādīni, upāṅgāni garuḍādīni, āyudhāni sudarśanādīni, ākalpāḥ kaustubhādayaḥ, teṣāṁ dvandvaikyam | tad yathā kalpayanti yaiś ca tattvaiḥ kalpayanti, tan no varṇayeti ||2||

**krama-sandarbhaḥ :** *na vyākhyātam.*

**viśvanāthaḥ :** aṅgāni pāṇi-pādādīni, upāṅgāni garuḍādīni, āyudhāni sudarśanādīni, ākalpāḥ kaustubhādayaḥ, teṣāṁ dvandvaikyam | yad yathā kalpayanti yaiś ca tattvaiḥ kalpayanti, tan no varṇayeti | saccidānanda-vapuṣo bhagavato yeṣāṁ yeṣām aṅgānāṁ yā vibhūtayo māyika-prapañce’tra dṛśyante, tābhir eva punas tat-tad-aṅgāny upāsanārthaṁ kalpayanti ity arthaḥ ||2||

—o)0(o—

**|| 12.11.4 ||**

**sūta uvāca—**

namaskṛtya gurūn vakṣye vibhūtīr vaiṣṇavīr api |

yāḥ proktā veda-tantrābhyām ācāryaiḥ padmajādibhiḥ ||

**śrīdharaḥ** gurūpadeśa-gamyatvād asyārthasya tan namaskāra-pūrvakam āha—namaskṛtyeti | vibhūtīr virāḍ-vigrahādyāḥ ||4||

**krama-sandarbhaḥ :** viṣṇor api vibhūtīḥ sādhāraṇīs tad-vibhūtīr vakṣye | tatra vaiṣṇavīs tat-svarūpa-bhūtā api vakṣya ity arthaḥ ||4||

**viśvanāthaḥ :** gurūpadeśa-gamyatvād asyārthasya tan namaskāra-pūrvakam āha—namaskṛtyeti ||4||

—o)0(o—

**|| 12.11.5 ||**

māyādyair navabhis tattvaiḥ sa vikāra-mayo virāṭ |

nirmito dṛśyate yatra sa-citke bhuvana-trayam ||

**śrīdharaḥ :** aṅgādi-kalpanāṁ bhūr-ādibhir darśayituṁ prathamaṁ tāvad yathā kalpayantīti praśnasya vairāja-rūpeṇety uttaraṁ vaktuṁ virāḍ-vigraham āha—māyādyaiḥ prakṛti-sūtra-mahad-ahaṅkāra-pañca-tan-mātrair navabhis tattvaiḥ | vikāra ekādaśendriyāṇi pañca mahā-bhūtānīti ṣoḍaśa | tan-mayo virāṭ sa prasiddho nirmitaḥ | yatra virāji sa-citke cetanādhiṣṭhite bhuvana-trayaṁ dṛśyate | anenāṅgādi-kalpanā-saulabhyaṁ darśitam ||5||

**krama-sandarbhaḥ :** māyādhyair iti catuṣṭayam eka-vākyam | tatra virāji sa-citke samaṣṭijāva-caitanyādhiṣṭhite ||5||

**viśvanāthaḥ :** bhagavato vibhūtibhiḥ kalpito vigraho virāḍ evāstīty āha—māyādyaiḥ prakṛti-sūtra-mahad-ahaṅkāra-pañca-tan-mātrair navabhiḥ, vikārā ekādaśendriyāṇi pañca-mahā-bhūtāni ceti ṣoḍaśa | tan-mayo virāṭ sa prasiddho nirmitaḥ | yatra virāji sa-citke cetanādhiṣṭhite bhuvana-trayaṁ dṛśyate ||5||

—o)0(o—

**|| 12.11.6 ||**

etad vai pauruṣaṁ rūpaṁ bhūḥ pādau dyauḥ śiro nabhaḥ |

nābhiḥ sūryo’kṣiṇī nāse vāyuḥ karṇau diśaḥ prabhoḥ ||

**śrīdharaḥ :** etad vai pauruṣaṁ rūpam | puruṣasya vairājasya rūpam eveśvareṇādhiṣṭhitatvāt tad-abheda-vivakṣayā tasya rūpam ucyate | aṅga-kalpanām āha—bhūḥ pādāv ity-ādi-tribhiḥ | bhūr ādy-anuvādena bhagavat-pādādi-bhāvanā vidhīyate ||6||

**krama-sandarbhaḥ :** bhūḥ pādāv ity ādau tat-pādādi-śaktyaiva bhūr-ādīnāṁ śaktir ity abhinnatayopāsyata ity arthaḥ ||6||

**viśvanāthaḥ :** pauruṣaṁ puruṣasya bhagavato māyikaṁ rūpaṁ, na tu svarūpam ity arthaḥ | kayā kayā vibhūtyā kiṁ kim aṅgaṁ kalpitaṁ ? tad āha—bhūr iti | saccidānanda-vapuṣo bhagavataḥ pādayor yā vibhūtir bhūs tayāsya pādau kalpitāv iti | tad-abheda-nirdeśād bhūre eva pādau | evaṁ sarvatra jñeyam | evaṁ ca virāṭ-puruṣasya pādādi-bhāvanayā saccidānanda-puruṣasya pādādīni smartavyāni | yathā mat-prabhur bhagavān sva-pādābhyāṁ tad-vibhūtiṁ pṛthivīṁ bibharti, tad-vibhūtiṁ divaṁ bibhartīty evaṁ sarvāṇi eva vastūni nayana-mano-gatāni bhagavad-aṅgāny eva tad vibhūtitvād ity ataḥ sarva-bhāvanāpi bhagavad-bhāvanaiveti vivekaḥ ||6||

—o)0(o—

**|| 12.11.7 ||**

prajāpatiḥ prajananam apāno mṛtyur īśituḥ |

tad-bāhavo loka-pālā manaś candro bhruvau yamaḥ ||

**śrīdharaḥ, viśvanāthaḥ :** prajananaṁ meḍhram | apānaḥ pāyuḥ ||7||

**krama-sandarbhaḥ :** *na vyākhyātam.*

—o)0(o—

**|| 12.11.8 ||**

lajjottaro’dharo lobho dantā jyotsnā smayo[[9]](#footnote-10) bhramaḥ |

romāṇi bhūruhā bhūmno meghāḥ puruṣa-mūrdhajāḥ ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** uttara oṣṭho lajjā | adhara oṣṭho lobhaḥ | smayo hāsyam | bhramaḥ māyā ||8||

—o)0(o—

**|| 12.11.9 ||**

yāvān ayaṁ vai puruṣo yāvatyā saṁsthayā mitaḥ |

tāvān asāv api mahā-puruṣo loka-saṁsthayā ||

**śrīdharaḥ :** anuktam anyad apy evaṁ ūhyam ity āha—yāvān ayaṁ vyaṣṭiḥ puruṣaḥ sva-mānataḥ sapta-vitastiḥ | saṁsthayāvayava-sanniveśena | mitaḥ parimitaḥ ||9||

**krama-sandarbhaḥ :** *na vyākhyātam.*

**viśvanāthaḥ :** samaṣṭi-vyaṣṭyoḥ prāyeṇaikyāt vyaṣṭi-puruṣasya prākṛtatvān malinasya darśanam eva nirmalaṁ sac-cid-ānanda-mayaṁ puruṣaṁ paricāyayati—yāvān ayam iti | mitaḥ parimitaḥ ||9||

—o)0(o—

**|| 12.11.10-11 ||**

kaustubha-vyapadeśena svātma-jyotir bibharty ajaḥ |

tat-prabhā vyāpinī sākṣāt śrīvatsam urasā vibhuḥ ||

sva-māyāṁ vana-mālākhyāṁ nānā-guṇa-mayīṁ dadhat |

vāsaś chando-mayaṁ pītaṁ brahma-sūtraṁ tri-vṛt svaram ||

**śrīdharaḥ :** bhūṣaṇādīny āha—kaustubhety-ādinā | svātma-jyotiḥ śuddhaṁ jīva-caitanyam | yā tasya kaustubhasya prabhā tām eva śrī-vatsaṁ bibharti ||10|| tri-vṛt svaraṁ tri-mātraṁ praṇavam ||11||

**krama-sandarbhaḥ :** kaustubheti | atra bhūr-ādīnām iva jīvākhya-svātma-jyotir-ādīnām api kaustubhādibhyo bahiraṅgatvaṁ darśitam | svātma-jyotiṣa evendriya-dvārā prakāśaḥ śrīvatsatayā kalpyata ity arthaḥ ||10||

**viśvanāthaḥ :** nānā-guṇa-mayīm iti tri-guṇātmikā māyā vana-mālāyā vibhāviḥ | vāsa iti pīta-vāsaso vibhāviś chandāṁsi | brahma-sūtram ity upavītasya vibhūtis trivṛt svaraḥ trimātraḥ praṇavaḥ | evam eva sarvatra sva-vibhūtyā samānādhikaraṇyam ||10-11||

—o)0(o—

**|| 12.11.12 ||**

bibharti sāṅkhyaṁ yogaṁ ca devo makara-kuṇḍale |

mauliṁ padaṁ pārameṣṭhyaṁ sarva-lokābhayaṅ-karam ||

**śrīdharaḥ, viśvanāthaḥ :** pārameṣṭhyaṁ padaṁ brahma-lokam ||12||

**krama-sandarbhaḥ :** *na vyākhyātam.*

—o)0(o—

**|| 12.11.13 ||**

avyākṛtam anantākhyam āsanaṁ yad-adhiṣṭhitaḥ |

dharma-jñānādibhir yuktaṁ sattvaṁ padmam ihocyate ||

**śrīdharaḥ :** avyākṛtaṁ pradhānam | yad adhiṣṭhito’dhīṣṭhāya sthitaḥ, tad āsana-bhūtaṁ padmaṁ sattvaṁ sattva-guṇaḥ ||13||

**krama-sandarbhaḥ :** *na vyākhyātam.*

**viśvanāthaḥ :** yad adhiṣṭhito’dhīṣṭhāya sthitaḥ, tad āsanam anantākhyam avyākṛtaṁ pradhānam ucyate iti anantasyaiva vibhūtiḥ | pradhānaṁ jagat-sṛṣṭy-ādi-kāraṇī-bhūtam | vana-mālā-vibhūtir māyā tu tato’pi mūrta-bhūtā jñeyā | tatra ca dharmādi-yuktam āsana-padmaṁ tu sattvaṁ sattva-guṇaḥ ||13||

—o)0(o—

**|| 12.11.14 ||**

ojaḥ-saho-bala-yutaṁ mukhya-tattvaṁ gadāṁ dadhat |

apāṁ tattvaṁ dara-varaṁ tejas-tattvaṁ sudarśanam ||

**śrīdharaḥ, viśvanāthaḥ :** mukhya-tattvaṁ prāṇa-tattvam | prāṇo vai mukhyaḥ iti śruteḥ | dara-varaṁ śaṅkham ||14||

**krama-sandarbhaḥ :** *na vyākhyātam.*

—o)0(o—

**|| 12.11.15 ||**

nabho-nibhaṁ nabhas-tattvam asiṁ carma tamo-mayam |

kāla-rūpaṁ dhanuḥ śārṅgaṁ tathā karma-mayeṣudhim ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** asiṁ nabhas tattvaṁ nabho-nibham ākāśa-tulyaṁ nirmalam | carma tamo-mayaṁ tamas-tattvam ||15||

—o)0(o—

**|| 12.11.16 ||**

indriyāṇi śarān āhur ākūtīr asya syandanam |

tan-mātrāṇy asyābhivyaktiṁ mudrayārtha-kriyātmatām ||

**śrīdharaḥ :** ākūtīḥ kriyā-śakti-yuktaṁ manaḥ | asya rathasyābhivyaktiṁ bahir abhivyaktaṁ rūpam | mudrayā dhṛtayārtha-kriyātmatāṁ varadābhayadādi-rūpatvaṁ bibharti | tat-tan-mudrayā tathā tathā bhāvayed ity arthaḥ ||16||

**krama-sandarbhaḥ :** ākūtīr iti lakṣaṇayā kriyā-śakti-yuktaṁ mano yasya bhagavataḥ syandanam āhuḥ tan-mātrāṇy asya bhagavato’bhivyaktim āhuḥ tathā svasyārtha-kriyātmatāṁ varadābhayadādi-rūpatāṁ mudrām āhuḥ mudrām evāhur ity arthaḥ | gotreṇa gārgya itivat tṛtīyā ||16||

**viśvanāthaḥ :** ākutiḥ kriyā-śakti-yutaṁ manaḥ | syandanaṁ rathasya vibhūtir manaḥ | tan-mātrāṇi śabdādayo viṣayā abhivyaktiḥ asya abhivyakter āvirbhāvasya vibhāvayaḥ | viṣaya-jighṛkṣā-rūpasya manorathasya bahir abhivyakti-rūpā eva śabdādayo viṣayī indriya-grāhyā ity arthaḥ | mudrayā varadābhayadā-rūpayā dhṛtayā artha-kriyātmatāṁ bibharti | artha-kriyā loka-vyavahāras tat-svarūpatāṁ dhatte vara-dattasya abhayadatvasya vibhūtayas tās tā artha-kriyā ity arthaḥ ||16||

—o)0(o—

**|| 12.11.17 ||**

maṇḍalaṁ deva-yajanaṁ dīkṣā saṁskāra ātmanaḥ |

paricaryā bhagavata ātmano durita-kṣayaḥ ||

**śrīdharaḥ :** maṇḍalaṁ deva-yajanam | deva-pūjā-bhūmiṁ sūrya-maṇḍalatvena bhāvayed ity arthaḥ | antar-vahni-maṇḍalaṁ vā | dīkṣā-saṁskāra ātmano guru-kṛtāṁ mantra-dīkṣām evātmanas tat-pūjā-yogyatāṁ bhāvayed ity arthaḥ | paricaryeti | bhagavatas tāṁ paricaryāṁ svasya sakala-pāpa-kṣayāyety evaṁ bhāvayed ity arthaḥ ||17||

**krama-sandarbhaḥ :** devasya yajanaṁ yatra kutracid bhagavataḥ pūjā-sthānam eva maṇḍalaṁ bhagavato nija-sthāna-valayaṁ saṁskāro bhagavataḥ sākṣāt-prāpti-yogyatā ||17||

**viśvanāthaḥ :** sūryasyeva bhagavad-vigrahasya yan maṇḍalaṁ tad deva-yajanam, deva-pūjā-bhūmim | dīkṣā tan-mantropadeśa eva ātmano jīvasya saṁskāraḥ | tan-mantra-prayogasya vibhūtir jīva-saṁskāra ity arthaḥ | paricaryeti tat-paricaryāyā jīva-dūrita-kṣaya eva vibhūtiḥ ||17||

—o)0(o—

**|| 12.11.18 ||**

bhagavān bhaga-śabdārthaṁ līlā-kamalam udvahan |

dharmaṁ yaśaś ca bhagavāṁś cāmara-vyajane’bhajat ||

**śrīdharaḥ :** pūrvam āsana-padmam uktam idānīṁ kara-sthaṁ padmam āha—bhagavān iti | bhaga-śabdārtham aiśvaryādi-ṣāḍ-guṇyam ||18||

**krama-sandarbhaḥ :** bhagaḥ prāpañcikas tad-atītaś ca līlā-kamalaṁ tu tad-atīta-mayaṁ tathāpi dvayor abheda-mayaṁ bhāvayed ity arthaḥ ||18||

**viśvanāthaḥ :** bhaga-śabdasyārtham artha-catuṣkaṁ līlā-kamalaṁ dadhad iti līlā-kamalasya vibhūtayaḥ aiśvarya-śrī-jñāna-vairāgyāṇi prākṛtāni | dharmaḥ yaśaś ca prākṛtaṁ cāmara-vyajanayor vibhūtī ||18||

—o)0(o—

**|| 12.11.19 ||**

ātapatraṁ tu vaikuṇṭhaṁ dvijā dhāmākuto-bhayam |

tri-vṛd vedaḥ suparṇākhyo yajñaṁ vahati puruṣam ||

**śrīdharaḥ :** he dvijāḥ | eka-vacanānto vā pāṭhaḥ | akuto-bhayaṁ kaivalyaṁ dhāma gṛham abhajat | yad vā, vaikuṇṭhasya viśeṣaṇam akuto-bhayaṁ yad dhāmeti | tri-vṛt ṛg-yajuḥ-sāma-rūpo vedaḥ, suparṇo’si garutmāṁs tri-vṛtte śiraḥ ity ādi mantra-liṅgāt | yajñaṁ yajña-rūpaṁ puruṣam, yajño vai viṣṇuḥ iti śruteḥ ||19||

**krama-sandarbhaḥ :** vaikuṇṭhaṁ brahma-lokopariṣṭhād vikuṇṭhā-sutāvirbhāvitaṁ tat padam asya virāḍ adhiṣṭhātuḥ śrī-nārāyaṇasyātapatraṁ bhāvayed ity arthaḥ ||19||

**viśvanāthaḥ :** he dvijāḥ ! akutobhayaṁ dhāma vaikuṇṭham eva ātapatraṁ chatram abhajad iti loga-gataṁ yat kiñcin nirbhayatvaṁ pratīyate tat khalu chatrasyaiva vibhūtir ity arthaḥ | trivṛt ṛg-yajuḥ-sāma-rūpo vedaḥ, vedokto yāgādir ity arthaḥ ||19||

—o)0(o—

**|| 12.11.20 ||**

anapāyinī bhagavatī śrīḥ sākṣād ātmano hareḥ |

viṣvaksenas tantra-mūrtir viditaḥ pārṣadādhipaḥ |

nandādayo’ṣṭau dvāḥ-sthāś ca te’ṇimādyā harer guṇāḥ ||

**śrīdharaḥ :** anapāyinī hareḥ śaktiḥ | tatra hetuḥ, sākṣād ātmanaḥ svarūpasya cid-rūpatvāt tasyās tad-abhedād ity arthaḥ | tantra-mūrtiḥ pañcarātrādy-āgama-rūpaḥ | ye’ṇimādayo’ṣṭau guṇās te harer dvāra-pālā nandādayaḥ ||20||

**krama-sandarbhaḥ :** sākṣād ātmanaḥ parama-svarūpa-bhūtasya yā harer bhagavatī śrīḥ, saiva jagataḥ śrīr iti bhāvanayety arthaḥ ||20||

**viśvanāthaḥ :** anapāyinī eka-rūpā sākṣāt svarūpa-bhūtā śaktiḥ | asyāhlādinī-śakter vibhūtir laukikaḥ svargādy-ānanda ūhyaḥ | tantra-mūrtiḥ pañcarātrādy-āgama-rūpaḥ pañcarātrādy-āgamā viṣvaksenasya vibhūtaya ity arthaḥ | harer dvāḥsthā ye nandādayaḥ, te’pi aṇimādyā guṇā anya-gatā vibhūtayaḥ ||20||

—o)0(o—

**|| 12.11.21 ||**

vāsudevaḥ saṅkarṣaṇaḥ pradyumnaḥ puruṣaḥ svayam |

aniruddha iti brahman mūrti-vyūho’bhidhīyate ||

**śrīdharaḥ :** tasyaiva catur-vyūhopāsanām āha—vāsudevādi-śabdaiḥ puruṣaḥ śrī-nārāyaṇa eva svayaṁ mūrti-bhedair upāsya ity abhidhīyate ||21||

**krama-sandarbhaḥ :** *na vyākhyātam.*

**viśvanāthaḥ :** dvāḥsthān uktvā dik-catuṣṭaya-gatāṁś caturo vyūhān āha—vāsudeva ity-ādi | mūrti-samūhaḥ | svayaṁ puruṣo bhagavān evety anvayaḥ ||21||

—o)0(o—

**|| 12.11.22 ||**

sa viśvas taijasaḥ prājñas turīya iti vṛttibhiḥ |

arthendriyāśaya-jñānair bhagavān paribhāvyate ||

**śrīdharaḥ :** tasyaivādhyātmani caturdhopāsanām āha—sa eva bhagavān viśvādi-śabdair vṛttibhir jāgrad-ādy-avasthābhiḥ paribhāvyate | tad-vṛtty-upādhīn āha—arthā bāhyāḥ | indriyaṁ manaḥ | āśayas tad ubhaya-saṁskāra-yuktam ajñānam | jñānaṁ tritaya-sākṣi taiḥ ||22||

**krama-sandarbhaḥ :** vāsudevādayaḥ sākṣāc catur-vyūha-rūpā iti vāsudeva ity ādi padya-dvayārthaḥ ||22||

**viśvanāthaḥ :** caturṇāṁ vyūhānāṁ vibhūtīr āha—sa iti | arthādyā indriyaṁ manaḥ, āśayas tad-ubhaya-saṁskāra-yuktam | sukham aham asvāpsam iti sukhaṁ na kiñcid avediṣam ity ākārakam ajñānaṁ ca, tathā jñānaṁ ceti tair yā viśva ity ādyā vṛttayas tābhiḥ sa bhagavān eva paribhāvyate paricintyate, caturṇāṁ vyūhānām eva viśvādyāś catasro vṛttayo niyamyā vibhūtaya iti bhāvaḥ | atra vāsudevasya viśvaḥ | saṅkarṣaṇasya taijasaḥ | pradyumnasya prājñaḥ | aniruddhasya turīyo jñānam iti vibhūtayo vivecanīyāḥ ||22||

—o)0(o—

**|| 12.11.23 ||**

aṅgopāṅgāyudhākalpair bhagavāṁs tac catuṣṭayam |

bibharti sma catur-mūrtir bhagavān harir īśvaraḥ ||

**śrīdharaḥ :** ukta-catur-vyūha-dvayopāsane’pi pūrvokta-bhaṅgādy-upāsanam āha—aṅgeti | aṅgādibhir upālakṣito bhagavān harir vāsudevādi-catur-mūrtiḥ san viśvādi-catuṣṭayaṁ bibharti sma | viśvādi-bhāve’pi tan niyantus tasya na jīvatvam ity āha—viśvādi-catuṣṭayaṁ bibhrad api bhagavān īśvara eveti ||23||

**krama-sandarbhaḥ :** teṣām arthādīnāṁ catuṣṭayam aṅgādi-rūpeṇa bibharttīti aṅgādy-abhedenārthādayo’py upāsyā ity arthaḥ ||23||

**viśvanāthaḥ :** vyañjitam evārthaṁ spaṣṭayati aṅgādibhiḥ sahita eva catur-mūrtir bhagavān catuṣṭayaṁ viśvādi-catuṣkaṁ niyāmakatayā bibharti | aṅgopāṅgāyudhākalpa-sahitasyaiva vāsudevasya vibhūtir viśvam ity evam eva saṅkarṣaṇādīnāṁ taijasādyā vibhūtayaḥ | harir ity upāsakānāṁ durita-hartā īśvaro viśvādīnāṁ niyantā ||23||

—o)0(o—

**|| 12.11.24 ||**

dvija-ṛṣabha sa eṣa brahma-yoniḥ svayaṁ-dṛk

sva-mahima-paripūrṇo māyayā ca svayaitat |

sṛjati harati pātīty ākhyayānāvṛtākṣo

vivṛta iva niruktas tat-parair ātma-labhyaḥ ||

**śrīdharaḥ :** tasyaiva brahmādi-tri-mūrtitām āha—dvija-ṛṣabheti | sa eṣa eka eva bhagavān brahma-yonir vedasya kāraṇam ity-ādi-hetu-trayam | vastuto bhedābhāve’py etaj jagat sva-gata-māyayā sṛjati harati pātīti kṛtvākhyayā brahmādi-rūpayānāvṛtākṣo’nācchanna-jñāno’pi vivṛta iva bhinna iva niruktaḥ śāstreṣu na tu bhinnaḥ | atra vidvad anubhavaṁ pramāṇayati, yatas tat parair ātmatveneva labhyata iti ||24||

**krama-sandarbhaḥ :** yasmai te upāsana-bhedās tan-māhātmyaṁ darśayati—dvijeti | brahma-yonitvādi-trayeṇa svarūpa-śaktir darśitā | tatra māyā-doṣeṇa liptatvam āśaṅkyāha—māyayā cānāvṛtākṣa iti | tatra hetuḥ—svayā svādhīnayeti | māyāṁ viśinaṣṭi—etad viśvaṁ sṛjatīty ādyā khyātiḥ vikhyātir yayā evam-bhūtācintya-māhātmyo’pi tat-parair bhaktair vivṛta iva kara-kalita iva niruktaḥ pratipāditaḥ | yatas tair ātmani citte labhyaḥ anubhavituṁ śakya iti ||24||

**viśvanāthaḥ :** tasya catur-mūrtitām uktvā tri-mūrtitām āha—he dvijarṣabha ! eṣa bhagavān brahmaṇo vedasya yoniḥ prakāśakaḥ, na cāsya ko’pi prakāśaka ity āha—svayaṁ-dṛk sva-prakāśaḥ | na cāsya rājñaḥ ivaiśvaryārthaṁ prakṛty-apekṣety āha—sva-mahima-pūrṇaḥ | kintu krīḍārtham eva svayā sva-śaktyā māyayā māyākhyayā brahmādi-nāmnā sṛjati pātīty evam, anāvṛtākṣo’pi aparichinna-jñāno’pi māyayā vivṛta iva kṛta-vivaraṇa iva, nirukta iva | vastutas tu nirvaktuṁ vivarituṁ brahmādibhir apy ayam aśakya eveti bhāvaḥ | tarhi kim-artham etāvān āyāsaḥ kṛtaḥ ? tatrāha—tat-parais tad-bhakta-janair ātmanā manasā etādṛśa-dhyānena labhya iti | atra tat-pādādīnāṁ vibhūtibhiḥ pṛthivy-ādibhir dṛṣṭa-smṛtādibhir eva tat-pādādi-smaraṇaṁ sukhena bhavet | tathā hi sarvadā dhyeyasya mat-prabhoś caraṇasyaiva vibhūtir iyaṁ pṛthvī sarvadā dṛśyate, ataḥ pṛthvīm āśritāḥ sthāvara-jaṅgamā mat-prabhoś caraṇāśritā eva te mayā sammānanīyā eva, na tu dveṣṭavyāḥ | tathā mat-prabhor vakṣasi vṛtasya kaustubhasya vibhūtayaḥ sarve’pi jīvāḥ, atas teṣām eko’pi mayā dveṣṭuṁ nindituṁ vā na yujyata ity evaṁ bhāvanaivātra phalaṁ draṣṭavyam ||24||

—o)0(o—

**|| 12.11.25 ||**

śrī-kṛṣṇa kṛṣṇa-sakha vṛṣṇy-ṛṣabhāvani-dhrug

rājanya-vaṁśa-dahanānapavarga-vīrya |

govinda gopa-vanitā-vraja-bhṛtya-gīta-

tīrtha-śravaḥ śravaṇa-maṅgala pāhi bhṛtyān ||

**śrīdharaḥ :** yasyedam upāsanam uktaṁ taṁ śrī-kṛṣṇaṁ prārthayate—kṛṣṇa-sakha ! arjunasya sakhe ! vṛṣṇi-śreṣṭha ! avani-druho ye rājanyāḥ, teṣāṁ vaṁśasya dahana | anapavargam akṣīṇaṁ vīryaṁ yasya | gopa-vanitānāṁ vrajāḥ samūhā bhṛtyā nāradādayas tair gītaṁ tīrtha-bhūtaṁ śravaḥ kīrtir yasya | śravaṇam eva maṅgalaṁ yasya ||25||

**krama-sandarbhaḥ :** tam eva nāmādi-grahaṇena spaṣṭayan prārthayate | yad vā, mama tv īdṛśa eva sa puruṣārtha iti vyañjayaṁs tādṛśam eva taṁ prārthayate—śrī-kṛṣṇeti | tatra śrī-kṛṣṇa-sakhety ādinā pura-līlā govindety-ādinā vraja-līlā | tatra vraja-līlāyā vyatyayenānte nirdeśāt tatraiva nija-sthitir darśitā tīrthety-ādinā tad vayam ime gopāś ca vanitās tad-aṅganāś ca vrajas tatra-sthā anye ca bhṛtyās tad-upāsakāś ca tair gīteti vigrahaḥ vartamāne ktaṁ bhṛtyān tan-mārge baddha-śraddhān asmān svayam eva tat siddhiṁ saṁpādayeti evaṁ śrī-bhāgavata-śravaṇena kṛtaṁ sādhana-sādhya-naiyatyaṁ darśitam ||25||

**viśvanāthaḥ :** yad-ṁśasyedam upāsanam uktaṁ taṁ śrī-kṛṣṇaṁ sveṣṭa-devaṁ paricāyayan prārthayate—śrī-kṛṣṇeti | kṛṣṇasyārjunasya sakhe iti pāṇḍaveṣu snehaḥ sva-vaśīkārakaḥ, vṛṣṇy-ṛṣabheti yādaveṣu | tatra kiṁ dyotakaṁ ? ity ata āha—avani-druho ye rājanyās teṣāṁ vaṁśasya dahana | yad vā, ta eva vaṁśās tat-paraspara-sammardottha-vahne | tena pāṇḍavānāṁ yādavānāṁ ca vairiṇaḥ saṁhṛtya teṣāṁ pālaka iti | anapavargam akṣīṇaṁ vīryaṁ parākramo yasmād iti pāṇḍavān yādavāṁś ca yo bhavān sarva-jayinaś cakāreti bhāvaḥ | govindeti vraja-stha-lokeṣu tato’py atisnehaḥ | tatra kiṁ dyotakam ity ata āha—gopa-vanitānāṁ vrajasya samūhasya yo bhṛtyaḥ—āsām aho caraṇa-reṇu-juṣām ahaṁ syāṁ [bhā.pu. 10.47.61] ity uktvaivābhīpsita-bhṛtya-bhāva uddhavas tena gītaṁ, tā manasyann idaṁ jagau [bhā.pu. 10.47.53] iti śrī-śukokter yad gītaṁ tīrthaṁ jagat-pāvanaṁ śravo yaśas tad eva śravaṇa-maṅgalaṁ karṇa-sukha-pradaṁ yasya he tathā-bhūta ! ||25||

—o)0(o—

**|| 12.11.26 ||**

ya idaṁ kalya utthāya mahā-puruṣa-lakṣaṇam |

tac-cittaḥ prayato japtvā brahma veda guhāśayam ||

**śrīdharaḥ :** etaj japa-mātrasyāpi brahma-jñānaṁ phalam ity āha—ya iti | kalye uṣaḥ-kāle yas tac cittaḥ prayataḥ śuciś ca sa japtvā guhāśayaṁ hṛdi-sthaṁ brahma paśyati ||26||

**krama-sandarbhaḥ :** brahma śrī-bhagavat-tattvaṁ guhāśayaṁ durūham api ||26||

**viśvanāthaḥ :** ya idaṁ mahā-puruṣa-lakṣaṇaṁ brahma-tattva-svarūpaṁ japtvā veda sa guhāśayaṁ paramātmanam eva vedety anvayaḥ ||26||

—o)0(o—

**|| 12.11.27-28 ||**

**śrī-śaunaka uvāca—**

śuko yad āha bhagavān viṣṇu-rātāya śṛṇvate |

sauro gaṇo māsi māsi nānā vasati saptakaḥ ||

teṣāṁ nāmāni karmāṇi saṁyuktānām adhīśvaraiḥ |

brūhi naḥ śraddadhānānāṁ vyūhaṁ sūryātmano hareḥ ||

**śrīdharaḥ :** maṇḍalaṁ deva-yajanam ity uktyā buddhim āgato mūrti-vyūha-prasaṅgena ravi-vyūho’tra pṛcchyate, śuka iti | pañcame yad āha—

tathānye ca ṛṣayo gandharvā apsaraso nāgā grāmaṇyo yātudhānā devā ity ekaikaśo gaṇaḥ sapta [bhā.pu. 5.21.18] ity-ādinā |

sauraḥ sūrya-saṁbandhī | saptakaḥ saptānāṁ gaṇaḥ | teṣāṁ saptānām adhīśvarais tat tat patibhis tat tan māsādhikṛta-sūryair vā vyūhaṁ vibhāgam ||27-28||

**krama-sandarbhaḥ :** śuka iti yugmakam | nanu, śruta-bhāgavata-tattvasya tava sūrya-gaṇa-śravaṇe ko’yam āgrahaḥ ? tatrāha—sūryasyātmā antaryāmī hariḥ, tasyaiva vyūham | tatraiva paryavasānād iti bhāvaḥ | iti gāyatry-upāsanā tātparyaṁ[[10]](#footnote-11) vyañjitam ||27-28||

**viśvanāthaḥ :** hantānena śuka-parīkṣit-saṁvādam ayaṁ śrī-bhāgavata-śāstram asmabhyaṁ kathitaṁ tad-anantaram asmat-pūrva-puruṣasya mārkaṇḍeyasya caritaṁ tad-anuṣṭhita-bhagavat-pūjana-tattvaṁ cāsmat-praśnānurodhād uktam | idānīṁ yasya śrī-bhāgavatasya tad-viṣayasya svayaṁ bhagavataś ca dṛṣṭāntaḥ śrī-sūryaḥ—

kṛṣṇe sva-dhāmopagate dharma-jñānādibhiḥ saha |

kalau naṣṭa-dṛśām eṣa purāṇārko’dhunoditaḥ || [bhā.pu. 1.3.44]

ity etad uktvā, kṛṣṇa-dyumaṇi nimloce [bhā.pu. 3.2.7] ity uddhavoktyā cāvagatas taṁ dvādaśātmakaṁ sakala-graha-rājam adhunā dvādaśa-skandhātmaka-purāṇa-rāja-samāpti-samaye prastāvayitum aham arhāmīti manasi parāmṛśyāha—śuka iti | pañcame yadāha—

tathānye ca ṛṣayo gandharvā apsaraso nāgā grāmaṇyo yātudhānā devā ity ekaikaśo gaṇaḥ sapta [bhā.pu. 5.21.18] ity-ādinā |

sauraḥ sūrya-saṁbandhī | adhīśvarair adhīśvareṇa parameśvareṇa ity arthaḥ | nanv alaṁ sūrya-viṣayakeṇa praśnena, tatrāha—sūryātmanaḥ sūrya-svarūpasya harer eva vyūhaṁ brūhi ||27-28||

—o)0(o—

**|| 12.11.29 ||**

**sūta uvāca—**

anādy-avidyayā viṣṇor ātmanaḥ sarva-dehinām |

nirmito loka-tantro’yaṁ lokeṣu parivartate ||

**śrīdharaḥ :** tatra tāvat vyūhaṁ nirūpayituṁ prathamaṁ sūrya-svarūpam āha—anādy-avidyayā māyayā | ayaṁ sūryaḥ | loka-yātrā-pravartakaḥ ||29||

**krama-sandarbhaḥ :** anādir avidyā yā tayā māyayā viṣṇor eva sakāśān nirgato’yaṁ sūryaḥ ||29||

**viśvanāthaḥ :** sac-cid-ānanda-svarūpasya svayaṁ bhagavataḥ kṛṣṇasya śrī-bhāgavatasya ca dṛṣṭāntī-bhūto’yaṁ sūryaḥ prākṛto bhavituṁ nārhatīti mā maṁsthā ity āha—anādy-avidyayeti sarva-dehinām ātmano viṣṇor evāyaṁ nirmitaḥ viṣṇur naivāyaṁ sva-tejo-mūrtiḥ sūryo’nādy-avidyayā māyayā nirmitaḥ loka-tantraḥ loka-yātrā-pravartakaḥ ||29||

—o)0(o—

**|| 12.11.30 ||**

eka eva hi lokānāṁ sūrya ātmādi-kṛd dhariḥ |

sarva-veda-kriyā-mūlam ṛṣibhir bahudhoditaḥ ||

**śrīdharaḥ :** atas tasya kriyā-bhedopādhikam eva nānātvaṁ, na svata ity āha—eka eveti | sūrya ātmā jagatas tasthuṣaś ca [ṛ.ve. 1.115.7] iti śruteḥ | jagad-ātmā ādi-kṛt sṛṣṭi-kartā harir eva sūryaḥ, sa ca sarvāsāṁ vedokta-kriyāṇāṁ mūlaṁ saṁs tenopādhinā bahudhoktaḥ ||30||

**krama-sandarbhaḥ :** atas tad-ananyatva-nyāyena harir eva sūryaḥ | harer viśeṣaṇaṁ lokānām eka evātmā ityādi | ata eva sūryo’pi teṣām ātmādir ity arthaḥ ||30||

**viśvanāthaḥ :** eka eva lokānām ātmā hariḥ sūryo bahudhā dvādaśadhā uktaḥ ||30||

—o)0(o—

**|| 12.11.31 ||**

kālo deśaḥ kriyā kartā karaṇaṁ kāryam āgamaḥ |

dravyaṁ phalam iti brahman navadhokto’jayā hariḥ ||

**śrīdharaḥ :** kāla-rūpa-dhāriṇo harer dvādaśāditya-rūpaṁ bhedaṁ kriyopādhikaṁ darśayituṁ prathamaṁ sarva-karma-pravṛttaye māyā-kṛtaṁ navadhā bhedam āha—kāla iti | kālaḥ prātarādiḥ | deśaḥ samādiḥ | kriyā anuṣṭhānam | kartā brāhmaṇādiḥ | karaṇaṁ srug-ādiḥ | kāryaṁ yāgādi | āgamo mantrādiḥ | dravyaṁ vrīhy-ādi | phalaṁ svargādi ||31||

**krama-sandarbhaḥ :** *na vyākhyātam.*

**viśvanāthaḥ :** na kevalaṁ sūrya-rūpeṇa bahudhā karma-pravartanārthaṁ kālādi-rūpeṇāpi bahudhety āha—kāla iti | kālaḥ prātar-ādiḥ | deśaḥ vedikādiḥ | kriyā anuṣṭhānam | kartā brāhmaṇādiḥ | karaṇaṁ srug-ādiḥ | kāryaṁ yāgādi | āgamo mantrādiḥ | dravyaṁ vrīhy-ādi | phalaṁ svargādi ||31||

—o)0(o—

**|| 12.11.32 ||**

madhv-ādiṣu dvādaśasu bhagavān kāla-rūpa-dhṛk |

loka-tantrāya carati pṛthag dvādaśabhir gaṇaiḥ ||

**śrīdharaḥ :** tatra ca kāla-svarūpa-dhārī bhagavān pṛthak carati | madhv-ādiṣu caitrādiṣu | loka-tantrāya loka-yātrā-nirvāhāya ||32||

**krama-sandarbhaḥ :** *na vyākhyātam.*

**viśvanāthaḥ :** kāla-rūpa-dhārī bhagavān eva sūrya-rūpaḥ san | loka-tantrāya loka-yātrā-nirvāhaṇāya ||32||

—o)0(o—

**|| 12.11.33 ||**

dhātā kṛtasthalī hetir vāsukī rathakṛn mune |

pulastyas tumburur iti madhu-māsaṁ nayanty amī ||

**śrīdharaḥ :** tān eva gaṇān āha—dhāteti dvādaśabhiḥ | dhātā sūryaḥ | kṛta-sthalī apsarāḥ | hetī rākṣasaḥ | vāsukir nāgaḥ | rathakṛd yakṣaḥ | pulastya ṛṣiḥ | tumburur gandharvaḥ | madhu-māsaṁ caitram | nayanty anuvartayanti ||33||

**krama-sandarbhaḥ :** *na vyākhyātam.*

**viśvanāthaḥ :** sauro gaṇo māsimāsīti yat pṛṣṭaṁ, tatra prathamaṁ caitra-māsasya saptakam āha—dhātā sūryaḥ | kṛta-sthalī apsarāḥ, hetiḥ rākṣasaḥ, vāsukir nāgaḥ, rathakṛt yakṣaḥ, pulastyaḥ ṛṣiḥ, tumburur gandharvaḥ ||33||

—o)0(o—

**|| 12.11.34 ||**

aryamā pulaho’thaujāḥ prahetiḥ puñjikasthalī |

nāradaḥ kacchanīraś ca nayanty ete sma mādhavam ||

**śrīdharaḥ :** athaujā yakṣaḥ | prahetī rākṣasaḥ | nārado gandharvaḥ | kacchanīro nāgaḥ | mādhavaṁ vaiśākham ||34||

**krama-sandarbhaḥ :** *na vyākhyātam.*

**viśvanāthaḥ :** aryamāsūryaḥ | pulaha ṛṣiḥ | athaujā yakṣaḥ | prahetī rākṣasaḥ | puñjika-sthalī apsarāḥ | nārado gandharvaḥ | kacchanīro nāgaḥ | mādhavaṁ vaiśākham ||34||

—o)0(o—

**|| 12.11.35 ||**

mitro’triḥ pauruṣeyo’tha takṣako menakā hahāḥ |

rathasvana iti hy ete śukra-māsaṁ nayanty amī ||

**śrīdharaḥ :** mitraḥ sūryaḥ | pauruṣeyo rākṣasaḥ | rathasvano yakṣaḥ | śukra-māsaṁ jyeṣṭham ||35||

**krama-sandarbhaḥ :** *na vyākhyātam.*

**viśvanāthaḥ :** mitraḥ sūryaḥ | atrir muniḥ | pauruṣeyo rākṣasaḥ | takṣako nāgaḥ | menakā apsarāḥ | hāhā gandharvaḥ | rathasvano yakṣaḥ | śukra-māsaṁ jyeṣṭham ||35||

—o)0(o—

**|| 12.11.36 ||**

vasiṣṭho varuṇo rambhā sahajanyas tathā huhūḥ |

śukraś citrasvanaś caiva śuci-māsaṁ nayanty amī ||

**śrīdharaḥ :** varuṇaḥ sūryaḥ | sahajanyo yakṣaḥ | śukro nāgaḥ | citrasvano rākṣasaḥ | śuci-māsam āṣāḍham ||36||

**krama-sandarbhaḥ :** *na vyākhyātam.*

**viśvanāthaḥ :** vaśiṣṭho muniḥ | varuṇaḥ sūryaḥ | sahajanyo rākṣasaḥ | huhūr gandharvaḥ | śukro nāgaḥ | citrasvano yakṣaḥ | śuci-māsam āṣāḍham ||36||

—o)0(o—

**|| 12.11.37 ||**

indro viśvāvasuḥ śrotā elā-patras tathāṅgirāḥ |

pramlocā rākṣaso varyo nabho-māsaṁ nayanty amī ||

**śrīdharaḥ :** indraḥ sūryaḥ | viśvāvasur gandharvaḥ | śrotā yakṣaḥ | elāpatro nāgaḥ | varyo rākṣasa iti svayam eva vyākhyātam | nabho-māsaṁ śrāvaṇam ||37||

**krama-sandarbhaḥ :** *na vyākhyātam.*

**viśvanāthaḥ :** indraḥ sūryaḥ | viśvāvasur gandharvaḥ | śrotā yakṣaḥ | elāpatro nāgaḥ | aṅgirā muniḥ | pramlocā apsarāḥ | varyo rākṣasaḥ | iti svayam eva vyākhyātam | nabho-māsaṁ śrāvaṇam ||37||

—o)0(o—

**|| 12.11.38 ||**

vivasvān ugrasenaś ca vyāghra āsāraṇo bhṛguḥ |

anumlocā śaṅkhapālo nabhasyākhyaṁ nayanty amī ||

**śrīdharaḥ :** vivasvān sūryaḥ | ugraseno gandharvaḥ | vyāghro rākṣasaḥ | āsāraṇo yakṣaḥ | śaṅkhapālo nāgaḥ | nabhasyākhyaṁ bhādra-padam ||38||

**krama-sandarbhaḥ :** *na vyākhyātam.*

**viśvanāthaḥ :** vivasvān sūryaḥ | ugraseno gandharvaḥ | vyāghro rākṣasaḥ | āsāraṇo yakṣaḥ | bhṛgur muniḥ | anumlocā apsarāḥ | śaṅkhapālo nāgaḥ | nabhasyākhyaṁ bhādra-padam ||38||

—o)0(o—

**|| 12.11.39 ||**

pūṣā dhanañjayo vātaḥ suṣeṇaḥ surucis tathā |

ghṛtācī gautamaś ceti tapo-māsaṁ nayanty amī ||

**śrīdharaḥ :** dhanañjayo nāgaḥ | vāto rākṣasaḥ | suṣeṇo gandharvaḥ | surucir yakṣaḥ | tapo-māsaṁ māgham | māsa-kramāti-laṅghranaṁ kaurmoktādityānukramānusāreṇa | vaiṣṇave tu māsa-krameṇoktiḥ | kvacin nāmavyatyayas tu kalpa-bhedeneti jñeyam ||39||

**krama-sandarbhaḥ :** *na vyākhyātam.*

**viśvanāthaḥ :** pūṣā sūryaḥ | dhanañjayo nāgaḥ | vāto rākṣasaḥ | suṣeṇo gandharvaḥ | surucir yakṣaḥ | ghṛtācī apsarā | gautamo muniḥ | tapo-māsaṁ māghaḥ ||39||

—o)0(o—

**|| 12.11.40 ||**

ṛtur varcā bharadvājaḥ parjanyaḥ senajit tathā |

viśva airāvataś caiva tapasyākhyaṁ nayanty amī ||

**śrīdharaḥ :** ṛtur yakṣaḥ | varcā rākṣasaḥ | parjanyaḥ sūryaḥ | senajid apsarāḥ | viśvo gandharvaḥ | airāvato nāgaḥ | tapasyākhyaṁ phālgunam ||40||

**krama-sandarbhaḥ :** *na vyākhyātam.*

**viśvanāthaḥ :** ṛtur yakṣaḥ | varcā rākṣasaḥ | bharadvājo muniḥ | parjanyaḥ sūryaḥ | śyenajid apsarāḥ | viśvo gandharvaḥ | airāvato nāgaḥ | tapasyākhyaṁ phālgunam ||40||

—o)0(o—

**|| 12.11.41 ||**

athāṁśuḥ kaśyapas tārkṣya ṛtasenas tathorvaśī |

vidyucchatrur mahāśaṅkhaḥ saho-māsaṁ nayanty amī ||

**śrīdharaḥ :** aṁśuḥ sūryaḥ | aṁśa iti vā pāṭhaḥ | tārkṣyo yakṣaḥ | ṛtaseno gandharvaḥ | vidyucchatrū rākṣasaḥ | mahāśaṅkho nāgaḥ | saho-māsaṁ mārga-śīrṣam ||41||

**krama-sandarbhaḥ :** *na vyākhyātam.*

**viśvanāthaḥ :** aṁśuḥ sūryaḥ | aṁśa iti ca pāṭhaḥ | kaśyapo muniḥ | tārkṣyo yakṣaḥ | ṛtaseno gandharvaḥ | urvaśī aparāḥ | vidyucchatrū rākṣasaḥ | mahāśaṅkho nāgaḥ | saho-māsaṁ mārga-śīrṣam ||41||

—o)0(o—

**|| 12.11.42 ||**

bhagaḥ sphūrjo’riṣṭanemir ūrṇa āyuś ca pañcamaḥ |

karkoṭakaḥ pūrvacittiḥ puṣya-māsaṁ nayanty amī ||

**śrīdharaḥ :** bhagaḥ sūryaḥ | sphūrjo rākṣasaḥ | ariṣṭanemir gandharvaḥ | ūrṇo yakṣaḥ āyur ṛṣiḥ | karkoṭako nāgaḥ ||42||

**krama-sandarbhaḥ :** *na vyākhyātam.*

**viśvanāthaḥ :** bhagaḥ sūryaḥ | sphūrjo rākṣasaḥ | ariṣṭanemir gandharvaḥ | ūrṇo yakṣaḥ | karkoṭako nāgaḥ | pūrvacittir apsarāḥ | puṣyaṁ pauṣam ||42||

—o)0(o—

**|| 12.11.43 ||**

tvaṣṭā ṛcīka-tanayaḥ kambalaś ca tilottamā |

brahmāpeto’tha śatajid dhṛtarāṣṭra iṣam-bharāḥ ||

**śrīdharaḥ :** tvaṣṭā sūryaḥ | ṛcīka-tanayo jamadagniḥ | kambalo nāgaḥ | brahmāpeto rākṣasaḥ | śatajid yakṣaḥ | dhṛtarāṣṭro gandharvaḥ | iṣam-bharā āśvina-pālakāḥ ||43||

**krama-sandarbhaḥ :** *na vyākhyātam.*

**viśvanāthaḥ :** tvaṣṭā sūryaḥ | ṛcīka-tanayo jamadagnir muniḥ | kambalāśvo nāgaḥ | tilottamā apsarāḥ | brahmāpeto rākṣasaḥ | śatajid yakṣaḥ | dhṛtarāṣṭro gandharvaḥ | iṣam-bharā ete āśvina-pālakāḥ ||43||

—o)0(o—

**|| 12.11.44 ||**

viṣṇur aśvataro rambhā sūryavarcāś ca satyajit |

viśvāmitro makhāpeta ūrja-māsaṁ nayanty amī ||

**śrīdharaḥ :** viṣṇur ādityaḥ | aśvataro nāgaḥ | sūryavarcā gandharvaḥ | satyajid yakṣaḥ | makhāpeto rākṣasaḥ | ūrja-māsaṁ kārtika-māsam | ete cādityādayaḥ kaurme vibhajyoktāḥ,

dhātāryamā ca mitraś ca varūṇaś cendra eva ca |

vivasvān atha pūṣā ca parjanyaś cāṁśur eva ca |

bhagas tvaṣṭā ca viṣṇuś ca ādityā dvādaśa smṛtāḥ |

pulastyaḥ pulahaś cātrir vasiṣṭho’thāṅgirā bhṛguḥ |

gautamo’tha bharadvājaḥ kaśyapaḥ kratur eva ca |

jamadagniḥ kauśikaś ca munayo brahma-vādinaḥ |

rathakūrco’riṣṭanemir grāmaṇīś ca rathasvanaḥ |

ratha-citrasvanaḥ śrotā aruṇaḥ senajit tathā |

tārkṣyaś cāriṣṭanemiś ca ṛtajit satyajit tathā || ete yakṣāḥ |

atha hetiḥ prahetiś ca pauruṣeyo vadhas tathā |

varyo vyāghras tathāyaś ca vāyur vidyud divākaraḥ |

brahmāpetaś ca viprendrā yajñāpetaś ca rākṣasaḥ |

vāsukiḥ kacchanīraś ca takṣakaḥ sarpa-puṅgavaḥ |

elāpatraḥ śaṅkhapālas tathairāvata-saṁjñitaḥ |

dhanañjayo mahāpadmas tathā karkoṭako dvijāḥ |

kambalo’śvataraś caiva vahanty enaṁ yathā-kramam |

tumburur nārado hāhā hūhūr viśvāvasus tathā |

ugraseno vasurucir viśvāvasur athāparaḥ |

citrasenas tathorṇāyur dhṛtarāṣṭro dvijottamāḥ |

sūryavarcā dvādaśeti gandharvā gāyatāṁ varāḥ |

kṛtasthaly apsaro-varyā tathānyā puñjikasthalī |

menakā sahajanyā ca pramlocā ca dvijottamāḥ |

anumlocā ghṛtācī ca viśvācī corvaśī tathā |

anyā ca pūrvacittiḥ syād anyā caiva tilottamā |

sambhā ceti dvija-śreṣṭhās tathaivāpsarasaḥ smṛtāḥ || iti ||44||

**krama-sandarbhaḥ :** *na vyākhyātam.*

**viśvanāthaḥ :** viṣṇuḥ sūryaḥ | aśvataro nāgaḥ | rambhā apsarāḥ | sūryavarcā gandharvaḥ | satyajid yakṣaḥ | makhāpeto rākṣasaḥ | ūrja-māsaṁ kārtikam ||44||

—o)0(o—

**|| 12.11.45 ||**

etā bhagavato viṣṇor ādityasya vibhūtayaḥ |

smaratāṁ sandhyayor nṝṇāṁ haranty aṁho dine dine ||

*na katamena vyākhyātam.*

—o)0(o—

**|| 12.11.46 ||**

dvādaśasv api māseṣu devo’sau ṣaḍbhir asya vai |

caran samantāt tanute paratreha ca san-matim ||

**śrīdharaḥ :** eteṣāṁ pṛthak karmāṇi nirūpayati—dvādaśasv apīti tribhiḥ | asau devaḥ sūryaḥ ṣaḍbhir gandharvādibhir asya janasya samantāc caran śubhāṁ matiṁ tanute | gāyatry-artho’nena sūcitaḥ ||46||

**krama-sandarbhaḥ :** *na vyākhyātam.*

**viśvanāthaḥ :** asau devaḥ sūryaḥ | ṣaḍbhir gandharvādibhiḥ sva-vibhūtibhiḥ ||46||

—o)0(o—

**|| 12.11.47 ||**

sāmarg-yajurbhis tal-liṅgair ṛṣayaḥ saṁstuvanty amum |

gandharvās taṁ pragāyanti nṛtyanty apsaraso’grataḥ ||

**śrīdharaḥ :** tal-liṅgaiḥ sūrya-prakāśakaiḥ ||47||

**krama-sandarbhaḥ :** *na vyākhyātam.*

**viśvanāthaḥ :** eteṣāṁ pṛthak karmāṇi nirūpayati sāmeti | tal-liṅgaiḥ sūrya-prakāśakaiḥ ||47||

—o)0(o—

**|| 12.11.48 ||**

unnahyanti rathaṁ nāgā grāmaṇyo ratha-yojakāḥ |

codayanti rathaṁ pṛṣṭhe nairṛtā bala-śālinaḥ ||

**śrīdharaḥ :** unnahyanti dṛḍhaṁ badhnanti | grāmaṇyo yakṣāḥ | nairṛtā rākṣasāḥ ||48||

**krama-sandarbhaḥ :** *na vyākhyātam.*

**viśvanāthaḥ :** unnahyanti dṛḍhaṁ badhnanti | grāmaṇyo yakṣāḥ rathaṁ yojayanti | codayanti balena nodanaiś cālayanti nairṛtā rākṣasāḥ ||48||

—o)0(o—

|| 12.11**.49 ||**

vālakhilyāḥ sahasrāṇi ṣaṣṭir brahmarṣayo’malāḥ |

purato’bhimukhaṁ yānti stuvanti stutibhir vibhum ||

**śrīdharaḥ :** kiṁ ca, vālakhilyā iti | evaṁ pratimāsaṁ ta eva stuvanti vibhuṁ sūryam ||49||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 12.11.50 ||**

evaṁ hy anādi-nidhano bhagavān harir īśvaraḥ |

kalpe kalpe svam ātmānaṁ vyūhya lokān avaty ajaḥ ||

**śrīdharaḥ, viśvanāthaḥ :** vyūhya vibhajya ||50||

**krama-sandarbhaḥ :** *na vyākhyātam.*

iti sārārtha-darśinyāṁ harṣiṇyāṁ bhakta-cetasām |

ekādaśo dvādaśe’tra saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ dvādaśa-skandhe

āditya-vyūha-vivaraṇaṁ nāma

ekādaśo’dhyāyaḥ |

|| 12.11 ||

### (12.12)

## dvādaśo’dhyāyaḥ

# skandhārtha-nirūpaṇaṁ

**|| 12.12.1 ||**

**sūta uvāca—**

namo dharmāya mahate namaḥ kṛṣṇāya vedhase |

brahmaṇebhyo namaskṛtya dharmān vakṣye sanātanān ||

**śrīdharaḥ :**

dvādaśe tu purāṇokta-sarvārthānukramaḥ kṛtaḥ |

prathama-skandham ārabhya prādhānyena samāsataḥ ||

tad evam asmin purāṇe vistareṇoktān arthān saṅkṣepato varṇayiṣyan dharmādīn praṇamati, nama iti. mahate hari-bhakti-lakṣaṇāya. brāhmaṇebhyo brāhmaṇān. sanātanān anādīn. dharmān ity upalakṣaṇaṁ purāṇoktārthānām ||1||

**kṛṣṇa-sandarbhaḥ :** kṛṣṇāya tad-ākhyayātiprasiddhāya svayaṁ bhagavate vedhase avatārādi-sarva-vidhātre tatra sva-dainyena vinayaḥ brāhmaṇebhyo namaskṛtyeti sanātanān, kālena naṣṭā pralaye vāṇīyaṁ [bhā.pu. 11.14.3] ity-ādi-pramāṇena prasiddhān dharmān bhāgavatān vakṣya iti tat-tat-prasaṅgānukrameṇa tān eva sūcayiṣyāmi, patitaḥ skhalitaḥ ity-ādinā ca sākṣād vakṣyāmīty arthaḥ ||1||

**viśvanāthaḥ :**

prathamāditaḥ ārabhyopākhyāna-vitateḥ punaḥ |

anukramaḥ prasiddhāyāṁ dvādaśe kriyate sphuṭam ||

mahate bhakti-lakṣaṇāya kṛṣṇāya tat-prāpyāya, vedhase sarva-kāraṇāya, brāhmaṇebhyo vyāsādibhyas tat-prakāśakebhyo dvitīyārthe caturthī | dharmān bhagavac-caritrāṇi śravaṇa-kīrtanādir viṣayatve sati bhagavac-caritāny eva parama-dharmā bhavantīti bhāvaḥ | sanātanān nityān | bhagavato bhakti-yogasya ca tac-caritānāṁ ca nirguṇatvād iti bhāvaḥ ||1||

—o)0(o—

**|| 12.12.2 ||**

etad vaḥ kathitaṁ viprā viṣṇoś caritam adbhutam |

bhavadbhir yad ahaṁ pṛṣṭo narāṇāṁ puruṣocitam ||

**śrīdharaḥ :** puruṣatve ucitaṁ śravaṇādi-yogyam ||2||

**kṛṣṇa-sandarbhaḥ :** tatraiva bhagavac-carita-śravaṇam eva mukhyam ity abhiprāyeṇa tenaiva mahā-prasaṅgam upasaṁharan tān anukramitum upakramate—etad iti | narāṇāṁ madhye ye puruṣās teṣām evocitaṁ, na tu ye teṣāṁ madhye paśavas teṣām ity artha iti tad-bahir-mukhebhyo gāli-pradānaṁ, yathoktam, śva-viḍ-varāhoṣṭra-kharaiḥ [bhā.pu. 2.3.19] ity-ādi | yad vā, narāṇāṁ jīvānāṁ puruṣe śrī-bhagavati yad ucitam ||2||

**viśvanāthaḥ :** narāṇāṁ madhye ye puruṣās teṣām ucitaṁ, na tu narāṇāṁ madhye ye paśavas teṣām iti | yad uktaṁ, śva-viḍ-varāhoṣṭra-kharaiḥ saṁstutaḥ puruṣaḥ paśuḥ [bhā.pu. 2.3.19] iti ||2||

—o)0(o—

**|| 12.12.3 ||**

atra saṅkīrtitaḥ sākṣāt sarva-pāpa-haro hariḥ |

nārāyaṇo hṛṣīkeśo bhagavān sātvatāṁ patiḥ ||

**śrīdharaḥ :** etat prapañcayati—atreti | bhagavān aiśvaryādi-ṣaḍ-guṇaḥ | sākṣāt saṅkīrtita iti devatā-kāṇḍārthaḥ ||3||

**kṛṣṇa-sandarbhaḥ :** atra śrī-bhāgavate harir bhagavad-ādy-ākhyayānantāvirbhāvaḥ parameśvaras tāvan-mukhyatvena kīrtyate, tatrāpi guṇa-rūpa-līlābhiḥ sākṣād eva kīrtyate | tasya ca prādhānyena bheda-dvayaṁ darśitam ity āha—nārāyaṇaḥ sarva-jīvāśrayaḥ hṛṣīkeśas tadīya sarvendriya-pravartakaś ca paramātmety arthaḥ | ity eko bhedaḥ | dvitīyam āha—bhagavān iti | sa ca sātvatāṁ patiḥ svayaṁ bhagavān śrī-yādavendra-rūpatvena kīrtyata ity arthaḥ ||3||

**viśvanāthaḥ :** yaḥ sarva-pāpa-hartṛtvena hari-śabdenocyate yaś ca nārasya jīva-samūhasya āśramatvena nārāyaṇa-śabdenocyate | yaś ca sarvendriyāṇāṁ pravartakatvena hṛṣīkeśa-śabdenocyate sa eva bhagavān atra dvādaśasv api skandheṣu kīrtyate | sa hi ka ity ata āha—sātvatām uddhavādīnāṁ patiḥ ||3||

—o)0(o—

**|| 12.12.4 ||**

atra brahma paraṁ guhyaṁ jagataḥ prabhavāpyayam |

jñānaṁ ca tad-upākhyānaṁ proktaṁ vijñāna-saṁyutam ||

**śrīdharaḥ :**brahma-kāṇḍārtham āha—atra brahmeti | guhyaṁ nirguṇam | prabhavāpyayam, prabhavaty asmād iti prabhavam, apyety asminn ity apyayam, tac ca tac ca | anenāśraya-śabdārtho darśitaḥ | vijñāna-saṁyutam aparokṣa-jñāna-paryantaṁ jñānam | tad-upākhyānaṁ taj-jñānam upākhyāyate prakāśyate yena taj-jñāna-sādhanam ity arthaḥ ||4||

**kṛṣṇa-sandarbhaḥ :** atra brahmeti sārdhakam | atra bhagavat-tattva-kīrtana eva tadīya-nirviśeṣa-prakāśa-rūpaṁ yad brahma yad eva jagaj-janmādinā sāmānyato lakṣitaṁ tad api proktam ||4||

**viśvanāthaḥ :** tadīya-nirviśeṣa-prakāśa-rūpaṁ yad brahma, tad api proktaṁ, vāg-ādīndriya-grāhyatvābhāvād guhyaṁ tarhi kathaṁ proktaṁ, tatrāha jagataḥ prabhava utpattir apyayo layaś ca yatas tad ity etat-prakāreṇaiva proktaṁ, na tu sākṣāt proktam iti bhāvaḥ | tat-prāpti-sādhanaṁ jñānaṁ ca tad upākhyāyate prakāśyate yena taj jñāna-sādhanaṁ ca vijñānam aparokṣānubhavas tat-sahitaṁ ca ||4||

—o)0(o—

**|| 12.12.5 ||**

bhakti-yogaḥ samākhyāto vairāgyaṁ ca tad-āśrayam |

pārīkṣitam upākhyānaṁ nāradākhyānam eva ca ||

**śrīdharaḥ :** karma-kāṇḍārtham āha, bhakti-yogaś ca sādhya-sādhana-rūpaḥ | tad-āśrayaṁ bhakti-yogena niṣpāditam | evaṁ sāmānyato nirūpyedānīṁ dvādaśa-skandha-prakaraṇārthān anukrāmati | pārīkṣitam upākhyānaṁ parīkṣij-janmādi, tat-prastāvāya nāradākhyānaṁ ca ||5||

**kṛṣṇa-sandarbhaḥ :** tad-artham eva jñāna-vijñāna-bhakti-yogāḥ yathottarotkarṣa-sopānavat krameṇa samākhyātās tad-āśrayaṁ tad-upayogi-vairāgyaṁ ceti padya-dvayena veda-tātparya-rūpo brahma-kāṇḍārtho darśitaḥ | tad evaṁ sārvatrikaṁ pratipādyam uktvā kramoktam āha—pārīkṣitam iti ||5||

**viśvanāthaḥ :** bhakti-yogaḥ sādhana-rūpaḥ sādhya-rūpaś ca samya-guṇa-kramopasaṁhārābhyāsair ākhyātaḥ | tad-āśrayaṁ tad-uttham | atha prathama-skandhata eva prākaraṇikānarthān anukrāmyati | pārīkṣitam iti atrānukramaṇikādhyāye yat prasiddham api kiñcit kiñcid upākhyānam ullaṅghitam | nātrāniṣṭam āśaṅkanīyam anukramaṇikā hi nokta-samastārtha-vyāpinī bhavet, yat prathamata eva janma-guhyādhyāya-kathā atiprasiddhāpy ullaṅghitā | evaṁ drauṇi-daṇḍa-bhīṣma-niryāṇādi-kathā citraketu-tripura-vadhādi-kathā ambarīṣādi-kathā aghāsura-vadha-brahma-mohanādi-kathā bahuśa evollaṅghitā | kvacid vyutkrameṇāpy ukta iti ||5-7||

—o)0(o—

**|| 12.12.6 ||**

prāyopaveśo rājarṣer vipra-śāpāt parīkṣitaḥ |

śukasya brahmarṣabhasya saṁvādaś ca parīkṣitaḥ ||

**śrīdharaḥ :** brahma-rṣabhasya brāhmaṇottamasya | iti prathama-skandhārthaḥ ||6||

**kṛṣṇa-sandarbhaḥ, viśvanāthaḥ :** *na vyākhyātam.*

—o)0(o—

**|| 12.12.7 ||**

yoga-dhāraṇayotkrāntiḥ saṁvādo nāradājayoḥ |

avatārānugītaṁ ca sargaḥ prādhāniko’grataḥ ||

**śrīdharaḥ :** utkrāntir arcir ādi-gatiḥ | prādhaṇikaḥ pradhāna-kārya-virāḍ-rūpaḥ sargaḥ | agrata ādito mahad-ādi-krameṇety arthaḥ | iti dvitīyārthaḥ ||7||

**kṛṣṇa-sandarbhaḥ, viśvanāthaḥ :** *na vyākhyātam.*

—o)0(o—

**|| 12.12.8 ||**

viduroddhava-saṁvādaḥ kṣattṛ-maitreyayos tataḥ |

purāṇa-saṁhitā-praśno mahā-puruṣa-saṁsthitiḥ ||

**śrīdharaḥ :** mahā-puruṣasya saṁsthitiḥ pralaye tūṣṇīm avasthānam ||8||

**kṛṣṇa-sandarbhaḥ :** *na vyākhyātam.*

**viśvanāthaḥ :** mahā-puruṣe padmanābhe saṁsthitiḥ pralaye brahmaṇas tad-udare śayanam ||8||

—o)0(o—

**|| 12.12.9 ||**

tataḥ prākṛtikaḥ sargaḥ sapta-vaikṛtikāś ca ye |

tato brahmāṇḍa-sambhūtir vairājaḥ puruṣo yataḥ ||

**śrīdharaḥ :** prākṛtikaḥ prakṛti-bhavo guṇa-kṣobha-rūpaḥ. vaikṛtikā mahad-ādayaś ca-kārād vikārāś ca ye teṣāṁ sargaḥ ||9||

**kṛṣṇa-sandarbhaḥ, viśvanāthaḥ :** *na vyākhyātam.*

—o)0(o—

**|| 12.12.10 ||**

kālasya sthūla-sūkṣmasya gatiḥ padma-samudbhavaḥ |

bhuva uddharaṇe’mbhodher hiraṇyākṣa-vadho yathā ||

**śrīdharaḥ :** gatiḥ svarūpam | uddharaṇe uddhāraṇe ||10||

**kṛṣṇa-sandarbhaḥ :** *na vyākhyātam.*

**viśvanāthaḥ :** bhuva uddharaṇam ambhodheḥ sakāśāt ma-kāra-lopaś chāndasaḥ ||10||

—o)0(o—

**|| 12.12.11 ||**

ūrdhva-tiryag-avāk-sargo rudra-sargas tathaiva ca |

ardha-nārīśvarasyātha yataḥ svāyambhuvo manuḥ ||

**śrīdharaḥ :** ardhābhyāṁ nārī ca naraś ca tasya sargaḥ ||11||

**kṛṣṇa-sandarbhaḥ, viśvanāthaḥ :** *na vyākhyātam.*

—o)0(o—

**|| 12.12.12 ||**

śatarūpā ca yā strīṇām ādyā prakṛtir uttamā |

santāno dharma-patnīnāṁ kardamasya prajāpateḥ ||

**śrīdharaḥ :** santāno dharma-patnīnām iti nava-brahma-samutpattir ity asyānantaraṁ draṣṭavyam ||12||

**kṛṣṇa-sandarbhaḥ, viśvanāthaḥ :** *na vyākhyātam.*

—o)0(o—

**|| 12.12.13 ||**

avatāro bhagavataḥ kapilasya mahātmanaḥ |

devahūtyāś ca saṁvādaḥ kapilena ca dhī-matā ||

**śrīdharaḥ, kṛṣṇa-sandarbhaḥ :** *na vyākhyātam.*

**viśvanāthaḥ :** ardhābhyāṁ nārī ca naraś ca tasya ||13||

—o)0(o—

**|| 12.12.14 ||**

nava-brahma-samutpattir dakṣa-yajña-vināśanam |

dhruvasya caritaṁ paścāt pṛthoḥ prācīnabarhiṣaḥ ||

**śrīdharaḥ :** iti tṛtīyārthaḥ | caturtha-skandhārtham āha—nava-brahmaṇāṁ marīcy-ādīnāṁ samutpattiḥ santānaḥ ||14||

**kṛṣṇa-sandarbhaḥ :** *na vyākhyātam.*

**viśvanāthaḥ :** nava-brahmabhyaḥ marīcy-ādibhyaḥ samutpattiḥ sudyumnasyety atra upākhyānam iti śeṣaḥ ||14||

—o)0(o—

**|| 12.12.15 ||**

nāradasya ca saṁvādas tataḥ praiyavrataṁ dvijāḥ |

nābhes tato’nucaritam ṛṣabhasya bharatasya ca ||

**śrīdharaḥ :** pañcama-skandhārtham āha—tataḥ praiyavrataṁ priyavratasya caritam ||15||

**kṛṣṇa-sandarbhaḥ, viśvanāthaḥ :** *na vyākhyātam.*

—o)0(o—

**|| 12.12.16 ||**

dvīpa-varṣa-samudrāṇāṁ giri-nady-upavarṇanam |

jyotiś-cakrasya saṁsthānaṁ pātāla-naraka-sthitiḥ ||

**śrīdharaḥ :** dvīpādy-upavarṇanaṁ prathamaṁ saṅkṣepatas tato dvīpādīnāṁ ye girayo nadyaś ca teṣām upavarṇanam | pātālānāṁ narakāṇāṁ ca saṁsthitiḥ | anenaiva naraka-nivartakam ajāmilopākhyānaṁ gṛhītaṁ tataḥ parācīnam ||16||

**kṛṣṇa-sandarbhaḥ, viśvanāthaḥ :** *na vyākhyātam.*

—o)0(o—

**|| 12.12.17 ||**

dakṣa-janma pracetobhyas tat-putrīṇāṁ ca santatiḥ |

yato devāsura-narās tiryaṅ-naga-khagādayaḥ ||

**śrīdharaḥ :** ṣaṣṭhārtham āha—dakṣa-janmeti ||7||

**kṛṣṇa-sandarbhaḥ, viśvanāthaḥ :** *na vyākhyātam.*

—o)0(o—

**|| 12.12.18 ||**

tvāṣṭrasya janma-nidhanaṁ putrayoś ca diter dvijāḥ |

daityeśvarasya caritaṁ prahrādasya mahātmanaḥ ||

**śrīdharaḥ :** saptamārtham āha—putrayoś ceti ||18||

**kṛṣṇa-sandarbhaḥ, viśvanāthaḥ :** *na vyākhyātam.*

—o)0(o—

**|| 12.12.19 ||**

manv-antarānukathanaṁ gajendrasya vimokṣaṇam |

manv-antarāvatārāś ca viṣṇor hayaśirādayaḥ ||

**śrīdharaḥ :** aṣṭamārtham āha—manvantarānukathanam iti | kvacit kasyācid anuktir vyutkramoktiś ca bhakti-rasākulatveneti draṣṭavyam ||19||

**kṛṣṇa-sandarbhaḥ, viśvanāthaḥ :** *na vyākhyātam.*

—o)0(o—

**|| 12.12.20 ||**

kaurmaṁ mātsyaṁ nārasiṁhaṁ vāmanaṁ ca jagat-pateḥ |

kṣīroda-mathanaṁ tadvad amṛtārthe divaukasām ||

*na katamenāpi vyākhyātam.*

—o)0(o—

**|| 12.12.21 ||**

devāsura-mahā-yuddhaṁ rāja-vaṁśānukīrtanam |

ikṣvāku-janma tad-vaṁśaḥ sudyumnasya mahātmanaḥ ||

**śrīdharaḥ :** navamārtham āha—rāja-vaṁśeti ||21||

**kṛṣṇa-sandarbhaḥ, viśvanāthaḥ :** *na vyākhyātam.*

—o)0(o—

**|| 12.12.22-24 ||**

ilopākhyānam atroktaṁ tāropākhyānam eva ca |

sūrya-vaṁśānukathanaṁ śaśādādyā nṛgādayaḥ ||

saukanyaṁ cātha śaryāteḥ kakutsthasya ca dhīmataḥ |

khaṭvāṅgasya ca māndhātuḥ saubhareḥ sagarasya ca ||

rāmasya kośalendrasya caritaṁ kilbiṣāpaham |

nimer aṅga-parityāgo janakānāṁ ca sambhavaḥ ||

*na katamenāpi vyākhyātam.*

—o)0(o—

**|| 12.12.25 ||**

rāmasya bhārgavendrasya niḥkṣatrī-karaṇaṁ bhuvaḥ |

ailasya soma-vaṁśasya yayāter nahuṣasya ca ||

**śrīdharaḥ :** soma-vaṁśādi-bhūtasyailasya caritam ||25||

**kṛṣṇa-sandarbhaḥ, viśvanāthaḥ :** *na vyākhyātam.*

—o)0(o—

**|| 12.12.26 ||**

dauṣmanter bharatasyāpi śāntanos tat-sutasya ca |

yayāter jyeṣṭha-putrasya yador vaṁśo’nukīrtitaḥ ||

**śrīdharaḥ :** tat-sutasya bhīṣmasya ||26||

**kṛṣṇa-sandarbhaḥ, viśvanāthaḥ :** *na vyākhyātam.*

—o)0(o—

**|| 12.12.27 ||**

yatrāvatīrṇo bhagavān kṛṣṇākhyo jagad-īśvaraḥ |

vasudeva-gṛhe janma tato vṛddhiś ca gokule ||

**śrīdharaḥ, viśvanāthaḥ :** *na vyākhyātam.*

**kṛṣṇa-sandarbhaḥ :** tasya vṛddhiś ca gokula iti cakārāj janma cety arthaḥ | anyathā vṛddhis tv ity evoktaṁ syāt | asya sthāpanaṁ—nandas tv ātmaja utpannaḥ [bhā.pu. 10.5.1] ity ādau kṛṣṇasandarbhe (147-153) kṛtam eva ||27||

—o)0(o—

**|| 12.12.28 ||**

tasya karmāṇy apārāṇi kīrtitāny asura-dviṣaḥ |

pūtanāsu-payaḥ-pānaṁ śakaṭoccāṭanaṁ śiśoḥ ||

**śrīdharaḥ :** daśamārtham āha—tasya karmāṇīti | pūtanāyā asu-sahitasya stanya-payasaḥ pānam ||28||

**kṛṣṇa-sandarbhaḥ :** *na vyākhyātam.*

**viśvanāthaḥ :** pūtanāyā asu-sahitasya stanya-payasaḥ pānam | śiśoḥ śiśunā niṣpeṣaḥ sammardaḥ ||28||

—o)0(o—

**|| 12.12.29 ||**

tṛṇāvartasya niṣpeṣas tathaiva baka-vatsayoḥ |

aghāsura-vadho dhātrā vatsa-pālāvagūhanam] ||

*na katamenāpi vyākhyātam.*

—o)0(o—

**|| 12.12.30 ||**

dhenukasya saha-bhrātuḥ pralambasya ca saṅkṣayaḥ |

gopānāṁ ca paritrāṇaṁ dāvāgneḥ parisarpataḥ ||

**śrīdharaḥ :** saha-bhrātuḥ sa-sakhasya ||30||

**kṛṣṇa-sandarbhaḥ :** *na vyākhyātam.*

**viśvanāthaḥ :** saha-bhrātuḥ jñāti-sahitasya ||30||

—o)0(o—

**|| 12.12.31 ||**

damanaṁ kāliyasyāher mahāher nanda-mokṣaṇam |

vrata-caryā tu kanyānāṁ yatra tuṣṭo’cyuto vrataiḥ ||

*na katamenāpi vyākhyātam.*

—o)0(o—

**|| 12.12.32-33 ||**

prasādo yajña-patnībhyo viprāṇāṁ cānutāpanam |

govardhanoddhāraṇaṁ ca śakrasya surabher atha ||

yajñābhiṣekaḥ kṛṣṇasya strībhiḥ krīḍā ca rātriṣu |

śaṅkhacūḍasya durbuddher vadho’riṣṭasya keśinaḥ ||

**śrīdharaḥ :** *na vyākhyātam.*

**kṛṣṇa-sandarbhaḥ : kṛṣṇa-sandarbhaḥ :** viprānutāpanaṁ sūkṣmam api | atrāvadhāpanārthāya smāritaṁ surabhi-kartṛkaṁ ca yajñābhiṣekam ||32||

**viśvanāthaḥ :** śakrasya śakreṇa surabheḥ surabhyā yajñaḥ pūjanam abhiṣekaś ca tat ||32||

—o)0(o—

**|| 12.12.34-36 ||**

akrūrāgamanaṁ paścāt prasthānaṁ rāma-kṛṣṇayoḥ |

vraja-strīṇāṁ vilāpaś ca mathurālokanaṁ tataḥ ||

gaja-muṣṭika-cāṇūra- kaṁsādīnāṁ tathā vadhaḥ |

mṛtasyānayanaṁ sūnoḥ punaḥ sāndīpaner guroḥ ||

mathurāyāṁ nivasatā yadu-cakrasya yat priyam |

kṛtam uddhava-rāmābhyāṁ yutena hariṇā dvijāḥ ||

**śrīdharaḥ, viśvanāthaḥ :** *na vyākhyātam.*

**kṛṣṇa-sandarbhaḥ :** uddhava-rāmābhyām ity uddhavasyāpi tādṛśatvaṁ darśitam ||36||

—o)0(o—

**|| 12.12.37-39 ||**

jarāsandha-samānīta- sainyasya bahuśo vadhaḥ |

ghātanaṁ yavanendrasya kuśasthalyā niveśanam ||

ādānaṁ pārijātasya sudharmāyāḥ surālayāt |

rukmiṇyā haraṇaṁ yuddhe pramathya dviṣato hareḥ ||

harasya jṛmbhaṇaṁ yuddhe bāṇasya bhuja-kṛntanam |

prāgjyotiṣa-patiṁ hatvā kanyānāṁ haraṇaṁ ca yat ||

**śrīdharaḥ :** ye ca śambarādayas teṣāṁ māhātmyaṁ prabhāvo vadhaś ca ||39||

**kṛṣṇa-sandarbhaḥ :** caidyādīnāṁ māhātmyaṁ vadhaś ca ye ca śambarādayas teṣāṁ cety anvayaḥ ||39||

**viśvanāthaḥ :** *na vyākhyātam.*

—o)0(o—

—o)0(o—

**|| 12.12.40 ||**

caidya-pauṇḍraka-śālvānāṁ dantavakrasya durmateḥ |

śambaro dvividaḥ pīṭho muraḥ pañcajanādayaḥ ||

**śrīdharaḥ :** ekādaśārtham āha—vipra-śāpeti ||40||

**kṛṣṇa-sandarbhaḥ, viśvanāthaḥ :** *na vyākhyātam.*

—o)0(o—

**|| 12.12.41 ||**

māhātmyaṁ ca vadhas teṣāṁ vārāṇasyāś ca dāhanam |

bhārāvataraṇaṁ bhūmer nimittī-kṛtya pāṇḍavān ||

**śrīdharaḥ, kṛṣṇa-sandarbhaḥ :** *na vyākhyātam.*

**viśvanāthaḥ :** māhātmyaṁ caidyādīnāṁ parākramaḥ ||40||

—o)0(o—

**|| 12.12.42 ||**

vipra-śāpāpadeśena saṁhāraḥ sva-kulasya ca |

uddhavasya ca saṁvādo vasudevasya cādbhutaḥ ||

**śrīdharaḥ :** dharma-vinirṇayo varṇāśrama-dharma-viniścayaḥ | martya-parityāgo manuṣyatvasyāntardhānam ||42||

**kṛṣṇa-sandarbhaḥ :** *na vyākhyātam.*

**viśvanāthaḥ :** martyasya martya-lokasya parityāgaḥ ātmano yoga-māyā-prabhāvata iti lokair durvitarkatā dhvanitā ||42||

—o)0(o—

**|| 12.12.43 ||**

yatrātma-vidyā hy akhilā proktā dharma-vinirṇayaḥ |

tato martya-parityāga ātma-yogānubhāvataḥ ||

**śrīdharaḥ :** dvādaśārtham āha—yugeti | yuga-lakṣaṇaṁ tad-anurūpā vṛttiś cety arthaḥ | tri-vidha prākṛtikī naimittikī nityā ceti ||43||

**kṛṣṇa-sandarbhaḥ, viśvanāthaḥ :** *na vyākhyātam.*

—o)0(o—

**|| 12.12.44 ||**

yuga-lakṣaṇa-vṛttiś ca kalau nṝṇām upaplavaḥ |

catur-vidhaś ca pralaya utpattis tri-vidhā tathā ||

**śrīdharaḥ :** ṛṣer vyāsasya | sūryasya ca vinyāsa ity arthaḥ ||44||

**kṛṣṇa-sandarbhaḥ :** *na vyākhyātam.*

**viśvanāthaḥ :** yuga-lakṣaṇaṁ tad-anurūpā vṛttiś ca | utplavaḥ dharma-viplavaḥ | trividhā prākṛtī naimittikī nityā ca ||44||

—o)0(o—

**|| 12.12.45 ||**

deha-tyāgaś ca rājarṣer viṣṇu-rātasya dhīmataḥ |

śākhā-praṇayanam ṛṣer mārkaṇḍeyasya sat-kathā |

mahā-puruṣa-vinyāsaḥ sūryasya jagad-ātmanaḥ ||

**śrīdharaḥ :** iti coktam iti ca-kārād anyad api vo yuṣmābhir iha yat pṛṣṭo’smi, tad uktam iti | kim evaṁ nānārtha-kathanena ? tatrāha—līleti | sarvaśaḥ tat-tad-artha-kīrtana-dvāreṇety arthaḥ ||45||

**kṛṣṇa-sandarbhaḥ, viśvanāthaḥ :** *na vyākhyātam.*

—o)0(o—

**|| 12.12.46 ||**

iti coktaṁ dvija-śreṣṭhā yat pṛṣṭo’ham ihāsmi vaḥ |

līlāvatāra-karmāṇi kīrtitānīha sarvaśaḥ ||

**śrīdharaḥ :** tat-kīrtanenāpi kiṁ ? ity apekṣāyāṁ tat-phalam āha dvābhyām ||46||

**kṛṣṇa-sandarbhaḥ, viśvanāthaḥ :** *na vyākhyātam.*

—o)0(o—

**|| 12.12.47 ||**

patitaḥ skhalitaś cārtaḥ kṣuttvā vā vivaśo gṛṇan |

haraye nama ity uccair mucyate sarva-pātakāt ||

**śrīdharaḥ :** patitaḥ kūpādiṣu | skhalitaḥ sopānādiṣu | ārto duḥkhitaḥ | kṣuttvā kṣutaṁ kṛtvā vivaśo’pi ||47||

**kṛṣṇa-sandarbhaḥ :** patita iti kaimutyārtham uktiḥ ||47||

**viśvanāthaḥ :** etāvat kathā kīrtanasya phalaṁ brūhīti cet, tatra kaimutyenāha—patita uccapradeśād adhaḥ prāptaḥ, skhalitaḥ samāna-pradeśe’py ayathā pāda-vinyāsāt prāpta-vyathaḥ | kṣuttvā kṣutaṁ kṛtvā uccair atighora-pāpād api ||47||

—o)0(o—

**|| 12.12.48 ||**

saṅkīrtyamāno bhagavān anantaḥ

śrutānubhāvo vyasanaṁ hi puṁsām |

praviśya cittaṁ vidhunoty aśeṣaṁ

yathā tamo’rko’bhram ivātivātaḥ ||

**śrīdharaḥ :** saṅkīrtyamāno yad vā śruto’nubhāvo yasya sa puṁsāṁ cittaṁ praviśya niḥśeṣaṁ duḥkhaṁ vidhunoti | hīti satām anubhavaṁ pramāṇayati | arko giri-guhādi-dhvāntaṁ na dhunotīty aparitoṣād dṛṣṭāntāntaram āha—ativāto’bhram iveti ||48||

**kṛṣṇa-sandarbhaḥ :** *na vyākhyātam.*

**viśvanāthaḥ:** cittaṁ praviśya vyasanaṁ dhunoti | arkas tama iva | sa ca guhāgataṁ tamo na dhunotīty aparitoṣād āha ativāto’bhram iva ||48||

—o)0(o—

**|| 12.12.49 ||**

mṛṣā giras tā hy asatīr asat-kathā

na kathyate yad bhagavān adhokṣajaḥ |

tad eva satyaṁ tad u haiva maṅgalaṁ

tad eva puṇyaṁ bhagavad-guṇodayam ||

**śrīdharaḥ :** hari-saṅkīrtanam eva mahā-phalaṁ tad-vyatiriktaṁ sarvaṁ mithyālāpa-mātram iti prapañcayati—mṛṣā-gira iti caturbhiḥ | mṛṣā-giro mithyā-vācaḥ | asatīr asatyaḥ | asatāṁ kathā yāsu tāḥ | yad yāsu uttama-ślokasya yaśo’nugīyata iti yat tad eva satyaṁ tad eva hi maṅgalam | u ha iti harṣe | bhagavad-guṇānām abhyudayo yasmāt tat ||49||

**kṛṣṇa-sandarbhaḥ :** *na vyākhyātam.*

**viśvanāthaḥ:** asya śāstrasya kṛṣṇa-kīrtana eva tātparyāt, tad anya-kīrtanam avigītam api na kuryāt | tat kīrtanaṁ yat paśubhir vigītatvenoktaṁ tad api kuryād ity āha—mṛṣeti | tāḥ satyā api giro mithyā eva | priyā api giro’satīr asatyaḥ kaṭūktaya eva | tathā satāṁ viduṣām api kathā asat-kathā eva | kutaḥ ? yad yato bhagavān na kathyate iti | ataḥ sa satyavādy api mithyā-vādī priyaṁvado’pi kaṭu-bhāṣī sat-kathako’py asat-kathaka ucyate iti bhāvaḥ | svakalpitatvād asatyam api bhagavad-yaśaś cet tad eva satyaṁ gṛhāśrama-vidhvaṁsakatvāt amaṅgalam api tad eva maṅgalaṁ nānyat bhagavataḥ para-dāra-haraṇādikam apuṇyatvenādhamair uktam api tad eva puṇyam | yato bhagavato guṇasyaiva na tu doṣasyodayo yasmāt tat ||49||

—o)0(o—

**|| 12.12.50 ||**

tad eva ramyaṁ ruciraṁ navaṁ navaṁ

tad eva śaśvan manaso mahotsavam |

tad eva śokārṇava-śoṣaṇaṁ nṛṇāṁ

yad uttamaḥśloka-yaśo’nugīyate ||

**śrīdharaḥ :** navaṁ navaṁ yathā bhavati, tathā ruciraṁ ruci-pradam | mahān utsavo yasmāt ||50||

**kṛṣṇa-sandarbhaḥ :** *na vyākhyātam.*

**viśvanāthaḥ :** aramyam ai prasena-mārgānugamana-bhalluka-bila-praveśādikaṁ yat tat ramyam eva | ruciram iti bhaktānām arocakam api śrī-jānakī-tyāgādikaṁ ruciram eva | purātanam api bhagavac-caritraṁ navaṁ navam eva | mārīcānugamanānantara-rāvaṇa-kṛta-sītā-haraṇādikaṁ manaso mahotsava-nāśakam api mahotsava-karam eva | pati-putrādi-vairāgyotpādakatvena śokārṇavam api tat śokārṇava-śoṣaṇam eva ||50||

—o)0(o—

**|| 12.12.51 ||**

na yad vacaś citra-padaṁ harer yaśo

jagat-pavitraṁ pragṛṇīta karhicit |

tad dhvāṅkṣa-tīrthaṁ na tu haṁsa-sevitaṁ

yatrācyutas tatra hi sādhavo’malāḥ ||

**śrīdharaḥ :** citrāṇi padāni yasmin | tad api jagat pavitrayatīti tathā tad dharer yaśo na pragṛṇīta na varṇayet tad vaco dhvāṅkṣa-tīrthaṁ kāka-tulya-narāṇaṁ rati-sthānaṁ na tu haṁsair jñānibhiḥ sevitam | tatra hetuḥ—yatreti ||51||

**kṛṣṇa-sandarbhaḥ :** na yad iti | yatrācyuto gīyata iti śeṣaḥ ||51||

**viśvanāthaḥ :** na yad vaca iti śloka-trayaṁ bhakter eva sarvotkarṣa-khyāpakam | mahā-purāṇasyāsya prathame’pi śeṣe’pi sthāpitam | yathā mahā-mantraḥ kaścid ādy-antar-vartinā bīja-dvayena trayeṇa puṭitaḥ syād iti ||52||

—o)0(o—

**|| 12.12.52 ||**

sa[[11]](#footnote-12) vāg-visargo janatāgha-samplavo

yasmin prati-ślokam abaddhavaty api |

nāmāny anantasya yaśo’ṅkitāni yat

śṛṇvanti gāyanti gṛṇanti sādhavaḥ ||

**śrīdharaḥ :** sa vāg-visargaḥ sa eva vācaḥ prayogo janatāgha-samplavo jana-samūhāgha-nāśakaḥ | yad yasmāt tāny evānyaiḥ kīrtyamānāni śṛṇvanti śrotari sati gāyanti, no cet svayam eva gṛṇanti ||52||

**kṛṣṇa-sandarbhaḥ :** tad-vāg-visarga iti prathame vyākhyātam eva | uttama-gāyake sati śṛṇvanti, svasya tu tādṛśatve gāyanti | tad ubhayābhāve gṛṇanti | gīr-mātreṇābhyasyanti cety arthaḥ || [atra yathā-ślokaṁ 1.5.11 padyaṁ draṣṭavyaṁ punaruktir ādarāt |] ||52||

**viśvanāthaḥ :** *na vyākhyātam.*

—o)0(o—

**|| 12.12.53 ||**

naiṣkarmyam apy acyuta-bhāva-varjitaṁ

na śobhate jñānam alaṁ nirañjanam |

kutaḥ punaḥ śaśvad abhadram īśvare

na hy arpitaṁ karma yad apy anuttamam ||

**śrīdharaḥ, kṛṣṇa-sandarbhaḥ :** *na vyākhyātam.*

**viśvanāthaḥ :** anuttamaṁ śreṣṭhaṁ niṣkāma-karma ||53||

—o)0(o—

**|| 12.12.54 ||**

yaśaḥ-śriyām eva pariśramaḥ paro

varṇāśramācāra-tapaḥ-śrutādiṣu |

avismṛtiḥ śrīdhara-pāda-padmayor

guṇānuvāda-śravaṇādarādibhiḥ ||

**śrīdharaḥ :** kiṁ ca, varṇaśramācārādiṣu yaḥ paro mahān pariśramaḥ, sa yaśo-yuktāyāṁ śriyām eva | kīrtiḥ saṁpattiś ca kevalaṁ paraḥ puruṣārtha ity arthaḥ | guṇānuvādādibhis tu śrīdhara-pāda-padmayor avismṛtir bhavati ||54||

**kṛṣṇa-sandarbhaḥ :** *na vyākhyātam.*

**viśvanāthaḥ :** kiṁ ca, varṇāśramādiṣu yaḥ paro mahān pariśramaḥ, sa yaśo-yuktāyāṁ śriyām eva paryāptaḥ prāyo bhavet | yaśaḥ-saṁpatti-sādhaka eva, na tu bhagavat-prāpti-sādhaka ity arthaḥ | harer guṇānuvāda-śāstrādibhis tu yaḥ pariśramaḥ, sa tu śrīdhara-pāda-padmayor avismṛtir, na bhavati vismṛtir yasmāt saḥ ||54||

—o)0(o—

**|| 12.12.55 ||**

avismṛtiḥ kṛṣṇa-padāravindayoḥ

kṣiṇoty abhadrāṇi ca śaṁ tanoti |

sattvasya śuddhiṁ paramātma-bhaktiṁ

jñānaṁ ca vijñāna-virāga-yuktam ||

**śrīdharaḥ :** tataḥ kim ata āha—avismṛtir iti | kṣiṇoti nāśayati ||55||

**kṛṣṇa-sandarbhaḥ :** *na vyākhyātam.*

**viśvanāthaḥ :** tataḥ kiṁ ? ata āha—avismṛtir iti | śamaṁ buddher bhagavan-niṣṭhāṁ śamo man-niṣṭhatā buddheḥ [bhā.pu. 11.19.36] iti bhagavad-ukteḥ ||55||

—o)0(o—

**|| 12.12.56 ||**

yūyaṁ dvijāgryā bata bhūri-bhāgā

yac chaśvad ātmany akhilātma-bhūtam |

nārāyaṇaṁ devam adevam īśam

ajasra-bhāvā bhajatāviveśya ||

**śrīdharaḥ :** athedānīṁ śrotṝnātmānaṁ cābhinandann āha—yūyam iti dvābhyām | he dvijāgryāḥ, yad yasmād ātmany antaḥ-karaṇe śrī-nārāyaṇam āviveśya śaśvad bhajata | saṁbhāvanāyāṁ loṭ | ato bhūri-bhāgā bahu-puṇyāḥ | kathaṁ-bhūtaṁ ? akhilātma-bhūtaṁ sarvāntaryaṁiṇam, ata eva devaṁ sarvopāsyam | adevaṁ na devo’nyo yasya tam | kutaḥ ? īśam | yad vā, yasmād yūyaṁ bhūri-bhāgās tapa-ādi-saṁpannās tato nārāyaṇaṁ bhajateti vidhiḥ ||56||

**kṛṣṇa-sandarbhaḥ :** *na vyākhyātam.*

**viśvanāthaḥ :** adevaṁ na vidyate devo yasya yasmād iti vā | bhajateti saṁbhāvanāyāṁ loṭ ||56||

—o)0(o—

**|| 12.12.57 ||**

ahaṁ ca saṁsmārita ātma-tattvaṁ

śrutaṁ purā me paramarṣi-vaktrāt |

prāyopaveśe nṛpateḥ parīkṣitaḥ

sadasy ṛṣīṇāṁ mahatāṁ ca śṛṇvatām ||

**śrīdharaḥ :** me mayā śrutam ||57||

**kṛṣṇa-sandarbhaḥ, viśvanāthaḥ :** *na vyākhyātam.*

—o)0(o—

**|| 12.12.58 ||**

etad vaḥ kathitaṁ viprāḥ kathanīyoru-karmaṇaḥ |

māhātmyaṁ vāsudevasya sarvāśubha-vināśanam ||

**śrīdharaḥ :** evam ity ātmānam eva punātīti kiṁ vaktavyaṁ ? kākvā sarvam eva punātīty arthaḥ | etat-purāṇa-kīrtanādi-phalaṁ prapañcayitum āha—etad ity aṣṭabhiḥ ||58||

**kṛṣṇa-sandarbhaḥ, viśvanāthaḥ :** *na vyākhyātam.*

—o)0(o—

**|| 12.12.59 ||**

ya etat śrāvayen nityaṁ yāma-kṣaṇam ananya-dhīḥ |

ślokam ekaṁ tad-ardhaṁ vā pādaṁ pādārdham eva vā |

śraddhāvān yo’nuśṛṇuyāt punāty ātmānam eva saḥ ||

**śrīdharaḥ :** yāma-kṣaṇaṁ yāmaṁ kṣaṇaṁ cety arthaḥ | ātmānam eva sākṣāt punāti, na tu snānādi-vad deha-mātram ||59||

**kṛṣṇa-sandarbhaḥ, viśvanāthaḥ :** *na vyākhyātam.*

—o)0(o—

**|| 12.12.60 ||**

dvādaśyām ekādaśyāṁ vā śṛṇvann āyuṣyavān bhavet ||

paṭhaty anaśnan prayataḥ pūto bhavati pātakāt |

**śrīdharaḥ :** dvādaśyām ekādaśyāṁ veti yadā yasyāṁ vrataṁ prāpyate, tadā tasyām evety arthaḥ ||59||

**kṛṣṇa-sandarbhaḥ, viśvanāthaḥ :** *na vyākhyātam.*

—o)0(o—

**|| 12.12.61-62 ||**

puṣkare mathurāyāṁ ca dvāravatyāṁ yatātmavān |

upoṣya saṁhitām etāṁ paṭhitvā mucyate bhayāt ||

devatā munayaḥ siddhāḥ pitaro manavo nṛpāḥ |

yacchanti kāmān gṛṇataḥ śṛṇvato yasya kīrtanāt ||

*na katamenāpi vyākhyātam.*

—o)0(o—

**|| 12.12.63 ||**

ṛco yajūṁṣi sāmāni dvijo’dhītyānuvindate |

madhu-kulyā ghṛta-kulyāḥ payaḥ-kulyāś ca tat phalam ||

**śrīdharaḥ :** ṛg-ādy adhītya dvijo madhu-kulyādi yad anuvindate, tat phalam etāṁ paṭhitvānuvindata iti ||63||

**kṛṣṇa-sandarbhaḥ, viśvanāthaḥ :** *na vyākhyātam.*

—o)0(o—

**|| 12.12.64 ||**

purāṇa-saṁhitām etām adhītya prayato dvijaḥ |

proktaṁ bhagavatā yat tu tat padaṁ paramaṁ vrajet ||

**śrīdharaḥ :** kiṁ ca, proktam iti ||64||

**kṛṣṇa-sandarbhaḥ, viśvanāthaḥ :** *na vyākhyātam.*

—o)0(o—

**|| 12.12.65 ||**

vipro’dhītyāpnuyāt prajñāṁ rājanyodadhi-mekhalām |

vaiśyo nidhi-patitvaṁ ca śūdraḥ śudhyeta pātakāt ||

**śrīdharaḥ :** rājanya udadhi-mekhalāṁ pṛthvīm | sandhir ārṣaḥ | vipro’dhītyety ādikaṁ tat-tat-kāmāgraha-parāṇāṁ pravartanārtham āpāta-phalam ||65||

**kṛṣṇa-sandarbhaḥ :** *na vyākhyātam.*

**viśvanāthaḥ :** vipro’dhītyety-ādikaṁ tat-tat-kāmāgraha-parāṇāṁ pravartanārtham āpāta-phalaṁ rājanya udadhi-mekhalāṁ sandhir ārṣaḥ ||65||

—o)0(o—

**|| 12.12.66 ||**

kali-mala-saṁhati-kālano’khileśo

harir itaratra na gīyate hy abhīkṣṇam |

iha tu punar bhagavān aśeṣa-mūrtiḥ

paripaṭhito’nu-padaṁ kathā-prasaṅgaiḥ ||

**śrīdharaḥ :** asya purāṇasyaivaṁ prabhāvātir eke kāraṇam āha—kali-malānāṁ saṁhatiṁ samūhaṁ kālayati vināśayatīti tathā | itaratra śāstrāntare ||66||

**kṛṣṇa-sandarbhaḥ :** kali-mala iti | kālano nāśanaḥ | itaratra karma brahmādi-pratipādaka-śāstrāntare | akhileśo virāḍ-antaryāmī nārāyaṇo’pi tat-pālako viṣṇur vāpi na gīyate kvacid gīyate vā, tatra tv abhīkṣṇaṁ naiva gīyate | tu-śabdo’vadhāraṇe | sākṣāt śrī-bhagavān punar iha śrī-bhāgavata evābhīkṣṇaṁ gīyate | nārāyaṇādayo vā ye’tra varṇitāḥ, te’py aśeṣā eva mūrtayo’vatārā yasya saḥ | tathābhūta eva gīyate, na tv itaratraiva tad-avivekenety arthaḥ | ata eva tat-tat-kathā-prasaṅgair anupadaṁ padaṁ padam api lakṣyīkṛtya bhagavān eva pari sarvato-bhāvena paṭhito vyaktam evokta iti ||66|| [paramātma-sandarbha 107]

**viśvanāthaḥ :** kali-mala iti | kālano nāśanaḥ | anupadaṁ prati-prakaraṇam eva, itaratra karma-brahmādi-pratipādaka-śāstrāntare | akhileśo virāḍ antaryāmī nārāyaṇo’pi tat-pālako viṣṇur vāpi na gīyate | kvacid gīyate vā, tatra tv abhīkṣṇaṁ naiva gīyate | tu-śabdo’vadhāraṇe | sākṣāt śrī-bhagavān punar iha śrī-bhāgavata evābhīkṣṇaṁ gīyate | nārāyaṇādayo vā ye’tra varṇitāḥ, te’py aśeṣā eva mūrtayo’vatārā yasya saḥ | tathābhūta eva gīyate, na tv itaratraiva tad-avivekenety arthaḥ | ata eva tat-tat-kathā-prasaṅgair anupadaṁ padaṁ padam api lakṣyīkṛtya bhagavān eva pari sarvato-bhāvena paṭhito vyaktam evokta iti ||66||

—o)0(o—

**|| 12.12.67 ||**

tam aham ajam anantam ātma-tattvam |

jagad-udaya-sthiti-saṁyamātma-śaktim ||

dyu-patibhir aja-śakra-śaṅkarādyair |

duravasita-stavam acyutaṁ nato’smi ||

**śrīdharaḥ :** śāstra-pratipāditaṁ bhagavantaṁ namaskaroti—tam iti dvābhyam | jagad-udaya-sthiti-saṁyamātmāno raja-ādayaḥ śaktayo yasya tam | dyu-patibhir devair api duravasito’jñātaḥ stavaḥ stotraṁ yasya tam ||67||

**kṛṣṇa-sandarbhaḥ :** *na vyākhyātam.*

**viśvanāthaḥ :** śāstra-pratipāditaṁ devaṁ praṇamati tam ajaṁ nato’smi | kiṁ brahmāṇaṁ namasi ? na | anantaṁ kiṁ pradhānaṁ ? na | ātma-tattvaṁ cetana-svarūpam | kiṁ śuddha-jīvaṁ ? na | jagad-udayādaya ātma-śaktito yasya tam | kiṁ durgā-patiṁ śambhuṁ ? na | dyupatibhir devair ajādyair api duravasita-stavam ajñāta-stutikam | acyutaṁ śrī-kṛṣṇam ||67||

—o)0(o—

**|| 12.12.68 ||**

upacita-nava-śaktibhiḥ sva ātmany

uparacita-sthira-jaṅgamālayāya |

bhagavata upalabdhi-mātra-dhāmne

sura-ṛṣabhāya namaḥ sanātanāya ||

**śrīdharaḥ :** upacitābhir udriktābhir nava-śaktibhiḥ prakṛti-puruṣa-mahad-ahaṅkāra-tan-mātra-rūpābhiḥ sva ātmany evoparacitaṁ sthiraṁ jaṅgamaṁ cālayo yasya tasmai bhagavate ||68||

**kṛṣṇa-sandarbhaḥ :** *na vyākhyātam.*

**viśvanāthaḥ :** tam eva svāntaryāmitvena praṇamiti | nava-śaktiḥ | prakṛti-puruṣa-mahad-ahaṅkāra-tanmātra-rūpābhiḥ ||68||

—o)0(o—

**|| 12.12.69 ||**

sva-sukha-nibhṛta-cetās tad-vyudastānya-bhāvo'py

ajita-rucira-līlākṛṣṭa-sāras tadīyam |

vyatanuta kṛpayā yas tattva-dīpaṁ purāṇaṁ

tam akhila-vṛjina-ghnaṁ vyāsa-sūnuṁ nato’smi ||

**śrīdharaḥ :** śrī-guruṁ namaskaroti | sva-sukhenaiva nibhṛtaṁ pūrṇaṁ ceto yasya | tenaiva vyudasto’nyasmin bhāvo yasya tathābhūto’py ajitasya rucirābhir līlābhir ākṛṣṭaḥ sāraḥ sva-sukha-gataṁ sthairyaṁ yasya saḥ | tattva-dīpaṁ paramārtha-prakāśakaṁ śrī-bhāgavataṁ yo vyatanuta taṁ nato’smīti ||69||

**kṛṣṇa-sandarbhaḥ :** namaskurvann eva vaktṛ-hṛdaya-niṣṭhā-paryālocanayā samasta-grantha-tātparyaṁ nirdhārayati—sva-sukheti | atrākhila-vṛjinaṁ tādṛśa-bhāvasya pratikūlam udāsīnaṁ ca sarvaṁ jñeyam | ajita-śabdenātra pūrṇatvena mukhyatayā śrī-kṛṣṇa-saṁjña eveti prathame śrī-bādarāyaṇa-samādhau vyaktīkṛto’sti ||69||

**viśvanāthaḥ :** sveṣṭa-devaṁ praṇamya śrī-guruṁ praṇamati sva-sukhena brahmānandena nibhṛtaṁ paripūrṇaṁ ceto yasya saḥ | tena tathātvenaiva vyudasto dūrībhūto’nyatra bhāvo mano-vyāpāro yasya tathābhūto’py ajitasya kṛṣṇasya rucira-līlayā kartryā atibalavatyā ākṛṣṭas tasmād brahmānandāt sakāśād api svasminn ānītaḥ sāro rasānubhava-sāmarthyaṁ yasya saḥ | brahma-rasāsvādād api līlā-rasāsvāde mādhuryādhikyam anubhūya tatraiva yaḥ prāpta-niṣṭho’bhūd iti bhāvaḥ | tena līlā-raso’yaṁ tasya na samādhi-bhañjakaḥ pratyūha iti vyākhyeyam | tathātve sati tena punar api tādṛśa-samādhy-artham evāyatiṣyata | na tu tathākṛtaṁ pratyuta kṛpayānyebhyo’pi tādṛśa-līlā-rasāsvāda-ditsayā tattva-dīpaṁ līlā-rasa-tattva-prakāśakaṁ vyatanuta | ata evoktaṁ harer guṇākṣipta-matir bhagavān bādarāyaṇir [bhā.pu. 1.7.11] iti, pariṇiṣṭhito’pi nairguṇye [bhā.pu. 2.1.9] ity ādi ca ||69||

iti sārārtha-darśinyāṁ harṣiṇyāṁ bhakta-cetasām |

dvādaśe dvādaśo’dhyāyaḥ saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ dvādaśa-skandhe

skandhārtha-nirūpaṇaṁ nāma

dvādaśo’dhyāyaḥ

|| 12.12 ||

(12.13)

### trayodaśo’dhyāyaḥ

# skandhārtha-nirūpaṇaṁ

**|| 12.13.1 ||**

**sūta uvāca—**

yaṁ brahmā varuṇendra-rudra-marutaḥ stunvanti divyaiḥ stavair

vedaiḥ sāṅga-pada-kramopaniṣadair gāyanti yaṁ sāma-gāḥ |

dhyānāvasthita-tad-gatena manasā paśyanti yaṁ yogino

yasyāntaṁ na viduḥ surāsura-gaṇā devāya tasmai namaḥ ||

**śrīdharaḥ :**

trayodaśe purāṇānāṁ saṅkhyām āha yathā-kramam |

dānaṁ dānasya māhātmyaṁ śrīmad-bhāgavatasaya ca ||

sarva-purāṇa-saṅkhyādīn upavarṇayiṣyaṁs tat pratipādyaṁ devaṁ praṇamati, yam iti | stavair vedaiś ca stunvanti stuvanti upaniṣac-chabdasyākārāntatvaṁ chandonurodhena | dhyānenāvasthitaṁ niścalaṁ tad gataṁ ca yan manas tena yasyāntaṁ na viduḥ surāsura-gaṇāḥ |

**krama-sandarbhaḥ :** *na vyākhyātam.*

**viśvanāthaḥ :**

trayodaśe punar natyā maṅgalācaraṇaṁ prabhoḥ |

ādy-antayoḥ purāṇasya saṅkhyā-dānādi cocyate ||

anitme’trādhyāye punar api bhagavantaṁ praṇaman maṅgalam ācarati | yam iti | stunvanti stuvanti upaniṣac-chabdasyākārāntam ārṣam | tenaitat-purāṇa-pāṭhena bhagavatas tasya stuti-saṅkīrtana-dhyānam eva mama yathā-kathañcid abhṛn na tu samyag avagama iti bhāvaḥ ||1||

—o)0(o—

**|| 12.13.2 ||**

pṛṣṭhe bhrāmyad amanda-mandara-giri-grāvāgra-kaṇḍūyanān

nidrāloḥ kamaṭhākṛter bhagavataḥ śvāsānilāḥ pāntu vaḥ |

yat-saṁskāra-kalānuvartana-vaśād velā-nibhenāmbhasāṁ

yātāyātam atandritaṁ jala-nidher nādyāpi viśrāmyati ||

**śrīdharaḥ :** kṣīro-da-mathanādau durjñeyatvam eva pradarśayituṁ kūrmāvatāram anusmārayann āśiṣaḥ prārthayate, pṛṣṭhe bhrāmyann amando mandara-girir gariṣṭho mandarācalas tasya grāvāṇas teṣām agrāṇi taiḥ kaṇḍūyanāt tena sukhena nidrālor nidrā-śīlasya | yeṣāṁ śvāsānilānāṁ saṁskārās teṣāṁ kalāś ca leśās tad anuvartana-vaśāj jala-nidher ambhasāṁ yātāyātaṁ na viśrāmyati | nanu samudra-kṣobhād eva tan na saṁskāra-vaśāt tatrāha, velākṣobhas tasya nibhena miṣeṇa |

**krama-sandarbhaḥ :** *na vyākhyātam.*

**viśvanāthaḥ :** kiṁ ca, yathā samudra-mathanaṁ bhagavataiva kūrmādi-rūpeṇa kṛtaṁ divaukasāṁ tu tatra nāma-mātreṇaiva nimittatā | tathaivedam apāra-veda-mahā-samudra-mathanaṁ yan-nāmnā bhagavataiva kṛtam ity artha-vyañjakaṁ śrī-vyāsoktam anuvadati pṛṣṭha iti | pṛṣṭhe bhrāmyann amando mahā-gurur mandara-giris tasya grāvāṇas teṣām agrāṇi taiḥ kaṇḍūyanāt nidrāloḥ kaṇḍūyanottha-sukhena nidrāśīlasya śvāsānilāḥ pāntu vaḥ | iti yenaiva samudro mathitas tenaiva bhagavatā mohinī-rūpeṇa asurān vañcayitvā samudra-mathanottham amṛtaṁ sva-bhaktebhyo devebhyo yathā dattaṁ tathaiva veda-samudra-mathanotthaṁ bhakty-amṛtam idaṁ śrī-bhāgavata-rūpeṇa abhaktān asurān vañcayitvā yuṣmabhyaṁ dadātv iti bhaktān pratyāśīrvādaḥ | yeṣāṁ śvāsānilānāṁ saṁskārās teṣāṁ kalā leśās tad-anuvartana-vaśāt jana-nidher ambhasāṁ yātāyātaṁ na viśrāmyati | nanu, tat-samudra-kṣobhād eva na tat-saṁskāra-vaśāt tatrāha—velā-kṣobhasya nibhena miṣeṇa ||2||

—o)0(o—

**|| 12.13.3 ||**

purāṇa-saṅkhyā-sambhūtim asya vācya-prayojane |

dānaṁ dānasya māhātmyaṁ pāṭhādeś ca nibodhata ||

**śrīdharaḥ :** purāṇa-saṁhitānāṁ sañkhyās tāsāṁ saṁbhūtiṁ samāhāram | asya tu śrī-bhāgavatasya vācyaṁ viṣayaḥ prayojanaṁ ca dānaṁ ca tasya pāṭhādeś ca māhātmyaṁ nibodhata |

**krama-sandarbhaḥ :** *na vyākhyātam.*

**viśvanāthaḥ :** yathā pṛthvī-pater agratas tava maṇḍaleśvarā etāvanta iti gaṇyante tathaiva mahā-purāṇa-cakravartinaḥ śrī-bhāgavatasya sannidhau purāṇāny avaśya-gamyānīty ataḥ purāṇānāṁ saṅkhyāyāḥ sambhūtiṁ sambhavam | tathāsya śrī-bhāgavatasya vācyaṁ ca prayojanaṁ ceti ||3||

—o)0(o—

**|| 12.13.4-9 ||**

brāhmaṁ daśa sahasrāṇi pādmaṁ pañcona-ṣaṣṭi ca |

śrī-vaiṣṇavaṁ trayo-viṁśac catur-viṁśati śaivakam ||

daśāṣṭau śrī-bhāgavataṁ nāradaṁ pañca-viṁśati |

mārkaṇḍaṁ nava vāhnaṁ ca daśa-pañca catuḥ-śatam ||

catur-daśa bhaviṣyaṁ syāt tathā pañca-śatāni ca |

daśāṣṭau brahma-vaivartaṁ laiṅgam ekādaśaiva tu ||

catur-viṁśati vārāham ekāśīti-sahasrakam |

skāndaṁ śataṁ tathā caikaṁ vāmanaṁ daśa kīrtitam ||

kaurmaṁ sapta-daśākhyātaṁ mātsyaṁ tat tu catur-daśa |

ekona-viṁśat sauparṇaṁ brahmāṇḍaṁ dvādaśaiva tu ||

evaṁ purāṇa-sandohaś catur-lakṣa udāhṛtaḥ |

tatrāṣṭādaśa-sāhasraṁ śrī-bhāgavatam iṣyate ||

**śrīdharaḥ :** trayo-viṁśat trayo-viṁśatiḥ sahasrāṇi | catur-viṁśati catur-viṁśatiḥ | śaivakaṁ śiva-purāṇam | vāhnam agni-purāṇam | daśa-pañca-sahasrāṇi catvāri śatāni ca | skāndaṁ śatādhikaikāśīti-sahasram | sauparṇaṁ garuḍa-purāṇam ekona-viṁśad ekona-viṁśatiḥ | mahābhārataṁ tv itihāsaḥ | rāmāyaṇaṁ ca ṛṣi-proktaṁ kāvyam | ataḥ purāṇānāṁ sandohaḥ samūhaś catur-lakṣa-saṅkhyāka eva | idānīm asya vācya-prayojanādīn darśayitum āha, tatrety ādinā ||4-9||

**krama-sandarbhaḥ :** *na vyākhyātam.*

**viśvanāthaḥ :** trayoviṁśat trayoviṁśati | śaivakaṁ śiva-purāṇaṁ vāhnaṁ vahni-purāṇam | daśa-pañca-sahasrāṇi catvāri śatāni ca skāndaṁ śatādhikikāśīti-sahasraṁ tatrāṣṭādaśeti yathaivāvatāratvād avatāra-madhye kṛṣṇaṁ gaṇayitvā punar ete cāṁśa-kalāḥ puṁsaḥ kṛṣṇas tu bhagavān svayaṁ [bhā.pu. 1.3.28] iti kṛṣṇasya pṛthag gaṇanā | tatraiva purāṇatvāt purāṇa-madhye śrī-bhāgavataṁ gaṇayitvā tatrāṣṭādaśa-sāhasraṁ śrī-bhāgavatam iṣyate iti punar gaṇanā purāṇa-cakravartitva-vyañjikā yathā ca tatra svayaṁ padaṁ sarvotkarṣa-vyañjakaṁ tathaivātrāpi śrīmad iti padam idaṁ prakrāntaṁ sampūrṇam eva ||4-9||

—o)0(o—

**|| 12.13.10-12 ||**

idaṁ bhagavatā pūrvaṁ brahmaṇe nābhi-paṅkaje |

sthitāya bhava-bhītāya kāruṇyāt samprakāśitam ||

ādi-madhyāvasāneṣu vairāgyākhyāna-saṁyutam |

hari-līlā-kathā-vrātāmṛtānandita-sat-suram ||

sarva-vedānta-sāraṁ yad brahmātmaikatva-lakṣaṇam |

vastv advitīyaṁ tan-niṣṭhaṁ kaivalyaika-prayojanam ||

**śrīdharaḥ :** hari-līlā-kathānāṁ vrātaḥ samūhaḥ sa evāmṛtam, tenānanditāḥ santaḥ surāś ca yena tat | tan-niṣṭhaṁ tad-viṣayam ||11-12||

**krama-sandarbhaḥ :** idam iti trikam | garbhodaka-śāyino nābhi-paṅkaje sthitāya brahmaṇe bhagavatā śrī-kṛṣṇena prakāśitam ||10||

santa ātmārāmā eva surāḥ | itthaṁ satāṁ brahma-sukhānubhūtyā [bhā.pu. 10.12.11] ity atra sac-chabdāt |

nanu nīla-pītādyākāraṁ kṣaṇikam eva jñānaṁ dṛṣṭam, tat punar advayaṁ nityaṁ jñānaṁ kathaṁ lakṣyate, yan niṣṭham idaṁ śāstraṁ ?—sarveti | brahmātmano yad ekatvam, tad eva lakṣaṇaṁ yasya tad advitīyaṁ sarva-vedānta-sāraṁ vastu tan-niṣṭham ity anvayaḥ | ayam arthaḥ—satyaṁ jñānam anantaṁ brahma [tai.u. 2.1.2] iti yasya svarūpam uktam, yenāśrutaṁ śrutaṁ bhavati [chā.u. 6.1.3] ity anayā, yad vijñānena [chā.u. 6.2.1] ity anayā sarva-vijñānaṁ pratijñātam, yasminn anantā nitya-siddhā eva nānā-dharmā abhyupagatāḥ, sad eva saumyedam agra āsīt [chā.u. 6.2.1] ity ādinā nikhila-jagad-eka-kāraṇatā, sa aikṣata bahu syāṁ [chā.u. 6.2.3] ity anena satya-saṅkalpatā ca pratipāditā, tena brahmaṇā svarūpa-śaktibhyāṁ sarva-bṛhattamena, atha kasmād ucyate brahma bṛṁhati bṛṁhayati ca [atharva-śirā 3.5] iti śrutibhiḥ | bṛhattvāt bṛṁhaṇatvāc ca yad brahma paramaṁ viduḥ [vi.pu. 3.3.21] iti śrī-viṣṇu-purāṇādibhiś ca pratipāditena sārdham, anena jīvenātmanā [chā.u. 6.3.2] ity ādi tadīya-vacana-rūpāyāṁ śrutāv idaṁtā-nirdeśena tato’bhinnatve’py ātmatā-nirdeśeṇa tad-ātmāṁśa-viśeṣatvena labdhasya—mamaivāṁśo jīva-loke jīva-bhūtaḥ sanātanaḥ [gītā 15.7] ity ādi pratipāditasya—aṁśo nānā-vyapadeśāt [ve.sū. 2.3.41] ity ādi nyāya-siddhasya, bādarāyaṇa-samādhi-dṛṣṭa-yukter atyabhinnatā-rahitasya jīvātmano yad ekatvam, tat tvam asi [chā.u. 6.8.7] ity ādau jñātṛtayā tad-aṁśa-bhūta-cid-rūpatvena samānākāratā, tad eva lakṣaṇaṁ prathamato jñāne sādhakatamaṁ yasya, tathābhūtaṁ—

vadanti tattva-vidas tattvaṁ yaj jñānam advayam |

brahmeti paramātmeti bhagavān iti śabdyate || [bhā.pu. 1.2.11]

iti tridhāvirbhūtaṁ yat sarve-vedānta-sāram advitīyaṁ vastu, tan-niṣṭhaṁ tad-eka-viṣayam idaṁ śrīmad-bhāgavataṁ mahā-purāṇam iti prāktana-padyasthenānuṣāṅgaḥ | [tattva-sandarbha 53]

tathā kaivalyaika-prayojanam | kevalaḥ śuddhaḥ | sa ca projjhita-kaitavo yo bhaktaḥ, sa eva dharmaḥ projjhita-kaitavo’tra paramaḥ [bhā.pu. 1.1.2] ity uktatvāt | tasya bhāvaḥ kaivalyam, mokṣādi-kāma-rahitā bhaktiḥ | kaivalya-sammata-pathas tv atha bhakti-yogaḥ [bhā.pu. 2.3.12] ity atra kaivalyam ity eva sammataḥ panthā yo bhakti-yogaḥ iti ṭīkā-kṛdbhir vyākhyātatvāt | tatra panthā iti bhagavat-prāpty-upāya ity arthaḥ | sā bhaktiḥ prema-lakṣaṇaiva, tasyaiva tatra mukhyatvāt | tasmāt kaivalyaṁ bhagavat-premaiva puruṣārthatvena pratipādyaṁ yasya tat | sālokya-ṣarṣṭi-sāmīpyam ity ādi vacana-vṛndebhya iti ||11-12||

**[prīṭi-sandarbha 1] :** mukti-sāmānyasya śāstra-prayojanatvam āha—sarva-vedāntety ādau kaivalyaika-prayojanam iti | kevalaḥ śuddhaḥ, tasya bhāvaḥ kaivalyam | tad ekam eva prayojanaṁ parama-puruṣārthatvena pratipādyaṁ yasya tad idaṁ śrī-bhāgavatam iti pūrva-śloka-sthenānvayaḥ | doṣa-mūlaṁ hi jīvasya parama-tattva-jñānābhāva evety uktam—bhayaṁ dvitīyābhiniveśataḥ syād ity ādau, īśād apetasya [bhā.pu. 12.2.37] ity ādibhiḥ | atas taj-jñānam eva śuddhatvam iti kaivalya-śabdasyātra pūrvavat tad-anubhava eva tātparyam |

athavā kaivalya-śabdena paramasya svabhāva evocyate | yathā skānde—

brahmeśānādibhir devair yat prāptuṁ naiva śakyate |

sa yat-svabhāvaḥ kaivalyaṁ sa bhavān kevalo hare || iti |

kvacit svārthika-tad-dhitāntena kaivalya-śabdenāpi parama ucyate | yathā śrī-dattātreya-śikṣāyāṁ—

parāvarāṇāṁ parama āste kaivalya-saṁjñitaḥ |

kevalānubhavānanda-sandoho nirupādhikaḥ || iti [bhā.pu. 11.9.18] |

tathāpy ubhayathaiva tad-anubhava eva tāt-paryam | tat-svabhāvam eva vā | tam evānubhāvayitum idaṁ śāstraṁ pravṛttam ity arthaḥ ||11-12||

**viśvanāthaḥ :** vācya-prayojane cāha—harer līlā-kathānāṁ vrātaḥ samūha eva amṛtaṁ tena ānanditāḥ santo bhaktā eva surā yena tad iti līlā-kathā-vrāta-śabdena bhakti-rūpaṁ vācyaṁ vyañjitam | sa eva amṛtam iti prema-rūpaṁ prayojanaṁ ca | premnaiva bhakter amṛtavad āsvādyatva-siddheḥ | tena satām ānanda iti premno’nubhāvaḥ | tatra kathāyā amṛtatvāropeṇa tat-sampradānānāṁ satāṁ suratāropeṇa ca tat-sampradātuḥ śāstrasyāsya mohinītvāropo labhyate | mohinyā surebhyo’mṛta-dāna-prasiddheḥ | tataś ca surān sva-bhaktān svaṁ viduṣaḥ prati bhrū-riṅgaṇenaiva anya-janālakṣitaṁ yathā brūte sma mad-āvirbhāvasyāsya yuṣmad-ānukūlyam eva kartavyaṁ prayojanaṁ cāsurān vañcayitvā yuṣmabhyam evāmṛta-dānam | yathā cāsurān sva-tattvam aviduṣaḥ praty api bhrū-cālanenaivaṁ spaṣṭam eva brūte sma mad-āvirbhāvasya yuṣmākaṁ vijaya-prāpaṇam eva kartavyam |

prayojanaṁ ca yuṣmabhyam amṛta-pradānam itīdaṁ gauṇam eva, mukhya-prayojanaṁ tv etad eva yad ānanda-camatkāraṁ yuṣmān nityaṁ prāpayāmi yuṣmad-gṛhasthitaiveti | tat-prathamam etān atidīnān nikṛṣṭān devān kiṁcit pariveṣayāmīti | tathaivedaṁ śrī-bhāgavata-śāstram api sva-tattva-jñān sva-bhaktān hari-līlety ardha-padyena sva-vācyaṁ parokṣa-vādā ṛṣayaḥ parokṣaṁ ca mama priyaṁ [bhā.pu. 11.21.35] iti bhagavad-ukter vyañjanayaiva vṛttyā sarva-lokālakṣitam uktvā sva-tattvam aviduṣaḥ śāstra-jña-māninaḥ prakaṭam eva sva-vācya-prayojane anye evāha sarva-vedāntānāṁ sāraṁ yat brahmaṇā saha ātmaikyam advitīyaṁ vastu tan-niṣṭhaṁ tasmin vācakatvena niṣṭhā yasya tat | kaivalyam ekaṁ mukhyaṁ prayojanaṁ yasya tat |

kecit punar evaṁ vyācakṣate—śāstre’smin bhakti-jñānayor dvayor api mārgayor uktatvāt bhakti-premaṇī vācya-prayojane uktvā jñāna-kaivalye api vācya-prayojane āha sarva-vedānteti | kaivalyam apekṣaṁ prayojanaṁ yasya tat | apare tv evam āhuḥ | śāstre’sminn upakrama eva dharmaḥ projjhita-kaitavo’tra parama [bhā.pu. 1.1.2] ity anena parama-dharmasya bhakter eva vācyatvāvagamāt īśvaraḥ sadyo hṛdy avaruddhyate’tra kṛtibhiḥ ity anena premna eva prayojanatvāvagamāc ca tathā sarveṣv api skandheṣu jñānāt tat-sādhyāyān mukter api śakāśāt bhakter eva prādhānya-darśanāt prādhānyena vyapadeśā bhavantīti nyāyāt bhakti-premnor evābhidheyatva-prayojanatve vājyete | tasmān mohinī sārdharmya-prāpaka-prakaṭārtham etat padyam ābhyantareṇārthāntareṇa prayojanīyaṁ tad yathā brahmātmaikatva-lakṣaṇaṁ yad vastu tan-niṣṭhaṁ tato’pi niḥsṛtya tiṣṭhatīti tat tathā | jñāna-karma-svargādyābhilāṣa-rahitāḥ kevalā ananya-bhaktās teṣāṁ bhāvaḥ kaivalyaṁ tad eva prayojanaṁ yasya tad iti ||11-12||

—o)0(o—

**|| 12.13.13-14 ||**

prauṣṭhapadyāṁ paurṇamāsyāṁ hema-siṁha-samanvitam |

dadāti yo bhāgavataṁ sa yāti paramāṁ gatim ||

rājante tāvad anyāni purāṇāni satāṁ gaṇe |

yāvad bhāgavataṁ naiva śrūyate’mṛta-sāgaram ||

**śrīdharaḥ :** prauṣṭha-padyāṁ bhādrapadyām | hema-siṁha-samanvitaṁ suvarṇa-siṁhāsanārūḍham ||13-14||

**sanātanaḥ** (ha.bha.vi. 10.404) : amṛtaṁ bhagavad-bhakti-rasaḥ | tasya sāgaraḥ ||14||

**krama-sandarbhaḥ :** *na vyākhyātam.*

**viśvanāthaḥ :** prauṣṭhapadyāṁ bhādra-sambandhinyām iti tad-dina eva śrīman-mīndreṇa śāstram etat samāpta-kṛtam iti pādmottara-khaṇḍa-gata-bhāgavata-māhātmye dṛṣṭam | hema-siṁha-samanvitam iti sarva-śāstra-mahārājasya purāṇa-sūryasyāsya sāmrājyārthaṁ siṁhāsanaucityāt sarva-graha-rājasyetad upamānasya sūryasyāpi tadānīṁ siṁha-rāśi-gatatvena siṁhāsanādhirūḍhatā dṛṣṭaiva | asya sarva-śāstra-mahārājatvam evāha—rājnta iti | anyāni purāṇāny api prāyas tāvat śāstra-rājāni yāvan neti śrī-bhāgavataṁ tu samrāḍ evātaḥ śāstra-mahārājam iti bhāvaḥ | yad vā, asya purāṇa-sūryatam āha—rājante dīpyante rātrau nakṣatrāṇīveti bhāvaḥ | yāvad rātryante yāvan neti sati sūryo na dṛśyate ||13-14||

—o)0(o—

**|| 12.13.15-17 ||**

sarva-vedānta-sāraṁ hi śrī-bhāgavatam iṣyate |

tad-rasāmṛta-tṛptasya nānyatra syād ratiḥ kvacit ||

nimna-gānāṁ yathā gaṅgā devānām acyuto yathā |

vaiṣṇavānāṁ yathā śambhuḥ purāṇānām idaṁ tathā ||

kṣetrāṇāṁ caiva sarveṣāṁ yathā kāśī hy anuttamā |

tathā purāṇa-vrātānāṁ śrīmad-bhāgavataṁ dvijāḥ ||

**śrīdharaḥ :** tad-rasa evaṁ-ṛtaṁ tena tṛptasya nirvṛtasya ||15||

**sanātanaḥ** (ha.bha.vi. 10.405) : tad-rasaḥ, tasyāsvādanaṁ tat-prītir vā, sa evāmṛtaṁ tena tṛptasya, anyatra vedāntādau ||15||

**krama-sandarbhaḥ :** *na vyākhyātam.*

**viśvanāthaḥ :** sarva-vedāntebhyo’pi sāraṁ śreṣṭham | gaṅgeti sarva-pāpa-nāśanatvena | acyuta iti sarvotkarṣeṇa śambhur iti sarva-bhagavad-dharmopadeṣṭṛtvenopamā ||15-17||

—o)0(o—

**|| 12.13.18 ||**

śrīmad-bhāgavataṁ purāṇam amalaṁ yad vaiṣṇavānāṁ priyaṁ

yasmin pāramahaṁsyam ekam amalaṁ jñānaṁ paraṁ gīyate |

tatra jñāna-virāga-bhakti-sahitaṁ naiṣkarmyam āviṣkṛtaṁ

tac chṛṇvan su-paṭhan vicāraṇa-paro bhaktyā vimucyen naraḥ ||

**śrīdharaḥ :** pārama-haṁsyaṁ parama-haṁsaiḥ prāpyam | naiṣkarmyaṁ sarva-karmoparamaḥ | bhaktyā tac-chravaṇādi-paro vimucyate ||18||

**sanātanaḥ** (ha.bha.vi. 10.407) : vaiṣṇavatve priyatve hetum āha—yasminn ity ādinā | pāramahaṁsyaṁ paramahaṁsānām api hitaṁ paraṁ jñānaṁ bhagavad-bhakti-māhātmyādi-viṣayam | ato’malaṁ sarva-mala-nivartakam | ata eva śrī-bhāgavate vyākhyātaṁ—ādau jñānam, tatas tattva-vedanam, tato virāgaḥ viṣayādi-vairāgyam, tato bhaktiś ca śravaṇādi-lakṣaṇā, tat-sahitaṁ naiṣkarmyaṁ niṣkarmāṇo bhagavad-bhaktās taiḥ prāpyaṁ bhagavat-prema āviṣkṛtaṁ sākṣād iva darśitam | eat śravaṇādi-pravṛttyā evasvatas tat-tat-siddheḥ | tat śrīmad-bhāgavataṁ bhaktyā śṛṇvan vipaṭhan saṅkīrtayan vicāraṇa-paraś ca, tad-arthaṁ vicārayaṁś ca san naraḥ sarvo janaḥ viśeṣeṇa mucyate, śrī-vaikuṇṭha-lokaṁ prāpnotīty arthaḥ ||18||

**krama-sandarbhaḥ :** *na vyākhyātam.*

**viśvanāthaḥ :** sarvotkarṣam evopapādayati bhāgavataṁ purāṇam eva śrīmat sarva-śobhā-yuktaṁ na bhavanti malās triguṇotthā yasmāt tat | yat yato vaiṣṇavānāṁ priyaṁ bhakty-utkarṣa-pratipādakatvād iti bhāvaḥ bhakty-uttha-jñāna-prāpti-lobhibhir jñāna-siddhair ātmārāmair apy etad-āśrayaṇīyam evety āha yasminn iti paramahaṁsebhyo hitaṁ pāramahaṁsyaṁ hitārthe ṣaṇ pāramahaṁsyaṁ paraṁ bhakty-utthatvāt śreṣṭham | jñāna-sādhakair apy etad avaśya-sevyam ity āha | yatreti naiṣkarmyaṁ sarva-karmoparamaḥ ||18||

—o)0(o—

**|| 12.13.19 ||**

kasmai yena vibhāsito’yam atulo jñāna-pradīpaḥ purā

tad-rūpeṇa ca nāradāya munaye kṛṣṇāya tad-rūpiṇā |

yogīndrāya tad-ātmanātha bhagavad-rātāya kāruṇyatas

tac chuddhaṁ vimalaṁ viśokam amṛtaṁ satyaṁ paraṁ dhīmahi ||

**śrīdharaḥ :** śrī-bhāgavata-saṁpradāya-pravartaka-rūpeṇa bhagavad-dhyāna-lakṣaṇaṁ maṅgalam ācarati—kasmai brahmaṇe atulo’samaḥ | ayaṁ śrī-bhāgavata-rūpaḥ | purā kalpādau | tad-rūpeṇa brahma-rūpena nāradāya tad-rūpiṇā nārada-rūpiṇā kṛṣṇāya vyāsāya | tad rūpiṇā yogīndrāya śukāya tad ātmanā śuka-rūpeṇa | tat paraṁ satyaṁ śrī-nārāyaṇākhyaṁ tattvaṁ dhīmahi | iti gāyatryaiva yathopakramam upasaṁharan gāyatry-ākhya-brahma-vid yeyam iti darśayati ||19||

**krama-sandarbhaḥ :** *na vyākhyātam.*

**viśvanāthaḥ :** śrī-bhāgavata-sampradāya-pravartaka-rūpasya bhagavato dhyāna-lakṣaṇaṁ maṅgalam ācarati—kasmai brahmaṇe sarva-nāmatvam ārṣam | ayaṁ dvādaśa-skandhātmaka eva granthaḥ purā kalpādau tad-rūpeṇa brahma-rūpeṇa nāradāya tad-rūpiṇo nārada-rūpiṇā | kṛṣṇāya vyāsāya | vyāsa-rūpeṇa yogīndrāya śukāya | tad-ātmanā śuka-rūpeṇa bhagavad-rātāya viṣṇu-rātāya | tat-paraṁ satyaṁ śrī-nārāyaṇa-svarūpaṁ dhīmahīti gāyatryaiva yathopakrāntavāṁs tathaivopasaṁharan gāyatry-ākhyā brahma-vidyeyam iti darśayati ||19||

—o)0(o—

**|| 12.13.20 ||**

namas tasmai bhagavate vāsudevāya sākṣiṇe |

ya idaṁ kṛpayā kasmai vyācacakṣe mumukṣave ||

**śrīdharaḥ :** tam eva devatā-rūpeṇa guru-rūpeṇa ca praṇamati, nama iti dvābhyām | vyācacakṣe vyākhyātavān ||20||

**krama-sandarbhaḥ :** *na vyākhyātam.*

**viśvanāthaḥ :** śāstra-samāptau svābhīṣṭa-devaṁ praṇamati nama iti | vāsudevāya vasudeva-nandanāya | sākṣiṇe iti ahaṁ tasya bhakto bhakti-rahito vā śiṣṭo duṣṭo vā tad-abhipretam arthaṁ vyākhyātuṁ vedmi na vedmi vā sa eva sākṣāt paśyati tat kṛpaiva me śaraṇam iti bhāvah | ahaṁ tāvat ko varāko brahmāpi tat-kṛpāṁ vinā śrī-bhāgavatārthaṁ na vettīty āha | ya idam iti | mumukṣave kṛpayā vyācacakṣe upadideśety etad upadeśāt pūrvam eva tasya mumukṣā āsīt | etad-upadeśānantaraṁ tu premaṇy evākāṅkṣā mokṣe tūpekṣaivājaniṣṭeti bhāvaḥ ||20||

—o)0(o—

**|| 12.13.21 ||**

yogīndrāya namas tasmai śukāya brahma-rūpiṇe |

saṁsāra-sarpa-daṣṭaṁ yo viṣṇu-rātam amūmucat ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** śrī-śukadevaṁ praṇamati | yogīndrāya bhakti-yoga-jñāna-yoga-karma-yogāṣṭāṅga-yoga-vidāṁ mahā-mukhyāya | brahma-rūpiṇe para-brahma-svarūpāya | saṁsāra-sarpa-daṣṭaṁ viṣṇu-rātam iti | yathārjunasya mohaṁ gītā-śāstreṇa yathoddhavasya moham ekādaśena bhagavān nivartayāmāsa tathaiva parīkṣitaḥ saṁsāraṁ śrī-śuka iti prākṛta-loka-pratītyaivoktir vastutas tu trayāṇām eva bhagavn-nitya-pārṣadatvān na saṁsāra-śaṅkā-gandho’pi, kintu jīva-hita-grāhaṇa-cāturya-dhurandharāṇāṁ mahā-kṛpālūnāṁ mahatām apy ekaṁ mahā-prasiddhaṁ janam avalambyaiva hitopadeśa-santatir iti nītir dṛṣṭvā | ata evātra viṣṇurātam iti prayuktam | viṣṇunā kṛpayā yudhiṣṭhirāya rāto dattaḥ svayaṁ gṛhīto vā, yas tasya saṁsāraḥ kaḥ khalu manda-buddhir āśaṅketeti bhāvaḥ | kiṁ ca, sarpa-viṣa-harā mantrā yathā loke artha-jñānam api nāpekṣante tathaivārthaṁ jānātu na jānātu vā śrī-bhāgavatīyāḥ śabdā eva saṁsāra-viṣaṁ nirmūlayantīty ācāryābhiprāyo draṣṭavyaḥ ||21||

—o)0(o—

**|| 12.13.22-23 ||**

bhave bhave yathā bhaktiḥ pādayos tava jāyate |

tathā kuruṣva deveśa nāthas tvaṁ no yataḥ prabho ||

nāma-saṅkīrtanaṁ yasya sarva-pāpa-praṇāśanam |

praṇāmo duḥkha-śamanas taṁ namāmi hariṁ param ||

**iti śrīmad-bhāgavate mahā-purāṇe brahma-sūtra-bhāṣye**

**pāramahaṁsyāṁ saṁhitāyāṁ vaiyāsikyāṁ**

**dvādaśa-skandhe skandhārtha-nirūpaṇaṁ nāma**

**trayodaśo’dhyāyaḥ**

**||13||**

**śrīdharaḥ :**

bhāvārtha-dīpikām etāṁ bhagavad-bhakta-vatsalām |

paramānanda-pādābja- bhṛṅga-śrīḥ śrīdharo ’karot ||

sva-bāla-capalālāpaiḥ sva-lilā-parinartitaiḥ |

prīyatāṁ paramānanda- nṛhariḥ sad-guruḥ svayam ||

śrī-parānanda-saṁprītyai guhyaṁ bhāgavataṁ mayā |

tan matenedam ākhyātaṁ na tu man mati-vaibhavāt ||

kvedaṁ nānā-nigūḍhārthaṁ śrīmad-bhāgavataṁ kva nu |

manda-buddhir ahaṁ kṛṣṇa- prema kiṁ kiṁ na kārayet ||

śṛī-kṛṣṇāya namo ’stu ||

**krama-sandarbhaḥ :** *na vyākhyātam.*

**viśvanāthaḥ :**

iti sārārtha-darśinyāṁ harṣiṇyāṁ bhakta-cetasām |

trayodaśo dvādaśasya saṅgataḥ saṅgataḥ saṅgataḥ satām ||

iti śrīla-viśvanātha-cakravarti-ṭhakkura-kṛtā śrīmad-bhāgavate dvādaśa-skandhe trayodaśādhyāyasya sārārtha-darśinī ṭīkā ||

—o)0(o—

namo’stu gurave tasmai śrī-kṛṣṇāya namo namaḥ |

kṛpārṇavāya śrī-lokanāthāya prabhave namaḥ ||

kṛṣṇa-caitanya gaurāṅga sāṅgopāṅga sa-pārṣada |

nirupādhe kṛpā-sindho premṇā māṁ paripūraya ||

jaya vṛndāvana-krīḍā-rasika-dvaya māṁ naya |

sva-priyāliṅganaṁ gītam avaitat karuṇo bhava ||

atyajño’pi tvayaivāhaṁ sva-vyākhyāyāṁ pravartitaḥ |

he kṛṣṇa śrī-bhāgavata prasīda tvaṁ tad etayā ||

mad-gavīr api gopāla svīkṛtya paripālaya |

pibann āsāṁ payaḥ prītyā sva-bhaktān api pāyaya ||

ṛtv-akṣi-ṣaḍ-bhūmi-mite śāke rādhā-saras-taṭe |

śukla-ṣaṣṭhyāṁ site māghe ṭīkeyaṁ pūrṇatām agāt ||

ṭīkeyaṁ vaiśvanāthī bhavatu bhagavato bhakta-lokasya rasyā

ṣaṭ-śāstrāgamyadhāmno madhurima-laharī-khelanaikānta-vṛtteḥ |

yat tasyārocakatve kṛtir atikṛtinaḥ sarva-sādguṇya-gaṇyā

dīvyat pāṇḍitya-nṛtyapy anupada-vidhurā syāj janī durbhageva ||

ārambhe pariṇāme ca vivarte’pi na hi kṣatiḥ |

śrīmad-bhāgavate bhakteḥ puruṣārtha-śiromaṇeḥ ||

vyākhyāsya bhaktyā gamyā sā śrī-guroḥ kṛpayekṣyate |

tasmān namo namas tasmai gurave gurave namaḥ ||

he bhaktyā dvāri vaś cañcad bāladhī rauty ayaṁ janaḥ |

nāthā viśiṣṭaḥ sevātaḥ prasādaṁ labhatāṁ manāk ||

śrī-govardhanāya haridāsa-varyāya namaḥ |

śrī-rādhā-kuṇḍāya śrī-kṛṣṇa-kuṇḍāya namo namaḥ ||

samāptā ceyaṁ sārārtha-darśīnī ṭīkā ||

**samāptam idaṁ dvādaśātmakaṁ śrīmad-bhāgavatam |**

1. This verse does not seem to be in all editions. [↑](#footnote-ref-2)
2. This verse is not in all editions. [↑](#footnote-ref-3)
3. This line is not in the GM edition. [↑](#footnote-ref-4)
4. yadāvatāro [↑](#footnote-ref-5)
5. bhajana [↑](#footnote-ref-6)
6. tat-prakāśyatva (Paramātma-sandarbha) [↑](#footnote-ref-7)
7. tad-avyatirekābhāvāt (ibid.) [↑](#footnote-ref-8)
8. amartyatāṁ jarā-maraṇa-rāhityaṁ, muktim ity arthaḥ | [↑](#footnote-ref-9)
9. smayo hāsaḥ | bhramo bhrama-hetur māyā | [↑](#footnote-ref-10)
10. tat-paryantaṁ [↑](#footnote-ref-11)
11. tad [↑](#footnote-ref-12)